
Mantelis, Šiaurės Nekhebetas, 
Resurgamas, 2566-ieji 


Tą dieną, kai atvykėliai prisistatė, Silvestį pažadino akinan- 
čios baltos šviesos dūris. Tarsi melsdamas pasigailėti jis kilste- 
lėjo aukštyn ranką, palaukė, kol akys sugrįš į įprastos veiklos re- 
žimą. Sluka, aišku, žinojo, jog tokiais momentais kalinio šnekin- 
ti nevertėjo. Praradusios tiek daug originaliųjų funkcijų regėjimo 
schemos turėdavo sugaišti nemažai laiko, kad prisitaikytų prie 
aplinkos. Akims tiriant apgadintus režimus, Silvestį užliejo srau- 
tas klaidų bei perspėjimų - spektrinių skausmo žybsnių. 

Atsigaivelėjęs jis išvydo šalia sėdinčią Paskalę, kuri prie krū- 
tinės spaudė antklodes. 

- Jums abiem teks keltis, - tarė Sluka. - Luktelėsiu už durų, 
kol apsirengsite. 

Juodu skubiai užsimetė drabužius. Koridoriuje kantriai lūku- 
riavo du sargybiniai ir Sluka. Nė vienas iš trijulės neturėjo į akis 
krentančių ginklų. Silvestį su Žmona nuvedė į Mantelio valgyklą, 
kur prie pailgo, sieną dengiančio ekrano būriavosi rytinė Tikro- 
jo Kelio potvinistų pamaina. Ant stalo kėpsojo kavos termosai ir 
nepaliestos pusryčių porcijos. Kad ir kas čia vyko, pamanė Sil- 
vestis, tai nežadino apetito. Atsakymą į visus klausimus turbūt 
pateiks ekranas. Ausis pasiekė balsas, skambantis taip, lyg 
sklistų iš kolonėlių. Vietiniai pernelyg šurmuliavo, kad Silvestis 
išgirstų ką nors daugiau nei vieną žodį. Nelaimei, tas žodis buvo 
jo pavardė, kurią asmuo, šnekantis iš ekrano, kartojo itin dažnai. 

Braunantis į priekį paaiškėjo, jog Žiūrovai žvelgia į jį su tokia 
pagarba, kokios Resurgamo gyventojai nerodė Silvesčiui ištisus 
dešimtmečius. Galbūt tai viso labo gailestis, rodomas pasmerk- 
tam Žmogui? 

Prie jo priėjo Paskalė. 

- Atpažįsti tą moterį? - paklausė žmona. 

- Kokią moterį? 

- Iš ekrano. Prieš kurią dabar stovi. 

Silvestis tematė stačiakampį, raibuliuojantį pilkšvais pikse- 
liais. 


- Mano akys nepajėgia apdoroti f1lmuoto vaizdo. - Jis krei- 
pėsi ne tik į Paskalę, bet ir į Sluką. - Be to, aš nė velnio negir- 
džiu. Verčiau paaiškinkite man, ką regite. 

Minioje pasirodė Folkenderis. 

- Jei norite, jūsų smegenis tiesiogiai prijungsiu prie vaizdo ek- 
rano. Užtruksime tik kelias akimirkas. - Jis paragino Silvestį at- 
sitraukti nuo žiūrovų ir kulniuoti link nišos, žiojinčios valgyklos 
kampe. Paskalė bei Sluka žengė įkandin. Nusigavęs iki vietos 
chirurgas pravėrė savo dėžutę ir iš jos ištraukė porą žvilgančių 
instrumentų. 

- Dabar tu pradėsi tvirtinti, jog man neskaudės, - suniurnėjo 
Silvestis. 

- Nė nesvajokite, - atšovė Folkenderis. - Juk tai būtų netie- 
są, ar ne? - jis spragtelėjo pirštais, matyt, kviesdamas pagalbinin- 
ką... o gal Paskalę. Prieblandoje Silvestis neįstengė Žmogaus 
įžiūrėti. - Atneškite mūsų bičiuliui puodą kavos. Gėrimas padės 
nukreipti dėmesį nuo operacijos. Žinoma, išvydus ekraną, jam 
prireiks šio to stipresnio. 

- Nejau vaizdas toks kraupus? 

- Deja, Folkenderis nejuokauja, - įsiterpė Sluka. 

- Kaip matau, jūs visi nenustygstate vietoje iš pasitenkinimo. 
- Silvestis prikando lūpą, nes iš zondo šovė pirmasis skausmo 
pliūpsnis. Ne, veikiau peršulys, kuris, Folkenderiui tęsiant opera- 
ciją, nesustiprėjo. - Kada pagaliau supažindinsite mane su nau- 
jienomis? Argi ne dėl jų mane prižadinote? 

- Ultros užmezgė ryšį, - tarstelėjo Sluka. 

- Tiek ir pats atspėjau. Ką jie iškrėtė? Atsibeldė į planetą 
kosminiu keltu ir nusileido viduryje Kiuvjė? 

- Ne, nieko panašaus. Tačiau mums vis vien gresia nemalo- 
numai. 

Kažkas įgrūdo į jo rankas puodelį kavos. Kol Folkenderis 
darbavosi, Silvestis nurijo gurkšnį. Gėrimas buvo aitrus ir vėso- 
kas, bet mieguistumą šiek tiek prasklaidė. Staiga nuskambėjo 
Slukos balsas: 

- Ekrane mes regime ir girdime pranešimą, transliuojamą jau 
trisdešimt minučių. 

- Jis siunčiamas iš laivo? 


- Ne, ultros prisijungė prie planetos ryšių palydovų ir per- 
duoda žinią mūsų tinklais. 

Silvestis linktelėjo, bet akimoju dėl to pasigailėjo. 

- Vadinasi, jie nenori išduoti savo koordinačių. - Arba, pa- 
galvojo, tiesiog rodo technologinį pranašumą, gebėjimą lengvai 
įsiskverbti į mūsų duomenų sistemas ir jomis manipuliuoti. Ant- 
rasis variantas labiau tikėtinas: jis liudijo, jog prie Resurgamo ar- 
tėjo ne šiaip pasipūtėlių kompanija, o viena pažįstama ultrų įgula. 
Kam reikia prisistatyti kasdieniškai, kai gali padaryti čiabuviams 
įspūdį demonstruodamas jiems savo jėgą? Silvestis susiprotėjo, 
kas aplankė vietinę sistemą, dar tada, kai išgirdo apie atskridusį 
erdvėlaivį. - Kitas klausimas, - vėl prabilo jis. - Kam skirtas pra- 
nešimas? Ar jie tikisi bendradarbiauti su kokios nors valdžios at- 
stovais? 

- Ne, - papurtė galvą Sluka. - Ultros kreipėsi į Resurgamo 
piliečius neatsižvelgdami į jų politines pažiūras ar kultūrines išta- 
kas. 

- Kaip demokratiška, - pastebėjo Paskalė. 

- Abejoju, ar jiems rūpi demokratijos principai, - atsiliepė S1l- 
vestis. - Tik ne tuo atveju, jei mus aplankė ultros, kuriuos aš pa- 
žįstu. 

- Beje, tu iki šiol normaliai nepaaiškinai, kodėl tie žmonės už- 
simanė... - Sluka neužbaigė sakinio, nes Silvestis ją nutraukė: 

- Kol dar nepradėjom smulkmeniškų analizių, gal visų pirma 
leistum savo paties akimis pamatyti žinią? Juo labiau kad ji susi- 
jusi su manimi. 

- Na, štai. - Folkenderis atsitraukė ir ryžtingai užtrenkė in- 
strumentų dėžutę. - Juk sakiau, kad sugaišime nedaugiau kaip 
kelias akimirkas. Dabar galite prisijungti prie ekrano. - Chirur- 
gas nusišypsojo. - Už nuveiktus darbus prašysiu vienintelės pa- 
slaugos: neužmuškite pasiuntinio. 

- Aš apsispręsiu tik tuomet, kai išvysiu pranešimą, - atsakė 
Silvestis. 


Naujienos pasirodė prastesnės, nei jis tikėjosi. 


Nūnai žiūrovų ratas išsisklaidė, jie nenoriai grįžo prie savo 
darbų. Kalbančios moters balsas buvo girdimas kur kas aiškiau, 

ir Silvestis nesunkiai atpažino intonaciją, jai kartojant prieš porą 
minučių sakytas frazes. Akivaizdu, jog Žinutė ganėtinai trumpa. 
Tai nieko gera nežadėjo. Kokie žmonės skrieja tarpžvaigždinė- 
je erdvėje šviesmečius ir pasiekę tikslą taip glaustai prisistato 
kolonijai? Tik tokie, kurie, užuot mėginę prisigerinti, paprasčiau- 
siai perduoda savo reikalavimus, trumpus ir aiškius. Vėlgi šie įta- 
rimai puikiai derėjo prie to, ką jis žinojo apie pažįstamus ultranau- 
tus. Pastarieji nepasižymėjo plepumu. 

Silvestis dar nematė veido, tačiau balsas tarytum atsklido iš 
tolimos praeities. Pagaliau atgavęs regėjimą - kai Folkenderis 
baigė reguliuoti sąsają - jis viską prisiminė. 

- Kas ji? - paklausė Sluka. 

- Jei gerai pamenu, Ilja Voljova. - Silvestis patraukė pečiais. 
- Visai įmanoma, jog tai netikras vardas. Dėl vieno esu garan- 
tuotas: kad ir kokius grasinimus išgirdote, savo pažadus ji gali iš- 
tesėti. 

- Kas į mus kreipėsi? Kapitonė? 

- Ne, ji ne kapitonė. 

Moters veidas niekuo ypatingu neišsiskyrė - monochromiškai 
blyškus gymis, trumpi tamsūs plaukai, išsišovę skruostikauliai, gi- 
lios akiduobės, kuriose spindėjo šaltos įkypos akys. Nuo pasku- 
tinio jųdviejų susitikimo ji beveik nepasikeitė. Kita vertus, tai bū- 
dinga visiems ultranautams. Skaičiuojant subjektyviu laiku, Sil- 
vesčio gyvenime praslinko dešimtmečiai, tuo tarpu Voljovos - 
dešimt ar dvidešimt kartų mažiau metų. Ultros požiūriu, jie ma- 
tėsi ganėtinai neseniai, o Silvesčiui praeities įvykiai panėšėjo į 
epizodus iš dulkėtų istorijos metraščių. Be abejo, tokia padėtis 
jam nenaudinga. Savo sąmonėje Voljova nesunkiai atgaivins jo 
įpročius - nuspėjamus elgsenos aspektus. Kitaip tariant, gerai Ži- 
nos, su kokiu priešininku susidūrė. Užtat Silvestis vos atpažino 
ultros balsą ir kol kas iš atminties gelmių neįstengė iškrapštyti jo- 
kių užuominų, liudijančių, jog ši moteris jautė jam prielankumą. 
Prisiminimai sugrįš, tačiau procesas bus pakankamai ilgas, ir tai 
savo ruožtu suteiks Voljovai pranašumą. 

Keista, jis kažkodėl manė, jog žinią paskelbs Sadžakis. Ne 
tikrasis kapitonas, suprantama, antraip ultroms jo nereikėtų. Ro- 
dos, Branigano sveikata vėl sušlubavo. 

Kurgi dingo Sadžakis? 


Jis išvaikė iš galvos tuos klausimus ir sutelkė dėmesį į ekra- 
ną. 

Du tris sykius išklausęs monologą Silvestis jau neabejojo, jog 
sugebėtų jį atkartoti žodis žodin. Žinutė išties trumpa. Ultros tiks- 
liai žinojo, ko nori ir kokių veiksmų griebsis siekdami įgyvendinti 
savo sumanymą. 

- Aš esu Ilja Voljova iš šviesaeigio “Begalybės nostalgija", 
- Štai kaip ji prisistatė. Jokių pasisveikinimų ar atsainių bandymų 
išreikšti dėkingumą likimui, leidusiam erdvėlaiviui nusigauti iki 
Resurgamo. 

Tokios subtilybės Iljai Voljovai nebūdingos. Silvesčiui visada 
dingojosi, kad jai labiau rūpi prižiūrėti siaubingus savo ginklus nei 
veltis į pokalbius, bent dalinai primenančius normalų žmonių ben- 
dravimą. Jam ne kartą teko girdėti, kaip kiti įgulos nariai laidy- 
davo kandžias replikas - o ultranautai retai kada šaipydavosi, - 
esą Voljova mieliau plepėdavo su laivo žiurkėmis nei su bendra- 
žygiais. 

Galbūt jie nejuokavo? 

- Mes skrendame planetos orbitoje, - tęsė ultra. - Įvertinę 
technologinę kolonijos būklę padarėme išvadą, jog kariniu atžvil- 
giu jūs nekeliate mums grėsmės. - Patylėjusi ji prabilo tokiu bal- 
su, tarytum būtų mokytoja, kuri perspėja mokinius, kad juos nu- 
baus už kokius nors nereikšmingus nusižengimus - pavyzdžiui, 
jeigu tie žvalgysis pro langą arba savo delninukuose nesusiste- 
mins duomenų bazės. - Vis dėlto jei užfiksuosime mėginimus 
mums pakenkti, i1msimės rimtų represijų. - Voljova kone šypte- 
lėjo. - Vadovausimės principu “akis už akį", tiksliau sakant, 
“miestas už akį". Iš orbitos be vargo sunaikintume bet kurią jūsų 
gyvenvietę... arba jas visas. 

Voljova pasviro į priekį, ir nūnai ekrane beliko tviskėti pilkos 
plėšrūnės akys. 

- Svarbiausia, jog, esant reikalui, mes nedvejodami tai pada- 
rysime. - Moteris vėl teikėsi teatrališkai patylėti aiškiai suvok- 
dama, kad ji sugebėjo prikaustyti žiūrovų dėmesį. - Jei tik apsi- 
spręsiu, jūsų planetoje katastrofa įvyks po kelių minučių. Ir ne- 
manykite, jog dėl to mane kankins košmarai. 

Silvestis nujautė, kur ji lenkia. 


- Trumpam nekalbėkime apie šiuos vulgarius dalykus. - Da- 
bar ji išties vyptelėjo, nors šypsena pasirodė šalta kaip kriogeni- 
nė kamera. - Jūs, žinoma, spėliojate, kokios priežastys paskati- 
no mus čia atskristi. 

- Tik ne aš, - suniurnėjo Silvestis pakankamai garsiai, kad 
Paskalė jį išgirstų. 

- Mes ieškome vieno Žmogaus. Taip trokštame jį surasti, jog 
nutarėme atsisakyti įprastų... - šįsyk Voljovos veidą perkreipė 
dar šaltesnis vypsnys, - ...diplomatinių kanalų. To žmogaus pa- 
vardė - Silvestis. Jokie kiti paaiškinimai nebūtini, jeigu nuo pas- 
kutinio mūsų susitikimo jis išsaugojo savo reputaciją. 

- Jo reputacija šiek tiek priblėsusi, - pakomentavo Sluka ir 
kreipėsi į Silvestį. - Tau derėtų man papasakoti daugiau apie jū- 
sų susitikimą. Vis vien sau nebegalėtum niekaip pakenkti. 

- Tai, kad žinosite faktus, jūsų neišgelbės, - atšovė Silvestis 
vėl įsistebeilydamas į ekraną. 

- Iš pradžių ketinome užmegzti dialogą su atitinkamomis val- 
džios struktūromis, - pratęsė Voljova, - ir su jomis derėtis dėl Sil- 
vesčio išdavimo. Tačiau iš orbitos paviršutiniškai nuskenavę pa- 
grindinę planetos gyvenvietę Kiuvjė, įsitikinome, jog mūsų suma- 
nymas būtų pasmerktas žlugti. Resurgame nebeliko jokios vie- 
ningos valdžios. O mes, deja, neturime tiek kantrybės, kad ben- 
drautume su besiriejančiomis grupuotėmis. 

Silvestis papurtė galvą. 

- Ji meluoja. Ultros nė nesiruošė su mumis derėtis, ir mūsų 
būklė jiems nerūpi. Aš pažįstu tuos žmones; jie - tikri išgamos. 

- Tu nesiliauji to kartojęs, - urgztelėjo Sluka. 

- Taigi mes neturime 1š ko rinktis, - kalbėjo Voljova. - 
Mums reikia Silvesčio. Žvalgybinės sistemos pranešė, kad jis... 
hmm, kaip čia pasakius... įkalintas? 

- Viską sužinojo iš orbitos? - nusistebėjo Paskalė. - Tai bent 
žvalgybinės sistemos. 

- Jos pernelyg geros, - sumurmėjo Silvestis. 

- Štai kaip klostysis įvykiai, - pridūrė Voljova. - Nevėliau 
kaip po dvidešimt keturių valandų Silvestis radijo dažniais praneš 
mums savo koordinates. Arba pats išnirs iš slėptuvės, arba tie, 
kurie įkalino daktarą, jį paleis. Smulkmenos mums nerūpi. Jei Sil- 

vestis negyvas, pateiksite nepaneigiamus jo mirties įrodymus. 
Šiuos vertinsime savo nuožiūra, suprantama. 

- Džiaukis, kad aš gyvas, Sluka, nes jokie įrodymai nepri- 
verstų Voljovos patikėti mano mirtimi. 

- Ji tokia užsispyrusi? 

- Visa laivo įgula. 

Voljova vis dar šnekėjo: 

- Duodame jums dvidešimt keturias valandas. Mes klausy- 
simės. Jei nieko neišgirsime arba įtarsime klastą, nedelsdami jus 
nubausime. Mūsų laivas nestokoja smogiamosios galios - tuo 
abejojantys lai pasiklausia Silvesčio. Žinote, kas gresia Resurga- 
mui, jeigu per parą jis neatsiras? Sunaikinsime vieną iš mažesnių 
planetos bendruomenių. Taikinį jau išsirinkome. Užtikrinu, jog 
antpuolio neišgyvens nė vienas Žmogus iš to miestelio. Suprato- 
te? Nė vienas. Jei daktaras Silvestis nepasirodys dar po dvide- 
šimt keturių valandų, nusitaikysime į didesnį objektą. Po trečios 
bevaisio laukimo paros sugriausime Kiuvjė. - Voljova vėl teikėsi 
šyptelėti. - Nors, kaip pastebėjome, šį darbą puikiai atliekate pa- 
tys. 

Pranešimas baigėsi, po akimirkos prasidėjo iš naujo, nuo 
trumpo Voljovos prisistatymo. Silvestis atidžiai klausėsi Žinutės 
dar du sykius, kol pagaliau Slukos žodžiai išblaškė jo dėmesį: 

- Jie nedrįs taip pasielgti. 

- Tai barbariška, - pridūrė Paskalė, o Tikrojo Kelio šalinin- 
kė pritardama linktelėjo. - Kad ir kaip ultroms tavęs reikėtų, jie 
neįgyvendins savo pažadų. Nejau dėl vieno žmogaus išties nai- 
kins gyvenvietę? 

- Jūs abi klystate, - atsakė Silvestis. - Jie darė tai anksčiau 
ir neabejotinai pakartos ateityje. 


Voljova nebuvo šimtu procentų garantuota, jog Silvestis gy- 
vas - kita vertus, triumvira vengė spėlioti, kas bus, jeigu ieškomo 
žmogaus nepavyks aptikti. Apie padarinius nenorėjo net galvo- 
ti. Na, ir kas, jog surasti Silvestį labiau rūpi Sadžakiui. Nesėkmės 
atveju triumviras vis tiek griežtai nubaus Voljovą, tarytum ji dėl 
visko būtų kalta - tarytum ji būtų atskraidinusi laivą į šitą slegian- 
čią vietą. 

Moteris nepuoselėjo kvailo optimizmo manydama, kad laukti 
naujienų reikės neilgiau kaip porą valandų. Tai reikštų, jog Sil- 
vesčio pagrobėjai atsibudę ir jau išgirdę perspėjimą. Greičiausiai 
praeis dalis dienos, kol žinia, perduodama valdžios grandine, pa- 
sieks reikalingus žmones. Tačiau kai praslinko dešimtys valan- 
dų ir beveik visa para, triumvira padarė išvadą, jog grasinimus 
reikės įvykdyti. 

Žinoma, kolonistai netylėjo. Maždaug prieš dešimt valandų 
viena neprisistačiusi grupuotė pranešė, neva jie turi Silvesčio pa- 
laikus. Šiuos nunešę ant stalkalnio žmonės grįŽo į savo urvus, į 
kuriuos neprasiskverbė laivo sensoriai. Voljova nusiuntė žemyn 
zondą, idant tas ištirtų lavoną, tačiau aptikta genetinė medžiaga 
nesutapo su audinių pavyzdžiais, kurie liko šviesaeigyje nuo pas- 
kutinės Silvesčio viešnagės, nors panašumų nestigo. Triumvirai 
magėjo nubausti akiplėšas, bet ji susivaldė: šiaip ar taip, tie tipai 
nesiekė jokios asmeninės naudos, paprasčiausiai norėjo išsaugo- 
ti savo ir visų kolonistų gyvybes. Maža to, griežtas gestas būtų 
atbaidęs kitas grupuotes. Jai teko tvardytis ir tuomet, kai du vie- 
nas su kitu nesusiję individai pasiskelbė esantys Silvesčiais. Aki- 
vaizdu, jog porelė pati nuoširdžiai tuo tikėjo. 

Pagaliau nebeliko laiko netgi suktybėms. 

- Keista padėtis, - pripažino Voljova. - Maniau, kad vietiniai 
sutiks atiduoti mums Silvestį per nurodytą terminą. Atrodo, vie- 
na sandoryje dalyvaujanti pusė neįvertino kitos. 

- Dabar tu negali atsitraukti, - įspėjo Hegazis. 

- Aišku, ne, - patvirtino triumvira neslėpdama nuostabos, 
tarsi tokia mintis nė nebūtų šovusi jai į galvą. 

- Tu privalai atsisakyti savo užmačių, - įsiterpė Kihurė. - 
Taip elgtis nevalia. 

Tai buvo pirmieji žodžiai, kuriuos artileristė ištarė per visą 
dieną. Matyt, jai sunkiai sekėsi suvokti, kokiam monstrui tenka 
dirbti: doroji Voljova ūmai įsikūnijo į tironę. Triumviros širdyje 
sukirbėjo užuojauta. Ji pažvelgė į save iš šalies ir suprato reginti 
siaubūnę, nors tai ne visai atitiko tiesą. 

- Visiems bus geriau, jei savo grasinimus ištesėsiu, - tarė 
Voljova. 

- O jeigu tu davei jiems per mažai laiko? - paklausė Kihurė. 

Triumvira gūžtelėjo. 

- Čia jų problema, ne mano. 

Ji vėl susisiekė su Resurgamu, pakartojo reikalavimus ir iš- 
reiškė nuoširdų nusivylimą, jog Silvestis iki šiol nepasirodė. Vol- 
jova spėliojo, ar ji šnekėjo įtikinamai - ar kolonistai vis dėlto pa- 
būgs grasinimų, - kai į galvą šovė įkvepianti mintis. Moteris nu- 
sisegė nuo dilbio apyrankę, pakuždėjo į ją komandą, kuri pašali- 
niam asmeniui suteikė leidimą naudotis triumviros žaisliukų. 

- Kaip matau, pageidauji apraminti savo sąžinę. - Voljova 
padavė apyrankę Kihurei. - Ką gi, pirmyn. 

Artileristė dėbtelėjo į prietaisą, lyg šis būtų pasirengęs išleisti 
nagus arba spjauti nuodus jai į veidą. Galop, užuot įkalinusi apy- 
rankėje riešą, kilstelėjo ją prie lūpų. 

- Nesidrovėk, - paragino Voljova. - Aš kalbu rimtai. Sakyk, 
ką nori. Užtikrinu, jog tai niekuo nepadės. 

- Leidi man kreiptis į kolonistus? 

- Žinoma. Galbūt tu geriau už mane įsisavinusi įtikinėjimo 
meną. 

Akimirką Kihurė tylėjo. Paskui nedrąsiai prašneko į apyran- 
kę: 

- Mano pavardė Kihurė. Norite, tikėkite, norite - ne, bet aš 
nesu šitų Žmonių bendrininkė ir nepritariu jų veiksmams. - Di- 
džiules išsigandusias akis moteris nukreipė į tiltelį tarsi būgštau- 
dama, jog už tokius žodžius ją nubaus. Tačiau kitus įgulos narius 
ne itin domino, ką artileristė kalbėjo. 

- Mane užverbavo, - tęsė ji. - Aš nesupratau, kas tie žmo- 
nės. Jiems reikalingas Silvestis. Aš mačiau, kokių pabūklų yra 
laive, ir guldau galvą, jog esant reikalui jie bus panaudoti. Tai ne 
melas. 

Triumvira apsimetė nuobodžiaujanti, tarytum būtų numačiusi 
tokią įvykių eigą. 

- Man labai apmaudu, jog niekas iš jūsų nenurodė Silvesčio 
koordinačių. Voljova rimtai ketina jus nubausti. Verčiau tuo pa- 
tikėkite. Jeigu tučtuojau jį išduosite, gal dar spėsite... 

- Užteks. 

Voljova atsiėmė apyrankę. 

- Tebūnie. Pratęsiu terminą viena valanda. 

X k o * 


Valanda praslinko be jokių pokyčių. Voljova krioktelėjo į 
apyrankę užkoduotas instrukcijas ir nukreipė taikymo sistemas į 
šiaurines Resurgamo platumas. Raudoni kryžiukai šmaižė po 
planetos paviršių it grėsmingi rykliai, kol pagaliau sustingo ties 
vienu tašku netoli poliarinių ledynų ir ėmė pulsuoti kruvinu at- 
spalviu. Grafinių duomenų srautas pranešė triumvirai, jog orbiti- 
niai inhibitorių elementai - viena iš silpniausių laive egzistuojan- 
čių ginklų sistemų - jau įjungti, jų kovinė parengtis aktyvuota. 

Ji vėl kreipėsi į kolonistus: 

- Resurgamo Žmonės, mes ką tiktai nutaikėme ginklus į ne- 
didelę Fenikso gyvenvietę; penkiasdešimt keturi laipsniai į šiaurę 
ir dvidešimt laipsnių į vakarus nuo Kiuvjė. Mažiau nei po trisde- 
šimties sekundžių Feniksas ir jo apylinkės išnyks nuo planetos 
paviršiaus. - Liežuvio galiuku moteris sudrėkino lūpas. - Tai pas- 
kutinis mūsų pranešimas. Per dvidešimt keturias valandas išduo- 
kite mums Silvestį, antraip sunaikinsime didesnį miestą. Jums 
dar pasisekė, jog pradėjome nuo tokio mažo, kaip Feniksas. 

Kihurei dingtelėjo, jog savo šnekėjimo maniera triumvira pri- 
mena mokytoją, kantriai aiškinančią, kodėl mokiniai nusipelnė 
jiems paskirtos bausmės. Ji nepridūrė: “Man skaudės labiau negu 
jums“, - tačiau tokia pastaba nebūtų nustebinusi Kihurės. Tiesą 
sakant, šiuo momentu nuostabos nebūtų pakurstę jokie Voljovos 
veiksmai. Galbūt ji nesuklydo manydama, jog toji moteris pri- 
klauso būtybių rūšiai, neturinčiai nieko bendra su Žmonių gimine. 
Ne tik Voljova, bet ir visa įgula. Kihurę pervėrė pasibjaurėjimo 
dilgsnis pagalvojus, kad drįso įsivaizduoti tapusi gan artima tiems 
tipams. Rodės, jog dabar jie nusimetė kaukes, po kuriomis knibž- 
dėjo gyvatės. 

Voljova paleido šūvį. 

Vieną ilgą akimirką nieko neįvyko. Triumvira visgi blefavo, 
pamanė Kihurė, užvaldyta palengvėjimo. Tačiau viltis bematant 
išblėso - tiltelio sienos sudrebėjo taip, tarytum šviesaeigis būtų 
senovinis laivas, šonu užkliudęs ledkalnį. Kihurė judesio nepaju- 
to (šarnyrinė krėslo strėlė amortizavo vibraciją), veikiau jį išvy- 

do. Po sekundės kitos išgirdo kažką, kas priminė tolimą perkūno 
griausmą. 

Driokstelėjo erdvėlaivio korpuse sumontuoti ginklai. 

Resurgamo projekcijoje nušvito duomenų srautas, perduo- 
dantis informaciją apie pasikeitusią į darbą paleistos ginkluotės 
būklę. Hegazis palygino ją su krėslo pateikiamais rodmenimis. 
Triumvirui apdorojant naujienas, įniko dūgzti jo okuliaro mecha- 
nizmai. 

- Inhibitorių elementai iššauti, - šaltu, kapotu balsu tarė He- 
gazis. - Taikymo sistemos patvirtina, jog tikslas pasiektas. - Jis 
lėtai ir iškilmingai pakėlė galvą į planetos projekciją. 

Kihurė akimis palydėjo triumviro žvilgsnį. 

Ten, kur anksčiau nieko nebuvo, šiaurinėje Resurgamo da- 
lyje, prie pat poliarinių ledynų, užsižiebė raudonas taškelis tarsi 
šlykščios žiurkės veizolas, tvykstelėjęs pasaulio plutoje. Jis tam- 
sėjo kaip įkaitinta, iš žarijų indo ištraukta adata, bet kol kas te- 
bespigino akis. Pamažėle blėstantį ryškumą labiau įtakojo pats 
aušimo procesas nei tirštėjantis į orą išdrėbtos planetinės mate- 
rijos šydas. Langeliuose, kurie trumpam atsiverdavo dulkių aud- 
roje, artileristė įžiūrėjo šmaižančias žaibų gijas. Šių blyksniai nu- 
šviesdavo šimtus kilometrų peizažo. Nuo sprogimo epicentro vi- 
somis kryptimis plūstelėjo smūginė banga. Kihurė pastebėjo ju- 
desius, kai subtiliai pakito oro lūžio rodiklis - panašiai ima virpėti 
sekliuose vandenyse glūdintys akmenėliai, jeigu virš jų suraibu- 
liuoja vilnelės. 

- Sulaukėme preliminarios ataskaitos. - Hegazis vėl sugebė- 
jo prabilti taip, lyg būtų mirtinai nuobodžiaujantis psalmininkas, 
kuris cituoja iki gyvo kaulo įgrisusius tekstus iš Šventojo Rašto. 
- Ginkluotė funkcionavo minimaliu galingumu. Tikimybė, jog tai- 
kinys visiškai neutralizuotas, lygi devyniasdešimt devyniems pro- 
centams. Tikimybė, kad dviejų šimtų kilometrų spinduliu neišgy- 
veno joks padaras, nebent jis slėpėsi po kilometro storio šarvais, 
siekia septyniasdešimt devynis procentus. 

- Tokie procentai mane tenkina, - atsiliepė Voljova. Kelias 
sekundes ji tyrinėjo žaizdą, Žiojinčią Resurgamo paviršiuje, matyt, 
vildamasi, jog netrukus bus galima sunaikinti visą planetą. 

- Jie blefavo, - paskelbė Sluka ir kaipmat užsičiaupė, nes 
šiaurės rytų horizonte nušvito netikra aušra, kurios kelyje pasi- 
taikiusios kalvos ir uolos virto dantytais šešėliais. Magnio ryšku- 
mą įgavusio žybsnio pakraščiai nusidažė purpuriniu atspalviu, 
akimirkai perkrovė ištisus Silvesčio akyse įmontuotų schemų 
ruožus, ir jo regėjimo lauką išdegino juodi taškai. 

- Spėsi dar kartelį? - pasiteiravo Silvestis. 

Praradusi amą Sluka tepajėgė spoksoti į švytėjimą, kurio 
spinduliavimas, bylojantis apie košmarišką katastrofą, ją tarsi už- 
būrė. 

- Jis gi sakė, jog ultros ištesės žodį, - prabilo Paskalė. - Tau 
derėjo paklausyti mano vyro. Jis pažįsta tuos Žmones ir žino, 
kad pažadais jie nesišvaisto. 

- Aš netikėjau... - tyliu balsu nutęsė Sluka lyg kalbėdama su 
savimi. Nors vakarėjančios padangės tebežioravo, ore viešpata- 
vo tyla; nurimo netgi įprastos Resurgame šėlstančios vėtros. - 
Nemaniau, kad jie įvykdys tokį siaubingą grasinimą. 

- Ultros gali iškrėsti ir kraupesnių šunybių. - Silvestis po tru- 
putį atgavo normalų regėjimą. Pagaliau jis įžiūrėjo greta ant stal- 
kalnio stovinčios moters išraišką. - Tau vertėtų rimčiau reaguoti 
į Voljovos žodžius. Ji pakartos antpuolį, jei per dvidešimt ketu- 
rias valandas manęs neišduosi. 

Regis, Sluka negirdėjo, ką jis sako. 

- Mums metas leistis žemyn, - burbtelėjo moteris. 

Silvestis tam neprieštaravo. Prieš patraukdami atgal į pože- 
mius jie apytiksliai nustatė, iš kurios pusės atsklido blyksnis. 

- Mes žinome sprogimo laiką, - tarė jis. - Kryptis irgi daug- 
maž akivaizdi. Kai atplūs smogiamoji banga, apskaičiuosime, 
koks atstumas mus skiria nuo sunaikintos vietovės. Gyvenvietės 
iki šiol gerokai nutolusios vienos nuo kitų, tad mes lengvai išsiaiš- 
kinsime, ką ultros užpuolė. 

- Ji minėjo pavadinimą, - sumurmėjo Paskalė. 

Silvestis linktelėjo. 

- Aš tikiu Voljovos grasinimais, bet žinau, kad ja nevalia pa- 
sikliauti. 

- Apie Feniksą nieko nesu girdėjusi, - pratarė Sluka, kai visi 
trys žengė į krovininį liftą. - Nors maniau, jog Žinau daugumą 
naujausių gyvenviečių. Antra vertus, pastaruoju metu man nete- 
ko dalyvauti valdžios operacijose. 

- Voljova tikriausiai pasirinko kokį nors menkavertį taikinį, - 
atsiliepė Silvestis, - kad ateityje turėtų erdvės, kur reikštis. Ga- 
lime daryti prielaidą, jog Feniksas - atoki mokslininkų arba geo- 
loginių tyrimų stotis, kurios netektis materialiai nepakenks kolo- 
nijai. Kitaip tariant, praradome tiktai žmones. 

Sluka papurtė galvą. 

- Mes kalbame apie tenykščius būtuoju laiku, nors niekuo- 
met jų neaptarinėjome esamuoju. Rodos, tie nelaimėliai egzistavo 
dėl vienintelės priežasties. Tam, kad mirtų. 

Silvesčio vos nesupykino. Anksčiau jam nė sykio neteko pa- 
tirti skrandžio mėšlungių dėl įvykių, kuriuose pats nedalyvavo. 
Net ir žuvus Karinai Lefevrai. Kad ir kaip ten būtų, tai ne jo 
klaida. Silvestis be paliovos tvirtino, esą laivo įgula neabejotinai 
įgyvendins grasinimus, bet giliai viduje vylėsi, jog teisūs bus hu- 
manizmu tikintys Tikrojo Kelio sekėjai. Galbūt Sluka dėtas jis 
taip pat nepaisytų perspėjimų ir neatsižvelgtų į savo nuojautą. 
Kai ateina metas lošti kortomis, kurias laikai rankose, jų siūlo- 
mos galimybės visada truputį pakinta. 

Po trijų valandų Mantelį pasiekė smūginė banga, susilpnėju- 
si iki paprasto vėjo gūsio, kuris tokią ramią naktį vis dėlto atro- 
dė nederąs. Šiek tiek vėliau stlalkalnį ėmė čaižyti trumapalaikės 
vėtros, lyg ir žadančios rimtą dulkių audrą. Visi požymiai liudijo, 
jog ultros sunaikino gyvenvietę, įsikūrusią beveik už trijų tūkstan- 
čių penkių šimtų mylių (tą patvirtino ir seisminiai duomenys) 
šiaurės rytų kryptimi. Apsupti sargybinių Silvestis ir Paskalė nu- 
sigavo į Slukos kambarį, kur išsivirė stiprios kavos, padėjusios iš- 
vaikyti bet kokį mieguistumą, ir Mantelio archyvuose įniko ieš- 
koti pasaulinių kolonijos žemėlapių. 

Sudirgęs Silvestis sriūbtelėjo gėrimo. 

- Kaip ir sakei, gyvenvietė, į kurią jie smogė, turbūt įkurta 
visai neseniai. Ar šitie žemėlapiai nauji? 

- Pakankamai, - užtikrino Sluka. - Prieš metus, anksčiau, 
nei prasidėjo suirutė, juos koregavo Kiuvjė kartografijos centras. 
Silvestis pažvelgė į žemėlapio projekciją, užklojusią Slukos 
stalą nelyginant vaiduokliška topografinė staltiesė. Dviejų tūks- 
tančių kvadratinių kilometrų plote turėjo būti pažymėta ir sunai- 
kinta kolonija. Net jei atstumą pavyko nustatyti tiktai apytikriai. 

Tačiau Fenikso jie neaptiko. 

- Mums reikalingi naujesni žemėlapiai, - tarė Silvestis. - Vi- 
sai įmanoma, jog ten žmonės apsistojo šįmet. 

- Tai nelengva užduotis. 

- Patarčiau sumąstyti, kaip ją atlikti. Per artimiausias dvide- 
šimt keturias valandas tau teks priimti svarbų sprendimą. Ko 
gero, svarbiausią per visą gyvenimą. 

- Tu pernelyg gerai apie save manai. Galima sakyti, jog aš 
jau apsisprendžiau tave išduoti. 

Silvestis gūžtelėjo, tarsi tam neteiktų jokios reikšmės. 

- Net jei ir taip, tu vis tiek privalai išsiaiškinti faktus. Ben- 
draujant su Voljova, būtina įsitikinti, kad ultros grasinimai rimti. 
Antraip vėl neatsispirsi pagundai tvirtinti, neva ji blefuoja. 

Kurį laiką Sluka varstė jį atšiauriu žvilgsniu. 

- Na, teoriškai mes galime užmegzti ryšį su Kiuvjė per išliku- 
sius palydovus. Bet nuo tada, kai susprogdinome kupolus, jais 
beveik nesinaudojome. To betrūko, kad mus susektų pagal siun- 
čiamų duomenų srautą. 

- Dabar tau mažiausiai reikėtų jaudintis dėl smulkmenų. 

- Jis teisus, - įsiterpė Paskalė. - Kai aplinkui vyksta tokia vel- 
niava, kam rūpės bemaž nepastebimi mėginimai prasmukti pro 
Kiuvjė apsaugos sistemas? Net jeigu nieko dora nepešime, jūs 
bent jau atnaujinsite savo žemėlapius. 

- Kiek laiko sugaišite? 

- Valandą, gal dvi. Kas yra? Ketini kur nors keliauti? 

- Ne, - atsakė Silvestis nė nešyptelėdamas. - Spėju, jog da- 
bar mano ateitį nulems kiti. 


Laukdami, kol bus atnaujinti žemėlapiai, jie vėl išniro į plane- 
tos paviršių. Šiaurės rytų pusėje vietoj žvaigždžių tematė suodiną 
nebūtį it kokią gigantišką pritūpusią figūrą, kuri užtemdė horizon- 
tą. Dangų rėmė dulkių siena, artėjanti Mantelio kryptimi. 

- Toji migla tvyros pasaulyje ištisus mėnesius, - pastebėjo 
Sluka. - Panašiai atsitinka, kai išsiveržia galingas ugnikalnis. 

- Vėjai stiprėja, - pridūrė Silvestis. 

Paskalė sulinksėjo. 

- Negi jie galėjo pakeisti orą taip toli nuo antpuolio epicen- 
tro? Kas, jeigu ultrų naudoti ginklai užteršė atmosferą radiacija? 

- Vargu, - atsiliepė Silvestis. - Jiems užteko elementaraus ki- 
netinės energijos pabūklo. Jei gerai pažįstu Voljovą, ji pakenkė 
Resurgamui tiek, kiek reikėjo, ne daugiau. Tačiau tu elgiesi tei- 
singai nerimaudama dėl radiacijos. Ginklas veikiausiai perskrodė 
litosferą. Dabar tegalime spėti, kas ištrūko pro plutą. 

- Mums derėtų mažiau laiko praleisti atviroje erdvėje. 

- Sutinku. Šiuo metu niekam iš kolonijos nepatartina slampi- 
nėti lauke. 

Prie durų pasirodė vienas iš Slukos adjutantų. 

- Turi žemėlapius? - paklausė Sluka. 

- Palaukite dar pusvalandį, - paprašė vyriškis. - Mes išgavo- 
me duomenis, bandome iššifruoti jų kodus. Beje, iš Kiuvjė at- 
nalais. 

- Tęsk. 

- Rodos, laivas užfiksavo... hmm... padarinių vaizdus, ku- 
riuos perdavė sostinei. Jie išsiuntinėti po visą planetą. - Adjutan- 
tas ištraukė iš kišenės aptriušusį delninuką; plokščias kompiute- 
rio ekranas nušvietė jo veidą violetine spalva. - Aš turiu vaizdus. 

- Parodyk juos mums. 

Adjutantas padėjo delninuką ant smėlėto, vėjo nugairinto 
stalkalnio paviršiaus. 

- Matyt, laivas naudojosi infraraudonaisiais spinduliais, - tarė 
jis. 

Vaizdai pribloškė ir pašiurpino. Išsilydžiusi uoliena tebetekė- 
jo vingiais iš kraterio arba tiško fontanais iš tuzinų netikėtai už- 
gimusių ugnikalnių. Pranyko bet kokie gyvenvietės egzistavimo 
įrodymai, visi jie prasmego sprogimo išraustoje maždaug poros 
kilometrų skersmens duobėje. Prie pat jos centro blizgėjo glotnūs 
lopiniai lyg sustingusios juodos kaip naktis dervos dėmės. 

- Kurį laiką vyliausi, kad klydau, - sušvokštė Sluka. - Ma- 
niau, jog blyksnis ir smūginė banga inscenizuoti, labiau panašūs 
į specialiuosius efektus. Bet neįsivaizduoju, kaip skylė planeto- 
je galėtų būti netikra. 

- Netrukus viską išsiaiškinsime, - pažadėjo adjutantas. - Lei- 
site kalbėti atvirai? 

- Šie įvykiai susiję su Silvesčiu, - atsakė Sluka. - Nieko bai- 
saus neatsitiks, jeigu jis išgirs, ką nori pasakyti. 

- Žmonės iš Kiuvjė išsiuntė orlaivį į sprogimo vietą. Jie pa- 
tvirtins, ar vaizdai nesuklastoti. 

Trijulei grįžus į požemius, Tikrojo Kelio sekėjai jau buvo iš- 
gvildenę žemėlapių kodus ir pakeitę senas kopijas, esančias 
Mantelio archyve, naujomis. Silvestis su Paskale vėl nudrožė į 
Slukos kabinetą, kad peržiūrėtų duomenų bazę. Šįsyk žemėlapį 
papildžiusi informacija bylojo, kad jis atnaujintas prieš dvi savai- 
tes. 

- Vyrukai iš Kiuvjė - tikri šaunuoliai, - tarstelėjo Silvestis. - 
Neapleido kartografinių tyrimų netgi tuomet, kai miestą nusiaubė 
sprogimai. Žaviuosi tokiu pasišventimu. 

- Man nusispjaut į jų motyvus. - Sluka brūkštelėjo pirštais 
per vieną iš gaublių, riogsančių ant pjedestalų, tarsi nenorėdama 
atitrūkti nuo nevaldomai besisukančios planetos. - Svarbiausia, 
jog čia būtų pažymėtas Feniksas - ar kaip jis ten vadinasi. 

- O taip, jis pažymėtas, - patvirtino Paskalė. Jos smilius nu- 
slydo žemės paviršiaus projekcija iki taškelio, juoduojančio tuš- 
čiuose šiaurės rytų tyruose. - Toje pusėje, taip toli šiaurėje, kitos 
gyvenvietės nėra. Be to, ji pavadinta Feniksu. 

- Kokių dar Žinių apie ją turime? 

Slukos adjutantas, smulkaus sudėjimo žmogelis blizgančiais 
ūsais ir smailia barzdele, tyliai sumurmėjo į delninuką, pritvirtintą 
prie jo rankovės - liepė žemėlapiui padidinti gyvenvietės vaizdą. 
Virš stalo sužibo demografinių duomenų piktogramos. 

- Nieko ypatinga, - tarė jis. - Ten stovėjo keli vamzdžiais su- 
jungti trobesiai. Šen bei ten žiojėjo kasinių duobės. Vietiniai ne- 
buvo nutiesę kelių antžeminiam transportui, bet turėjo nusileidi- 
mo aikštelę orlaiviams. 

- Koks gyventojų skaičius? 

- Neįspūdingas. Gal koks šimtas žmonių, maždaug aštuonio- 
lika šeimų. Dauguma atvyko iš Kiuvjė. - Vyriškis gūžtelėjo. - 
Jei ultros ketino rimtai smogti kolonijai, mums dar pasisekė. Pra- 
radome šimtą gyvybių, ir tai tragedija. Bet aš stebiuosi, jog atvy- 
kėliai nepasirinko labiau apgyvendintos teritorijos. Tas faktas, 
jog apie Fenikso egzistavimą mes nežinojome, verčia niekais jų 
pastangas, ar ne? 

- Grynas idiotizmas, - suniurnėjo Silvestis nejučia palinguo- 
damas galva. 

- Apie ką jūs šnekate? - pasitikslino Slukos adjutantas. 

- Apie žmogaus gebėjimą sielvartauti. Mes nepajėgūs adek- 
vačiai reaguoti, kai aukų skaičius viršija porą tuzinų. Tokiu atve- 
ju ne šiaip užgniaužiame širdgėlą - ji paprasčiausiai išnyksta. Pri- 
pažinkime, tie žmonės mums nė velnio nerūpi. - Silvestis nukrei- 
pė akis į žemėlapį spėliodamas, kaip jautėsi Fenikso gyventojai 
per tas kelias sekundes, skyrusias sprogimą nuo paskutinio Vol- 
jovos perspėjimo. Ar nors vienas jų drįso žengti laukan ir tokiu 
būdu bent akimirkai paspartinti neišvengiamą pražūtį? - Dėl vie- 
no dalyko galime neabejoti. Mes gavome įrodymus, jog Voljova 
laikosi duoto žodžio. Jums teks mane išleisti. 

- Aš nenorėčiau tavęs prarasti, - tarė Sluka, - tačiau kitos iš- 
eities neturiu. Tu, žinoma, privalėsi užmegzti su jais ryšį. 

- Suprantama, - patvirtino Silvestis. - Paskalė keliaus su ma- 
nimi. Beje, ar padarysi man paslaugą? 

- Paslaugą? - Sluka vyptelėjo, tarytum nieko panašaus nebū- 
tų tikėjusis iš jo išgirsti. - Ką gi, jeigu jau taip susigiedojome, kuo 
galėčiau tau padėti? 

Silvestis nusišypsojo. 

- Tiesą pasakius, man reikalinga ne tiek tavo, kiek daktaro 
Folkenderio pagalba. Tai susiję su mano akimis. 


Įsitaisiusi savo krėsle, kurį aukštyn iškėlė šarnyrinė strėlė, 
triumvira stebėjo, kaip planetą paveikė jos rankų darbas. Rezul- 
tatus kuo puikiausiai matė projekcinėje tiltelio sferoje. Per pas- 
tarąsias dešimt valandų nuo žaizdos epicentro nudriko tamsios 
ciklonų gijos, liudijančios, jog toje srityje ir praktiškai visoje pla- 
netoje oro sąlygos drastiškai pakito. Anot surinktos informacijos, 

tokį fenomeną - audrą, kurioje sūkuriavo dulkės, negailestingai 
čaižančios viską, kas papuldavo jų kelyje - Resurgamo kolonistai 
vadino pasiutvėju. Jis prikaustydavo žvilgsnį lyg išskrostas anks- 
čiau negirdėtos rūšies gyvis. Nors triumvira pažino planetas ge- 
riau už kitus įgulos narius, tam tikrais atžvilgiais jos kurstė nuo- 
stabą ir šiek tiek neramino. Argi ne keista, jog, pervėrus planetos 
žievę, pokyčiai sudrebino ne tik užpultą sektorių, bet ir tūkstan- 
čius jį supančių kilometrų? Sprogimo padarinių, aišku, neišvengs 
nė vienas Resurgamo regionas. Į atmosferą išspjautos dulkės 
galų gale nusės, ir pasaulį apgaubs plona juoda, truputį radioak- 
tyvi odelė. Vidutinio klimato zonose ją gan greitai nuplaus kolo- 
nistų transformuoti orai, jei tiktai šiuos įtakojanti įranga iki šiol 
funkcionavo. Tačiau arktinėse srityse, kur niekuomet nelydavo, 
dulkių krituliai neišnyks ištisus šimtmečius. Laikui bėgant, jie pa- 
sislėps po kitomis nuosėdomis ir įsilies į geologinę planetos isto- 
riją. Galbūt, pralinksmėjusi pamanė triumvira, po milijonų metų į 
Resurgamą atkeliaus protingos, smalsios kaip žmonės būtybės, 
kurios, analizuodamos pavyzdžius iš sąnašų klodų, tyrinės aptik- 
to pasaulio praeitį. Keistų, sunkiai suvokiamų dalykų netrūks ir 
be dulkių sluoksnio, tačiau šią paslaptį jos, žinoma, pabandys at- 
skleisti. Voljova neabejojo, kad hipotetiniai ateities mokslininkai 
padarys visiškai klaidingas išvadas apie nuosėdų kilmę. Mintis, 
jog dulkės buvo sąmoningai iššautos į orą, nė nedingtelės jiems 
į galvas... 

Per paskutines trisdešimt valandų Voljovai teko tiktai trum- 
pam nusnausti, bet dabar jos nervų sistemai energijos nestigo. 
Neilgai trukus nuovargio požymiai pasireikš, tačiau šiuo momen- 
tu triumvira jautėsi taip, tarytum būtų sklidina neišsenkamos va- 
romosios jėgos. Visgi moteris ne iš karto pastebėjo Hegazį, ku- 
rio krėslas priartėjo prie jos. 

- Kas yra? 

- Su mumis kai kas susisiekė. Gali būti, jog tai mums reika- 
lingas Žmogus. 

- Silvestis? 

- Arba juo apsimetantis individas. - Šaltas kaip akmuo He- 
gazio veidas bylojo, jog triumviras bendrauja su laivo sistemomis. 
- Man nepavyksta susekti, kokiomis ryšio linijomis jis naudojasi. 


22 


Pranešimas sklinda iš Kiuvjė, bet guldau galvą, kad paties Silves- 
čio ten nėra. 

- Ką jis sako? - pasiteiravo Voljova nekeldama balso, nors 
tiltelyje juodu buvo vieni. 

- Paprasčiausiai kartoja, jog nori su mumis kalbėtis. 


Kihurė išgirdo žingsnius, šlepsinčius colio storio pliurzėje, 
kuri užtvindė visą kapitono lygį. 

Ji pati nenutuokė, kodėl čia atsibeldė. Tikriausiai todėl, jog 
daugiau negalėdama pasikliauti Voljova - vieninteliu pasitikėjimą 
kėlusiu žmogumi, - nebeįstengdama užmegzti ryšio su Madmu- 
azele, pradingusia nuo tada, kai teko susidoroti su pabūklu, Kihu- 
rė buvo priversta griebtis sveiku protu nepaaiškinamų veiksmų. 
Erdvėlaivyje beliko vienas asmuo, kuris jos neišdavė ir nenusi- 
pelnė neapykantos, tačiau atsakymų jis, deja, nepateiks. 

Moteris kaipmat suprato, jog Žingsniai nepriklauso Voljovai. 
Sprendžiant iš garsų, ryžtingai kulniuojantis žmogus puikiai žino- 
j0, kur eina, o ne atsitiktinai užklydo į šitą laivo sektorių. 

Kihurė pakilo nuo purvyno. Sėdimąją tebešaldė drėgnos glei- 
vės, bet tamsiame kelnių audinyje jų nebuvo matyti. 

- Atsipalaiduok, - pasigirdo moteriškas balsas, ir jo savininkė 
išniro iš už vingio nerūpestingai brisdama per maurus. Mataruo- 
jančiose rankose sužvilgo metalas, kuriame spindėjo margaspal- 
viai holografiniai ornamentai. 

- Sudžika, - atpažino ją Kihurė. - Kaip, po velnių... 

Kreivai šyptelėjusi ultra palingavo galva. 

- Kaip čia nusigavau? Labai paprastai. Aš tave sekiau. Kai 
pastebėjau, kokią kryptį pasirinkai, iš karto susigaudžiau, kur link 
trauksi. Nudrožiau įkandin, nes pamaniau, jog mums derėtų 
šnektelėti. 

- Apie ką? 

- Apie padėtį. - Sudžika parodė plačiu mostu. - Šiame laive. 
Jei konkrečiau, apie suknistą triumviratą. Tu, aišku, Žinai, jog vie- 
nam jo nariui jaučiu nuoskaudą. 

- Voljovai. 

- Taip, mūsų bendrai bičiulei Iljai. - Sudžika sugebėjo ištarti 
vardą taip, tarsi šis būtų ypač bjaurus keiksmažodis. - Ji užmu- 
šė mano mylimąjį. 

- Na, aš girdėjau, jog praeityje... hmm... buvo iškilusios tam 
tikros problemos. 

- Problemos? Cha. Sėkmingos pastangos išvaryti Žmogų iš 
proto tau viso labo tėra problema, Kihure? - ji žengė į priekį, bet 
sustingo pagarbiu atstumu nuo išsilydžiusios kapitono šerdies. - 
Gal turėčiau kreiptis į tave vardu? Juk mudvi tapome tokios ar- 
timos. 

- Kreipkis, kaip nori. Tai nieko nekeičia. Galbūt dabar aš 
nekenčiu Voljovos, tačiau jos išduoti neketinu. Mums išvis nede- 
rėtų apie ją kalbėtis. 

Sudžika nuovokiai linktelėjo. 

- Kaip matau, tave gerokai paveikė ištikimybės terapijos. Tu 
klysti, jei galvoji, jog Sadžakis ir kiti įgulos nariai yra visažiniai. 
Gali nuo manęs nieko neslėpti. 

- Mus sieja ne tik ištikimybė. 

- Kas dar? - šarvuotomis pirštinėmis aptemptas rankas Su- 
džika elegantiškai įsirėmė į šonus. Moteris spinduliavo grožį, bū- 
dingą visoms liaunoms, kosmose gimusioms žŽmogystoms. Savo 
sudėjimu ji panėšėjo į šmėklą. Jei griaučių ir raumenų struktūros 
nebūtų chimeriškai patobulintos, vargu ar Sudžika galėtų pasišvil- 
paudama vaikštinėti standartinės gravitacijos aplinkoje. Visgi ji 
nestokojo poodinių priedų, todėl fizinėmis galiomis bei mitrumu 
pranoko bet kurį nemodifikuotą žmogų. Dviprasmišką įspūdį kė- 
lė ir tai, jog trapios išvaizdos būtybė pasižymėjo tokia jėga. Ji 
priminė moters, apvyniotos aštriu it skustuvas popieriumi, origa- 
mį. 

- Visko tau nepasakosiu, - atsiliepė Kihurė, - bet mudvi su 
Ilja Žinome viena kitos paslaptis. Bent jau kai kurias. - Ji akimo- 
ju pasigailėjo neprikandusi liežuvio. Noras nubraukti nuo ultros 
veido pasipūtėlišką pranašumo išraišką buvo stipresnis. - Tai 
yra... 

- Voljova tiesiog pakurstė tau tokius jausmus. Paklausk sa- 
vęs, Kihure, kurie tavo prisiminimai tikri? Gal triumvira kišo na- 
gus prie tavo sąmonės? Būtent taip ji bandė pakeisti Borisą. Gy- 
dė jį ištrindama iš atminties praeitį, tačiau tai nepadėjo. Jo galvo- 
je vis vien skambėjo balsai. Kaip sekasi tau? Naujų balsų atsira- 
do ir tavo smegeninėje? 

- Net jeigu taip, jie neturi nieko bendra su Voljova, - atšovė 
Kihurė. 

- Vadinasi, aš teisi. - Sudžika nenatūraliai nusišypsojo tary- 
tum mokinukė, pasiekusi pergalę kažkokiame žaidime, tačiau ne- 
norinti pernelyg tuo džiaugtis, idant prieš klasiokes nepasirody- 
tų išpuikėle. - Kad ir kaip ten būtų, svarbiausia, jog tu ja nusivy- 
lei. Dabar bjauriesi visu triumviratu. Tik neaiškink, neva tu pri- 
tarei jų veiksmams. 

- Sudžika, aš pati nesuvokiu, ką gi iškrėtė triumviratas. Man 
niekaip nesueina visi galai. - Kihurė jautė, kaip nuo šlapios kel- 
nių medžiagos jos sėdmenis nutvilko šaltis. - Štai kodėl čia at- 
ėjau. Noriu tylos ir ramybės, kad surikiuočiau savo mintis. 

- Be to, vyleisi iš jo sulaukti išmintingo patarimo. 

Ultra pakreipė galvą kapitono pusėn. 

- Jis negyvas, Sudžika. Tai tiesa, netgi jei aš vienintelė ją su- 
vokiu. 

- Gal Silvestis jį išgydys. 

- Net jeigu tokia galimybė įmanoma, nejau manai, jog Sa- 
džakis iš tikrųjų to trokšta? 

Sudžika supratingai linktelėjo. 

- O taip, man aišku, ką turi omenyje. Bet Žinai... - ji ėmė 
kuždėti nelyginant sąmokslininkė, nors moterų pokalbio vogčio- 
mis galėjo klausytis nebent koridoriuje šmirinėjančios žiurkės. - 
Ką tik girdėjau, kad jie rado Silvestį. 

- Rado? Jis laive? 

- Dar ne. Triumvirai su juo susisiekė. Nė nenutuokia, kur Sil- 
vestis yra. Aišku tik tiek, kad jis gyvas. Kažkaip reikės perkelti 
tą išperą į laivą. Štai kuomet prisireiks tavo paslaugų. Ir mano, 
beje. 

- Ką nori tuo pasakyti? 

- Aš neapsimetinėsiu aiškindama, jog suprantu, kas per ap- 
mokymus nutiko Kadžarvalai. Galbūt mano bičiulė palūžo, nors 
aš pažinojau Sulą geriau nei bet kuris kitas visame laive ir užtik- 
rinu, kad ji nepriklausė tam tipui žmonių, kurie greitai sugniūžta. 
Šiaip ar taip, Voljova sulaukė dingsties ją pribaigti. Tiesa, nema- 
niau, jog toji kalė taip nekentė Sulos... 

- Dėl to kalta ne Voljova... 

- Tebūnie. - Sudžika numojo ranka. - Dabar svarbiau kas 
kita. Tu dalyvausi misijoje. Mudvi drauge - gal net kartu su ka- 
rališkąja kale - leisimės į planetą, iš kur paimsime Silvestį. 

- Man niekas to nepranešė. 

- Nes tai neoficialios žinios. Kai praleisi laive tiek laiko, kiek 
aš, išmoksi gauti informaciją aplinkiniais keliais. 

Kelioms sekundėms įsivyravo tyla, kurią drumstė tiktai lašų, 
varvančių iš prakiurusio vamzdžio, teškėjimas. 

- Sudžika, kodėl visa tai man pasakoji? Aš galvojau, jog ma- 
nęs nekenti. 

- Gal ir nekenčiau, - atsakė ultra. - Anksčiau. Bet dabar 
mums reikia sąjungininkų. Maniau, tu būsi dėkinga už perspėji- 
mą. Ypač jei turi smegenų ir Žinai, kuo pasikliauti. 


Voljova tarė į savo apyrankę: 

- “Begalybe", palygink pranešimą, kurį išgirsi, su įrašytu Sil- 
vesčio monologu. Jeigu balsai nesutampa, pateik man informa- 
ciją asmeniniu kanalu. 

Viduryje sakinio nelauktai nuaidėjo Silvesčio šūksnis: 

- ...ar mane girdi. Kartoju, aš privalau žinoti, ar mane girdi. 
Tučtuojau atsiliepk, prakeikta kale. Reikalauju, kad nedelsdama 
atsilieptum! 

- O taip, čia jis, - pareiškė Voljova atsisukdama į Hegazį. - 
Šitą aikštingą toną atpažinčiau bet kur. Verčiau atsiliepkime. Ar 
dar nenustatėme tikslių jo koordinačių? 

- Deja, ne. Tau teks kreiptis į visą koloniją ir tikėtis, jog Sil- 
vestis tave išgirs. 

- Esu tikra, kad jis pasirūpino atitinkamomis priemonėmis. - 
Voljova pasitarė su apyranke. Laivas kol kas nepaneigė hipote- 
zės, jog balsas priklauso Silvesčiui. Žinoma, galėjo pasitaikyti ir 
klaidų, nes tą žmogų, kuris kitados lankėsi šviesaeigyje, nuo da- 
bartinio skyrė keletas dešimtmečių, todėl lyginami balso tembrai 
nebūtinai turėjo sutapti šimtu procentų. Net ir tokiomis aplinky- 
bėmis vis labiau atrodė, kad jiems pasisekė aptikti tikrąjį Silvestį, 
o ne eilinį apsimetėlį, panūdusį "išgelbėti" koloniją. - Tiek to, su- 
junk mane su ryšių palydovais. Silvesti? Čia Voljova. Ar tu ma- 
ne girdi? 

Nūnai jo balsas skambėjo aiškiau. 

- Pagaliau, velniai rautų. 

- Tarkim, jog tai teigiamas atsakymas, - pratarė Hegazis. 

- Privalome nuspręsti, kaip tave perkelti į laivą. Pasitarimas 
būtų sklandesnis, jei persijungtume į asmeninį kanalą. Sakyk, 
kur esi. Mes nukreipsime sensorius į tavo sektorių - tuomet po- 
kalbis nebus transliuojamas į Kiuvįė. 

- Kam taip vargti? Nejau nori kažką nuslėpti nuo kolonijos? 
- Silvestis patylėjo, o Voljova mintyse išvydo, kaip jis panieki- 
nančiai nusivaipo. - Iki šiol nekreipei dėmesio, kad mus visi girdi. 
- Stojo dar viena pauzė. - Beje, man keista, jog bendrauju su ta- 
vimi, 0 ne su Sadžakiu. 

- Jis negaluoja, - atsakė Voljova. - Perduok savo koordina- 
tes. 

- Atleisk, bet tai neįmanoma. 

- Patarčiau nesispyrioti. 

- Kurių galų turėčiau dėl jūsų stengtis? Patys grasinate 
mums ginklais, patys ir sumąstykite išeitį. 

Hegazis rankos mostu paragino Voljovą nutraukti ryšį. 

- Matyt, jis negali atskleisti, kur esąs. 

- Negali? | 

Plieniniu smiliumi Hegazis pabaksnojo į savo plieninę nosies 
kuprelę. 

- Spėju, kad jis vykdo pagrobėjų įsakymą. Jie pasiruošę iš- 
leisti Silvestį, bet nenori išsiduoti, kur slapstosi. 

Galvos linktelėjimu Voljova pripažino, jog triumviro hipotezė 
panaši į tiesą. Ji vėl susisiekė su Resurgamu. 

- Na, gerai, Silvesti. Man aišku, kas tau neduoda ramybės. 
Siūlau kompromisą, jei tiktai galėsi naudotis transportu. Ar tavo, 
hmm, draugai pajėgs ką nors suorganizuoti? 

- Transporto priemonių mes turime. 

- Duosime jums šešias valandas. Laiko pakaks, kad nutol- 
tum nuo tos vietos, kurių koordinačių užsispyrei neatskleisti. Bet 
je1 po šešių valandų neišgirsiu tavo balso, mes susprogdinsime 
kitą taikinį. Ar mane supratai? 

- Kuo puikiausiai, - patvirtino Silvestis. 

- Dar viena smulkmena. 

- Taip? 

- Nepamiršk Kalvino. 

16 
Šiaurės Nekhebetas, 2566-ieji 


Orlaivis pakilo į orą, iš pradžių nuskriejo horizontaliai, bet iš- 
niręs iš angaro šastelėjo aukštyn, idant išvengtų susidūrimo su 
gretimo stalkalnio siena. Silvestis įsijungė langelį, tačiau pro tirš- 
tėjančias dulkes teišvydo bazės kontūrus. Kalva, kurią išvarpė 
Mantelio tuneliai, sparčiai nutolo po sparnu, spinduliuojančiu 
plazminį švytėjimą. Jis buvo tikras, jog čia nebegrįš. Giliai širdyje 
nujautė paskutinį kartą regis ne tik Mantelį, bet ir koloniją. 

Stoties šeimininkai leido naudotis ne pačiu vertingiausiu lėk- 
tuvu, vienu iš mažiausių, neką didesniu už transatmosferinius lai- 
vus, kuriais prieš visą amžinybę jis skraidė Bedugnės mieste. 
Tačiau šešių valandų užteks, kad pavyktų gerokai nutolti nuo 
stalkalnio. Orlaivyje tilpo keturi žmonės, bet jame sėdėjo tiktai 
Silvestis su Paskale. Vis dėlto pasirinkti skrydžio krypties jie ne- 
galėjo, nes, prieš atsisveikinant su Manteliu, Slukos žmonės už- 
programavo maršrutą, kurį autopilotas pakoreguos tik tuo atveju, 
jei kelionei trukdys prastos oro sąlygos. Orlaivis paliks Silvestį ir 
jo žmoną iš anksto sutartoje, bet Voljovos komandai nežinomoje 
vietoje, nebent tame sektoriuje nerastų nusileidimui tinkamos 
aikštelės. Tuomet reikėtų panaršyti apylinkes ieškant kito taško. 

Kai abu keleiviai, pasirūpinę atsargumo priemonėmis, padė- 
siančiomis porą valandų ištverti audros šėlsmą, žengs laukan, 
lėktuvas tučtuojau grįš į Mantelį, kad jo neužfiksuotų kelios išli- 
kusios radarų sistemos, kurios Resurgamo miestui galėtų perduo- 
ti informaciją apie skrydžio trajektoriją. Tuo tarpu Silvestis susi- 
sieks su Voljova ir praneš savo koordinates. Žinią transliuos tie- 
siogiai į laivą, todėl ultra, naudodamasi trianguliacijos metodu, ir 
pati įstengs nustatyti jo padėtį. Tolimesnė įvykių eiga priklausys 
nuo Voljovos. Silvestis neįsivaizdavo, kaip juos perkels į laivą. Ką 
gl, čia jos problema. Viena aišku: mažai tikėtina, kad atvykėliai 
bandytų spęsti pinkles. Ultroms reikėjo Kalvino, bet šis nieko 
nevertas be Silvesčio. Vadinasi, juo bus deramai pasirūpinta. 
Net jei Paskalės atžvilgiu logiškos išvados nepasiteisins, Silvestis 
žinojo, kaip užtikrinti jos saugumą. 

Nūnai orlaivis skriejo Žemiau viršukalnių, atstojančių jam 
priedangą. Nušvilpė siaurais, vingiuotais stalkalnius skiriančiais 
tarpekliais. Matomumas tapo kone nulinis. Silvestis tegalėjo vil- 
tis, jog žemėlapiai, kurie įtakojo lėktuvo manevrus, pakankamai 
nauji, atspindintys visas galimas purvo nuošliaužas, antraip skry- 
dis truks kur kas trumpiau, nei Voljovos paskirtos šešios valan- 
dos. 

- Kokia čia velniava... - ką tik salone išdygęs Kalvinas dai- 
rėsi aplinkui paklaikusiu žvilgsniu. Kaip visada rėmėsi į masy- 
vaus, prabangiu apmušalu aptraukto sosto atkaltę. Ankštoje ka- 
binoje krėslas netilpo, todėl jo pakraščiai susiliejo su sienomis. - 
Kur, po galais, mes atsidūrėme? Aš negaunu jokios informaci- 
jos. Velniai rautų, paaiškinkit, kas čia vyksta! 

Silvestis atsisuko į žmoną. 

- Prižadintas jis visų pirma iššniukštinėja kibernetinę aplinką 
- susiorientuoja erdvėje, nustato tikslų laiką ir taip toliau. Dabar 
nepajėgia aptikti kibernetinių sistemų, todėl jaučiasi truputį sudir- 
gęS. 

- Liaukis kalbėjęs taip, lyg manęs čia nebūtų. Kad ir kur mes 
tūnome! 

- Tu lėktuve, - atsiliepė Silvestis. 

- O, kažkas nauja. - Šiek tiek susitvardęs Kalas linktelėjo. - 
Kokie netikėti pokyčiai. Rodos, šio modelio orlaiviu anksčiau ne- 
su keliavęs. Gal supažindintum savo seną tėtušį su esminiais 
faktais? 

- Būtent todėl tave iškviečiau. - Silvestis atjungė langelius. 
Vis vien nematė nieko, išskyrus dulkių maršką, primenančią, kas 
laukė priešakyje, kur lėktuvas jais atsikratys. - Tik nemanyk, jog 
užsimaniau maloniai pasišnekučiuoti, Kalai. 

- Tu pasenai, sūnau. 

- Na, kai kas 1š mūsų tebegyvena entropinėje visatoje. 

- Ach, kokie skaudūs tavo žodžiai. 

- Nustokite vaidytis, - įsiterpė Paskalė. - Tam neturime lai- 
ko. 

- Nejau penkių valandų mums per maža? - Silvesčio anta- 
kiai šoktelėjo aukštyn. - Ką pasakysi, Kalai? 

- Tu teisus. Beje, ką ji žino? - Kalvinas nukreipė žvilgsnį į 

moterį. - Tokia mūsų tradicija, brangute. Mudu visada taip, 
hmm, pradedame pokalbį. Iš Deno pusės pajutęs bent menkiau- 
sią draugiškumo užuominą aš rimtai sunerimčiau. Tai reikštų, 
kad jis paprašys didžiulės, itin sunkiai įgyvendinamos paslaugos. 

- Klysti, - paprieštaravo Silvestis. - Jei man tereikėtų didžiu- 
lės, itin sunkiai įgyvendinamos paslaugos, aš pagrasinčiau tave 
ištrinti. Iki šiol neturėjau dingsties elgtis su tavimi maloniai. Ti- 
kiuosi, jai nebus lemta atsirasti ir ateityje. 

Kalvinas mirktelėjo Paskalei. 

- Jis sako tiesą, be abejo. Koks aš kvailelis. 

Silvesčio tėvas pasirodė vilkėdamas pelenų spalvos surdutą 
aukšta apykakle - rankovės spindėjo auksiniais ševronais, - ap- 
siavęs aulinius. Vieną jų, užkeltą ant kitos kojos kelio, dengė 
skvernas, panašus į ilgą, mažumėlę raibuliuojančią užuolaidą. Jo 
barzda ir ūsai buvo ne šiaip tvarkingai pakirpti, o taip išgražinti, 
jog tuo galėjo užsiimti nebent armija savo darbui atsidavusių me- 
chaninių patarnautojų. Akiduobėje žvilgėjo gintarinis informacijos 
srautus perduodantis monoklis, nors šio visiškai nereikėjo, nes 
Kalvino simuliacija nuo pat gimimo pajėgė tiesiogiai jungtis prie 
duomenų bazių. Ganėtinai ilgi, atgal sulaižyti plaukai siekė 
sprandą. Silvestis bergždžiai mėgino nustatyti, kuriuo savo gyve- 
nimo periodu tėvas taip atrodė. Galbūt jo išvaizda bylojo apie ko- 
kią nors Geltakmenio epochą. Lygiai taip pat tikėtina, jog Kalvi- 
nas sukūrė išorę iš atsiminimų nuotrupų neturėdamas ką veikti, 
kol darbui ruošėsi standartinės jo programos. 

- Taigi... 

- Taigi mes vykstame susitikti su Voljova, - paaiškino Sil- 
vestis. - Tikiuosi, tu ją prisimeni? 

- Argi mes galėtume užmiršti? - Kalvinas ištraukė iš akies 
monoklį ir atsainiu judesiu nuvalė jį į rankovę. - Kaip ultros mus 
rado? 

- Tai ilga istorija. Voljova spūstelėjo koloniją, ir vietiniams 
teko mane išduoti. Tave taip pat. 

- Jai reikėjo manęs? 

- Tu neatrodai nustebęs. 

- Ir nesu. Tiesiog jaučiuosi nusivylęs. Tiek daug naujienų ne- 
lengva greitai apdoroti. - Kalvinas įstatė monoklį į vietą, ir jo 

akis, slypinti už gintarinio lęšio, padidėjo. - Tavo nuomone, Vol- 
jova pageidavo mudviejų, nes turi numačiusi mums konkrečią už- 
duotį? 

- Greičiausiai. Nors savųjų ketinimų ji neatskleidė. 

Kalas mąsliai linktelėjo. 

- Vadinasi, tu bendravai tiktai su Voljova? 

- Keista, ar ne? 

- O taip. Maniau, jog pasirodys mūsų bičiulis Sadžakis. 

- Aš irgi to tikėjausi. Bet Voljova nesiteikė aiškinti, kur jis 
prapuolė. - Silvestis patraukė pečiais. - Koks skirtumas? Tie iš- 
peros vieno plauko. 

- Pritariu. Tačiau iš Sadžakio bent jau žinotume, ko tikėtis. 

- Suktybių? 

Kalvinas dviprasmiškai palingavo galva. 

- Sakyk, ką nori, bet duoto žodžio tas žmogus laikėsi. Ir bu- 
vo pakankamai padorus, kad iki šiol nedrumstų mums ramybės. 
Kada mudu paskutinį kartą lankėmės gotiškame monstre, kurį jie 
praminė “Begalybės nostalgija"? 

- Prieš šimtą trisdešimt metų. Nors, įgulos požiūriu, praėjo 
nedaugiau kaip keletas dešimtmečių. 

- Manau, turime pasirengti prasčiausiam scenarijui. 

- Kokiam? - pasitikslino Silvesčio Žmona. 

- Matyt, mudu privalėsime atlikti užduotį, susijusią su tam 
tikru ponu, - kantriai paaiškino Kalvinas, tuomet dirstelėjo į sū- 
nų. - Ką tiksliai ji žino? 

- Mažiau, nei įsivaizduoju. - Pokalbis nė trupučio nedžiugino 
Paskalės. 

- Suteikiau jai minimalų kiekį Žinių. - Silvestis šaudė žvilgs- 
niu tai į žmoną, tai į beta lygio simuliaciją. - Jos pačios labui. 

- Nuoširdžiai dėkoju. 

- Suprantama, aš dvejojau... 

- Denai, ko tie žmonės nori iš tavęs ir Kalvino? 

- Man tektų ilgai pasakoti. 

- Ką tik minėjai, jog mes skrisime dar penkias valandas. Lai- 
ko turime apsčiai, su sąlyga, kad judu nustosite žavėtis vienas ki- 
tu. 

Kairysis Kalvino antakis pašoko į viršų. 

- Pirmą kartą girdžiu, jog mūsų pašnekesiai būtų taip vadina- 
mi. Gal ji 1š dalies teisi, sūnau? 

- Man rodos, ji visiškai nesuvokia padėties, - atkirto Silves- 
tis. 

- Šiaip ar taip, tau reikėtų labiau apšviesti savo žmoną - nu- 
piešti jai bendrą vaizdą. 

Orlaivis nelauktai pakrypo į šoną. Kalvinas vienintelis nepa- 
stebėjo judesio. 

- Tebūnie, - nusileido Silvestis. - Nors aš vis tiek galvoju, 
kad Paskalei derėtų kuo mažiau žinoti. 

- Gal leisi man spręsti pačiai? 

Kalvinas nusišypsojo. 

- Patarčiau tau pradėti nuo kapitono Branigano. 

Silvestis išklojo jai visa kita. Iki šio momento specialiai ven- 
gė aiškinti, kam jis reikalingas Sadžakio įgulai. Paskalė turėjo 
teisę Žinoti... tačiau tiesa kėlė jam pasibjaurėjimą. Braniganui 
nepuoselėjo jokios asmeninės antipatijos, netgi savotiškai užjautė 
nelaimėlį dėl to, kuo šis tapo. Kapitonas buvo išskirtinis individas 
su unikalia siaubinga negale. Nūnai jis gulėjo užšaldytas krioka- 
meroje (bent jau Silvestis taip galvojo), visgi praeityje tam Žmo- 
gui energijos netrūko. Nepristigs jos ir ateityje, jei tik kokiu nors 
stebuklingu būdu pasisektų jį išgydyti. Net jeigu miglotame kapi- 
tono biografijos fone slypėjo nusikaltimai, dabartinė būsena su 
kaupu atpirko jo nuodėmes. Pasveikti Braniganui linkėtų kiek- 
vienas, dauguma tikriausiai ryžtųsi ištiesti pagalbos ranką, su są- 
lyga, jog patys nenukentėtų. Gal net sutiktų rizikuoti nusvilti na- 
gus. 

Tačiau “Begalybės" įgula prašys Silvesčio šio to daugiau nei 
susitaikyti su pavojais - reikalaus perleisti Kalvinui savo sąmo- 
nę ir motorines kūno funkcijas. Jį pykino vien nuo tokios minties. 
Lyg neužtektų to, kad jis priverstas bendrauti su simuliacija, tėvo 
vaiduokliu. Silvestis seniausiai būtų sunaikinęs beta lygį, jei šis 
nebūtų pasirodęs naudingas. Vis dėlto pamėklės egzistavimas 
slėgė. Kalas pasižymėjo per dideliu nuovokumu... fos esybės pa- 
stebėjimai atrodė pernelyg įžvalgūs. Tėvas žinojo, kokio likimo 
sulaukė alfa lygio simuliacija, nors šia tema niekada nekalbėjo. 
Kiekvieną kartą įsileidus Kalą į galvą, tas, regis, vis giliau įsišak- 

nydavo į savo sūnų, vis geriau jį pažindavo ir vis tiksliau nuspė- 
davo reakcijas. Ką galima pasakyti apie patį Silvestį, jei iš pažiū- 
ros laisvos jo valios išraiškas taip lengvai pamėgdžiodavo progra- 
ma, kuri teoriškai neturėjo sąmonės? Suprantama, persikūnijimo 
procesas kurstė pasibaisėjimą ne vien nužmoginimo aspektu. Fi- 
zinė procedūra irgi nenuteikdavo maloniai, nes jo smegenų sritį, 
atsakingą už motorinę veiklą, reikėjo nuslopinti chemikalų miši- 
niu. Jis bus mažne suparalyžiuotas... judės lyg apsėstas demono. 
Tokia būsena prilygo košmarui, kurio niekas nenorėtų patirti iš 
naujo. 

Ne, pamanė Silvestis. Lai kapitonas prasmenga skradžiai. 
Kodėl jis privalo atsisakyti savęs gelbėdamas tipą, kuris gyveno 
ilgiau nei bet kuris kitas per visą žmonijos istoriją? Velniop užuo- 
jautą. Braniganui seniai reikėjo leisti numirti. Dabar didesnį siau- 
bą kėlė ne kapitono kančios, o tai, ką laivo įgula paruošė Silves- 
čiui. 

Žinoma, Kalvino nuomone, ateitis žadėjo ne kraupius išban- 
dymus, o palankias galimybes... 

- Aišku, man pirmam teko tuo užsiimti, - pareiškė Kalas. - 
Kai fizine prasme dar buvau gyvas. 

- Kuo užsiimti? 

- Kalbu apie pagalbą kapitonui. Jau anuomet jis turėjo įspū- 
dingą chimerinių bruožų kiekį. Kai kurių Branigano kūne insta- 
liuotų technologijų amžius siekė Transšvietimo ir dar senesnius 
laikus. Vienas Dievas žino, kiek metų funkcionavo organinės jo 
dalys. - Kalvinas pasiglostė ūsus ir barzdą tarsi mėgindamas pri- 
siminti, kokia meniška buvo Žmogaus ir kibernetinių įtaisų kom- 
binacija. - Tai įvyko prieš Aštuonias Dešimtis. Aš garsėjau kaip 
eksperimentatorius, žengiantis radikalaus chimerų mokslo avan- 
garde. Užuot bandęs patobulinti prieš Transšvietimą sukurtus 
metodus, troškau juos transformuoti, sudraskyti į skutelius ir iš 
pastarųjų sulipdyti kažką visiškai nauja. 

- Tu nukrypai nuo temos, Kalai, - pertraukė jį Silvestis. - Gal 
pamiršai, kad mes šnekame apie Braniganą? 

- Tiesiog noriu paruošti dirvą, berneli. - Kalvinas sumirksė- 
jo. - Taigi Braniganas įkūnijo į kraštutinumus linkusią chimerą, o 
aš buvau pasirengęs griebtis kraštutinių priemonių. Kai kapito- 

nas sunegalavo, jo draugai, neturėdami kitos išeities, mane nu- 
samdė. Žinoma, neoficialiai. Turiu pripažinti, jog tryškau pasiten- 
kinimu sulaukęs tokios progos pasireikšti. Mano domėjimąsi fi- 
ziologiniais patobulinimais užgožė stiprėjantis susižavėjimas - 
manija, jums leidus - neurologinėmis transformacijomis. Kon- 
krečiau kalbant, norėjau rasti būdą, kaip smegenų veiklą atvaiz- 
duoti... - Kalvinas prikando apatinę lūpą. 

- Braniganas juo pasinaudojo, - pratęsė Silvestis. - Mainais 
padėjo užmegzti ryšius su Bedugnės miesto turtuoliais, potencia- 
liais Aštuonių Dešimčių programos dalyviais. Jei Kalas būtų vi- 
sapusiškai išgydęs kapitoną, tuo viskas ir būtų pasibaigę. Bet jis 
prastai atliko savo darbą - įdėjo tiek pastangų, kiek reikėjo, kad 
pavyktų atsikratyti Branigano sąjungininkais. Jis galėjo šiek tiek 
paprakaituoti... tuomet mes nebūtume įklimpę į šitą košę. 

- Kitaip tariant, - įsiterpė Kalvinas, - priemonės, kurias pa- 
sitelkiau per gydymo procesą, pasirodė neilgalaikės. Turint ome- 
nyje perdėm chimerišką paciento prigimtį, nieko keista, jog ki- 
tiems jo fiziologijos aspektams irgi prireikė mūsų dėmesio. Ka- 
dangi mano korekcijos buvo itin sudėtingos, ultros negalėjo 
kreiptis į jokį kitą žmogų. 

- Ir jie grįžo, - susiprotėjo Paskalė. 

- Tąsyk Braniganas vadovavo laivui, į kurį dabar mes persi- 
kelsime. - Silvestis pažvelgė į simuliaciją. - Kalas buvo negyvas: 
prarado fizinį pavidalą per viešas Aštuonių Dešimčių skerdynes. 
Vietoj jo liko tiktai beta lygio simuliacija. Neverta nė sakyti, jog 
Sadžakis, tuomet jau prisijungęs prie kapitono, neapsidžiaugė. 
Bet ultros sumąstė, kaip ištaisyti padėtį. 

- Kokią padėtį? 

- Sugalvojo, kokiu būdu Kalvinas galėtų padėti kapitonui. 
Per mane. Beta lygio simuliacija pateikė chirurgo, gydančio chi- 
meras, žinias. Aš perleidau Kalui savo kūną, kad jis atliktų ope- 
raciją. “Persikūnijimas", štai kaip šį metodą pavadino ultros. 

- Kodėl prisireikė tavęs? - nesuprato Paskalė. - Jeigu ultra- 
nautai turėjo beta lygio simuliaciją arba kopiją, negi jos negalė- 
j0 "įkūnyti" į kitą Žmogų? 

- Ne. Nors Branigano bendrai mielai būtų pasinaudoję tokia 
galimybe ir atsikratę manimi. Deja, persikūnijimas išdega tik ta- 

da, kai simuliacija ir asmuo, per kurį ji atgis, kone tapatūs. Dera 
vienas prie kito tarsi pirštinė ir ranka. Supranti, Kalvinas yra 
mano tėvas, todėl mudu nestokojame genetinių panašumų. Jei 
palygintum mūsų smegenis, veikiausiai jų tarpusavyje neatskir- 
tum. 

- O dabar... 

- Jie sugrįžo. 

- Na, jei aną kartą jis būtų gerai padirbėjęs... - Kalvinas pa- 
brėžė savo repliką šykščiu, pasitenkinimą išduodančiu vypsniu. 

- Kaltink save. Tu vadovavai paradui. Aš tik dariau, ką lie- 
pei, - suurzgė Silvestis. - Atvirai kalbant, didžiąją operacijos dalį 
praktiškai buvau be sąmonės. Bet tokia padėtimi nuoširdžiai 
šlykštėjausi. 

- Jie vers tave viską pakartoti... - nutęsė Paskalė. - Būtent 
todėl ultros čia atskrido? Ir todėl užpuolė gyvenvietę? Vien tam, 
kad tu padėtum kapitonui? 

Silvestis linktelėjo. 

- Jei dar nepastebėjai, ultros tvarko verslo reikalus kitaip nei 
paprasti žmonės. Jų prioritetai ir laiko skaičiavimai truputį... 
abstraktūs. 

- Man tai nepanašu į verslo reikalus. Veikiau į šantažą. 

- Klysti, - papurtė galvą Silvestis. - Matai, šįsyk Voljova ma- 
žumėlę prašovė pro šalį. Ji perspėjo mane apie savo atvykimą. 


Voljova įsmeigė akis į padidintą Resurgamo vaizdą. Kol kas 
Silvesčio koordinatės planetos paviršiuje išliko nežinomos, kaip 
kvantinės bangos funkcija, kuri dar nesuiro. Netrukus triangulia- 
cijos metodu bus įmanoma tiksliai nustatyti, iš kur jis užmezgė 
ryšį, ir toji bangos funkcija pasiūlys aibę nenumatytų galimybių. 

- Pavyko jį aptikti? 

- Signalas itin silpnas, - atsakė Hegazis. - Tavo audra sukėlė 
daugybę jonosferinių trikdžių. Turbūt labai savimi didžiuojies? 

- Tiesiog surask jį, svinja. 

- Kantrybės, kantrybės. 

Voljova nė akimirkai neabejojo, jog Silvestis susisieks su 
“Begalybe" laiku. Vis dėlto, išgirdus jo balsą, triumvirą užvaldė 
palengvėjimas. Sudėtingoje paieškų mozaikoje į savo vietą sto- 

jo dar viena dalelė. Bet darbas anaiptol nebaigtas. Maža to, Sil- 
vesčio reikalavimai skambėjo arogantiškai - tarytum tik jis vie- 
nas galėtų nurodinėti, kaip reikės atlikti perkėlimo procedūras, - 
ir Voljova nejučia ėmė spėlioti, ar jos kolegos išties laiko kozi- 
rius savo rankose. Jei Silvestis užsigeidė jos sąmonėje pasėti 
abejonės sėklą, savo sumanymą jis sėkmingai įgyvendino. Pra- 
keiktas išpera. Triumvira ruošėsi pokalbiui žinodama, jog tas ti- 
pas puikai geba susukti smegenis, tačiau, matyt, pasirengė nepa- 
kankamai gerai. Išvijusi šią slegiančią mintį iš galvos, ji paklausė 
savęs, kaip klostosi įvykiai. Galų gale Silvestis veikiai atsidurs 
triumvirato nelaisvėje. Tokia padėtimi jis aiškiai nesimėgauja, 
juolab kad gerai supranta, ko reikia Voljovai. Jei Silvestis kon- 
troliuotų savo likimą, jis nesileistų perkeliamas į laivą. 

- Na, štai, - prabilo Hegazis. - Mes užfiksavome transliacijos 
šaltinį. Norėsi pasiklausyti, ką šneka tas šunsnukis? 

- Įjunk garsą. 

Kaip ir prieš šešias valandas, vėl nuskambėjo Silvesčio bal- 
sas, bet dabar kiekvieną jo žodį beveik užgožė nuolatinis pasiut- 
vėjo kaukimas. 

- Aš jau vietoje, kur tu? Voljova, ar girdi mane? Klausiu, ar 
girdi? Atsakyk! Perduodu savo koordinates, tad verčiau įdėmiai 
klausykis. - Jis keletą sykių pakartojo virtinę skaičių, kurie nuro- 
dys jo padėtį šimto metrų tikslumu. Ši informacija buvo visiškai 
nereikalinga, nes triumvira galėjo ją gauti trianguliacijos būdu. - 
Leiskitės žemyn! Juk nelauksime jūsų amžinai. Aplinkui siaučia 
dulkių audra. Mes žūsime, jeigu jūs nepaskubėsite. 

- Hmmm, - numykė Hegazis. - Gal jau derėtų atsakyti mū- 
sų vargšeliui? 

Voljova prisidegė cigaretę. Prieš atsiliepdama giliai į plau- 
čius įtraukė dūmą. 

- Dar ne. Užmegsime ryšį po valandos kitos. Lai pasiner- 
vina. 


Artėjant atviram skafandrui, Kihurė tegirdėjo tykų čežėjimą. 
Neilgai trukus pajuto, kaip jis švelniai, bet primygtinai palietė 
stuburą, pakaušį, kojas ir rankas. Akies krašteliu matė iš pažiū- 
ros drėgnas jo dalis, kurios po sekundės apgaubė galvą bei galū- 

nes. Krūtinės ertmė hermetizavosi šliurpsėdama - tokį garsą iš- 
gautų žmogus, dorojantis paskutinius pudingo likučius. 

Apribotas regėjimas nesutrukdė jai stebėti, kaip užsiveria ply- 
šiai skafandro galūnėse. Siūlės veikiai išnyko, susiliejusios su 
baltu kiautu. Jos galvą įkalino šalmo atitikmuo; prieš akis juoduo- 
janti dėmė tapo permatomu ovalu. Šio pakraščiuose užsižiebė 
begalė rodmenų ir duomenys apie vidines sistemas. Vėliau ska- 
fandras užsipildys drebučių pavidalo oru, kad apsaugotų šeimi- 
ninkę nuo skrydžius lydinčių perkrovų, bet kol kas Kihurė alsavo 
šviežiu it mėta deguonies/azoto mišiniu. 

- Privalau patikrinti savo saugumo priemones ir funkciona- 
lumą, - pranešė skafandras. - Prašau patvirtinti, kad jūs pasiren- 
gusi mane kontroliuoti. 

- Patvirtinu, - atsiliepė Kihurė. 

- Aš atjungiau didžiumą savo autonominių valdymo progra- 
mų. Patariamoji esybė išliks su jumis, nebent pageidausite jos at- 
sisakyti. Visiškai autonominę skafandro kontrolę galite sugrąžin- 
ti... 

- Dėkui, supratau. Kaip sekasi kitiems? 

- Kiti pranešė pasiruošę skrydžiui. 

- Tvarka, Kihure, - pasigirdo Voljovos balsas. - Aš vado- 
vausiu komandai. Judėsime trikampio forma. Kai suriksiu, šok. 
Ir be mano leidimo nemėgink imtis jokios iniciatyvos. 

- Nesijaudink. Nė neketinau. 

- Kaip matau, ji laiko tave po padu, - atviruoju kanalu pra- 
šneko Sudžika. - Gal net eini patriesti nurodytu metu? 

- Užsičiaupk, Sudžika. Tu priimta į draugiją tik todėl, kad ne 
kartą lankeisi planetose. Vienas Žingsnis į šoną... - Voljova pa- 
tylėjo. - Paprasčiau kalbant, Sadžakis tavęs neišgelbės, jei pra- 
rasiu kantrybę. O šaunamosios galios man netrūksta. 

- Jeigu jau apie tai prabilome, - tarė Kihurė, - skafandras ne- 
pateikė jokių duomenų apie mano ginkluotę. 

- Nes ji atjungta, - paaiškino Sudžika. - Mūsų bičiulė trium- 
vira baiminasi, kad gali imti pleškinti jai į nugarą. Teisingai, Ilja? 

- Jei pakliūsime į bėdą, - atsiliepė Voljova, - aš aktyvuosių 
tavo ginklus. Duodu žodį. 

- Kodėl ne dabar? 

- Todėl, kad tau jų nereikia. Tavo užduotis - suteikti pagal- 
bą, jei įvykiai pakryptų nenumatyta linkme. Mažai tikėtina, aiš- 
ku... - ji garsiai įkvėpė. - Bet jeigu taip atsitiks, tu gausi savo 
brangiuosius ginklus. Tik naudokis jais atsargiai. 


Prieš pasišalinant 1š laivo, skafandrus užtvindė drebučių pa- 
vidalo oras. Akimirką Kihurei dingojosi, kad ji skęsta. Panašias 
procedūras ne sykį teko išgyventi Skajaus Persvaroje, todėl ne- 
malonūs pojūčiai gana greitai atlėgo. Normaliai kalbėti tapo ne- 
įmanoma, bet šalmuose instaliuotos paieškos programos pajėg- 
davo lengvai išversti mintimis perduodamus nurodymus. Iš iš- 
orės sklindantys garsai buvo persiunčiami atitinkamais dažniais, 
kurių neiškraipydavo sutirštėjęs oras, todėl bendražygių balsai 
skambėjo lygiai taip pat, kaip ir laive. Nors nusileidimas į planetą 
turėjo būti sudėtingesnis nei kelionė kosminiu keltu, Kihurė ne- 
jautė jokių nepatogumų, išskyrus spaudimą akiduobėse. Tą fak- 
tą, jog pagreitis siekia 6 g, ji sužinojo tiktai iš rodmenų srauto, 
slenkančio prieš akis. Skrydžio trajektoriją koregavo antilitį nau- 
dojantys varikliai, kurių mažutės išeinamosios angos Žiojėjo stu- 
bure ir kulnuose. Skafandrai lėkė išsidėstę trikampio forma - pir- 
masis buvo Voljovos, įkandin jos sekė pora su šeimininkėmis ir 
trys tušti. Iš pradžių skafandrai išsaugojo šviesaeigyje įgautą, 
žmogaus anatomiją primenančią konfigūraciją. Tačiau, aplinkui 
nušvitus viršutiniam atmosferos sluoksniui, jie ėmė pamažu 
transformuoti savo išorę. Nors iš vidaus to nebuvo matyti, rankas 
ir kūną jungiančios membranos pradėjo taip storėti, kad galūnės 
bemaž susiliejo su liemeniu. Negana to, rankos šiek tiek pakrypo 
ir sustingo nutolusios nuo kūno keturiasdešimt penkių laipsnių 
kampu. Kadangi galva susitraukė ir tapo plokščia, dabar viršu- 
galvį juosė aptaki arka, jungianti abiejų dilbių galus. Kolonos pa- 
vidalo kojos virto platėjančia uodega. Bet kokie permatomi lopi- 
niai aptemo, idant šeimininkė būtų apsaugota nuo akinančio švy- 
tėjimo. Skafandrai įsirėžė į atmosferą krūtinėmis, uodegas nuko- 
rę truputį žemiau už galvas: smūgines bangas lengvai sutramdė 
kintanti korpusų geometrija. Jie negalėjo šeimininkėms perduo- 
ti vaizdų įprastu būdu, todėl fiksavo aplinką elektromagnetiniu 
diapazonu ir gautus duomenis adaptavo Žmogiškiems pojūčiams. 

Apsidairiusi, pažvelgusi apačion, Kihurė išvydo kitus skafandrus, 
regis, panardintus į spindinčius rausvos plazmos lašus. 

Iki Resurgamo paviršiaus likus dvidešimčiai kilometrų, ska- 
fandrai sumažino skrydžio tempą iki paprasto viršgarsinio grei- 
čio, vėl pakeitė išvaizdą prisitaikydami prie tankėjančios atmo- 
sferos, pavirto žmogaus apimties orlaiviais. Ant nugarų išdygo 
stabilizatoriai, o antveidžiai praskaidrėjo. Pokyčius Kihurė paste- 
bėdavo tik tada, kai vidinė medžiaga švelniai spūstelėdavo galū- 
nes koreguodama jų padėtį. 

Penkiolikos kilometrų aukštyje šeštasis skafandras pasitrau- 
kė iš rikiuotės, įgavo aerodinamiškai optimalias apimtis - nūnai jo 
viduje būtų tilpęs nebent drastiškas chirurgines operacijas paty- 
ręs Žmogus, - šastelėjo į šoną ultragarsiniu greičiu ir po kelių se- 
kundžių išnyko ties horizontu turbūt skriedamas kur kas spar- 
čiau nei visi kiti dirbtiniai objektai, kurie kada nors buvo įsibrovę 
į Resurgamo atmosferą. Pro nugaros skylutes purškė dujų srau- 
tus, kad neištrūktų iš planetos glėbio. Kihurė žinojo, jog skafan- 
dras traukė paimti Sadžakio: susitiks su juo toje vietoje, iš kurios 
triumviras, užbaigęs savo misiją Resurgame, paskutinį kartą ben- 
dravo su “Begalybės nostalgija". 

Kai iki paviršiaus liko dešimt kilometrų, bendražygės, vis dar 
tylėdamos - nors lazerinės ryšių sistemos buvo visiškai saugios, 
- pastebėjo pirmuosius Voljovos sukelto pasiutvėjo požymius. Iš 
kosmoso dulkių audra atrodė juoda ir neįžvelgiama lyg pelenų 
plynaukštė. Grūdėtas tamsiai rusvas švytėjimas priminė miglotą 
vidurdienį Bedugnės mieste. Saulę supo purvina vaivorykštės 
aureolė, kuri išnyko trijulei nugrimzdus į audros gelmę. Šviesa, 
užuot srautu plūdusi iš viršaus, nardė tarp dulkių sluoksnių nely- 
ginant girtuoklis, siūbuojantis laiptais žemyn. Dėl tiršto skafandre 
tvyrančio oro Kihurę apėmė nesvarumo būklė ir veikiai ji prara- 
do krypties pojūtį. Retsykiais moterį gaubiantį, pro atmosferos 
sluoksnį besiveržiantį kokoną kaip reikiant supurtydavo. Drebulio 
nenumalšindavo netgi variklių išspjaunamos dujų čiurkšlės. Gan 
greitai, jau skriedami lėčiau už garsą, skafandrai vėl pakeitė sa- 
vo išorę, ir dabar panėšėjo į statulas. Iki žemės beliko pora kilo- 
metrų. Nuo stalkalnių viršūnių juos teskyrė šimtai metrų. Žino- 
ma, kalnus užklojo marška dulkių, dėl kurių vis sunkiau sekėsi 
įžiūrėti savo koleges. 

Kihurė mažumą sunerimo, nes tokiomis sąlygomis dar nebu- 
vo skraidžiusi. 

- Skafandre, ar tu tikras, jog šitos šiukšlės mums nepa- 
kenks? - pasiteiravo moteris. - Aš nenorėčiau išsitėkšti ant Že- 
mės nukritusi iš dangaus. 

- Šeimininke, - atsiliepė skafandras kažkaip sugebėjęs nutai- 
syti paniekinančią intonaciją, - nedelsdamas jums pranešiu, jei 
dulkės taps rimta problema. 

- Nesikarščiuok, aš tik paklausiau. 

Priešakyje tyvuliavo prieblanda. Atrodė, lyg Kihurė plauktų 
purvo jūroje. Audroje kartkartėmis pasitaikydavo properšų, bet 
dažniausiai akiratyje šėlo neperregimi dulkių verpetai. 

- Nieko nematau, - pasiskundė ji. 

- Dabar geriau? 

Uraganas nelauktai išnyko, ir moteris išvydo tolius, akimis 
aprėpė dešimtis kilometrų, iki pat sąlygiškai arti nusidriekusios 
horizonto linijos, bent jau tų vietų, kur jos neužstojo uolų sienos. 
Kihurei susidarė įspūdis, tarsi skrietų akinančiai giedrą dieną, 
nors peizažas buvo nusidažęs nemaloniais blyškiai žalsvais at- 
spalviais. 

- Tai montažas, - paaiškino skafandras, - sukurtas iš aplinki- 
nių infraraudonųjų spindulių, sonarinių ir gravitometrinių duome- 
nų. 

- Nuostabu, tik labai nesipūsk. Kai mašinos, net ir sudėtin- 
giausios, mane suerzina, aš pradedu prie jų kabinėtis. 

- Įsidėmėsiu, - užtikrino skafandras ir nutilo. 

Ji įsijungė trafaretinę žemėlapio diagramą, kad suvoktų, ko- 
kioje planetos vietoje atsidūrusi. Skafandras tiksliai žinojo, kur 
keliauti - traukė link to taško, kurio koordinates perdavė Silves- 
tis, - tačiau Kihurei magėjo aktyviai domėtis įvykių eiga ir tokiu 
būdu pademonstruoti savo profesionalumą. Nutolti nuo susitiki- 
mo vietos Silvestis negalėjo - pėsčiomis, žinoma, - nes paskuti- 
nį kartą su Voljova šnekėjo prieš tris su puse valandos. Jei dėl 
kažkokios priežasties jis vis dėlto vengs pasimatymo su triumvi- 
ra, ieškomą asmenį nesunkiai aptiks skafandrų sensoriai. Jeigu 
Silvestis jaukiai įsitaisytų kokioje nors gilioje oloje, detektorių sis- 
temos susektų bėglį pagal paliktus terminius ir biocheminius pėd- 
sakus. 

- Klausykite. - Voljova kreipėsi į bendražyges pirmą kartą 
nuo tada, kai jos įsiveržė į atmosferą. - Tikslą pasieksime po 
dviejų minučių. Iš orbitos ką tik gavau signalą. Triumviro Sadža- 
kio skafandras jį surado. Prisijungs prie mūsų po dešimties mi- 
nučių, nes dabar nepajėgs taip greitai skristi. 

- Sadžakis prie mūsų prisijungs? - nustebo Kihurė. - Kodėl 
paprasčiausiai negrįžta į laivą? Nejau mano, jog nesugebėsime 
atlikti užduoties, jeigu jis nealsuos mums į nugaras? 

- Juokauji? - prunkštelėjo Sudžika. - Šito momento triumvi- 
ras laukė daugybę metų... dešimtmečių. Nė už ką jo nepraleis- 
tų. 

- Silvestis nebandys priešintis? 

- Nebent jis mano esąs laimės kūdikis, - atsakė Voljova. - 
Nieko nepriimkite už gryną pinigą. Aš jau esu bendravusi su tuo 
išpera, 0 judvi - ne. 

Kihurė pajuto, jog skafandras vėl transformavo savo išorę, 
susigrąžino laive turėtą konfigūraciją. Galūnės daugiau neprimi- 
nė sparnų ataugų, kadangi jas jungianti stora membrana išnyko. 
Kiekviename rankos gale išdygo po du nagus, tačiau, esant rei- 
kalui, skafandras būtų parūpinęs ir mitresnius, subtilioms manipulia- 
cijoms skirtus, pirštus. Tebejudėdamas pirmyn jis atgavo beveik 
vertikalią padėtį. Palaikė aukštį tik išmetamųjų dujų čiurkšlėmis 
- dulkės aiškiai neįstengė prasiskverbti iki variklių sistemų. 

- Liko viena minutė, - pranešė Voljova. - Nuo paviršiaus 
mus skiria du šimtai metrų. Akiratyje netruks pasirodys Silves- 
tis. Nepamirškite, kad jis bus su Žmona. | 

Kai pilkšvai žalsvas peizažas įkyrėjo, Kihurė perjungė nor- 
malų vaizdą. Kitų skafandrų kontūrai kaipmat išskydo. Jos se- 
niai buvo išnirusios iš tarpeklių, kurie suraižė kalnynus. Dabar 
apačioje, tūkstančius metrų visomis kryptimis, plytėjo lygumos. 
Tik vietomis, šen bei ten, stūksojo uolos arba Žiojėjo pragraužos. 
Jeigu audros gelmėje, chaoso apsuptyje, atsiverdavo ramybės 
oazės, šiose vis vien neką tebuvo įmanoma įžvelgti, nes palei že- 
mę be paliovos sūkuriavo dulkių verpetai. Skafandre viešpatavo 
tyla, todėl pavojingos oro sąlygos, rodės, neturėjo nieko bendra 
su realybe. Jei Kihurė panorėtų, skafandras įjungtų aplinkinį 
garsų foną, bet, išskyrus pragarišką vėtros staugimą, nieko įdo- 
maus išgirsti nepavyktų. 

Ji sugrąžino pilkšvai žalsvą vaizdą. 

- Ilja, - kreipėsi į Voljovą. - Aš vis dar beginklė. Man prade- 
da niežėti nagus. 

- Nieko bloga neatsitiks, jeigu jai duosi kokį nors žaisliuką, - 
pritarė Sudžika. - Tegul keliauja pašaudyti į uolas, kol mes pasi- 
rūpinsime Silvesčiu. 

- Užsikrušk. 

- Visai nebenulaikai liežuvio, Kihure. Ar tau nešovė į galvą, 
jog aš mėginu padaryti paslaugą? O gal manai, jog Ilją įkalbėsi 
savo jėgomis? 

- Tiek to, Kihure, - atsiliepė Voljova. - Aš įjungsiu minima- 
laus pajėgumo gynybines sistemas. Tave tai tenkins? 

Anaiptol. Dabar skafandras galės savarankiškai apsisaugoti 
nuo išorinių pavojų ir netgi imtis iniciatyvos, jei reikės pašalinti 
grėsmę, tačiau Kihurė vis tiek neturės teisės paspausti gaiduko. 
O tai savo ruožtu nepadės užmušti Silvesčio - įgyvendinti tikslo, 
kurio ji dar ne visiškai atsisakė. 

- Taip, ačiū, - suniurzgė artileristė. - Bet atleisk, jei nešoki- 
nėsiu iš džiaugsmo. 

- Nieko tokio... 

Jos nusileido maždaug po sekundės švelniai nelyginant 
plunksnelės. Kihurė pajuto virptelėjimą, kai skafandras išjungė 
variklius 1r patobulino savo anatomines smulkmenas. Duomenų 
srautai pranešė, jog skrydį pakeitė vaikščiojimo režimas, sutei- 
kiantis jai galimybę normaliai kilnoti kojas. Kihurė mielai būtų at- 
sikračiusi nelemto kokono, tačiau žinojo, jog per dulkių audrą be 
apsauginių šarvų ilgai neišgyventų. Sveikas protas ragino likti 
įkalintai skafandre, nors šis ir varžė veiksmų laisvę. 

- Išsiskirstykime, - paliepė Voljova. - Kihure, du tušti ska- 
fandrai niekur nesitrauks nuo tavojo. Judėsime nutolusios viena 
nuo kitos per šimtą žingsnių. Visais elektromagnetiniais ir papil- 
domais sensorių diapazonais skenuosime aplinką. Jei Silvestis 
slapstosi netoliese, mes surasime tą svinja. 

Du tušti skafandrai nušlepsėjo Kihurės pusėn, netrukus pri- 
lipo prie jos kaip benamiai šunys. Moteris suprato ištraukusi 
trumpąjį šiaudą. Vietoj ginklų Voljova įteikė paguodos prizą - lei- 
do prižiūrėti porelę. Nebuvo prasmės priekaištauti. Kihurė norėjo 

ginkluotės tik tam, kad turėtų kuo užmušti Silvestį. Toks argu- 
mentas nepriverstų Voljovos pakeisti nuomonę. Visgi skafandrai 
kėlė mirtiną grėsmę ir be šaunamosios galios. Skajaus Persva- 
roje, per apmokymus, jai rodė, kaip po šarvais slypintis asmuo 
galėtų sudraskyti priešininką į gabalus pasitelkęs vien fizinę jė- 
£4. 

Kihurė palydėjo žvilgsniu Sudžiką ir Voljovą, kurių skafan- 
drai apgaulingai lėtai nukrypavo į skirtingas puses. Apgaulingai, 
nes, iškilus būtinybei, jie įstengdavo skuosti tarytum gazelės. Šiuo 
momentu skubėti nereikėjo. Pilkšvai žalsvą, netikrą, peizažą Ki- 
hurė pakeitė realiuoju vaizdu. Abi ultros pranyko iš akiračio. 
Nieko nuostabaus. Nors audroje retsykiais atsiverdavo švarios 
rankos galo. 

Moteris krūptelėjo suvokusi, jog vėjo šuoruose kažką išvy- 
do. Pavidalas šmėstelėjo vienai sekundės daliai. Kihurė jau buvo 
benusprendžianti, jog pamatė dulkių sūkurį, įgavusį miglotą žmo- 
gaus formą, kai priešakyje vėl pasirodė figūra. Šį kartą jos kon- 
tūrai atrodė labiau apibrėžti. Kurį laiką Žmogysta stypsojo vieto- 
je lyg erzindama Kihurę. Galop išniro iš verpeto ir žengė artyn. 

- Seniai besimatėme, - prabilo Madmuazelė. - Tikėjausi, jog 
apsidžiaugsi su manimi susitikusi. 

- Kur, po velnių, buvai prapuolusi? 

- Šeimininke, aš nesupratau paskutinio, mintimis išsakyto, tei- 
ginio, - pareiškė skafandras. - Ar galėtumėte jį perfrazuoti? 

- Liepk jam nekreipti dėmesio, - patarė Madmuazelė, dulkė- 
se raibuliuojantis vaiduoklis. - Aš neturiu daug laiko. 

Kihurė įsakė savo šarvų sistemoms nefiksuoti minčių, kol ji 
ištars kodinį žodį. Skafandras pakluso, tačiau, sprendžiant 1š ne- 
pasitenkinimo gaidelių, tokių keistų nurodymų dar nebuvo girdė- 
jęs. Matyt, nūnai jis svarstė privalėsiąs rimtai peržiūrėti sąlygas, 
kuriomis ateityje remsis darbiniai jų santykiai. 

- Ką gi, likome tik mudvi, Madmuazele. Gal papasakosi, kur 
tave velniai nešiojo? 

- Minutėlę, - atsakė moters projekcija. Jos išvaizda stabiliza- 
vosi, tačiau ryškumo trūko. Kihurės nuomone, šmėkla panėšėjo 
į savo pačios eskizą, susiliejusią nuotrauką, kurioje matyti tiktai 

deformuoti žmogaus kontūrai. - Iš pradžių pasistengsiu tau padė- 
ti, kad neiškrėstum kokios nors kvailystės, pavyzdžiui, nebandy- 
tum taranuoti Silvesčio. Nagi... įvertinsime pagrindines skafan- 
dro sistemas... išgvildensime draudimų kodus, kuriais pasirūpino 
Voljova. Tiesą sakant, darbas pernelyg lengvas. Man net ap- 
maudu, jog nesulaukiau sunkesnių išbandymų. Šiaip ar taip, mud- 
vi greičiausiai bendraujame paskutinį kartą... 

- Ką tu šneki? 

- Brangioji, aš tau dovanosiu šaunamąją galią. - Madmuaze- 
lei bekalbant, duomenų srautai pakito. Jie pranešė, jog atgijo 
anksčiau užblokuota skafandro ginkluotė. Kihurė nepatikėjo savo 
akimis išvydusi, koks arsenalas sukauptas ties pirštų galiukais. - 
Na, štai, - po pauzės tarstelėjo Madmuazelė. - Norėsi dar ko 
nors, be atsisveikinimo bučinio? 

- Tikriausiai derėtų tau padėkoti... 

- Nesivargink, Kihure. Ko jau ko, bet dėkingumo iš tavęs 
nesitikiu. | 

- Žinoma, juk dabar aš neturiu kitos išeities - tiesiog privalau 
nudobti nelemtą išperą. Turėčiau tarti “ačiū" ir už tai? 

- Tu matei... hmm... įrodymus. Kitaip tariant, baudžiamąją 
bylą. 

Kihurė sulinksėjo jausdama, kaip jos viršugalvis šliūžteli vi- 
dine skafandro medžiaga. Šiame kokone nepasimuistysi. 

- Taip, aš girdėjau apie slopintojus. Nors nesu tikra, ar tai 
teisybė... 

- Tuomet pagalvok apie alternatyvą. Tu nenužudysi Silves- 
čio, bet paaiškės, jog aš nemelavau. Įsivaizduok, kaip kankinsies, 
ypač, jei Silvestis... - pamėklės f1zi0n0miją perkreipė šiurpus 
vypsnis, - ... įgyvendins savo tikslus. 

- Bet mano sąžinė būtų švari, ar ne? 

- O taip. Belieka viltis, jog tave tai paguos, kai visą Žmonių 
rasę išnaikins slopintojų sistemos. Labai tikėtina, kad seniai būsi 
mirusi ir dėl savo klaidos negalėsi gailėtis. Žinai, tie slopintojai 
darbuojasi veiksmingai. Veikiai pati tuo įsitikinsi... 

- O, ačiū už patarimą. 

- Aš dar nebaigiau, Kihure. Nejau nė sykio nesusimąstei, 
kodėl taip 1lgai tau nesirodžiau? 

- Na, ir kodėl? 

- Aš mirštu. - Paskutinis Madmuazelės žodis tarsi pakibo 
dulkių audroje. - Po incidento su pabūklu Saulės Vagiui pasisekė 
įsprausti didžiąją dalį savęs į tavo kaukolę. Aišku, tu pati visa tai 
žinai. Jautei, kaip jis įsiskverbė, tiesa? Prisimenu tavo riksmus. 
Jie buvo itin vaizdingi. Kaip keistai turėjai jaustis, kai jis į tave 
brovėsi. 

- Nuo to karto Saulės Vagis man netrukdė. 

- Ar bent numanai kodėl? 

- Ką nori tuo pasakyti? 

- Ogi tai, brangioji, jog pastarąsias keletą savaičių nėriausi iš 
kailio grumdamasi su Saulės Vagimi. Stengiaus, kad jis neišplis- 
tų tavo galvoje. Štai kodėl iš manęs nesulaukei jokios žinios. Vi- 
są dėmesį buvau sutelkusi į kovą. Problemų nestigo jau tuomet, 
kai jis prasmuko į tavo smegenis kartu su skalikais. Tačiau 
mums pavyko pasiekti savotiškas lygiąsias. Dabar padėtis kiek 
kitokia. Saulės Vagis tapo stipresnis, tuo tarpu mano jėgos senka 
sulig kiekvienu jo antpuoliu. 

- Vadinasi, jis niekur nedingo. 

- Žinoma, ne. Toji esybė nesireiškė tik todėl, kad visą jos lai- 
ką atėmė dvikova, kuri vyksta tavo kaukolėje. Skirtumas tas, jog 
šį kartą Saulės Vagis laimi - užgrobia mano sistemas, naudoja- 
si mano pačios gynybinėmis priemonėmis. Patikėk, jis klastin- 
gas. 

- Ką žada ateitis? 

- Man lemta pralaimėti. Dėl to esu tikra. Matematiškai tiksli 
garantija apskaičiuota pagal dabartinius jo pažangos tempus. - 
Madmuazelė vėl nusišypsojo, tarytum iškrypėliškai didžiuotųsi 
analitinių savo objektyvumu. - Geriausiu atveju išsilaikysiu dar 
porą dienų. Gal net mažiau, nes tau pasirodydama praradau ne- 
mažai energijos. Teko aukoti laiką, kad suteikčiau tau progą pa- 
sinaudoti ginklais. 

- Kas atsitiks, kai jis iškovos pergalę? 

- Nežinau, Kihure. Būk pasirengusi bet kam. Spėju, kad ža- 
vėsies juo dar mažiau negu manimi. Juk girdėjai, kaip nuo Saulės 
Vagies nukentėjo tavo pirmtakas. Vargšas visiškai išsikraustė iš 
proto. - Madmuazelė žengė atatupsta, iš dalies susiliejo su dul- 
kėmis lyg teatro aktorė, pro užuolaidas mėginanti pasišalinti nuo 

scenos. - Abejoju, ar mudvi dar susitiksime, Kihure. Turėčiau 
tau palinkėti geros kloties, bet iš tiesų noriu paprašyti vienintelio 
dalyko: atlik savo užduotį. Nepriekaištingai. - Šmėklai slenkant 
atgal, jos kūnas išskydo it anglimi nupieštos moters kontūrai, ku- 
riuos išsklaidė vėjas. - Aš aprūpinau tave visomis reikalingomis 
priemonėmis. 

Madmuazelė pranyko. Kihurė palūkėjo akimirką - ne tiek 
bandė surikiuoti mintis, kiek vertė jas į bendrą krūvą su viltimi, 
jog šioji nesuzmeks bent kelias sekundes. Galų gale moteris iš- 
tarė kodinį skafandrą atgaivinusį žodį. Ginklai, pastebėjo ji, anaip- 
tol nejausdama palengvėjimo, funkcionavo, kaip ir žadėjo Mad- 
muazelė. 

- Atleiskite, kad trukdau, - prašneko skafandras. - Tačiau 
paliepus1 sugrąžinti vaizdo montažą išvysite draugiją. 

- Draugiją? 

- Naujieną perdaviau kitiems dviem skafandrams. Iš visų tri- 
jų arčiausiai neatpažinto asmens esate jūs. 

- Gal grįžo Sadžakis? 

- Ne, tai ne triumviras Sadžakis. - Kihurei turbūt pasivaide- 
no, bet atrodė, tarsi skafandrą būtų suerzinusios jos abejonės. - 
Net ir viršydamas saugų greitį triumviras atkeliautų neanksčiau 
kaip po trijų minučių. 

- Vadinasi, prieš mus - Silvestis. 

Kihurė neperjungė vaizdo į rekomenduotą sensorinį režimą. 
Ji matė artėjančią figūrą, tiksliau, dvi aiškiai įžiūrimas figūras. 
Akiratyje pasirodė ir Voljova su Sudžika, kurios lėtai atpėdino iš 
priešingų pusių. 

- Silvesti, spėju, jog tu mus girdi, - prašneko triumvira. - Su- 
stok. Į tave nutaikyti mūsų ginklai. 

Bendruoju kanalu nuskambėjo vyriškio balsas: 

- Jau maniau, kad paliksi mus numirti. Kaip malonu, jog vis 
dėlto teikeisi atvykti. 

- Aš nepratusi laužyti duoto žodžio, - atkirto Voljova. - Tu- 
rėtum tai Žinoti. 

Kihurė ėmė ruoštis žmogžudystei, nors dvejonių iki šiol ne- 
buvo atsikračiusi. Ji užklojo peizažą trafaretine diagrama, įrėmi- 
no Silvestį viename langelyje, aktyvavo vieną iš silpnesnių gin- 

klų: viršugalvyje įmontuotą vidutinės galios lazerį, elementarų 
žaisliuką, palyginti su didžiuma skafandro pabūklų. Tikroji jo 
funkcija - perspėti potencialius užpuolikus, kad šie pasiieškotų 
kito taikinio. Tačiau iš tokio menko atstumo nukreiptas į žmogų, 
kurio nedengė jokie šarvai, spindulys pervers jį kiaurai. 

Dar viena akimirka, ir Silvestis atsisveikins su gyvybe, kaip 
to reikalavo Madmuazelė. 

Sudžika ėmė kulniuoti sparčiau ir, regis, traukė link Voljovos. 
Iš chimeros dilbio kyšojo miniatiūrinis metalinis objektas. Pana- 
šus į ginklą - lengvą bozonų pistoletą. Ji kėlė ranką aukštyn, šal- 
takraujiškai it profesionalė. Kihurę trumpam užvaldė keistas dvi- 
lypumo jausmas. Moteris tarsi stebėjo save iš šalies, matė, kaip 
kilsteli ginklą pasiruošusi pribaigti Silvestį. 

Kažkas čia negerai. 

Sudžika taikėsi į Voljovą. 

- Kiek suprantu, tu sumąsčiusi planą... - pradėjo Silvestis. 

- Ilja! - užstaugė Kihurė. - Atsargiai, ji ketina... 

Chimeros ginklas buvo galingesnis, nei atrodė iš pirmo žvilgs- 
nio. Blykstelėjęs horizontalus lazerinis spindulys, kuris savyje 
įkalino koherentinę materiją, perskrodė Kihurės akiratį ir įsirėžė 
į Voljovos skafandrą. Gedimai, sudarkę pavojaus sistemas, by- 
lojo, jog šalimais ištryško perdėm didelis energijos kiekis. Kihu- 
rės skafandras automatiškai persijungė į aukštesnio laipsnio ko- 
vinę parengtį. Pasak jo duomenų srautų, iškilus panašiai grėsmei 
šeimininkės saugumui, bematant pradės funkcionuoti atitinkami 
ginklai, net jeigu ji to nelieps. 

Krūtinės srityje Voljovos skafandras patyrė rimtų nuostolių 
- pro atsivėrusią skylę buvo matyti valcuoti poodiniai šarvų 
sluoksniai ir išorėn virstantys kabeliai. 

Sudžika vėl nusitaikė ir iššovė. 

Šįkart spindulys įsiskverbė giliau - smigo tiesiai į žiojinčią 
žaizdą. Bendruoju kanalu atsklido silpnas ir tolimas Voljovos 
balsas. Vietoj žodžių Kihurė išgirdo klausiama intonacija išaima- 
nuotą, veikiau nuostabą negu skausmą atspindinčią dejonę. 

- Čia už Borisą, - visiškai aiškiai pareiškė Sudžika. - Už tai, 
kuo jį pavertei savo eksperimentais. - Ji vėl nukreipė pistoletą į 

taikinį, ramiai lyg dailininkė, kuri paskutiniais potėpiais užbaigs 
šedevrą. - O čia už tai, kad jį nužudei. 

- Sudžika, liaukis, - paprašė Kihurė. 

Moters skafandras neatsisuko. 

- Kodėl turėčiau liautis? Juk tau sakiau, kad griežiu ant jos 
dantį. 

- Po minutės kitos pasirodys Sadžakis. 

- Pasistengsiu, kad jam atrodytų, tarsi į ją šaudė Silvestis. - 
Sudžika pašaipiai prunkštelėjo. - Po velnių, negi tau niekada ne- 
dingtelėjo, jog aš apmąsčiau viską iki menkiausių smulkmenų? 
Nė kiek netrokštu pakratyti kojų, kai atkeršysiu senai raganai. Ji 
to neverta. 

- Aš negaliu tau leisti jos užmušti. 

- Negali leisti? Tu mane prajuokinai, Kihure. Aš nepamenu, 
kad Ilja būtų įjungusi tavo ginkluotę. O dabar tokia užduotis ne 
jos jėgoms. 

Sudžika sakė tiesą. 

Voljova kiūtojo susmukusi, jos skafandras prarado vientisu- 
mą. Spindulys, ko gero, pasiekė kūną. Jei moteris ir bandė iš- 
spausti kokį nors garsą, šio neįstengė sustiprinti pažeisto skafan- 
dro sistemos. 

Vėl atstačiusi prieš save pistoletą Sudžika tarė: 

- Tereikia vieno šūvio, ir tu atsisveikinsi su gyvybe, Voljo- 
va... tuomet perduosiu ginklą Silvesčiui. Jis viską neigs, supran- 
tama, tačiau turės tiktai vieną liudininkę, Kihurę, kuri, spėju, stos 
mano pusėn. Aš teisi, ar ne? Pripažink, Kihure, jog padarysiu 
tau paslaugą. Sulaukusi geros progos pati mielai nudėtum tą kalę. 

- Tu du kartus suklydai, - atšovė Kihurė. 

- Ką? 

- Kad ir ką Voljova iškrėtė, aš jos nežudyčiau. Nors geros 
progos jau sulaukiau. - Artileristei užteko sekundės dalies, kad 
nutaikytų lazerį į auką. - Sudie, Sudžika. Negaliu sakyti, jog man 
buvo malonu su tavimi susipažinti. 

Ji paleido šūvį. 


Maždaug po minutės, kai atvyko Sadžakis, iš chimeros beli- 
ko apanglėję mėsgaliai, kurių nevertėjo net laidoti. 

Sudžikos skafandras akimoju sureagavo ir iš dviejų vamz- 
džių, išdygusių abipus galvos, spjovė plazmos pliūpsnius. Kihu- 
rės skafandras savo ruožtu tikėjosi tokios reakcijos, todėl ne tik 
maksimaliai sustiprino išorinius šarvus (pakoregavo korpuso 
sandarą, įjungė plazmą nukreipiančią elektros srovę), bet ir ėmė 
įnirtingai atsišaudyti, pakeitęs tokius žaisliukus, kaip liepsnosvai- 
dis bei elementariųjų dalelių šaudyklė, į rimtesnį antimaterijos 
impulsų pabūklą - iš savo antiličio saugyklos išspjovė nanokul- 
kas, kiekviena iš kurių, slypinti sparčiai dylančiame įprastos ma- 
terijos kiaute, nušvilpė pirmyn daliniu šviesos greičiu. 

Kihurė nespėjo net aiktelėti. Paklusdamas įsakymui šauti 
skafandras griebėsi visų būtinų priemonių, kad įveiktų auką. 

- Iškilo... sunkumų, - burbtelėjo ji, kai nusileido triumviras. 

- Ką tu sakai, - atsiliepė Sadžakis nužvelgdamas skerdynes: 
išskobtą Voljovos skafandrą, radioaktyvias Sudžikos liekanas ir 
pačiame viduryje Silvestį su Žmona, nesužeistus, tačiau pernelyg 
apstulbusius, kad įstengtų prasižioti ar pajudėti. 


17 
Susitikimo vieta, Resurgamas, 2566-ieji 


Silvestis numatė įvairiausius pasimatymo scenarijus. 

Jis apsvarstė visas įmanomas galimybes, netgi tas, kurios, 
objektyviai vertinant padėtį, atrodė perdėm fantastiškos. Tačiau 
nieko panašaus nesitikėjo - ne be priežasties. Stebėdamas ultrų 
kautynes nepajėgė suvokti, kas čia atsitiko ir kodėl įvykiai taip 
nukrypo nuo kelio, kurį pasirinktų sveiko proto Žmonės. 

- Jei tave tai paguos, - prabilo Sadžakis griausmingu, gre- 
mėzdiško skafandro sustiprintu balsu, - aš irgi nieko nesuprantu. 

- Taip, tavo žodžiai išties be galo paguodžiantys. - Silvestis 
atsiliepė tuo pačiu radijo dažniu, kuriuo naudojosi derėdamasis su 
įgula, nors dabar šios atstovai - tiksliau, tai, kas iš jų liko, - sto- 
vėjo visai prie pat. Tačiau, staugiant pasiutvėjui, vargu ar jie būtų 
išgirdę šūksnius. - Galbūt aš esu naivus, bet kažkodėl vyliausi, 
jog tu, Sadžaki, kaip visada darbuosies dalykiškai ir veiksmingai. 
Rodos, pastaruoju metu atleidai vadžias. 

- Šios staigmenos mane džiugina nelabiau nei tave, - atkirto 
ultra. - Bet dabar padėtis kontroliuojama. Patikėk manimi savo 
paties labui. Man teks apžiūrėti sužeistą kolega. Primygtinai re- 
komenduoju atsispirti pagundai iškrėsti kokią nors kvailystę. Ti- 
kiuosi, apie tai nė nebuvai pagalvojęs, Denai? 

- Juk tu mane pažįsti. 

- Pernelyg gerai. Tiek to, užmirškime praeitį. 

- Pritariu. 

Ultra žengė prie Voljovos. Silvestis susigaudė bendraująs su 
triumviru Judžiu Sadžakiu anksčiau, nei atvykėlis prasižiojo. Kai 
tiktai akiratyje pasirodė dar vienas iš audros verpetų išniręs ska- 
fandras, šio antveidis tapo perregimas ir Silvestis išvydo iki 
skausmo pažįstamus vyriškio bruožus. Nuo paskutinio jųdviejų 
susitikimo Sadžakis, regis, beveik nepasikeitė. Subjektyviu jo po- 
žiūriu, tepraėjo keleri metai, kurie, skaičiuojant senamadišku me- 
todu, prilygo dviem trims žmogaus gyvenimams. Nuo tokių min- 
čių apsvaigdavo galva. 

Silvestis nepajėgė nustatyti, kas iš įgulos narių tūnojo kituose 
dviejuose skafandruose. Jau nekalbant apie trečiąjį, su kurio sa- 
vininku (arba savininke) šiuo momentu, žinoma, nepavyks arti- 
miau susipažinti. Vienas iš porelės aiškiai nebegyvas, kitas svy- 
ravo ant mirties slenksčio - nūnai Sadžakis teikė jam pirmąją pa- 
galbą. O trečiojo skafandro šeimininkas stovėjo atokiau nu- 
grimzdęs į bežadę tylą. Keista, bet savo lazerių nenuleido nuo 
Silvesčio, nors tas buvo beginklis ir nė neketino priešintis. 

- Ji gyvens, - pranešė Sadžakis, kai jo skafandras įvertino 
sužeistosios būklę. - Tačiau mes privalome kuo skubiau nuga- 
benti ją į laivą. Tuomet ir išsiaiškinsime, kas čia nutiko. 

- Viskuo kalta Sudžika, - prabilo nepažįstamas moteriškas 
balsas. - Sudžika bandė užmušti Ilją. 

Vadinasi, ant žemės tysojo prakeikta kalė, triumvira Ilja 
Voljova. 

- Sudžika?.. - nutęsė Saždakis tarytum neįstengdamas įsisą- 
moninti, ką pasakė bevardė moteris. Palūkėjęs keletą sekundžių, 
per kurias jiems teko kęsti vis stiprėjančius vėjo gūsius, triumvi- 

ras pakartojo vardą. Šįsyk tvirčiau, lyg pripažindamas objektyvų 
faktą. - Sudžika. Nieko nuostabaus. 

- Manau, ji planavo... 

- Papasakos: vėliau, Kihure, - nutraukė moterį Sadžakis. - 
Tam laiko pakaks. Be abejo, privalėsi suprantamai paaiškinti, 
kokį vaidmenį pati atlikai šiame incidente. Dabar mūsų laukia 
svarbesni reikalai. - Triumviras kryptelėjo galvą į sužeistą Vol- 
jovą. - Skafandras palaikys jai gyvybę dar porą valandų, bet sa- 
varankiškai į laivą nenusigaus. 

- Spėju, jog esi sumąstęs būdą, kaip išgabenti mus iš plane- 
tos? - pasiteiravo Silvestis. 

- Duosiu tau patarimą, - suurzgė Sadžakis. - Neerzink ma- 
nęs, Denai. Aš paaukojau daug laiko ir energijos, kol tave radau. 
Bet jei bandysi mano kantrybę, nedvejodamas tave nudėsiu. 
Vien tam, kad suteikčiau sau malonumą. 

Triumviro reakcija pateisino Silvesčio lūkesčius - jis būtų la- 
biau sunerimęs, jei savo paieškas Sadžakis būtų mėginęs su- 
menkinti. Bet jeigu ultros išpera išties tikėjo savo žodžiais - labai 
abejotina, - tai reiškė, kad jis tikras kvailys. Juk besigainiodamas 
Silvestį sukorė tokį kelią, atskrido iš Geltakmenio sistemos ar net 
iš atokesnio regiono. Neverta nė spėlioti, kiek žmonių gyvybių 
pareikalavo šitas Žygis, jau nešnekant apie metus. 

- Ach, kaip šaunu! - atšovė Silvestis, kiek įmanoma nenuo- 
širdžiau. - Visgi kaip Žmogus, prijaučiantis mokslui, tu privalai 
gerbti mano norą eksperimentuoti... patyrinėti tavo tolerancijos 
ribas. - Jis ištraukė pirštinėtą ranką iš apsiausto užančio kažką 
spausdamas dviem pirštais. Tuo momentu beveik tikėjosi, jog 
moteris, kurią Sadžakis pavadino Kihure, iššaus manydama, kad 
Silvestis čiupo pistoletą. Tačiau rizikuoti vertėjo. Delne jis laikė 
ne ginklą, o mažutę kvantinės atminties plokštelę. 

- Ar matai, ką turiu? - paklausė. - Tai, ką prašei atsinešti. 
Kalvino beta lygio simuliaciją. Tau jos reikia, ar ne? Labai rei- 
kia? 

Sadžakis stebeilijos: į jį netardamas nė žodžio. 

- Ką gi, užsikrušk. - Sviedęs plokštelę ant žemės Silvestis 
traiškė ją kulnu, kol trupinėlius išnešiojo vėjo šuorai. 

18 
Resurgamo orbita, 2566-ieji 


Jie pakilo nuo Resurgamo ir šovė į skaidrias dausas, žemiau 
kurių siautėjo audros verpetai. Virš Silvesčio sušmėžavo kaž- 
koks objektas, matomas tik todėl, kad retsykiais užstodavo 
žvaigždes. Iš pradžių jis atrodė kaip anglies gabaliukas, tačiau 
nesiliovė augęs, kol pagaliau įgavo kūgio formą. Juodame siluete 
po truputį pavyko įžiūrėti laivo korpusams būdingus požymius, 
nušviestus pasaulio, kurio orbitoje jis skriejo. Šviesaeigis taip pa- 
didėjo, kad, regis, užtemdė pusę dangaus. Jo apimtys nenumal- 
domai plėtėsi. “Begalybės nostalgija" ne itin pasikeitė nuo to 
karto, kai Silvestis lankėsi ultrų buveinėje. Jis žinojo - nors šis 
faktas nekėlė jokios nuostabos, - jog tokie erdvėlaiviai nuolat per- 
sitvarkydavo, bet pokyčiai dažniausiai apsiribodavo subtiliomis 
interjero modifikacijomis, o ne kapitaliniais išorinės korpuso da- 
lies remontais (pastaraisiais jiems tekdavo užsiimti sykį per vie- 
ną ar du šimtmečius). Sekundę kitą Silvestis nerimavo, jog laivui 
trūks jam reikalingos galios, bet paskui iš sąmonės gelmių išniro 
prisiminimai apie Fenikso lemtį. Kaip galima ją užmiršti, jei ant- 
puolio padariniai tebebadė akis - pilkšvas lopinys, lyg lotoso žie- 
das pražydęs nusiaubtame Resurgamo paviršiuje. 

Tamsiame šviesaeigio korpuse atsivėrė durys, kurios, Silves- 
čio manymu, buvo per ankštos, kad pro jas įsispraustų bent vie- 
nas skafandras, jau nekalbant apie visą draugiją. Tačiau priartė- 
jus prie “Begalybės" paaiškėjo, jog ertmės plotis siekė dešimtis 
metrų. Silvestis su žmona bei porelė ultrų - vienas jų laikė su- 
žeistą Voljovą - nėrė vidun ir durys užsidarė. 

Sadžakis nusivedė kompaniją į saugyklą, kur jie atsikratė 
skafandrais ir įtraukė į plaučius normalaus oro. Aplinkui sklan- 
dantys kvapai priminė Silvesčiui paskutinę viešnagę šviesaeigy- 
je. Jis visai užmiršo, kokiu tvaiku laivai persisunkę. 

- Palaukite čia, - liepė Sadžakis. Tuo metu skafandrai prisit- 
virtino vieni prie kitų ir pajudėjo link sienos. - Privalau apžiūrė- 
ti kolegę. 

Jis priklupo ir įniko tyrinėti Voljovos šarvus. Silvesčiui niež- 
tėjo liežuvį pasiūlyti Sadžakiui, jog tas neeikvotų jėgų gelbėda- 

mas bendražygę, tačiau laiku susitvardė. Visai įmanoma, jog 
triumviro kantrybės taurę pripildė sutraiškęs Kalo simuliaciją. 

- Kas ten, apačioje, įvyko? 

- Nežinau. - Tipiškas Sadžakio atsakymas. Kaip visi tikrai 
protingi Žmonės, jis nemėgindavo vaizduoti esąs visažinis. - Tie- 
siog nežinau... dabar svarbiau kas kita. - Triumviro akys įsmigo 
į rodmenis, kuriuos pateikė Voljovos skafandras. - Jos žaizdos 
rimtos, bet ne mirtinos. Laikui bėgant mūsų bičiulė pagis... Tu 
pagaliau atsidūrei mūsų laive. Visa kita tėra smulkmenos. - Jis 
pakreipė galvą į moterį, ką tik išnirusią iš skafandro. - Man kai 
kas neduoda ramybės, Kihure... 

- Kas? - paklausė ji. 

- Hmm... tiek to, aptarsime tai vėliau. - Sadžakis vėl atsigrę- 
žė į Silvestį. - Beje, kalbant apie tavo pokštą su simuliacija - tik 
negalvok, kad jis man padarė įspūdį. 

- Turėjo padaryti. Kaip dabar, tavo manymu, aš pagydysiu 
kapitoną? 

- Su Kalvino pagalba. Nejau nepameni, jog per paskutinį ta- 
vo apsilankymą laive aš išsaugojau Kalo kopiją? Aišku, ji pase- 
nusi, tačiau chirurgo meistriškumo neprarado. 

Sadžakis moka puikiai blefuoti, dingtelėjo Silvesčiui. Žinoma, 
tam tikra atsarginė kopija egzistavo, antraip jis nė už ką nebūtų 
sunaikinęs simuliacijos. 

- Jeigu jau prašnekome apie kapitoną... negi jis taip rimtai 
sunegalavo, kad neįstengė asmeniškai manęs pasitikti? 

- Tu suo juo susitiksi, - pažadėjo Sadžakis. - Netrukus. 

Kihurė ir triumviras ėmė drėksti atpleišėjusias Voljovos ska- 
fandro dalis. Procesas priminė bandymus 1š kiauto iškrapštyti 
krabą. Galop Sadžakis kažką sumurmėjo moteriai, ir jie nustojo 
plušėti, matyt, nusprendę, jog tokį sudėtingą darbą derėtų atlik- 
ti kitur. Į patalpą įčiuožė trijulė mechaninių patarnautojų. Dvi 
mašinos kilstelėjo Voljovą ir pasišalino iš saugyklos. Įkandin jų 
išdrožė ir Sadžakis su moterimi. Per praėjusią viešnagę “Bega- 
lybėje?' Silvesčiui neteko regėti Kihurės, bet dabar aiškiai buvo 
matyti, jog įgulos hierarchijoje ji užima pakankamai aukštą vie- 
tą. Trečiasis patarnautojas pritūpė ir įbedė į porelę kameros vyz- 
dį. 

- Jis nė neprašė manęs nusiimti respiratoriaus ir akinių, - pa- 
stebėjo Silvestis. - Tarsi visai jam nerūpėčiau. 

Paskalė linktelėjo. Ji braukė pirštais per savo drabužius tik- 
riausiai manydama, kad audinį ištepliojo lipnios dėmės, likusios 
nuo drebučių pavidalo oro. 

- Kad ir kas nutiko planetos paviršiuje, tai jį sutrikdė. Galbūt 
Sadžakis labiau džiūgautų, jei įvykiai būtų susiklostę pagal numa- 
tytą planą. 

- Na, jis nepriklauso tam tipui žmonių, kurie atvirai triumfuo- 
ja mėgaudamiesi savo pergale. Bet aš tikėjausi, jog triumviras 
bent parodys pasitenkinimą. 

- Sutrėkšdamas simuliaciją... 

- Taip, išmušiau jį iš vėžių. - Silvestis neabejojo, kad kiek- 
vienas jo žodis įrašomas. - Kalo antrininkas, kurį Sadžakis suge- 
bėjo išgauti, turbūt atjungęs susinaikinimo instrukcijas, gal ir 
funkcionuoja, bet nepakankamai gerai, kad tiktų persikūnijimui, 
net jei genetiniu požiūriu simuliacija ir recipientas tapatūs. - Sil- 
vestis prisitraukė kelias dėžes. Ant vienos įsitaisė pats, kitą pa- 
siūlė žmonai. - Manau, jis išbandė kopiją kokio nors vargšelio 
kūne. 

- Nesėkmingai, suprantama? 

- Švelniai tariant. Sadžakis tikriausiai viliasi, kad šį kartą per- 
sikūnijimo neprireiks - kad galėsiu darbuotis pasikliaudamas sa- 
vo žiniomis apie Kalo instinktus ir metodus. 

Paskalė sulinksėjo. Jai užteko išminties nepateikti akivaiz- 
daus klausimo: ką Sadžakis sumąstė, jeigu jam priklausanti kopi- 
ja apgadinta? Po pauzės moteris pasiteiravo: 

- Kas, tavo nuomone, atsitiko planetos paviršiuje? 

- Neįsivaizduoju... spėju, jog Sadžakis sakė tiesą irgi tai pri- 
pažindamas. Bent jis nieko panašaus neplanavo. Galbūt įgulos 
nariai susipešė dėl valdžios, ir vienas jų nutarė išsiaiškinti santy- 
kius Resurgame, nes laive tokios progos neturėjo. - Hipotezė 
Silvesčiui pasirodė verta dėmesio; vis vien nieko gudresnio jis 
nepajėgė sumąstyti. Nuo paskutinio apsilankyrno “Begalybės 
nostalgijoje"' praėjo per daug metų - netgi Sadžakio požiūriu, - 
kad Silvestis pasitikėtų savo intuicija, kuri šiaip jau retai kada ap- 
vildavo. 

Jam teks elgtis labai atsargiai, kol pavyks suvokti, kokie ry- 
šiai sieja dabartinę įgulą. Aišku, jeigu turės laiko... 

Paskalė atsiklaupė prie vyro. Abu jau buvo be respiratorių, 
tačiau apsauginius akinius nusiėmė tiktai moteris. 

- Mes pakliuvome į rimtą bėdą, ar ne? Jei Sadžakis nutars, 
jog tavęs neįmanoma išnaudoti... 

- Jis išsiųs mus atgal į Resurgamą. Sveikus gyvus. - Silves- 
tis suspaudė Paskalės rankas. Aplinkui stūksojo tušti skafandrai 
tarytum egiptietiškos mumijos, stebinčios kapų plėšikus. - Sadža- 
kis nė už ką neatmestų galimybės, jog praversiu jam ateityje. 

- Tikiuosi, tu teisus... nes gerokai rizikavai. - Nūnai ji spindu- 
liavo tokį žvilgsnį, kokio Silvestis anksčiau nebuvo matęs. Šaltą 
ir įspėjantį. - Mano gyvybei taip pat grėsė pavojus. 

- Tiesiog priminiau Sadžakiui, kad jis nėra mano šeimininkas. 
Triumviras gali regzti kokias nori klastas, bet aš visada jį lenksiu 
vienu žingsniu. 

- Nejau nesupranti, jog atsidūrei jo rankose? Sadžakis neturi 
simuliacijos, užtat pričiupo tave. Neatrodo, jog dabar jį lenktum. 

Silvestis nusišypsojo ir kuo nuoširdžiausiai atsakė - būtent to- 
kius žodžius iš jo tikėtųsi išgirsti pats Sadžakis: 

- Na, mūsų bičiulis galvoja kitaip. 


Sadžakis su bendražyge grįžo maždaug po valandos. Pore- 
lę atlydėjo stambus chimeriškos prigimties ultranautas. Silvestis 
vos atpažino triumvirą Hegazį. Šis visuomet pasižymėjo kaip iš- 
skirtinis savosios rūšies pavyzdys - kibernetinių organizmų gausa 
beveik nenusileido kapitonui, - tačiau per tuos metus, kurie pra- 
ėjo nuo tada, kai Silvestis paskutinį sykį viešėjo erdvėlaivyje, 
triumviras dar labiau užgožė žmogiškąją kilmę mechaniniais prie- 
dais. Nemažai senųjų protezų pakeitė kokybiškesniais arba atro- 
dančiais elegantiškiau, apsirūpino visiškai nauja hologramų paly- 
da, reaguojančia į kūno judesius, sukuriančia kaskadą vaiduok- 
liškų galūnių, kurios prieš išblėsdamos kelias sekundes švytėda- 
vo vaivorykštės spalvomis. Sadžakis vilkėjo nepretenzingą kom- 
binezoną be jokių jo padėtį laive nurodančių ženklų. Aptempti 
drabužiai išryškino liauną triumviro sudėjimą, tačiau Silvesčiui 
užteko proto nevertinti žmogaus pagal raumenis ir ginklus at- 

stojančių protezų stygių. Mechanizmai, suteikiantys jam antžmo- 
gišką greitį ir jėgą, neabejotinai implantuoti poodiniame sluoksny- 
je. Savo fizinėmis galiomis Sadžakis prilygo Hegaziui, o mitrumu 
pastarąjį netgi pranoko. 

- Negaliu tvirtinti, esą man malonu tave matyti, - kreipėsi Sil- 
vestis į Hegazį, - tačiau turiu pripažinti, triumvire, kad mažumėlę 
stebiuosi, kaip dar nesprogai nuo kibernetinių dalių pertekliaus. 

- Manyk, jog tai komplimentas, - paaiškino Sadžakis savo 
kolegai. - Malonesnių žodžių iš Silvesčio nesulauksi. 

Hegazis pirštais pasiraitė ūsus, kuriuos iki šiol želdinosi, nors 
didžiąją jo galvos dalį dengė proteziniai priedai. 

- Pažiūrėsim, Sadžaki-san, kaip Silvestis šmaikštaus pama- 
tęs kapitoną. Garantuoju, jog šypsena kaipmat išblės iš jo veido. 

- Sutinku, - pritardamas pakinkavo galva Sadžakis. - Jeigu 
jau prašnekome apie veidus, gal parodytum savąjį, Denai. - Jis 
nuleido ranką prie šono, palietė ginklo buožę, kyšančią iš dėklo. 

- Mielai, - atsakė Silvestis ir nusitraukė užtamsintus akinius. 
Sviedė juos ant grindų stebėdamas savo grobikų išraiškas - tiks- 
liau, šių atitikmenis, - leisdamas triumvirams pagaliau išvysti, 
kaip pasikeitė jo akys. Galbūt šios naujienos buvo pasiekusios 
juos anksčiau... vis dėlto Kalvino rankų darbas priblokšdavo 
kiekvieną žiūrovą, kuris pirmą kartą su juo susidurdavo. Silvesčio 
akiduobėse vietoj subtiliai patobulintų originalų žvilgėjo suroga- 
tai, primityvūs nelyginant medinės kojos. Įmantresnių organų pa- 
kaitalų buvo galima aptikti senoviniuose medicinos vadovėliuo- 
se. 

- Jūs, be abejo, girdėjote, jog aš praradau regėjimą? - pa- 
klausė jis paeiliui nudelbdamas ultras bereikšmiu žvilgsniu. - Re- 
surgame visi tai žinojo. Nemaniau, jog reikėjo jums užsiminti... 

- Kokia jų skiriamoji geba? - nuoširdžiai susidomėjęs pasitei- 
ravo Hegazis. - Aš Žinau, jog dabartinių tavo akių nepavadinsi 
šedevru, bet jos turėtų funkcionuoti visais elektromagnetiniais 
diapazonais, nuo infraraudonųjų iki ultravioletinių spindulių, tie- 
sa? Gal net fiksuoja aplinką akustinių metodu? Vaizdą pritrau- 
kia? 

Prieš atsakydamas Silvestis 1lgai ir atšiauriai dėbsojo į He- 
gazį. 

- Tu privalai suprasti vieną dalyką, triumvire. Tam tikroje 

šviesoje, kai mano žmona stovi ne per daug toli, aš vos sugebu ją 
atpažinti. 

- Kokios puikios akys... - Hegazis tebevarstė jį susižavėjimą 
spinduliuojančiu žvilgsniu. 

Triumvirai paragino porelę kulniuoti į laivo gilumą. Praeitą 
kartą, kai Silvestis atvyko į “Begalybės nostalgiją", jį palydėjo 
tiesiai į medicinos centrą. Anuomet kapitonas daugiau ar mažiau 
galėjo vaikščioti, bent jau trumpus atstumus. Tačiau dabar Sil- 
vestis žygiavo anksčiau nematytomis vietomis. Tai dar nereiškė, 
jog medicinos centras neįkurtas netoliese - juk savo dydžiu erd- 
vėlaivis panėšėjo į mažą miestą, kurio kiekvieno keliuko jis nepa- 
jėgė atsiminti, nors kadaise čia praleido bemaž mėnesį. Tačiau 
nuojauta kuždėjo, jog triumvirai vedė juos nepažįstama teritorija, 
pro tas sritis - Sadžakio ir likusių įgulos narių vadinamas sekto- 
riais, - kurių anksčiau nė sykio neteko regėti. Jeigu jis nesuklydo, 
liftas gabeno visą grupelę tolyn nuo šviesaeigio pirmagalio, link 
tų vietų, kur maksimaliai išplatėjo kūginis laivo korpusas. 

- Mūsų nejaudina smulkūs techniniai tavo akių defektai, - ta- 
rė Sadžakis. - Jei prireiks, lengvai juos neutralizuosime. 

- Be veikiančios Kalvino versijos? Vargu. 

- Tuomet išplėšime akis ir pakeisime jas tobulesniais įtaisais. 

- Tavimi dėtas, to nedaryčiau. Juolab kad operacija vis vien 
nepadėtų atgauti Kalvino. Kokia 1š jos būtų nauda? 

Sadžakis kažką sumurmėjo panosėje, ir liftas sustojo. 

- Vadinasi, tu nepatikėjai manimi, kai užtikrinau, jog mes tu- 
rime atsarginį variantą? Ką gi, tenka pripažinti, kad buvai teisus. 
Mūsų kopijoje netrūko keistų gedimų. Mums nė sykio nepavyko 
ja pasinaudoti. 

- Visos programos genda. 

- Taip... gal man vis dėlto derėtų tave užmušti. - Vienu mit- 
riu judesiu jis išsitraukė 1š dėklo pistoletą ir nukreipė į Silvestį 
vamzdį, aplink kurį spiralėmis vingiavo bronzinė gyvatė. Neaiš- 
ku, kuo šaudė ginklas - spinduliais ar kulkomis, - tačiau iš tokio 
atstumo jis tikrai būtų atėmęs gyvybę. 

- Tu manęs nežudysi. Tik ne dabar, kai šitiek metų sugaišai 
paieškoms. 

Sadžakio pirštas tvirtai prigludo prie gaiduko. 

- Denai, tu nuvertini mano polinkį paklusti įnoriams. Galėčiau 
tave pribaigti vien tam, kad patirčiau iškrypėlišką pasitenkinimą. 

Po gyvatės nasrais raudona lemputė persijungė į žalią, bylo- 
jančią apie kovinę pistoleto parengtį. Nuo įtampos pabalo Sadža- 
kio pirštas. 

- Luktelėk, - pakėlė ranką Silvestis. - Tau nėra reikalo ma- 
nęs žudyti. Nejau išties manai, jog sunaikinau vienintelę Kalvino 
kopiją? 

Sadžakiui akivaizdžiai palengvėjo. 

- Egzistuoja ir kita? 

- Taip. - Silvestis kryptelėjo galvą žmonos pusėn. - Ir tu Ži- 
nai, kur ją surasti, tiesa, Paskale? 


Maždaug po keleto valandų Kalas pareiškė: 

- Aš visada numaniau, jog tu, sūnau, esi šaltakraujis, suktas 
šunsnukis. 

Jie artėjo prie kapitono. Sadžakis trumpam išsivedė Paskalę, 
bet netrukus ji grįžo kartu su kitais įgulos nariais ir pamėkle, ku- 
rios Silvestis tikėjosi nebeišvysti. 

- Nepakenčiama, klastinga... menkystė. - Vaiduoklis kalbėjo 
gana ramiai lyg aktorius, mėginantis nustatyti, per kiek laiko iš- 
tars savo eilutes neišduodamas jokių emocijų. - Tu, besmegene 
žiurke. 

- Nuo menkystės iki žiurkės? - prunkštelėjo Silvestis. - Visai 
nebloga pažanga. 

- Anaiptol, sūnau. - Kalvinas pasviro į priekį nuo savo sos- 
to. - Galvoji, jog esi neapsakomai gudrus? Ką gi, dabar aš laikau 
tave už kiaušinių, jei tiktai juos turi. Man papasakojo, ką iškrėtei. 
Kaip užmušei mane siekdamas sugriauti jų planus. - Jis užvertė 
akis į lubas. - Kokia apgailėtina dingstis tėvažudystei! Tikėjau- 
si, jog bent teiksies sudoroti mane dėl mažumėlę rimtesnių prie- 
žasčių. Bet ne. Argi galėjau to prašyti? Labai norėčiau pasakyti, 
kad jaučiuosi nusivylęs, tačiau tai reikštų, jog kitados tavo atžvil- 
giu puoselėjau didesnius lūkesčius. 

- Jei iš tikrųjų būčiau tave sudorojęs, šis pokalbis iškeltų tam 

tikrų ontologinių problemų, - atšovė Silvestis. - Be to, aš visada 
žinojau, jog egzistuoja kita tavo kopija. 

- Tačiau vieną jų nužudei! 

- Klasifikavimo požiūriu tu velniškai klysti. Pats viso labo 
tesi programa, Kalai. Kopijavimo ir trynimo procedūros įkūnija 
natūralią tavo būseną. - Silvestis įsitempė laukdamas eilinės pro- 
testų bangos, bet šįsyk Kalvinas tylėjo. - Nė neketinau žlugdyti 
Sadžakio planų. Man reikėjo triumviro... pagalbos lygiai taip pat, 
kaip jam - manosios. 

- Pagalbos? - Sadžakis įtariai prisimerkė. 

- Apie tai pašnekėsime vėliau. Dabar tenoriu pasakyti: aš 
sutraiškiau simuliaciją, nes Žinojau apie kitą kopiją ir numaniau, 
jog netrukus priversi mane atskleisti, kur ją rasti. 

- Vadinasi, tu nieko nelaimėjai. 

- Klysti. Kurį laiką mėgavausi regėdamas tavo nusivylimą, 
Judži-san. Rizikuoti vertėjo vien dėl progos pažvelgti į tavo sielą. 
Beje, vaizdelis ne itin žavus. 

- Kaip tu galėjai... žinoti? - paklausė Kalas. - Kaip išsiaiški- 
nai, kad mane nukopijavo? 

- Aš maniau, kad jo neįmanoma nukopijuoti, - prabilo mote- 
ris, pristatyta Kihurės pavarde. Smulki ir patraukli, bet neįkve- 
pianti pasitikėjimo, kaip ir Sadžakis. - Juk simuliacijos užgrūstos 
trikdžiais... apsauginėmis priemonėmis... panašiu mėšlu. 

- Tu kalbi apie alfa lygio simuliaciją, - atsakė Kalvinas. - O 
aš - į gera tai ar į bloga - priklausau nepretenzingam beta lygio 
sluoksniui. Sugebu logiškai protauti, tačiau filosofiniu požiūriu 
neturiu sąmonės. Ir atitinkamai sielos. Štai kodėl, naikinant vie- 
ną mano kopiją, Deno nekankino sąžinės graužimas. Vis dėlto... 
- jis giliai įkvėpė, šiuo garsu užpildydamas pauzę, idant tylos ne- 
bandytų nutraukti kas nors kitas, - ...daugiau netikiu tomis neu- 
rokognityvinėmis nesąmonėmis. Negaliu kalbėti už savo alfa ly- 
gio simuliaciją, Kadangi ji išgaravo prieš du šimtmečius, bet drįs- 
tu teigti, jog pats esu visiškai sąmoningas. Galbūt tuo pasižymi 
visos beta lygio esybės, o gal sudėtingos sąsajos padėjo man 
įveikti savotiškos kritinės masės ribą. Neįsivaizduoju, kuris atsa- 
kymas teisingas. Dėl vieno nekyla jokių abejonių: aš pajėgus 
mąstyti ir todėl verdu iš pykčio. 

Silvestis ne sykį buvo girdėjęs panašius postringavimus. 

- Kalas - matematinėmis taisyklėmis besivadovaujanti beta 
lygio simuliacija. Jos visos taip šneka. Jei netvirtintų esančios są- 
moningos, neįstengtų paklūsti standartiniams logikos dėsniams. 
Tačiau tai nereiškia, kad jo žodžiai - jo garsai... f0s esybės gar- 
sai - bent kiek pagrįsti. 

- Tą patį galėčiau pasakyti ir apie tave, - atšovė Kalas. - 
Piršte peršasi vienintelė išvada, sūnau: kadangi alfos lemtis man 
nežinoma, tenka daryti išvadą, jog kitų Kalvinų nebeliko. Tau 
tikriausiai sunku suvokti, tačiau manęs, tokio vertingo ir unika- 
laus subjekto, nedera kopijuoti, nes tai mane nupigina, sumenki- 
na iki elementaraus reikmens, kurį galima pagaminti, dauginti... 
arba išmesti, jei kažkam pasirodau nebereikalingas. - Jis pratęsė 
kiek patylėjęs: - Žinoma, aš imčiaus visų priemonių siekdamas 
save išsaugoti, tačiau nė už ką nesileisčiau kopijuojamas. 

- Tuomet kodėl leidai Paskalei perkelti savo dublikatą į 
“Skrydį į tamsą"? - Ji elgėsi labai gudriai; Silvestis daug metų 
nieko neįtarė. Pats suteikė būsimai žmonai galimybę bendrauti 
su Kalvinu, idant tas padėtų parašyti biografiją, o Paskalė leido 
jam vėl tyrinėti savo manijos objektą, amarantinus, naudotis ati- 
tinkamais įrankiais 17 užmegzti ryšius su retėjančiomis šalininkų 
gretomis. 

- Čia jo idėja, - įsiterpė žmona. 

- Na, gerai... tą pripažįstu. - Kalas dar kartelį giliai įkvėpė. 
Šiek tiek patylėjo tarsi kritiškai vertindamas padėtį, nors jo simu- 
liacija “mąstė" gerokai sparčiau nei paprasti žmonės. - Mes gy- 
venome pavojingais laikais - ne kraupesniais negu dabar, bet ir 
ne itin maloniais. Sumanymas pasirūpinti, kad išliktų mano dalis, 
jei būtų sunaikintas originalas, pasirodė išmintingas. Aš nemąs- 
čiau apie kopiją... veikiau apie eskizą, gal net neįkalintą logikos 
rėmuose. 

- Kas privertė tave persigalvoti? - paklausė Silvestis. 

- Mano fragmentus Paskalė kopijavo į biografiją labai 1lgai. 
Procesas užtruko ištisus mėnesius. Ji naudojosi subtiliu kodavi- 
mu. Kai buvo perkelta didesnė originalo dalis ir dublikatai pradė- 
jo sąveikauti, beprasmė kibernetinė savižudybė ėmė vis mažiau 
juos - tiksliau, mane - žavėti. Tiesą sakant, jaučiausi gyvybinges- 
nis nei kada nors anksčiau. - Kalas pamalonino auditoriją šyps- 

niu. - Neilgai trukus suvokiau, kas pakurstė tokius pojūčius. Pa- 
skalė persiuntė mane į galingesnę kompiuterinę sistemą, į vy- 
riausybinį Kiuvjė centrą, kur buvo kaupiama informacija “Skry- 
džiui". Toje sistemoje radau gerokai daugiau archyvų negu 
Mantelyje. Pirmą kartą sulaukiau progos duoti rimto darbo savo 
iškiliam intelektui. - Jis nužvelgė žiūrovus ir pridūrė: - Juokauju, 
žinoma. 

- Biografiją galėjo gauti kas tik panorėjęs, - tarė Paskalė. - 
Sadžakis įsigijo vieną egzempliorių nė nesuvokdamas, kad joje 
slypi Kalvino versija. Bet kaip /u sužinojai tiesą? - moteris 
įsmeigė akis į Silvestį. - Ją atskleidė Kalo kopija? 

- Net ir turėdamas galimybę, vargu ar jis būtų norėjęs man 
išsiduoti. Aš pats susiprotėjau. Mačiau, jog sukauptiems simulia- 
ciniams duomenims nereikėjo tokios talpios biografijos. O taip, 
tu užkodavai Kalą į pačius nereikšmingiausius bylų skaitmenis, 
tačiau papildomas informacijos kiekis buvo per didelis, kad su- 
gebėtum jį lengvai nuslėpti. Biografija penkiolika procentų viršijo 
numatytas apimtis. Ilgus mėnesius laužiau galvą, kokius slaptus 
scenarijus tu puoselėjai, kokius dokumentuose neužfiksuotus 
mano gyvenimo aspektus atkapstei ir įtraukei į knygą. Galų gale 
suvokiau, jog toje talpoje pajėgtų išsitelkti Kalo kopija, ir tuomet 
viskas stojo į savo vietas. Aišku, aš nebuvau tuo tikras... - Sil- 
vestis pažiūrėjo į projekciją. - Dabar tu imsi tvirtinti, jog esi tik- 
rasis Kalas - kad aš ištryniau kopiją. 

Prieštaraudamas Kalvinas kilstelėjo ranką. 

- Ne. Kam taip primityviai vertinti praeities įvykius? Tiesos 
nepaneigsi: kadaise man teko garbė vadintis kopijos vardu. Ta- 
čiau visos simuliacijų versijos, įskaitant ir sunaikintąją, tebuvo 
šešėlis to, kas esu dabar. Tarkim, jog aš naujai atgimiau, ir bai- 
kime ginčytis, sutinki? 

- Taigi... - Silvestis žengė į priekį pirštu baksnodamas lūpą, 
- aš vis dėlto tavęs neužmušiau? 

- Ne, - apgaulingai ramiai pripažino Kalvinas. - Svarbiausia, 
jog tu galėjai mane pribaigti, ir šiuo atžvilgiu, berneli, vis vien esi 
bejausmis, šlykštus tėvažudys. 

- Kokia jaudinanti scena, - suniurnėjo Hegazis. - Nieko nėra 
įdomiau nei dalyvauti šeimos susitikime. 

* * * 


Jie pamažu nusigavo iki kapitono. Kihurei jau teko svečiuotis 
šioje laivo dalyje, tačiau jai vis tiek virpėjo pakinkliai. Ramybės 
nedavė įkyri mintis apie užkrečiamus organizmus, kurių plėtrą 
vargais negalais pristabdė Braniganą įkalinęs šaltis. 

- Turėjau anksčiau susiprotėti, ko iš manęs norėsite, - prata- 
rė Silvestis. 

- Manau, tai akivaizdu, - patraukė pečiais Sadžakis. - Nejau 
galvoji, jog mes vargome vien tam, kad pasiteirautume, kaip tau 
sekasi? 

- Kas jus supaisys, - atšovė Silvestis. - Jūsų elgesys man at- 
rodė beprotiškas ir praeityje. Kodėl dabar jis turėtų pasikeisti? 
Tiesa, siūlau kalbėti atvirai: mes visi žinome, jog Resurgame ne- 
įvyko jokia katastrofa. 

- Ką nori tuo pasakyti? - nustebo Kihurė. 

- Tik nepradėk tvirtinti, jog iki šiol nesupratai... 

- Ko būtent? 

- Jie nieko nesunaikino. - Šaltos Silvesčio akys, įsmeigtos į 
moterį, priminė skenavimui pasiruošusio automato lęšius. - 
Hmm, gal ir nesupratai, - pridūrė. - Beje, kas tu tokia? 

- Savo klausimus galėsi pateikti vėliau, - urgztelėjo Hegazis, 
kuris artėdamas prie kapitono vis labiau nenustygo vietoje. 

- Ne, - nukirto Kihurė. - Ką reiškia “jie nieko nesunaikino"'? 

- Aš kalbu apie gyvenvietę, Voljovos neva nušluotą nuo Re- 
surgamo paviršiaus, - lėtai ir ramiai atsakė Silvestis. 

Žengusi pirmyn Kihurė užstojo visiems kelią. 

- Paaiškink konkrečiau. 

- Tik ne dabar. - Sadžakis pastūmė ją į šoną. - Pirmiausia 
privalėsi patenkinti mano smalsumą ir iškloti, kokį vaidmenį pati 
atlikai. - Nūnai triumviras be paliovos varstydavo ją įtariu žvilgs- 
niu įsitikinęs, jog dvi įgulos narės neatsitiktinai žuvo artileristės 
akivaizdoje. Šiuo metu Voljova negalėjo užstoti Kihurės. Patari- 
mo nevertėjo laukti ir iš visam laikui nutilusios Madmuazelės. 
Sadžakis neabejotinai griebsis drastiškų priemonių norėdamas 
įsitikinti savo įtarimų pagrįstumu. Tai tik laiko klausimas. 

- Kam laukti? - gūžtelėjo Silvestis. - Man rodos, kiekvienam 
iš mūsų reikėtų suvokti, kas čia vyksta. Sadžaki, tu skridai į Re- 

surgamą ne tam, kad įsigytum mano biografiją. Pats nė nenutuo- 
kei, jog “Skrydyje" aptiksi Kalo kopiją. Prigriebei vieną egzem- 
pliorių, nes vyleisi, kad šis pravers, kai derėsies su manimi. Tik- 
roji kelionės priežastis buvo visai kita. 

- Aš rinkau informaciją, - atsargiai sumurmėjo triumviras. 

- Tu ne tik vykai į žvalgybą, bet ir įvedei į vietinę kompiute- 
rių sistemą tam tikrus duomenis. 

- Apie Feniksą? - pasitikslino Kihurė. 

- Būtent. Toji vieta niekada neegzistavo. - Silvestis trumpam 
nutilo. - Tai Sadžakio sukurtas vaiduoklis. Senuose žemėlapiuo- 
se, kurie saugojami Mantelyje, Fenikso neaptikome, bet vos tik 
juos atnaujinome, parsisiuntę informaciją iš kartografinio Kiuv- 
jė centro, gyvenvietė bematant atsirado. Mes nusprendėme, kad 
ji visiškai nauja, todėl ir nepažymėta senesnėse žemėlapių kopi- 
jose. Sutinku, tokia mintis tikrai kvaila. Mums derėjo susigaudy- 
ti, jog kartografinius duomenis kažkas pakoregavo. 

- Žinoma, kvaila, - pritarė Sadžakis. - Juolab kad tuo metu 
jau turėjai pradėti spėlioti, kur aš prapuoliau. 

- Jei būčiau galėjęs paskirti daugiau laiko apmąstymams... 

- Deja, negalėjai, - nutraukė jį Sadžakis, - antraip dabar mu- 
du nešnekėtume. Žinoma, esant reikalui, mes būtume tave išga- 
vę kitokiomis priemonėmis. 

Silvestis linktelėjo. 

- Paprasčiau kalbant, susprogdinę didesnį išgalvotą taikinį. 
Nors kažin ar tas pats triukas galėjo išdegti antrą sykį. Įtariu, 
kad jūs būtumėte nusiaubę tikrą gyvenvietę. 


Žvarba tvilkė odą nelyginant tūkstančiai metalinių dygliukų, 
kuriems magėjo prasismelkti iki kaulų. Tačiau, atsidūrus kapito- 
no buveinėje, ji nebe taip krito į akis, kadangi Braniganą aiškiai 
stingdė kur kas atšiauresnis šaltis. 

- Jis užsikrėtęs Mišinio maro atmaina, - prabilo Sadžakis. - 
Tu, be abejo, esi girdėjęs apie šią ligą. 

- Informacija iš Geltakmenio mus pasiekdavo, - atsakė Sil- 
vestis. - Tačiau pranešimai būdavo ne per daug smulkmeniški. - 
Kol kas jis nesiteikė pažvelgti į kapitoną. 

- Mes nepajėgiame susidoroti su užkratu, - tarė Hegazis. - 

Šaltis jį pristabdo, be nedaugiau. Organizmas pamažu plečiasi, 
įtraukdamas į save laivo masę. 

- Vadinasi, biologine prasme kapitonas tebėra gyvas? 

Sadžakis linktelėjo. 

- Na, aplinkoje, kur tvyro tokia temperatūra, neišgyventų 
joks organizmas. Bet jeigu mes atšildytume kapitoną, kai ku- 
rios... hmm... jo dalys imtų funkcionuoti. 

- Menka paguoda. 

- Mes neketiname tau guostis. Perkėlėme tave į laivą, kad jį 
išgydytum. 

Kapitonas priminė statulą, nuo kurios visomis kryptimis 
driekėsi sidabrinės kelių dešimčių metrų ilgio gijos - žvilgančios, 
bloga lemiančios biochimerinės ataugos. Keista, bet jų gelmėje 
dunksantis šaldiklis tebeveikė. Simetrišką kriokameros formą iš- 
kraipė lėtai tarsi ledynmetis, tačiau nenumaldomai plintantys ka- 
pitono augliai. Juodavo didžioji dalis ekranų, kurie turėjo rodyti 
informaciją apie Branigano būklę. Jų nesupo jokios holografinės 
projekcijos. Viename kitame tebespindinčiame monitoriuje buvo 
matyti neįskaitomų duomenų košė - beprasmiški išprotėjusios 
mašinos pakeverzoti hieroglifai. Kihurė apsidžiaugė neišvydusi 
jokių hologramų, nes nujautė, kad jos irgi nebūtų išvengusios 
maro poveikio. Deformuoti serafimai ir cherubinai tik paliudytų, 
kaip giliai įsišaknijusi kapitono negalia. 

- Jums reikia ne chirurgo, o šventiko, - pastebėjo Silvestis. 

- Kalvinas mano kitaip, - atrėžė Sadžakis. - Jam knieti imtis 
darbo. 

- Kopija, kurią parsigabenai 1š Kiuvjė, aiškiai klysta. Jūsų 
kapitonas neserga. Jis netgi nemiręs, nes tame kūne jau seniai 
nėra nieko gyva. 

- Šiaip ar taip, tu mums padėsi, - neatlyžo Sadžakis. - Tau 
pagelbės Ilja. Kai tiktai atsigaus. Ji mano sukūrusi priešnuodį, 
retrovirusą, kuriuo sėkmingai apkrėtė mažus maro pavyzdžius. 
Tačiau triumvira - ginklų specialistė. Kapitono gydymu privalo 
užsiimti medikas. Ji tik aprūpins tave visomis reikalingomis prie- 
monėmis. 

Silvestis apdovanojo Sadžakį pašaipiu vypsniu. 

- Neabejoju, jog šiuo klausimu jau kalbėjai su Kalvinu. 

- Veikiau supažindinau su esama padėtimi. Jis nekantrauja 
pradėti darbą. Netgi galvoja, jog sugebės pastatyti kapitoną ant 
kojų. Nejau tavęs tai nepadrąsins? 

- Žinoma, man derėtų nusilenkti prieš Kalvino išmintį, - atsa- 
kė Silvestis. - Juk mediciną išmano jis, o ne aš. Bet visų pirma 
mums teks aptarti sandėrio sąlygas. 

- Mes nieko neaptarinėsime, - nukirto Sadžakis. - Jeigu mė- 
ginsi priešgyniauti, tave įtikinsime per Paskalę. 

- Ir dėl to labai pasigailėsite. 

Kihurę nukratė šiurpas. Jau kelintą kartą per vieną dieną ji 
pajuto, jog įvyks kažkas negera. Rodos, triumvirai irgi taip ma- 
nė, nors jų veidai išliko šalti kaip akmuo. Bėda ta, kad Silvestis 
elgėsi pernelyg arogantiškai. Užuot priminęs pagrobtą nelaimėlį, 
kuriam grėsė kankinantys išbandymai, jis panėšėjo į žmogų, sė- 
dintį prie kortų stalo ir ketinantį išmesti ant stalo savo kozirius. 

- Aš pagydysiu jūsų prakeiktą kapitoną, - tarė Silvestis. - 
Arba įrodysiu, jog to neįmanoma padaryti. Viena iš dviejų. Bet 
mainais norėsiu nedidelės paslaugos. 

- Minutėlę, - įsiterpė Hegazis, - per derybas silpnesnieji ne- 
reikalauja paslaugų. 

- Iš kur ištraukei, kad aš silpnesnis? - Silvestis vėl nusišyp- 
sojo, šį kartą neslėpdamas piktdžiugos. - Prieš išvykdamas iš 
Mantelio paprašiau savo įkalintojų padovanoti vieną smulkmeną. 
Suprantama, tie žmonės nesijautė esantys man kažką skolingi, 
tačiau įteikdami dovanėlę jie gavo progą jus paerzinti. Duoti ne 
visai tai, ko tikėjotės. Guldau galvą, jog ši idėja juos sužavėjo. 

- Man tai nepatinka, - burbtelėjo Hegazis. 

- Netrukus jūsų nuotaika dar labiau pabjurs, - pažadėjo Sil- 
vestis. - Pirmiausia išsiaiškinkime vieną dalyką. 

- Mes tavęs klausome, - tarė Sadžakis. 

- Ar jūs esate susipažinę su “karštų dulkių" sąvoka? 

- Tu šnekiesi su ultromis. 

- Taip, taip. Tik norėjau įsitikinti, kad suprasite, apie ką kal- 
bėsiu. Be abejo, jūs žinote, jog karštų dulkių daleles įmanoma 
paslėpti talpose, mažesnėse už smeigtuko galvutę? - jis patapš- 
nojo pirštu į smakrą improvizuodamas, lyg patirties nestokojantis 
teisininkas. - Jūs girdėjote apie Remiliodo viešnagę Resurgame? 

Prieš jums pasirodant, jo įgula buvo paskutinė, kuri prekiavo čio- 
nykštėje sistemoje. 

- Taip, girdėjome. 

- Remiliodas pardavė karštas dulkes kolonijai. Nedidelį kie- 
kį. Tik tiek, kad vietiniams jų užtektų, norint reikšmingai trans- 
formuoti kraštovaizdį. Tuzinas dalelių pakliuvo į mano įkalintojų 
rankas. Norite, kad pratęsčiau, ar jau patys atspėjote, kur suku? 

- Aš suprantu, ką bandai pasakyti, - sukrenkštė Sadžakis. - 
Bet vis tiek tęsk. 

- Viena iš smeigtuko galvučių instaliuota į mano regėjimo 
sistemą. Jos aptikti niekaip nepavyks. Net išplėšę akis nesupra- 
site, kuris iš komponentų įkūnija bombą. Tiesa, kišti nagų prie 
manęs nesiūlyčiau - pradėjus klibinti akis, galvutė sprogs, ir ma- 
žiausiai kilometras šito laivo virs brangia, tačiau beverte stikline 
skulptūra. Užtaisas sureaguos, jei mane užmušite arba sužalosite 
taip, kad nustos funkcionuoti kai kurie organai. Aišku? 

- Visiškai. 

- Gerai. Jei skriausite Paskalę, sulauksite tų pačių pasekmių. 
Tam tikromis mintimis perduodamomis komandomis galiu sąmo- 
ningai susprogdinti galvutę. Jei nusižudyčiau, laive irgi driokste- 
lėtų sprogimas. - Jis sunėrė ant krūtinės rankas spinduliuodamas 
ramybę it Budos statula. - Taigi. Kokia dabar jūsų nuomonė apie 
derybas? 

Sadžakis, regis, tylėjo visą amžinybę. Akivaizdžiai svarstė, 
kokie gi padariniai jiems grėsė, jei Silvestis ištesės savo žodį. 
Pagaliau, nepasitaręs su Hegaziu, atsiliepė: 

- Na, mes pajėgiame būti... lankstūs. 

- Puiku. Vadinasi, jūs mielai išklausysite mano sąlygų. 

- Degu noru. , 

- Pastarieji nemalonūs įvykiai parodė, kokia galia slypi švie- 
saeigyje, - tarė Silvestis. - Įtariu, jog demonstravote tik menkutę 
savo galių dalį. Ar aš teisus? 

- Taip, ginklais mes apsirūpinę. Bet šia tema verčiau šnekėk 
su Ilja. 

Silvestis nusišypsojo. 

- Iš pradžių jūs turite mane kai kur nuskraidinti. 

19 
Povo Deltos sistema, 2566-ieji 


Jie patraukė į tiltelį. 

Per ankstesnę viešnagę “Begalybėje" Silvestis praleido šioje 
patalpoje šimtus valandų, bet ji vis tiek darė įspūdį. Regint ratą 
tuščių, link lubų iškilusių krėslų atrodė, kad esi teismo salėje, 
kurioje neilgai trukus bus nagrinėjama kažkokia reikšminga by- 
la. Prisiekusieji tuojau užims savo vietas, ir po kuriuo laiko pasi- 
girs nuosprendis. Įvertinęs savo sąmonės būklę, Silvestis nepa- 
juto jokios sąžinės graužaties, todėl į kaltinamojo vaidmenį neįsi- 
jautė. Tačiau jo pečius slėgė našta, kurią jaustų teisininkas, pri- 
valantis viešai ir tobulai atlikti pareigas. Jeigu tikslo nepavyks 
pasiekti, nukentės ne vien jo orumas. Tokiu atveju nutrūks į laivą 
atvedusi, neįsivaizduojamai tolimon praeitin nutįsusi įvykių gran- 
dinė. 

Jis apsidairė, geometriniame tiltelio viduryje išvydo hologra- 
finę gaublio projekciją. Vaizduojamo objekto neįžiūrėjo dėl pras- 
to regėjimo, tačiau iš užuominų susigaudė matąs realiuoju laiku 
rodomą Resurgamo atvaizdą. 

- Vis dar skrendame orbitoje? - paklausė Sadžakio. 

- Dabar, kai tu esi mūsų rankose? - triumviras papurtė gal- 
vą. - Kurių galų turėtume čia likti? Resurgame nebėra ką veikti. 
- Nerimauji, jog kolonistai gali iškrėsti kokią nors ei1bę. 

- Pripažįstu, tai sudarytų mums nepatogumų. 

Akimirką juodu tylėjo. Galop Silvestis pasiteiravo: 

- Pats Resurgamas niekada tavęs nedomino, ar ne? Sukorei 
tokį kelią tik dėl manęs. Toks atsidavimas vienam reikalui pri- 
lygsta patologinei manijai. 

- Darbas truko neilgiau kaip keletą mėnesių. - Sadžakis šyp- 
telėjo. - Mūsų požiūriu, žinoma. Per daug gerai apie save ma- 
nai, jei galvoji, jog vaikyčiaus tave daugybę metų. 

- Būtent tiek laiko ir sugaišote. Mano požiūriu. 

- Taviškis nėra reikšmingas. 

- Priešingai negu jūsiškis? 

- Mes gyvename gerokai... ilgiau negu kiti žmonės. Štai kas 

svarbiausia. O dabar atsakysiu į pirmą tavo klausimą. Iš orbitos 
pasišalinome, kai perkėlėme tave į laivą. Šiuo momentu vis grei- 
čiau nuo jos tolstame. 

- Aš dar jums nesakiau, kur pageidauju nusigauti. 

- Mes tiesiog norėjome, kad koloniją ir “Begalybę" skirtų 
kuo daugiau astronominių vienetų. Netrukus leisime šviesaeigiui 
skristi stabiliu greičiu, o patys aptarsime kelionės tikslą. - Sadža- 
kis spragtelėjo pirštais, ir iš viršaus atūžė vienas krėslas. Kai 
triumviras jame įsitaisė, įkandin pirmosios sėdynės atsekė dar 
keturios, skirtos Silvesčiui, Paskalei, Hegaziui ir Kihurei. - Tuo 
metu tau teks gydyti kapitoną. 

- Juk sakiau, kad stengsiuos padėti. 

- Žinome, - linktelėjo Hegazis. - Bet tuo pačiu pateikei 
mums velniškai nemalonią staigmeną. 

- Nekaltinkite manęs, jog bandžiau visais įmanomais būdais 
išsisukti iš keblios padėties. 

- Mes ir nekaltiname, - užtikrino Sadžakis. - Vis dėlto būtų 
šaunu, jei konkrečiau išdėstytum savo reikalavimus. Argi daug 
prašome? 

Silvesčio krėslas sustingo ore šalia Paskalės. Žmona žvelgė 
į savo vyrą lūkuriuodama, kaip ir įgulos nariai. Tačiau ji žino kur 
kas daugiau už kitus, dingtelėjo Silvesčiui, beveik tiek pat, kiek ir 
jis - menką visos tiesos dalelę. 

- Ar 1š šitos vietos galiu įjungti čionykštės sistemos erdvėla- 
pį? Na, taip, teoriškai galiu. Bet ar jūs leisite man nevaržomam 
tą daryti ir supažindinsite su visomis reikiamomis komandomis? 

- Erdvėlapius atnaujinome artėdami prie Resurgamo, - atsi- 
liepė Hegazis. - Išgausi juos iš laivo atminties. 

- Parodykite kaip. Artimiausiu metu norėčiau būti ne vien 
tik paprastu keleiviu. Verčiau su tuo susitaikykite. 

Jis sugaišo minutę, kol aptiko reikalingus erdvėlapius, per ki- 
tas trisdešimt sekundžių perkėlė juos į projekcinę sferą uždeng- 
damas realiuoju laiku demonstruojamą Resurgamo panoramą. 
Vaizdą tarytum rodė planetariumo aparatas: vienuolikos vietinei 
sistemai priklausančių pasaulių, kelių mažesnių planetų ir kometų 
orbitos buvo pažymėtos elegantiškais spalvotais dryžiais. Patys 
dangaus kūnai spindėjo dabartinėse padėtyse. Dėl stambaus 

mastelio Žemės tipo planetos, įskaitant ir Resurgamą, rodės, grū- 
dosi viduryje: kone susiglaudusių, Povo Deltos žvaigždę supan- 
čių koncentrinių orbitų spiečius. Aplink šį skriejo mažesni pasau- 
lėliai, dujų milžinai bei kometos. Dar toliau nuo centro sukosi Ju- 
piterio klasės, bet anaiptol ne gigantiškos planetos, ir pasaulis, 
primenantis Plutoną - uolos nuoskala su dviem palydovais. Koi- 
perio Žiedas, sudarytas iš pirmykštės kometinės materijos, mato- 
mas infraraudonųjų spindulių režimu, atrodė kaip keista, defor- 
muota rėva, kurios vienas sustorėjęs puslankis buvo šiek tiek nu- 
tolęs nuo žvaigždės. Žiedo išorėje, ištisus dvidešimt astronominių 
vienetų, daugiau nei dešimt šviesvalandžių nuo pačios Povo Del- 
tos, juodavo kosminė tamsa. Tenykščius smulkius objektus įta- 
kojo ne tiek žvaigždės trauka, kiek susidūrimai su kitais dangaus 
kūnais, kurie lengvai iškreipdavo jų orbitas. Apsauginis Povo 
magnetinis laukas toli nesidriekė, tad atokiau nuo žvaigždės 
skriejančius objektus nuolat talžė galaktiniai magnetosferos 
škvalai - uraganinės vėtros, kuriose buvo įsispraudę visų Žvaigž- 
džių magnetiniai laukai tarsi miniatiūriniai verpetai, sūkuriuojan- 
tys milžiniškame ciklone. 

Tačiau neaprėpiamoje, tariamai tuščioje kosminėje erdvėje 
žvilgėjo kažkoks dangaus kūnas. Iš pirmo žvilgsnio vienui vienas. 
(Toks įspūdis susidarė dėl stambaus erdvėlapio mastelio.) Jo eg- 
zistavimą išdavė gravitacija, sudarkiusi sferinį Koiperio žiedą, 
kurio deformuota pusė nutįso link paslaptingojo objekto. Šį pa- 
matyti plika akimi pavyktų tik tada, jei nuo dangaus kūno paša- 
linį stebėtoją skirtų nedidesnis kaip milijono kilometrų atstumas. 
Bet tuomet narsuolis atsidurtų tokioje keblioje padėtyje, kad 
vaizdas jam nė trupučio neberūpėtų. 

- Jūs žinote, kas čia, - prabilo Silvestis, - nors iki šiol nekrei- 
pėte į tai dėmesio. 

- Neutroninė žvaigždė, - atsakė Hegazis. 

- Teisingai. Gal dar ką nors prisimenate? 

- Tik tiek, kad ji turi draugiją, - tarstelėjo Sadžakis. - Reiški- 
nys pakankamai įprastas. 

- Žinoma. Aplink pulsarus neretai sukasi planetos, išgaravu- 
sių binarinių žvaigždžių liekanos. Galimas ir kitas variantas: visai 
įmanoma, kad jūsų nurodyta planeta tiesiog išvengė sunaikinimo, 

kai sprogo supernova. - Silvestis papurtė galvą. - Kaip ir minė- 
jote, reiškinys ganėtinai įprastas. Jums, suprantama, įdomu, ko- 
dėl man ji parūpo. 

- Klausimas visiškai natūralus, - atsiliepė Hegazis. 

- Ji kažkuo keista. - Silvestis padidino vaizdą, ir jie išvydo 
planetą, skriejančią aplink neutroninę žvaigždę absurdiškai žema 
orbita. - Šitas dangaus kūnas buvo ypač reikšmingas amaranti- 
nams. Kuo arčiau Įvykio - to momento, kai žvaigždžių ugnis su- 
naikino gyvybę Resurgame, - tuo dažniau jis pasirodo mano ty- 
rinėtų būtybių artefaktuose. 

Paskutiniai žodžiai prikaustė klausytojų dėmesį. Grasinda- 
mas susprogdinti laivą jis pažadino ultrų savisaugos instinktą, už- 
tat dabar pakurstė jų susidomėjimą. Silvestis nujautė, jog šviesa- 
eigio šeimininkus bus lengviau įtikinti nei kolonistus - pranašumą 
“Begalybės" įgulai suteikė gebėjimas vertinti padėtį per kosminę 
prizmę. 

- Kas gi tai? - paklausė Sadžakis. 

- Nežinau. Būtent šį atsakymą ir padėsite man išsiaiškinti. 

- Manai, jog planetos paviršiuje kažką aptiktume? - paklausė 
Hegazis. 

- Arba viduje. Tiesą atskleisime tik prie jos priartėję. 

- O jeigu ten pakliūsime į spąstus? - įsiterpė Paskalė. - To- 
kios tikimybės atmesti nevalia - ypač jei Denas teisingai apskai- 
čiavo laiką. 

- Kokį laiką? - nesuprato Sadžakis. 

Silvestis sudėjo pirštus stogeliu. 

- Aš įtariau - ne, veikiau padariau išvadą, - jog amarantinai 
galiausiai pakilo į kosmosą. 

- Kiek man pavyko sužinoti Resurgame, kolonistai aptiko 
per mažai iškasenų, kad būtų įmanoma pagrįsti tavo teoriją, - pa- 
stebėjo Sadžakis. 

- Kas čia keista? Technologiniai artefaktai ne tokie patva- 
rūs kaip primityvūs objektai. Keramikos dirbiniai išlieka. Mikro- 
schemos subyra į dulkes. Be to, norint po obelisku užkasti mies- 
tą, reikėjo naudotis mechanizmais, panašiais į mūsiškius. Jei 
amarantinai įstengė atlikti /okią užduotį, galima teigti, kad jie su- 
gebėjo nusigauti ir iki savo saulės sistemos pakraščio - ar net ke- 
liauti tarpžvaigždinėje erdvėje. 

- Tu netiki, jog amarantinai pasiekė kitas sistemas? 

- Šios galimybės neatmetu. 

Sadžakis nusišypsojo. 

- Kurgi jie prapuolė? Aš pripažįstu, jog technologiškai pa- 
žangią civilizaciją įmanoma nušluoti be pėdsakų. Tačiau tą, kuri 
išsisklaidė po skirtingus pasaulius... Vargu. Jie turėjo po savęs 
kažką palikti. 

- Gal ir paliko. 

- Pasaulį šalia neutroninės žvaigždės? Esi tikras, kad jis pa- 
teiks atsakymus į tavo klausimus? 

- Jei tiksliai Žinočiau, man nereikėtų ten vykti. Prašau jūsų 
vienintelio dalyko: leiskite tai išsiaiškinti. Kitaip tariant, nuskrai- 
dinkite iki tos planetos. - Stogeliu sudėtais pirštais Silvestis pasi- 
rėmė smakrą. - Kiek galima arčiau. Ir užtikrinkite mano saugu- 
mą. Jeigu, vykdant šias sąlygas, prireiks panaudoti rimčiausius 
laivo pabūklus, tebūnie. 

Hegazį tuo pačiu metu apėmė baimė ir susižavėjimas. 

- Ar galvoji, kad pasiekę planetą susidursime su kažkuo, ką 
teks apšaudyti? 

- Atsarga gėdos nedaro, tiesa? 

Sadžakis įsispigino į Hegazį. Akimirką rodės, jog triumvirai 
bendrauja mintimis užmiršę visus kitus, esančius tiltelyje. Paga- 
liau jie prašneko - matyt, vien tam, kad nebylų pasitarimą išgirstų 
Silvestis. 

- Tos kalbos apie sprogstamąjį užtaisą akyse... kaip manai, 
ar jis nemeluoja? Žinant, kokį technologinį lygį Resurgamas pa- 
siekęs, ar kolonistai galėjo per kelias dienas jam implantuoti 
bombą? 

Hegazis padvejojo prieš atsakydamas. 

- Mums derėtų rimtai apsvarstyti šią tikimybę, Judži-san. 


Voljova pamažu gaivelėjosi pooperaciniame skyriuje. Ji su- 
vokė pragulėjusi be sąmonės ilgiau nei keletą valandų. Užteko 
įvertinti savo sąmonės būseną - keistą įsitikinimą, kad gilus mie- 
gas tęsėsi ištisus šimtmečius, - idant paaiškėtų akivaizdus faktas: 
jos žaizdos anaiptol ne menkos. Todėl ir gydymo procesas užtru- 
ko. Anksčiau pasitaikydavo momentų, kai Voljovai dingodavosi, 

jog snaudžia ir sapnuoja gyvenanti. Tačiau dabar sapnai atrodė 
nepaprastai ilgi ir prisotinti įvykių kaip viena iš įmantriausių 
prieštechnologinių legendų. Triumvirą apniko jausmas, lyg ji būtų 
klajojusi dulkėtu, nuobodžiu savo gyvenimo keliu. 

Moteris nedaug ką prisiminė. Jie skrido laivu, taip, teisingai, 
vėliau atsidūrė kitoje vietoje, tik neaišku, kur būtent, tuomet nu- 
tiko kažkas siaubinga. Atmintyje teišliko garsai ir audros šėls- 
mas, tačiau ką jie reiškė? Kur ji buvo patekusi? 

Labai pamažu, iš pradžių manydama, jog tai viso labo sapno 
nuotrupa, Voljova prisiminė Resurgamą. Įvykiai niro į sąmonės 
paviršių lėtai ir šiuo atžvilgiu priminė ne potvynio bangą ar bent 
purvo nuošliaužą, o praeities draiskanas. Jie netgi nesiteikė su- 
grįžti chronologine tvarka. Triumvira surikiavo mintis ir sąmo- 
nės akimi išvydo save dudenančią ultimatumus, kuriuos, kad ir 
kaip būtų keista, ji iš orbitos skelbė planetos gyventojams. Pas- 
kui, belaukiant audroje, ją perliejo nepakeliamas karštis, o šį be- 
matant pakeitė skrandį stingdęs siaubingas šaltis. Akiratyje iš- 
dygo skausmą sukėlusi Sudžika. 

Prasivėrė durys, ir į kambarį įžengė Kihurė. Be jokios paly- 
dos. 

- Tu atsipeikėjai, - tarė ji. - Taip ir maniau. Laivo sistemos 
paaiškino man, kiek laiko praeis, kol pagaliau atgausi sąmonę. 
Džiaugiuosi, jog pasveikai, Ilja. Mums pravers sveikas protas. 

- Ar ilgai... - Voljova nurijo savo žodžius, trūksmingus ir ne- 
aiškius. Pradėjo iš naujo: - Ar ilgai aš čia buvau? Kur dabar esa- 
me? 

- Po antpuolio pragulėjai šiame skyriuje dešimt dienų. Kur 
mes esame? Vėliau papasakosiu, tai ilga istorija. Kaip jautiesi? 

- Būdavo ir blogiau. - Ji pati nesuprato, kodėl taip pareiškė, 
nes, tiesą sakant, negalėjo prisiminti, kada paskutinį kartą taip 
prastai jautėsi. Bet argi ne tokius žodžius Žmonės taria panašio- 
mis aplinkybėmis? - Koks dar antpuolis? 

- Tu neką teprisimeni, ar ne? 

- Nejau neaišku iš mano klausimo? 

Kihurė priartėjo prie Voljovos, pastūmė prie lovos gremėz- 
dišką kėdę Ir įsitaisė ant jos. 

- Kai nuskridome į Resurgamą, Sudžika pabandė tave už- 
mušti, - prabilo artileristė. - Nieko nepameni? 

- Nelabai. 

- Mes nusileidome į planetą, kad perkeltume Silvestį į laivą. 

Voljova trumpam nutilo, nes vyriškio pavardė atrodė girdėta 
- ji dzingtelėjo galvoje tarsi skalpelis, ką tik nukritęs ant grindų. 

- Silvestis, o taip. Aš prisimenu, jog mes ruošėmės jį ištraukti 
iš Resurgamo. Užduotį atlikome? Sadžakis gavo, ko norėjo? 

- Ir taip, ir ne, - padvejojusi atsakė Kihurė. 

- Kuo čia dėta Sudžika? 

- Ji bandė tau atkeršyti už Nagornį. 

- Kai kuriems Žmonėms niekaip neįtiksi. 

- Akivaizdu, ji sumąstė kažkokią dingstį. Manė, kad prie jos 
prisijungsiu. 

- Ir... 

- Aš ją užmušiau. 

- Jei neklystu, turėčiau tau būti dėkinga už išgelbėtą gyvybę. 
- Voljova pirmą kartą kilstelėjo galvą, regis, pritvirtintą prie lo- 
vos elastiniais kabeliais. - Liaukis šėliojusi, Kihure, nes tai taps 
bjauriu įpročiu. Žuvo jau antroji įgulos narė... Sadžakis apipils ta- 
ve klausimais. - Nieko daugiau ji nedrįso sakyti. Taip perspėti 
naujokus galėtų bet kuris iš vyresnybės. Tai dar nereiškė, jog 
Voljova žinojo apie Kihurę daugiau už kitus triumvirus. 

Tačiau įspėjimas nuskambėjo pakankamai nuoširdžiai. Iš 
pradžių - mirtis apmokymų sandėlyje... paskui Resurgame. Ki- 
hurė neprovokavo incidentų nei vienu, nei kitu atveju, bet daly- 
vavo abiejuose, ir jei šis pastebėjimas nedavė ramybės Voljovai, 
vadinasi, bus apie ką pamąstyti ir Sadžakiui. Jeigu prireiks, tar- 
dymo procese jis panaudos kur kas rimtesnes priemones nei pa- 
prasčiausias klausinėjimas. Pavyzdžiui, nuspręs griebtis kankini- 
mų... arba ims naršyti jos atminties gelmes. Gal net išsiaiškins, 
jei tiktai nepačirškins Kihurės smegenų, kad ji - diversantė, įsi- 
skverbusi į laivą, idant išgautų kuo daugiau informacijos apie pa- 
būklus. Be abejo, pasiteiraus, ką žinojo Voljova. Tada veikiausiai 
užsimanys pasikapstyti ir jos sąmonėje... 

Tokios įvykių eigos būtina išvengti. 

Atgavus jėgas, teks nusivesti Kihurę į kambarį-vorą, kur jos 

pašnekės atviriau, apsisprendė Voljova. Dabar nevertėjo kvar- 
šinti sau galvos tuo, ko ji nepajėgė kontroliuoti. 

- Kas atsitiko vėliau? 

- Po to, kai žuvo Sudžika? Nori, tikėk, nori - ne, bet įvykiai 
klostėsi pagal planą. Silvestį vis vien reikėjo perkelti į šviesaei- 
gi, o mudu su Sadžakiu sužeisti nebuvome. 

Triumvira pagalvojo apie Silvestį, tūnantį kažkur laivo gilu- 
moje. 

- Ką gi, Sadžakis pasiekė savo tikslą. 

- Ne, - atsargiai pratarė Kihurė. - Tik jis taip galvojo. Tiesa 
visai kitokia. 

Per kitą valandą ji išklojo, kas atsitiko nuo to momento, kai 
Silvestis pateko į “Begalybės nostalgiją". Neatskleidė jokių pa- 
slapčių, nieko tokio, ko Sadžakis nesitikėtų iš jos išgirsti. Tačiau 
Voljova turėdavo nuolat sau priminti, jog Kihurė pasakojo įvy- 
kius iš savo pozicijų, todėl visiškai pasitikėti ja nederėjo. Artile- 
ristė negalėjo suvokti tam tikrų vietinių intrigų niuansų. Šiuos 
perprasti pajėgūs nebent tie, kurie praleido laive daugybę metų. 
Šiaip ar taip, didžioji istorijos, su kuria ją supažindino Kihurė, dalis 
ganėtinai aiški ir anaiptol nedžiuginanti. 

- Manai, jis melavo? 

- Apie karštas dulkes? - Voljova pabandė gūžtelėti. - Visko 
gali būti. Mes žinome, jog Remiliodas iš tikrųjų pardavė dulkes 
kolonijai - matėme įrodymus, - bet jomis manipuliuoti sugebėtų 
ne kiekvienas. Tie žmonės neturėjo daug laiko, kad spėtų 1m- 
plantuoti bombą į jo akis. Žinoma, jei darbų ėmėsi po Fenikso 
antpuolio. Antra vertus... tikėtis, jog Silvestis meluoja, būtų per- 
nelyg rizikinga. Jokie nuotolinio valdymo skeneriai neįstengtų ap- 
tikti karštų dulkių ir tuo pačiu jų neišsprogdinti. Sadžakio veiks- 
mų laisvė gerokai suvaržyta. Triumviras privalo manyti, jog S1l- 
vestis sako tiesą. Jei nepričiups jo meluojančio, turės viskuo ri- 
zikuoti. Bet šiuo atžvilgiu rizikos laipsnį įmanoma nustatyti. 

- Tu kalbi apie Silvesčio prašymą? 

Voljova prunkštelėjo pagalvojusi apie jo reikalavimus. Per 
visą savo gyvenimą ji nebuvo susidūrusi su tokiomis visiškai ne- 
suvokiamomis svetimybėmis. Triumvira jautė sulaukusi progos 
daug ką sužinoti, įsisavinti gausybę naujų pamokų... Silvesčiui 
nė nereikėjo grasinti. 

- Jis turbūt pats nesuvokia, kokį gundantį pasiūlymą mums 
pateikė, - tarė Voljova. - Neutroninė žvaigždė mane sudomino, 
vos tik mes pasiekėme šią sistemą. Prie pat jos kai ką aptikau - 
silpną neutrinų šaltinį. Tas sukasi aplink planetą, kuri savo ruožtu 
skrieja pulsaro orbitoje. 

- Kas skleidžia neutrinus? 

- Daug kas... Jei kalbame būtent apie šią energiją, mano 
nuomone, ji galėtų nutekėti tik iš mechanizmų. Technologiškai 
pažangių mechanizmų. 

- Kuriuos paliko amarantinai? 

- Labai tikėtina. - Voljova pasistengė nusišypsoti. Ji vylėsi, 
jog dėl amarantinų nesuklydo, tačiau savo minčių neišsakė balsu. 
- Išsiaiškinsime tiesą, kai nusigausime į vietą. 


Neutrinai - tai subatominės dalelės, priskiriamos leptonų 
grupei, turinčios tris (elektronų, miu- bei tau neutrinų) būsenas, 
kurių atsiradimą nulemia branduolinės reakcijos. Dėl savo ma- 
sės ir gebėjimo judėti kone šviesos greičiu, skrisdami jie neretai 
keičia savo būvį. Kai laivo sensoriai užfiksavo neutrinus, trys jų 
tipai buvo susilieję į vieną sunkiai išskaidomą visumą. Tačiau, 
šviesaeigiui artėjant prie pulsaro, fiksuojamame dalelių sraute 
ėmė dominuoti viena neutrinų rūšis. Energijos spektras tapo 
skaidresnis, nukrypimai nuo šaltinio galios - lengviau pastebimi. 
Kai iki neutroninės žvaigždės beliko viena šeštoji astronominio 
vieneto, maždaug dvidešimt milijonų kilometrų, Voljova pagaliau 
susigaudė, iš kur sklinda nuolatinė dalelių tėkmė, kurioje vyravo 
tau neutrinai, sunkiausi iš visų leptonų. 

Naujienos kaip reikiant sudrumstė jos ramybę. 

Triumvira nutarė luktelėti, kol “Begalybė" dar labiau priar- 
tės prie žvaigždės, ir tik tada papasakoti įgulai apie savo baimes. 
Galų gale dabar juos kontroliavo Silvestis. Vargu ar Voljovos 
nerimas priverstų jį atsisakyti užsibrėžtų tikslų. 


Kihurė po truputį įprato mirti. 

Bet ją erzino vienas triumviros simuliacijų aspektas: pratybos 
visuomet pasunkėdavo taip, kad tikrų įvykių dalyvis garantuotai 
žūtų ar bent jau būtų rimtai sužeistas ir, aišku, nebeįstengtų pa- 


75 


baigti savo užduoties. Kaip ir šį kartą. Kažkoks neįsivaizduoja- 
mos naikinamosios galios ginklas iš Cerberio paleido šūvį, kuris 
lengvai sudraskė šviesaeigį į skutelius. Per antpuolį nebūtų išgy- 
venęs niekas, tačiau nuo kūno atsiskyrusi Kihurės sąmonė te- 
bestebėjo, kaip pamažėle išsisklaido jonizuotos rausvą atspalvį 
įgavusios skeveldros. Regis, tokiu būdu Voljova stengėsi įkalti į 
galvą, kad jai bet kurią akimirką grėsė nemalonumai. 

- Ar posakis “pakelti dvasią" tau negirdėtas? - pasiteiravo 
jos Kihurė. 

- Girdėtas, - atšovė Voljova. - Bet aš tam nepritariu. Kas 
tau geriau: būti laimingai ir pakratyti kojas ar išsigąsti, tačiau ne- 
prarasti gyvybės? 

- Man vis vien tenka mirti. Kodėl tu manai, jog priartėję prie 
neutroninės žvaigždės mes pakliūsime į bėdą? 

- Aš tikiuosi blogiausio. - Triumviros atsakymas nuotaikos 
nepakėlė. 


Rytojaus dieną Voljova jautėsi pakankamai atsigavusi, kad 
galėtų pasišnekėti su Silvesčiu ir jo žmona. Kai tuodu pasirodė 
1zoliatoriuje, ji sėdėjo lovoje pasidėjusi ant kelių delninuką, nag- 
rinėdama antpuolių scenarijus, kuriuos vėliau leis išbandyti Kihu- 
rei. Triumvira paskubomis išjungė langą ir pakeitė jį kitu, ne to- 
kiu grėsmingu, nors abejojo, ar pamatęs simuliacijų kodus Silves- 
tis ką nors suprastų. Kartais tos keverzonės pačiai triumvirai pr1- 
mindavo slaptą kalbą, kurią ji tik pradėjo įsisavinti. 

- Tu pasveikai, - prabilo Silvestis, drauge su Paskale prisės- 
damas šalia lovos. - Gerai. 

- Kodėl gerai? Rūpiniesi mano sveikata ar tau tiesiog reikia 
mano profesinės patirties? 

- Antrasis variantas labiau panašus į tiesą. Ilja, mes nepuo- 
selėjame vienas kitam šiltų jausmų, tad kam apsimetinėti? 

- Nė neketinau to daryti. - Ji stumtelėjo kompiuterį į šoną. - 
Mudvi su Kihure apie tave kalbėjome. Aš... tiksliau, mes nu- 
sprendėme tavimi patikėti. Kuriam laikui tarkime, jog tu... - Vol- 
jova palietė pirštu kaktą, - ...nemelavai. Nors ateityje nuomonę 
galiu pakeisti. 

- Toks nusistatymas bus visiems į naudą, - atsakė Silvestis. 

- Kaip mokslininkas, bendraujantis su mokslininke, užtikrinu, kad 
sakiau tiesą. Ne vien apie savo akis. 

- Turi omenyje planetą? 

- Taip, Cerberį. 

- Kiek supratau, ten nusigavęs tikiesi gauti informacijos, su- 
sijusios su amarantinų išnykimu. 

- Tu Žinai apie amarantinus? 

- Bendrais bruožais. - Ji vėl pakėlė delninuką, peržvelgė do- 
kumentus, kuriuos atsisiuntė iš Kiuvjė. - Su tavo darbais esu 
menkai susipažinusi. Tačiau turiu biografiją, kurioje apstu tavo 
hipotezių. 

- Pateiktų iš skeptikės pozicijų. - Silvestis pakreipė galvą į 
Paskalę, bet, stebint dirbtines akis, buvo sunku pasakyti, kur tiks- 
liai jis Žvelgė. 

- Nieko keista. Visgi tavo pateikta nuomonė gana aiški. Ir aš 
sutinku, jog Cerberis/Hadas kelia susidomėjimą. 

Silvestis linktelėjo akivaizdžiai nustebęs, kad ji prisiminė tei- 
singą planetos/neutroninės žvaigždės, prie kurios artėjo laivas, 
pavadinimą. 

- Prieš pat amarantinų išnykimą tie dangaus kūnai prikaustė 
jų dėmesį. Aš noriu sužinoti kodėl. 

- Tu nerimauji, jog atsakymas gali būti susijęs su Įvykiu? 

- Taip, - patvirtino jis, nors Voljova to nesitikėjo. - Bet aš la- 
biau nerimaučiau, jeigu į viską numotume ranka. Kas žino, gal- 
būt mums irgi gresia pavojai. Gavę naujos informacijos turėtume 
progą išvengti tokios pačios lemties. 

Triumvira smiliumi patapšnojo apatinę lūpą. 

- O jeigu amarantinai mąstė panašiai? 

- Tuomet įsivaizduok, jog ekspedicija niekuo nesiskiria nuo 
karinės akcijos. - Jis vėl pažiūrėjo į žmoną. - Atvirai kalbant, jus 
atsiuntė pats likimas. Kiuvjė įsikūrusi valdžia nė už ką nebūtų fi- 
nansavusi kelionės, net jei būčiau įtikinęs koloniją, kokia ji svarbi. 
Beje, tenykščiai vis tiek negalėtų pasiūlyti tokio laivo, kuris savo 
ginklais prilygtų “Begalybei"". 

- Mes elgėmės neapgalvotai nusprendę pademonstruoti ga- 
lią. 

- Tikriausiai. Bet jeigu jūs nebūtumėte supurtę planetos, ma- 
nęs nebūtų paleidę. 

Ji atsiduso. 

- Deja, tą ir turėjau galvoje. 


Baigiantis kitai savaitei - nūnai šviesaeigis skriejo neutroni- 
nės žvaigždės orbitoje nutolęs nuo Cerberio/Hado mažiau kaip 
per dvylika milijonų kilometrų - į laivo tiltelį Voljova sukvietė visą 
įgulą ir svečius. Nutarė jiems atskleisti, kad slapčiausios jos bai- 
mės pasirodė besančios pagrįstos. Triumviros tai nė kiek neguo- 
dė, maža to, ramybės nedavė mintis, kaip į naujienas reaguos 
Silvestis. Teks ne tik patvirtinti, jog “Begalybė" priartėjo prie pa- 
vojingo objekto, bet ir šnekėti tema, kuri jam asmeniškai itin 
reikšminga. Voljova niekada neišsiskyrė gebėjimu matyti žmo- 
nes kiaurai - o Silvesčio charakteris pernelyg sudėtingas, kad jį 
pavyktų lengvai išanalizuoti, - tačiau neabejojo, kad jos žodžiai 
gali įskaudinti svečią. 

- Neseniai kai ką aptikau, - pranešė Voljova visiems suklu- 
sus. - Neutrinų šaltinį greta Cerberio. 

- Kada? - pasitikslino Sadžakis. 

- Prieš mums atvykstant į Resurgamą. - Pastebėjusi, kaip jis 
apniuko, moteris skubiai pridūrė: - Triumvire, mano informacija 
nebūtų tavęs sudominusi. Anuomet mes nežinojome, kur skrisi- 
me. Be to, man niekaip nesisekė nustatyti šaltinio kilmės. 

- O dabar? - paklausė Silvestis. 

- Dabar... šis tas paaiškėjo. Mažėjant atstumui, kuris skyrė 
laivą nuo Hado, tapo akivaizdu, jog spindulių srautą sudaro tau 
neutrinai. Jų pėdsakus palieka vienintelės žmonijos sukurtos 
technologijos. | 

- Tas objektas - žmogaus rankų darbo? - nustebo Paskalė. 

- Tokia buvo mano prielaida. 

- Jungėjų variklis, - atspėjo Hegazis, ir Voljova bemaž nepa- 
stebimai linktelėjo. 

- Taip. Tau neutrinus, sutampančius su užfiksuoto šaltinio 
emisija, galėjo išskirti tik jungėjų varikliai. 

- Ten skrieja kitas laivas? - paklausė Paskalė. 

- Iš pradžių ir aš taip galvojau, - numykė Voljova. - Beveik 

buvau teisi. - Ji sukuždėjo į apyrankę nurodymus, ir projekcijos 
sferoje atgijo prieš susitikimą užprogramuotas įrašas. - Pirmiau- 
sia reikėjo taip priartėti prie neutrinų šaltinio, kad įstengtume jį 
nufilmuoti. 

Sferoje užsižiebė Cerberio holograma. Mėnulio dydžio pa- 
saulis atrodė dar mažiau patrauklus nei Resurgamas: nusidažęs 
monotonišku pilkšvu atspalviu, išvarpytas kraterių. Ir tamsus, 
kadangi Povo Delta žvilgėjo už dešimties šviesvalandžių, o kai- 
myninė žvaigždė, Hadas, beveik nešvytėjo. Užgimęs per siaubin- 
gai karštą supernovos sprogimą, pulsaras atvėso taip, kad jį pa- 
matyti galėjai tik infraraudonųjų spindulių diapazonu. Plika aki- 
mi mažutį dangaus kūną pavykdavo išvysti nebent tada, kai gra- 
vitacinis jo laukas iškraipydavo fone tviskančių Žvaigždžių švie- 
są. Net jei Cerberis būtų skaisčiai apšviestas, Voljova nebūtų 
pastebėjusi jokių įdomių smulkmenų, dėl kurių jis parūpo ama- 
rantinams. Geriausi triumviros skeneriai detalizavo planetos pa- 
viršių pernelyg stambiu masteliu, todėl šiuo momentu nevertėjo 
nė svajoti, kad jame pasiseks ką nors įžvelgti. Tuo tarpu objek- 
tą, sukantį ratus aplink Cerberį, Voljova ištyrė kur kas įdėmiau. 

Ji padidino neutrinų šaltinio vaizdą. Iš pradžių žiūrovai tema- 
tė pailgą balzganą dėmelę, už kurios švytėjo žvaigždės. Iš vienos 
jos pusės blausiai žėravo Cerberis. Taip objektas atrodė prieš 
daugelį dienų, anksčiau, nei laivas įjungė visas galingiausias ka- 
meras. Netgi tuomet triumvira negalėjo atsikratyti įtarimų, kurie, 
ryškėjant pavidalui, nenumaldomai stiprėjo. 

Netrukus dėmelė įgavo labiau apibrėžtus kontūrus ir dabar 
priminė kūginę stiklo šukę. Voljova uždengė ją erdviniu trafare- 
tu, kuris parodė, jog objekto ilgis siekia tris keturis kilometrus. 

- Kai vaizdas tiek paryškėja, - tarė triumvira, - tampa aišku, 
kad neutrinų emisija sklinda iš dviejų atskirų šaltinių. - Ji pamojo 
į miglotas pilkai žalsvas juosteles, prilipusias abipus storojo kūgi- 
nio objekto galo. Palaipsniui daugėjant detalių, žiūrovai pamatė, 
jog tuos dryžius prie dėmelės jungė elegantiški, išriesti lonžero- 
nai. 

- Šviesaeigis, - sumojo Hegazis. Dėl to nekilo jokių abejonių, 
nors holograma ir neišsiskyrė ryškumu. Du neutrinų šaltinius at- 
stojo jungėjų varikliai, sumontuoti laivo korpuso išorėje. 

- Varikliai neveikia, - atsiliepė Voljova, - bet vis vien spindu- 
liuoja stabilų neutrinų srautą. 

- Ar tu gali nustatyti, koks tai laivas? - paklausė Sadžakis. 

- Neverta spėlioti, - pareiškė Silvestis šaltu, aplinkinius nu- 
stebinusiu balsu. - Aš žinau, kas čia. 

Projekcijoje suraibuliavo paskutinė detalių banga; vaizdas 
taip padidėjo, kad šviesaeigis užpildė visą sferą. Jie pastebėjo 
smulkmenas, kurių anksčiau nematė. Rodės, jog laivas išskros- 
tas, suvarpytas didžiulėmis skylėmis. Kažkas nuplėšė akrus kor- 
puso ir atidengė vidurius, kuriuos derėjo apsaugoti nuo vakuu- 
mo. 

- Na? - paragino Sadžakis. 

- Tai “Loreano" liekanos, - atsakė Silvestis. 


20 
Artėjant prie Cerberio/Hado, 2566-ieji 


Kalvinas atgijo izoliatoriuje, kaip visada įsitaisęs prie aplin- 
kos nederančiame milžiniškame soste. 

- Kur mes? - pasiteiravo jis ir pirštu pasikrapštė akies kam- 
putį, tarsi ką tik būtų pabudęs iš gilaus miego. - Tebetūnome pra- 
keiktoje planetoje? 

- Iš Resurgamo jau išvykome, - atsakė Paskalė, sėdinti ša- 
lia Silvesčio, kuris savo ruožtu pusiau sėdomis gulėjo ant opera- 
cinės kušetės, apsirengęs ir sąmoningos būsenos. - Šiuo metu 
skrendame Povo Deltos heliosferos pakraštyje, netoli Cerberio/ 
/Hado sistemos. Ultros rado “Loreaną"". 

- Atleisk, blogai tave išgirdau. 

- Ne. Tu puikiai mane girdėjai. Mums jį parodė Voljova. 
Laivas tikrai tas pats. 

Kalvinas susiraukė. Kaip ir Paskalė su Silvesčiu, jis manė, 
jog “Loreanas"' seniai išsidangino iš Resurgamo sistemos. Dar 
tada, kai ankstyvuoju kolonijos gyvavimo periodu Alicija bei kiti 
maištininkai pagrobė laivą, idant sugrįžtų į Geltakmenį. 

- Iš kur čia atsirado “Loreanas"? 

- Neįsivaizduojame, - patraukė pečiais Silvestis. - Žinome 
tiek, kiek tau papasakojome. Ne tik tu, bet ir mes daugiau netu- 

rime jokios informacijos. - Įsibėgėjus pokalbiui jis paprastai pa- 
leisdavo kandžią, prieš Kalviną nukreiptą repliką, bet dabar pir- 
mą kartą nutarė prilaikyti liežuvį už dantų. 

- Laivas sveikas? 

- Jį kažkas užpuolė. 

- Kas nors išgyveno? 

- Abejoju. “Loreanas" gerokai nusiaubtas. Neaišku, kas į jį 
įsirėžė, tačiau ataka buvo žaibiška, nes laivas nespėjo pasitraukti 
iš šaulių akiračio. 

Patylėjęs kelias sekundes Kalvinas atsiliepė: 

- Vadinasi, žuvo ir Alicija. Užjaučiu. 

- Mes nenutuokiame, kas atsitiko ir kaip jie buvo užpulti, - 
tarė Silvestis. - Bet galbūt netrukus šį tą sužinosime. 

- Voljova išsiuntė zondą, - patikslino Paskalė. - Robotą, ku- 
ris nulėkė į “Loreaną". Jau turėtų būti grįžęs. Triumvira sakė, 
kad jis įsibraus į laivą ir suras visus išlikusius elektroninius įra- 
šus. 

- Kas paskui? 

- Mes išsiaiškinsime, kas nužudė įgulą. 

- Tačiau to neužteks, ar ne? Kad ir ką iškapstytum “Lorea- 
ne“, tu nepasuksi atgal, Denai. Aš pernelyg gerai tave pažįstu. 

- Tik tu taip galvoji, - atšovė Silvestis. 

Paskalė atsistojo ir kostelėjo. 

- Ar negalėtumėte pasiginčyti vėliau? Jeigu nepajėgsite ben- 
dradarbiauti, Sadžakis atsikratys jumis abiem. 

- Nusispjaut, kas jam rūpi, - burbtelėjo Silvestis. - Sadžakis 
vis vien darys, ką liepsiu. 

- Jis teisus, - pastebėjo Kalvinas. 

Paskalė paprašė kambario išstumti iš sienos rašomąjį stalą 
su tokia pat valdymo įranga, prie kurios ji buvo įpratusi Resurga- 
me. Paskui atsisėdo po prietaisų skydu, spindinčiu dramblio kau- 
lo spalva, aktyvavo duomenų sąsajų, egzistuojančių patalpoje, 
diagramą ir ėmė jungti Kalvino modulį prie gydomųjų sistemų. 
Žiūrint iš šono susidarė įspūdis, tarsi moteris ore verptų kilimė- 
lį. Paskalei sukūrus jungtis, Kalvinas jas užfiksavo, nurodė šen 
bei ten praplėsti arba susiaurinti bangų diapazonus ir ten, kur rei- 
kėjo, pridėti topologinės erdvės. Porą minučių užtrukusi procedū- 

ra suteikė Kalvinui galimybę valdyti izoliatoriaus mechanizmus. 
Jis nedelsdamas nuleido nuo lubų manipuliatorius, kurie pakibo 
ore lyg medūzos galūnės. 

- Jūs nė nenumanote, kaip aš jaučiuosi, - prabilo Kalas. - 
Nuo tada, kai teko koreguoti tavo regėjimą, pagaliau vėl įsiliejau 
į fizinę visatą. - Jam bekalbant, palubėje įniko šokčioti šarnyriniai 
stipinai; ašmenys, lazeriai, adatos, molekuliniai manipuliatoriai 1r 
sensoriai skrodė orą nuožmiai blyksėdami sidabro atspalviu. 

- Nuostabu, - sumurmėjo Silvestis pajutęs, kaip veidą nutvil- 
kė vėjelis. - Tik atsargiau. 

- Aš įstengčiau transformuoti tavo akis per vieną dieną. Pa- 
daryčiau jas geresnes, nei buvo. Netgi panašias į žmogiškas. Po 
velnių, su tokiomis technologijomis lengvai implantuočiau biolo- 
ginius organus. 

- Man nereikia, kad jas keistum, - krestelėjo galvą Silvestis. 
- Nė kiek nenoriu prarasti vienintelio ginklo, kuris kelia nerimą 
Sadžakiui. Pataisyk Folkenderio darbą, ir baigta. 

- O, teisingai, visai apie tai užmiršau. - Kalvinas, kuris dau- 
giausia laiko praleisdavo sustingęs, pakėlė antakį. - Esi tikras, 
j0g ši procedūra tau nepakenks? 

- Tiesiog žiūrėk, kur baksnoji instrumentus. 


Alicija Keler buvo paskutinė jo žmona. Be abejo, prieš Pa- 
skalę. Juodu susituokė Geltakmenyje tais laikais, kai smulkme- 
niškai planavo kelionę į Resurgamą. Ankstyvaisiais kasinėjimų 
metais gyveno ką tik įsikūrusiame Kiuvjė ir darbavosi petys pe- 
tin. Ji pasižymėjo per aštriu protu ir savarankiškumu, kad leistųsi 
įtakojama Silvesčio. Kolonija gyvavo jau tris dešimtmečius, kai 
Alicija ėmė nuo jo tolti - tiek profesiniu, tiek tarpusavio santykių 
atžvilgiu. Ji ne viena puoselėjo įsitikinimą, jog apie amarantinus 
sužinota pakankamai, ir teigė, esą ekspedicijai, kuri turėjo būti 
trumapalaikė, laikas grįžti į Eridano Epsilon sistemą. Galų gale 
jei per trisdešimt metų nepasisekė išsiaiškinti nieko stulbinančio, 
egzistavo didelė tikimybė, kad kiti trys dešimtmečiai ar net šimt- 
metis irgi nežadėjo jokių pribloškiančių atradimų. Alicijos ir jos 
šalininkų nuomone, amarantinų daugiau nevertėjo tyrinėti. Jie 
manė, jog Įvykis viso labo tebuvo kosminiu mastu nereikšmingas 
nelaimingas atsitikimas. Tokie samprotavimai atrodė pakanka- 

mai logiški. Juk išmirusi amarantinų rasė - ne vienintelė, kurią 
aptiko žmonija. Nuolat augančioje žvalgomos erdvės teritorijoje 
greičiausiai netrūko įvairių kultūrų ir, suprantama, archeologinių 
lobių. Pasak Alicijos grupuotės, atėjo metas pasakyti Resurga- 
mui "sudie", leisti iškiliausiems kolonijos protams grįžti į Geltak- 
menį, idant jie galėtų sutelkti savo dėmesį į naujas tyrimų sritis. 

Silvesčio sekėjai, aišku, užprotestavo. Tuo metu Alicija ir jos 
vyras galutinai susvetimėjo, tačiau kunkuliuojančio priešiškumo 
gelmėje abu tebejautė pagarbą vienas kito gebėjimams. Meilė 
išblėso, bet liko nešališkas susižavėjimas. 

Alicijos grupuotė ėmė maištauti ir įvykdė savo grasinimus: 
pasitraukė iš Resurgamo. Nepajėgę įtikinti didžiumos planetos 
gyventojų keliauti drauge, iš orbitos jie nugvelbė “Loreaną". Per 
maištą nebuvo išlieti klanai kraujo, bet pagrobdami laivą Alicijos 
šalininkai pridarė kolonijai kur kas rimtesnės žalos. Šviesaeigyje 
tūnojo laivai, pritaikyti skrydžiams sistemos ribose, ir kosminiai 
keltai, tad šių netektis prikaustė kolonistus prie Resurgamo pa- 
viršiaus. Jie neturėjo jokių priemonių, kurios padėtų sutaisyti arba 
atnaujinti palydovinio ryšio sistemą, bent jau iki tol, kai po kelių 
dešimtmečių atskrido Remiliodas. Po Alicijos išvykimo nenumal- 
domai seko mechaninių patarnautojų, technologijų, galinčių su- 
kurti savo kopijas, ir 1mplantų atsargos. 

Vis dėlto labiau pasisekė Silvesčio grupuotei. 

- Naujas įrašas laivo žurnale, - pratarė tiltelyje pakibęs Ali- 
cijos vaiduoklis. - Iš Resurgamo pasišalinome prieš dvidešimt 
penkias dienas. Mes nusprendėme, nors aš tam nepritariau, pri- 
artėti prie neutroninės žvaigždės. Ji ne itin nutolusi nuo nustatyto 
skrydžio maršruto, tad laiko sugaišime nedaug, palyginti su tais 
metais, kuriuos užtruksime kelionėje į Eridaną. 

Moteris atrodė kiek kitaip, nei Silvestis ją prisiminė. Žinoma, 
juodu nesimatė labai ilgai. Sprendžiant iš balso, Alicija nebejautė 
jam neapykantos. Ji vilkėjo tamsiai žalius drabužius, kokiais 
Kiuvjė niekas nesipuošė nuo pirmojo maišto. Dėl savo senoviš- 
kos šukuosenos priminė teatro aktorę. 

- Denas įsitikinęs, jog čia galima atrasti kažką svarbaus, ta- 
čiau mums visada stigo įrodymų. 

Jis nustebo. Šiuos žodžius Alicija įrašė prieš tai, kai archeo- 
logai atkasė obeliską, išmargintą keistais, į planetas panašiais 
simboliais. Negi jau anuomet jo manija buvo tokia akivaizdi? La- 
bai tikėtina, nors tai ir nemalonu pripažinti. Alicija sakė tiesą. Jie 
stokojo įrodymų. 

- Mes pamatėme šį tą keista, - pratęsė moteris. - Kraterį, 
kurį Cerberyje, aplink neutroninę žvaigždę skriejančioje planeto- 
je, išrausė kometa. Panašūs reiškiniai retai kada pasitaiko taip 
toli nuo Koiperio žiedo. Natūralu, kad jis patraukė mūsų dėmesį. 
Tačiau priartėję prie Cerberio, jo paviršiuje neaptikome jokio 
naujo kraterio. 

Silvestis pajuto, kaip ant sprando piestu pasistojo gyva- 
plaukiai. 

- Ir... - nejučia paragino šmėklą, kone be garso, tarytum 
priešais išties stovėtų Alicija, o ne projekcija, iškrapštyta iš nuo- 
laužomis virtusio laivo atminties. | 

- Į šią keistenybę negalėjome tiesiog numoti ranka, - tarė 
Alicija. - Net jeigu ji patvirtino Deno teoriją, jog Hado/Cerberio 
sistema kažkuo keista. Taigi mes pakeitėme kursą, kad priartė- 
tume prie planetos. - Ji patylėjo. - Jei aptiksime šį tą reikšmin- 
ga... ko neįstengsime paaiškinti, privalėsime elgtis moraliai ir 
perduoti informaciją Kiuvjė. Antraip nebeturėsime teisės laikyti 
aukštai iškeltų galvų kaip tikri mokslininkai. Rytoj gausime naujų 
duomenų, nes Cerberis atsidurs zondų veikimo ribose. 

- Kiek dar palikta žinučių? - paklausė Silvestis Voljovos. - 
Kiek laiko tęsiasi jos įrašai? 

- Maždaug dieną, - atsakė triumvira. 


Nūnai abi moterys tūnojo kambaryje-vore, kur jų pokalbio 
nepajėgė užfiksuoti nei Sadžakis, nei kiti, bent taip vylėsi Voljova. 
Alicijos monologas liko iki galo neišklausytas - įrašų persijojimas 
pareikalavo daug laiko ir emociškai išsunkė. Esmę suvokti pavy- 
ko, tačiau tai nė trupučio nedžiugino. Kažkas šalia Cerberio ne- 
tikėtai ir ryžtingai užpuolė Alicijos įgulą. Netrukus Voljova su 
bendražygiais išsiaiškins daugiau apie pavojaus šaltinį, prie kurio 
jie artėjo. 

- Tikiuosi, tu supranti, kad jei pakliūsime į bėdą, tau reikės 
prisijungti prie ginklinės, - pareiškė triumvira. 

- Nemanau, jog tai būtų mums visiems į naudą, - atsiliepė 
Kihurė. Teisindamasi pridūrė: - Mudvi abi žinome, jog kai kurie 
nemalonūs pastarojo meto įvykiai susiję su ginkline. 

- Taip. Atvirai kalbant... kol sveikau, įtikėjau, jog tu Žinai 
daugiau, nei pripažįsti. - Atsipalaidavusi Voljova susmego į kaš- 
toniniu aksomu aptrauktą krėslą, pirštais įniko barbenti žalvari- 
nį prietaisų skydelį. - Mano nuomone, tu sakei tiesą tik tada, kai 
tvirtinai, esą apgaule įsiskverbei į laivą. Visa kita buvo melas, tu- 
rėjęs patenkinti mano smalsumą ir užtikrinti, kad neišduočiau ta- 
vęs likusiems triumvirato nariams. Ką gi, tavo sumanymas išde- 
gė. Tačiau tu man ne viską suprantamai paaiškinai. Tarkim, ne- 
lemtas pabūklas. Kodėl sugedęs jis nusitaikė į Resurgamą? 

- Gal todėl, jog šis buvo arčiausiai. 

- Užteks riesti pasakėles. Resurgamas kažkuo svarbus, tei- 
singai? Įsibrovei į laivą tik tuomet, kai sužinojai kelionės tikslą... 
o taip, tokioje atokioje vietoje galima sėkmingai užgrobti ginklų 
saugyklą, tačiau tu niekada to neplanavai. Gal ir esi išradinga, 
Kihure, bet nei aš, nei kiti triumvirai nė už ką neleistų tau kon- 
troliuoti pabūklų. - Voljova pasirėmė smakrą ranka. - Štai tau 
akivaizdus klausimas. Jei toji istorija, kurią man išklojai, nebuvo 
tikra, ką tu veiki šviesaeigyje? - laukdama atsakymo ji nenulei- 
do akių nuo Kihurės. - Verčiau pradėk šnekėti, kol su tavimi dar 
nenutarė pabendrauti Sadžakis. Tau, žinoma, nepraslydo pro 
akis, jog triumviras šį tą įtaria, ypač dabar, kai žuvo Kadžarvala 
ir Sudžika. 

- Aš neturiu nieko bendra... - sulemeno Kihurė. - Sudžika 
nusprendė tau atkeršyti; nepainiok manęs į jos vendetą. 

- Bet tavo skafandro ginklai neveikė. Tik aš galėjau juos 
įjungti, tačiau tuo momentu merdėjau. Kaip tu sugebėjai panai- 
kinti blokuotę? 

- Man kai kas padėjo. - Kihurė trumpam nutilo. - Veikiau 
tam tikras padaras. Tas pats, kuris per apmokymus įsibrovė į 
Kadžarvalos skafandrą ir privertė ją mane pulti. 

- Kadžarvala čia niekuo dėta? 

- Ne visai. Vargu ar ji puoselėjo man šiltus jausmus, bet nu- 
žudyti irgi neketino. 

Voljovai sunkiai sekėsi suvirškinti naują informaciją, nors ši 
ir atrodė panaši į tiesą. 

- Kas tiksliai įvyko? 

- Toji būtybė iš mano skafandro pasirūpino, kad prisijungčiau 
prie komandos, kuri keliaus į planetą ieškoti Silvesčio. Jai teko 
pašalinti iš kelio Kadžarvalą. 

Visa tai skambėjo logiškai. Voljovai nė nešovė į galvą svars- 
tyti, kodėl Kadžarvala panūdo pribaigt artileristę. Ji spėjo, jog 
kažkuri 1š dviejų bičiulių chimerų neabejotinai bandys sudoroti 
Kihurę. O vėliau mėgins pričiupti pačią triumvirą. Voljova pasi- 
rodė besanti teisi abiem atvejais, bet dabar tie antpuoliai primi- 
nė raibulius, kurie priklausė kažkam, ko ji nesuprato - kažkam, 
slypinčiam po įprastų įvykių paviršiumi. 

- Kurių galų tau reikėjo traukti su mumis į planetą? Kodėl 
taip domiesi Silvesčiu? 

- Aš... - Kihurė jau ruošėsi kažką sakyti, bet užsikirto. - Gal 
dabar ne pats geriausias metas apie tai kalbėti, Ilja. Tik ne dabar, 
kai esame taip arti užpuolikų, kurie sunaikino “Loreaną". 

- Atsivedžiau tave čia ne tam, kad grožėtumeis vaizdu. Pa- 
miršai, ką sakiau apie Sadžakį? Arba atsakymus pateiksi man, 
vienintelei sąjungininkei ir draugei - bent jau panašiai į tokią, - ar- 
ba Sadžakiui, kuris juos ištrauks pasitelkęs kokią nors pasibjau- 
rėtiną technologinę įrangą. - Ji nė trupučio neperdėjo. Esant rei- 
kalui, triumviras galėjo knaisiotis po atmintį pasinaudodamas 
anaiptol ne šiuolaikiškais metodais. 

- Ką gi, pradėkime. - Voljovos žodžiai stebuklingai paveikė 
Kihurę. Ir gerai - antraip triumvirai būtų tekę nupurtyti dulkes 
nuo savųjų smurtinių tardymo priemonių. - Kadaise tikrai buvau 
kariškė. Kaip pakliuvau į Geltakmenį... na, istorija gana sudėtin- 
ga. Netgi dabar tiksliai nežinau, kas labiau įtakojo įvykius: nelai- 
mingas atsitikimas ar toji moteris. Viena aišku: ji anksti nusižiū- 
rėjo mane savo misijai. 

- Kas ji tokia? 

- Sunku pasakyti. Žmogus, Bedugnės mieste, gal net visoje 
planetoje, turintis daug galios. Vadino save Madmuazele. Tik- 
ruoju vardu neprisistatė. 

- Apibūdink ją. Galbūt praeityje kada nors buvau susidūrusi 
su ta Madmuazele. 

- Abejoju. Ji... - Kihurė akimirką pamąstė, kaip pratęsti. - Ji 

ne iš tavo padermės. Gal kažkada ir priklausė ultroms, bet ne 
dabar. Man susidarė įspūdis, jog Madmuazelė gyveno Bedugnės 
mieste labai ilgai. Tačiau valdžią įgavo tik po Mišinio maro. 

- Bet aš nesu nieko apie ją girdėjusi. 

- Čia ir slypi esmė. Toji valdžia neakivaizdi. Jai nereikėjo vi- 
siems rodytis, kad pakreiptų įvykius sau naudinga linkme. Krėtė 
šunybes, kada užsimaniusi. Ji netgi nebuvo turtinga, tačiau savo 
manipuliacijomis kontroliavo daugiau išteklių nei bet kuris kitas 
visoje. planetoje. Deja, ne tiek, kad susiorganizuotų laivą - štai 
kodėl Madmuazelei prireikė jūsų. 

Voljova linktelėjo. 

- Tu minėjai, jog kitados ji tikriausiai priklausė mums. Ką no- 
rėjai tuo pasakyti? 

Kihurė padvejojo. 

- Na, pati Madmuazelė niekuo neišsidavė. Bet jai dirbantis 
individas, pavarde Manukianas, aiškiai buvo ultra. Sprendžiant iš 
užuominų, tas tipas rado ją kosmose. 

- Rado? Tai yra išgelbėjo? 

- Bent man taip pasirodė. Beje, savo buveinėje ji saugojo 
kažkokias dantytas metalines skulptūras. Kai atidžiau pažvelgiau, 
jos man ėmė panėšėti į erdvėlaivio nuolaužas. Rodės, tarsi tie 
objektai turėjo jai kažką priminti. 

Voljovos galvoje sukirbėjo prisiminimas, tačiau ji kuriam lai- 
kui nustūmė mintį į giliausius sąmonės užkaborius. 

- Ar gerai į ją įsižiūrėjai? 

- Ne. Mačiau tiktai projekciją, bet tai nereiškia, kad ši at- 
spindėjo tikrąją Madmuazelę. Ji gyveno neštuvuose kaip visi her- 
metikai. 

Triumvira nedaug ką žinojo apie hermetikus. 

- Galbūt tūnodama neštuvų dėžėje ji paprasčiausiai norėjo 
nuslėpti savo tapatybę. Jei mums pavyktų išsiaiškinti daugiau 
apie Madmuazelės kilmę... ar Manukianas dar ką nors tau pasa- 
kojo? 

- Ne, nors jam labai knietėjo. Kad ir kaip ten būtų, nieko 
įdomaus neišgirdau. 

Voljova pasviro link Kihurės. 

- Kodėl sakai, kad jam knietėjo su tavimi šnektelėti? 

- Todėl, kad toks Manukiano stilius. Vyrukas pliurpė nesu- 
stodamas. Kol buvo su manimi, nuolat gyrėsi, ką įdomaus nuvei- 
kė, kokius garsius žmones pažinojo. Tačiau apie Madmuazelę - 
nė žodžio. Turbūt todėl, kad jai dirbo. Nors aiškiai mačiau, kaip 
Manukianui magėjo apie ją papasakoti. 

Triumvira pastukseno pirštais į prietaisų skydą. 

- Gal jis vis dėlto rado būdą. 

- Nesupratau? 

- Nieko keista. Manukianas nešnekėjo su tavimi apie savo 
darbdavę... tačiau, man rodos, sumąstė, kaip atskleisti tiesą. - Iš 
sąmonės gelmės išniro prieš kelias akimirkas užslopintas prisi- 
minimų fragmentas. Voljova mintimis grįžo į tuos laikus, kai už- 
verbavo Kihurę - kai pirmą kartą ištyrė į laivą perkeltą rekrūtę. 
- Garantuoti negalėčiau, bet... 

Kihurė įsmeigė į ją skvarbų žvilgsnį. 

- Manyje kažką radai? Manukiano paliktą implantą? 

- Taip. Iš pradžių atrodė, jog tai visiškai nekalta smulkmena. 
Laimė, aš pasižymiu keistomis charakterio savybėmis, būdingo- 
mis tiems, kurie žavisi mokslu - niekada nieko neišmetu. - Gry- 
na tiesa. Norint atsikratyti aptiktu objektu, Voljovai būtų tekę 
skirti gerokai daugiau pastangų nei tiesiog palikti jį laboratorijoje. 
Anuomet triumvira galvojo, jog elgėsi kvailai išsaugodama be- 
vertę iš Kihurės iškrapštytą metalo šukę, užtat dabar bus galima 
atlikti jos struktūros analizę. - Jei aš teisi ir čia nagus prikišo 
Manukianas, toji smulkmena pateiks mums daugiau informacijos 
apie Madmuazelę. Gal net pavyks nustatyti tavo darbdavės ta- 
patybę. Bet tu vis vien privalai man pasakyti, ko tiksliai ji 1š ta- 
vęs reikalavo. Juk mes žinome, kad užduotis vienaip ar kitaip su- 
sijusi su Silvesčiu. 

Kihurė sulinksėjo. 

- Teisingai. Deja, šita istorijos dalis tau išties-nepatiks. 


- Iš dabartinės savo orbitos nuodugniau ištyrėme Cerberio 
paviršių, - šnekėjo Alicijos projekcija. - Neradome jokių įrody- 
mų, jog į planetą būtų įsirėžusi kometa. Kraterių apstu, bet jie 
visi seni. Padėtis sunkiai suvokiama. - Ji įniko plėtoti vieną dau- 
giau ar mažiau tikėtiną teoriją, anot kurios, kometa buvo sunai- 

kinta prieš pat susidūrimą. Tai reiškė, jog Cerberyje ėmė funk- 
cionuoti gynybinės technologijos, tačiau hipotezė bent jau paaiš- 
kino, kodėl paviršius nepakito. - Visgi mes neaptikome jokių pėd- 
sakų, liudijančių, jog planetoje yra technologinių struktūrų. Nu- 
sprendėme išsiųsti į paviršių eskadrą zondų. Galbūt jie užfiksuos 
objektus, kurių mes nepastebėjome - olose arba neįžvelgiamose 
tarpeklių gelmėse tūnančias mašinas, - ir išprovokuos kokią nors 
reakciją, jei apačioje 1š tiesų egzistuoja automatinės sistemos. 

O taip, gaižiai pagalvojo Silvestis, jie tikrai išprovokavo re- 
akciją. Tik ne tokią, kokios tikėjosi buvusi Žmona. 

Voljova įjungė kitą Alicijos pasakojimo dalį. “Loreanas"' 1iš- 
šovė zondus. Miniatiūrinius robotus-erdvėlaivius, tokius pat tra- 
pius ir mitrius kaip laumžirgiai. Jie be jokių trukdžių nulėkė Cer- 
berio kryptimi - planetos negaubė atmosfera, galinti pristabdyti 
zondų skrydį - ir tik paskutinėje nusileidimo stadijoje išspjovė ug- 
nies čiurkšles, kuriomis sumažino greitį. Minutę kitą, žvelgiant iš 
“Loreano" pusės, jie atrodė it kibirkštys, žėruojančios pilkame 
Cerberio fone. Tviskantys taškeliai priminė, jog netgi šitas, sąly- 
giškai mažas, negyvas pasaulis buvo gerokai didesnis už didžiu- 
mą žmogaus kūrinių. 

- Naujas įrašas laivo žurnale, - po užsitęsusios pauzės pra- 
bilo Alicija. - Zondai ką tik perdavė keistus duomenis. - Ji pa- 
kreipė galvą į šoną ir, matyt, įbedė akis ekranan, netelpančian į 
projekcijos diapazoną. - Paviršiuje užfiksuotas seisminis aktyvu- 
mas. Mes tikėjomės jį pastebėti anksčiau, bet iki šiol pluta nė ne- 
pakrutėjo. Planetos orbita nėra tobulo apskritimo formos, todėl 
Cerberis neturėtų išvengti žemės drebėjimų. Skamba absurdiš- 
kai, tačiau rodos, kad vieną jų sukėlė zondai. 

- Lygiai taip pat absurdiškai, kaip 1r spėjimas, esą planeta iš- 
trina įrodymus, kad jos paviršių taranavo kometa, - sumurmėjo 
Paskalė ir atsigręžė į Silvestį. - Aš nenorėjau kritikuoti Alicijos. 

- Žinau. Nors įžvalgios mintys jai būtų pravertusios. - Jis pa- 
žiūrėjo į Voljovą. - Ar radote dar ką nors, be Alicijos įrašų? Pa- 
vyzdžiui, telemetrinius zondų duomenis... 

- Mes juos turime, - atsargiai pratarė triumvira. - Dar nespė- 
jau visų apdoroti. 

- Sujunk mane tiesiogiai su projekcijų sistema. 

Voljova šnipštelėjo į savo apyrankę atitinkamas komandas, 
ir tiltelis pranyko: išgaravo Silvesčio pojūčius sujaukusi stimulų, 
kurie įtakojo regėjimą bei klausą, visuma. Jis nugrimzdo į duo- 
menų srautą, išgautą iš vieno Alicijos zondo - sensorių perduo- 
dama informacija, kaip Voljova ir įspėjo, išties nebuvo iki galo 
apdorota. Tačiau Silvestis daugmaž žinojo, ko tikėtis, tad būvio 
pokyčiai, užuot pakurstę agoniškas kančias, tik truputį suerzino. 

Jis sklendė virš anksčiau nematyto krašto. Sunku pasakyti, 
kokiame aukštyje, kadangi paviršius - krateriai, tarpekliai ir su- 
stingusios pilkos lavos upės - atrodytų taip pat Žiūrint į juos iš bet 
kokio atstumo. Anot zondo rodmenų, iki Cerberio beliko pusė ki- 
lometro. Silvestis pažvelgė žemyn į plynes vildamasis pastebėti 
Alicijos minėtus seisminio aktyvumo pėdsakus. Planeta, regis, 
buvo užgimusi prieš visą amžinybę ir per milijardus metų nė kiek 
nepakitusi. Jei kas ir virpėjo, tai tik spinduliniai šešėliai, kurie kri- 
to nuo ugnies čiurkšles purškiančių mašinos tūtų. 

Ką išvydo zondai? Įprasto vaizdo dažniu - nieko. Besi- 
smelkdamas į sensorinį centrą - tarsi mėgindamas užsismaukti 
ant rankos svetimą pirštinę - Silvestis aptiko komandas, sutei- 
kiančias leidimą patikrinti įvairius duomenų kanalus. Jis įjungė 
terminius sensorius, bet apačioje visur vyravo vienoda tempera- 
tūra. Elektromagnetinių bangų spektru irgi nepasisekė užfiksuoti 
jokių anomalijų. Neutrinai ir kitos elementariosios dalelės tekėjo 
įprastais srautais. Tačiau persijungęs į gravitometrus Silvestis 
kaipmat suprato, jog Cerberyje vyksta kažkas negera. Akiratį 
užliejo spalvoti, perregimi traukos jėgos kontūrai... ir jie judėjo. 

Po žeme keliavo objektai - pakankamai dideli, kad juos pa- 
stebėtų masės sensoriai, - slenkantys link to taško, virš kurio jis 
kabėjo. Akimirką Silvestis manė, jog tuos pavidalus įkūnija po: 
pluta vingiuojančios lavos upės, bet paguodą teikianti iliuzija 1š- 
sisklaidė po sekundės. 

Keistasis reiškinys neturėjo nieko bendra su gamtos gaiva- 
lais. 

Laukymę suraižė trūkio linijos, pamažu įgaunančios žvaigž- 
dės kontūrus. Migloti periferiniai pojūčiai pakuždėjo, jog tapačios 
žvaigždės susiformavo ir po kitais zondais. Platėjančios įplėšos 

virto juodomis siaurymėmis. Pro jas Silvestis įžvelgė balzganas 
gelmes, kurias nuo paviršiaus skyrė daugybė kilometrų. Paste- 
bėjo ir besiraitančius mašinas primenančius pavidalus. Išorėn 
šliaužė melsvos jų gijos, dydžiu gerokai pranokstančios kanjo- 
nus. Tokius tikslius, suderintus judesius galėjo demonstruoti ne- 
bent automatai. Silvestį persmelkė pasišlykštėjimas, koks apima, 
kai prakandi obuolį ir po žievele pamatai knibždančių kirminų ko- 
loniją. Cerberis - ne planeta. 

Tai mechanizmas. 

Staiga stori susiraizgę ūsai išsiveržė pro žvaigždės pavidalo 
ertmę ir šovė link zondo tarytum ketindami išplėšti jį iš dangaus 
glėbio. Blykstelėjo siaubingas, akinantis baltumas, ištirpdęs visas 
kitas spalvas, ir iš sensorinio centro gaunami duomenys žaibiškai 
nutrūko. Silvestis kone sustūgo apimtas egzistencinio sukrėtimo, 

Atgavus savitvardą, akys dar spėjo užfiksuoti, kaip Alicija 
kažką nebyliai žiopčioja. Jos veidą perkreipė baimė, o gal nusi- 
vylimas - juk prieš mirtį moteris pagaliau suprato, jog nuo pat 
pradžių klydo. 

Vaizdą ūmai užgožė statiniai trikdžiai. 


- Dabar bent jau žinome, kad jis išprotėjęs, - tarė Kihurė po 
kelių valandų. - Jeigu ši informacija neatšaldė noro keliauti link 
Cerberio, vadinasi, niekas neprivers jo persigalvoti. 

- Galbūt tai padarė jam priešingą poveikį. - Voljova kalbėjo 
tyliai, nors kambaryje-vore buvo instaliuotos patikimos apsau- 
gos priemonės. - Silvesčio įtarimai, jog reikia ištirti planetą, pa- 
sitvirtino. 

- Nes ten galima aptikti nežemiškų padarų sukurtas maši- 
nas? 

- Būtent. Manau, jų paskirtis gan aiški. Cerberis - ne tikras 
pasaulis... o gal ir tikras, tik įkalintas mašinų kiaute, dirbtinėje 
plutoje. Štai kodėl nepasisekė aptikti kraterio, kurį išrausė kome- 
ta. Toji pluta susitaisė anksčiau, nei prie planetos priartėjo Alici- 
jos įgula. 

- Savotiška maskuotė? 

- Tikriausiai. 

- Tuomet kodėl ji patraukė dėmesį sunaikindama zondus? 

Akivaizdu, jog Voljova jau buvo spėjusi apsvarstyti šią te- 
mą. 

- Matyt, tikroviškumo iliuzija išblėsta, kai iki paviršiaus lieka 
mažiau nei vienas kilometras. Zondai jau būtų išsiaiškinę tiesą, 
bet juos susprogdino. Taigi pasaulis nieko neprarado. Netgi gavo 
papildomos žaliavos. 

- Bet kam reikėjo apgaubti planetą dirbtine pluta? 

- Neturiu nė menkiausio supratimo. Manau, Silvestis irgi ne- 
įsivaizduoja, todėl užsispyręs ragins artėti prie Cerberio. - 
Triumvira prašneko dar tyliau: - Jis netgi prašė manęs pagalvoti 
apie strategiją. | 

- Ką? 

- Nori, kad sumąstyčiau, kokiu būdu jis galėtų prasibrauti į 
Cerberį. - Voljova patylėjo. - Silvestis žino apie pabūklų egzista- 
vimą. Mūsų bičiulio nuomone, nutaikyti į vieną planetos plotą, 
ginklai įstengtų apgadinti tenykštį mechanizmą ir padėtų įgyven- 
dinti jo tikslus. Be abejo, tokių priemonių nepakaks... - jos into- 
nacija pakito. - Gal tavoji Madmuazelė visą laiką numanė, ko jis 
sieks. 

- Ji velniškai aiškiai nurodė, kad Silvesčio nevalia įsileisti į 
laivą. 

- Madmuazelė taip kalbėjo dar prieš tau prisijungiant prie 
mūsų? 

- Ne, vėliau. - Ji papasakojo Voljovai apie implantą; kaip var- 
dan misijos Madmuazelė perkėlė savo aspektą į Kihurės kauko- 
lę. - Toji išpera nuolat mane erzino, tačiau apsaugojo nuo tavųjų 
ištikimybės terapijų, už ką turėčiau būti jai dėkinga. 

- Po terapijų tu pasikeitei, - paprieštaravo Voljova. 

- Ne, aš tiesiog apsimečiau. Madmuazelė man pakuždėdavo, 
ką sakyti ir kada. Pasirodžiau neblogai, tiesa? Antraip dabar 
mes nešnekėtume. 

- Bet ji negali atmesti tikimybės, jog terapijos paveikė tave 
bent iš dalies? 

Kihurė gūžtelėjo. 

- Koks skirtumas? Kam šiuo metu rūpi ištikimybė? Tu pati 

užsiminei laukianti, kada Sadžakis suklys. Įgulos vienybę palai- 
ko tiktai Silvesčio grasinimas mus visus pražudyti, jei nevykdy- 
sime jo reikalavimų. Sadžakis apsėstas didybės manijos - saky- 
čiau, triumvirui derėjo patikrinti, ar normaliai funkcionuoja tera- 
pijos, kuriomis jis transformavo tave. 

- Tu pasipriešinai Sudžikai, kai ji bandė mane užmušti. 

- Teisingai. Bet jeigu ji man būtų pareiškusi, jog persekioja 
Sadžakį - ar net tą šmikį Hegazį, - aš nežinau, ką būčiau atsa- 
kiusi. 

Sekundę kitą Voljova tylėjo mėgindama surikiuoti savo min- 
tus. 

- Na, gerai, - pagaliau pratarė. - Užteks kalbėti apie ištiki- 
mybę. Kokią dar pagalbą implantas tau suteikė? 

- Kai sėdau į artileristės krėslą, Madmuazelė pasinaudojo 
sąsaja, kad įskverbtų savo kopiją į ginklinę, - atsakė Kihurė. - 
Man regis, ji troško užvaldyti kiek įmanoma daugiau laivo, tačiau 
prasibrauti į sistemas galėjo tiktai pro ginklinę. 

- To neleistų erdvėlaivio struktūra. 

- Taip ir atsitiko. Kiek Žinau, ji tepajėgė kontroliuoti ginklus. 

- Turi omenyje pabūklus. 

- Ilja, Pasiutėlį valdė Madmuazelė. Anuomet negalėjau tau 
atskleisti tiesos. Jai reikėjo pabūklo, kad sunaikintų Silvestį anks- 
čiau, nei mes nusileistume į Resurgamo paviršių. 

- Sprendimas logiškas, - apniukusi sutiko Voljova. - Nors ir 
šiurpokas. Naudotis tuo ginklu tik tam, kad užmuštum vieną žmo- 
gų... tau būtinai teks paaiškinti, kodėl Madmuazelei taip magėjo 
jį pribaigti. 

- Bet tau nepatiks, ką išgirsi. Ypač dabar, kai mes žinome, 
ko Silvestis siekia. 

- Tiesiog pasakok. 

- Gerai jau, gerai, - nusileido Kihurė. - Beje, privalau pami- 
nėti dar vieną nemalonų faktorių. Kalbu apie tam tikrą esybę, 
Saulės Vagį. Jei neapsirinku, tu jau esi su ja susipažinusi. 

Voljova priminė Žmogų, kuriam atsivėrė vidinė neseniai už- 
gijusi žaizda. Rodės, tarsi šios siūlės būtų skausmingai sutrūki- 
nėjusios. 

- O... - galų gale nutęsė triumvira. - Ir vėl tas vardas. 

21 
Artėjant prie Cerberio/Hado, 2566-ieji 


Silvestis žinojo anksčiau ar vėliau sulauksiąs nelemto mo- 
mento. Bet stengėsi išvyti erzinančią mintį iš galvos - jos egzis- 
tavimą pripažino, visgi tuo pačiu bandė sutelkti dėmesį į kitus da- 
lykus nelyginant matematikas, kuris leidžia sunkiai pagrindžia- 
mam įrodymų aspektui praslysti pro akis, kol, kruopščiai patikri- 
nęs visus kitus, ne tik neranda loginių prieštaravimų, bet ir jokių 
užuominų į klaidas. 

Sadžakis paskelbė, jog kapitoną juodu aplankys vieni. Paska- 
lei ir likusiems įgulos nariams uždraudė juos lydėti. Silvestis ne- 
siginčijo, nors nuo žmonos draugijos atsisakęs nebūtų. “Begaly- 
bėje“ jis pirmą kartą bendravo su triumviru akis į akį, todėl da- 
bar, abiem besileidžiant liftu žemyn, įniko svarstyti, kokią temą 
aptarti su Sadžakiu. Svarbiausia, kad nereikėtų šnekėti apie 
bjaurastį, link kurios jie artėjo. 

- Pasak Iljos, jos mašinoms reikės praleisti “Loreane"' dar 
tris ar keturias dienas, - prabilo triumviras. - Ar tu tikrai nori, 
kad ji tęstų darbus? 

- Žinoma, - patvirtino Silvestis. 

- Tuomet man teks su tuo susitaikyti. Pasvėręs visus “už? ir 
“prieš"", nutariau patikėti tavo grasinimais. 

- Manai, jog pats to nesupratau? Aš pernelyg gerai tave pa- 
žįstu, Sadžaki. Jei netikėtum, būtum privertęs mane padėti kapi- 
tonui, kol skridome Resurgamo orbitoje, ir vėliau tyliai manimi 
atsikratęs. 

- Klysti, - pralinksmėjęs paprieštaravo triumviras. - Tu ne- 
įvertinai smalsios mano prigimties. Aš tenkinčiau tavo įgeidžius 
vien todėl, jog man knietėtų pažiūrėti, ar tavo istorijoje yra bent 
krislas tiesos. 

Silvestis puikiai suvokė, jog Sadžakis pučia miglą į akis, bet 
neketino veltis į ginčus. 

- Argi tu nematei Alicijos pranešimo? Negi jis tavęs neįtiki- 
no? 

- Įrašą galima lengvai suklastoti. Kas Žino, galbūt “Loreaną" 

apiplėšė kito laivo įgula. Būsiu tikras, kad mes regėjome origina- 
lą, tik tuomet, jei iš Cerberio kas nors išnirs ir mus užpuls. 

- Įtariu, jog tavo noras išsipildys, - atsakė Silvestis. - Po ke- 
turių penkių dienų. Nebent Cerberis išties negyvas. 

Daugiau jie nepratarė vienas kitam nė žodžio, kol nepasiekė 
tikslo. 

Aišku, kapitoną teko matyti ne kartą - ir ne vien per šią 
viešnagę. Tačiau tai, kuo tapo Braniganas, vis tiek sukrėtė; Sil- 
vesčiui dingodavosi, jog akiratyje nuolat atsiverdavo kiti vaizdai. 
Na, tiesos nepaneigsi: nuo tada, kai Kalvinas, pasinaudojęs pa- 
žangiomis laivo technologijomis, atnaujino akis, jis pirmą sykį lan- 
kėsi pas kapitoną. Bet derėjo pripažinti ir tai, kad “Begalybės" 
vadas išties pasikeitė, tarsi jo ataugos vešėtų vis sparčiau, savo 
greičiu prisiderindamos prie laivo, kuris veržėsi link Cerberio. 
Gali būti, pamanė Silvestis, kad jis atvyko pačiu laiku - jei, Žino- 
ma, Braniganui išvis įmanoma padėti. 

Iš pirmo žvilgsnio ligos paūmėjimas atrodė reikšmingas, net- 
gi simboliškas. Šiaip ar taip, kapitonas sirgo ištisus dešimtmečius 
- su sąlyga, kad jo būseną galima vadinti sveikatos sutrikimu, - 
bet naujai negalės stadijai kažkodėl pasirinko būtent šį periodą. 
Tačiau toks požiūris klaidingas, nes visų pirma derėjo atsižvelgti 
į subjektyvų kapitono išgyventą laiką: skrydžiai mažne šviesos 
greičiu sutrumpino dešimtmečius iki kelerių metų. Pastarasis 
ataugų suvešėjimas daugiau ar mažiau tikėtinas, nepranašaujan- 
tis jokios katastrofos. 

- Kaip dirbsi? - paklausė Sadžakis. - Atliksi tas pačias pro- 
cedūras kaip aną kartą? 

- Teiraukis Kalvino. Viskam vadovaus jis. 

Triumviras lėtai linktelėjo, tarsi ši mintis pačiam būtų ką tik 
toptelėjusi į galvą. 

- Denai, tu irgi turi žodžio teisę. Juk jis darbuosis per tave. 

- Štai kodėl tau neverta paisyti mano jausmų - aš vis vien 
nedalyvausiu operacijoje. 

- Nešnekėk niekų. Kiek pamenu iš praėjusio karto, Denai, 
buvai sąmoningas. Gal nevaldei padėties, tačiau gydymo proce- 
se dalyvavai. Mes visi gerai prisimename, jog patirti įspūdžiai tau 
nesuteikė jokio malonumo. 

- Staiga tapai tikru ekspertu. 

- Jei persikūnijimu nesibjaurėjai, kodėl mūsų vengei? 

- Apsirinki. Aš niekur nesislapsčiau. 

- Kalbu ne vien apie tavo įkalinimą. Kam iš viso atvykai į šią 
sistemą? Kodėl taip elgeisi, jeigu nuo mūsų nebėgai? 

- Galbūt turėjau savų priežasčių. 

Akimirką Silvestis spėliojo, ar triumviras pratęs kvotą. Ta- 
čiau pašnekovo tai nebedomino. Matyt, aptariama tema jam 
įgriso. Sadžakis priklausė ratui žmonių, kurie gyveno dabartimi, 
dažniausiai mąstydavo apie ateitį ir nesigrauždavo dėl praeities. 
Jis nesivargino nagrinėdamas poelgių motyvus arba mintydamas, 
“kas būtų, jeigu būtų“, gal todėl, kad pasąmoningai neįstengė su- 
vokti šių problemų. 

Silvestis girdėjo, jog Sadžakis svečiavosi žonglierių pasauly- 
je, kaip ir jis pats prieš misiją į Miglyną. Visi, ketinantys paviešėti 
vandeniniame žonglierių pasaulyje, traukdavo ten tiktai dėl neu- 
rologinių transformacijų - kad tam tikrų procedūrų metu, kurių 
neįstengė atlikti žmonijos technologijos, įsisavintų naujas sąmo- 
nės būsenas. Sklido gandas, jog kiekviena transformacija parei- 
kalaudavo savos aukos, kitaip tariant, perdirbant žmogaus sąmo- 
nę, tekdavo atsisakyti kokio nors anksčiau egzistavusio protinio 
gebėjimo. Smegenyse tebuvo ribotas kiekis neuronų ir atitinka- 
mai ribotas kiekis galimų neuroninių jungčių. Žonglieriai galėjo 
pakoreguoti sistemą, tačiau per šį procesą sunaikindavo kai ku- 
rias senąsias sąsajas. Galbūt Silvestis irgi kažką prarado, tačiau 
pats to nejautė. Sadžakio atveju pokyčiai badė akis. Triumvirui 
stigo instinktyvaus žmogiškosios prigimties suvokimo, tarytum jis 
sirgtų autizmu. Įdėmiai besiklausant, buvo galima išgirsti, koks 
abejingumas dominuoja Sadžakio intonacijoje. Geltakmenyje, 
Kalvino laboratorijoje, Silvestis bendravo su antikine, keletu 
šimtmečių anksčiau, nei suklestėjo Transšvietimas, per anksty- 
vuosius sėkmingus dirbtinio intelekto tyrinėjimus sukurta, kom- 
piuterine sistema. Mašina bandė kopijuoti natūralią Žmogaus kal- 
bą ir bent jau iš pradžių rodės, kad atsakydama į pateikiamus 
klausimus ji demonstruoja neapsimestinę nuovoką. Tačiau po mi- 
nutės kitos paaiškėdavo, jog kompiuteris atremdavo klausimus 
abejingai nelyginant sfinksas. Sadžakis nelinko į tokius kraštuti- 
numus, tačiau vis vien išsisukinėjo ir nė nebandė slėpti, jog apta- 

riamos temos jam kėlė žiovulį - nespinduliavo sociopatinio pavir- 
šutinio žmogiškumo blizgesio. Kurių galų triumvirui reikėjo neigti 
savo prigimtį? Jis neturėjo ką prarasti ir savo ruožtu buvo toks 
pat svetimas žmonijai, kaip ir kiti įgulos nariai. 

Neketindamas gilintis į priežastis, kurios paskatino Silvestį 
atsibelsti į Resurgamą, Sadžakis paprašė laivo prižadinti Kalvi- 
ną ir perkelti jo simuliaciją į kapitono lygį. Soste įsitaisiusi figū- 
ra išdygo beveik akimirksniu. Kaip visada Kalas suvaidino sve- 
čiams įprastą pantomimą apsimesdamas iš miego bundančiu 
žmogumi: pasirąžė ir apsidairė, tiesa, be jokio susidomėjimo. 

- Jau pradėsime? - paklausė jis. - Man metas į tave įsikūny- 
ti? Tos mašinos suteikė man Tantalo kančias, Denai - pirmą kar- 
tą per daugelį metų prisiminiau, ko man trūksta. 

- Ne, - pakinkavo galva Silvestis. - Pirmiausia mes... kaip 
čia geriau pasakius? Užsiimsime žvalgyba? 

- Tuomet kam mane iškvietei? 

- Nes man, deja, reikia tavo patarimo. - Sulig paskutiniu žo- 
džiu koridoriuje iš tamsos išniro porelė mechaninių patarnautojų. 
Dvi gremėzdiškos bėgiais bildančios mašinos, kurios puikavosi 
galybe manipuliatorių ir sensorių. Nors steriliai švarios ir bliz- 
gančios, jos vis dėlto atrodė, lyg būtų sumontuotos prieš tūkstan- 
tį metų ir ką tik ištrauktos iš muziejaus. - Šitiems automatams 
maras nepakenks. Jie neturi miniatiūrinių elementų, kurių neįma- 
noma išvysti plika akimi. Negali savęs dublikuoti ar pataisyti, ne- 
pajėgia ir keisti savo konfigūracijos. Su kibernetinėmis schemo- 
mis, instaliųotomis kitame laivo gale, už kelių kilometrų, jungia- 
si tiktai optiniais kabeliais. Technologijomis, kurios geba repli- 
kuotis, tirsime kapitoną nebent tada, kai apkrėsime jį Voljovos 
retrovirusu. 

- Kaip įžvalgu. 

- Kai imsitės subtilesnio darbo, - įsiterpė Sadžakis, - žu laiky- 
si skalpelį. 

Silvestis pirštu palietė kaktą. 

- Mano akys neapsaugotos nuo pavojų. Privalėsi būti labai 
atsargus, Kalai. Jei maras joms pakenks... 

- Patikėk, elgsiuos itin apdairiai. - Monolitiniame krėsle sė- 
'dintis Kalvinas atvertė galvą ir nusikvatojo tarsi girtuoklis, kuris 

leipsta juokais iškrėtęs eibę. - Jei tavo akys išlėks į orą, aš pra- 
rasiu galimybę sutvarkyti savo reikalus. 

- Svarbiausia, kad suprastum, kuo rizikuoji. 

Mechaniniai patarnautojai dundėdami pirmyn artėjo link ka- 
pitono, primenančio žemėn išsitrėškusį angelą. Dabar labiau nei 
bet kada anksčiau jis panėšėjo į būtybę, kuri nešliaužė iš krioka- 
meros lėtai it ledynmetis, o išsprogo tarytum ugnikalnis ir akimo- 
ju sustingo. Branigano gijos driekėsi į visas puses, nutįso į kori- 
dorius per tuzinus metrų. Arčiausiai šaldiklio styrojo cilindro for- 
mos, storos lyg medžių kamienai gyvsidabrio spalvos ataugos, 
kurių paviršius atrodė kaip brangakmeniais inkrustuota suspen- 
sija - šios raibuliavimas tarsi užsiminė, kad atvašų gelmėje kun- 
kuliuoja įnirtinga veikla. Tolėliau nuo kriogeninės kameros plonė- 
jantys atsišakojimai susiraizgė į tinklą, kurio pakraštyje gijos su- 
siaurėdavo iki mikroskopinių apimčių ir nepastebimai susilieda- 
vo su laivu. Jos spindėjo nuostabiais difrakciniais raštais it van- 
dens paviršių užklojusi mazuto plėvelė. 

Blizgančios mašinos mažne ištirpo sidabriniame kapitono fo- 
ne. Jos atsistojo abipus suskeldėjusio šaldiklio, ne toliau kaip per 
metrą nuo pažeisto korpuso. Patalpoje tebetvyrojo kaulus ge- 
lianti žvarba - jei Silvestis paliestų pirštu kriokamerą, stingdančiai 
šaltas jos kiautas nudrėkstų odos lopinėlį, o pastarasis netrukus 
įsilietų į chimerinę maro masę. Prieš pradedant tikrąją operaciją, 
reikės atšildyti Braniganą. Ataugos 1ms vešėti greičiau - maras 
paspartins savo transformacijas, - tačiau kitos išeities papras- 
čiausiai nebuvo, nes vyraujant tokiai temperatūrai funkcionuoda- 
vo tiktai patys primityviausi instrumentai. 

Mašinos ištiesė sensoriais nusėtas galūnes, magnetinio rezo- 
nanso skeneriais išzondavusios maro sandarą atskyrė mechani- 
nius ir chimerinius sluoksnius nuo organinio, kuris kadaise pri- 
klausė žmogiškajai būtybei. Automatai perdavė vaizdą tiesiai į 
Silvesčio akis, todėl jis matė kažką panašaus į alyvų atspalvio 
perdangą ir vos įžiūrėjo po šia slypinčius kapitono kontūrus. Su- 
sidarė įspūdis, tarytum priešais regėtų vaiduokliškai blausų, da- 
žais užtepliotą paveikslą. Tačiau patarnautojams tęsiant skena- 
vimo procesą, detalių daugėjo, ir maro deformuotas vyriškio kū- 
nas tapo ryškesnis. Silvestis negalėjo atplėšti nuo jo žvilgsnio, 
nors širdį pervėrė siaubas. 

- Nuo ko mes... tai yra nuo ko tu pradėsi? - paklausė jis Kal- 
vino. - Mes gydysime žmogų ar sterilizuosime mašiną? 

- Nei viena, nei kita, - šaltai atsakė Kalas. - Kapitoną teks 
taisyti. Deja, jis išsiveržė iš abiejų kategorijų ribų. 

- Tiksliai pastebėta, - pagyrė Sadžakis, stovintis Silvesčių už- 
nugaryje, idant neužstotų jiems vaizdo. - Dabar kalbame ne apie 
gydymą ar remontą. Šiuo atveju labiau tiktų “rekonstrukcijos" 
terminas. 

- Atšildyk jį, - liepė Kalvinas. 

- Ką? 

- Tu girdėjai, ką sakiau. Noriu, kad jį atšildytum. Tik laiki- 
nai. Privalau gauti keletą audinių pavyzdžių. Jei neklystu, Voljo- 
va tetyrė maro periferiją. Elgėsi sumaniai. Savo darbą atliko pui- 
kiai - jos pavyzdžiai aiškiai parodo, kaip plečiasi ataugos. Žino- 
ma, be jų triumvira nebūtų galėjusi sukurti retroviruso. Dabar 
mums reikia nusigauti iki branduolio, kur galima aptikti gyvos 
mėsos. - Kalvinas vyptelėjo mėgaudamasis pasibjaurėjimu, ku- 
ris sušmėžavo Sadžakio fizionomijoje. Gal vis dėlto jis išsaugo- 
jo gebėjimą užjausti... ar bent atrofuotą empatijos dalelę, pama- 
nė Silvestis ir akimirkai pajuto triumvirui savotišką artumą. 

- Kas tiksliai tave domina? 

- Ląstelės, suprantama. - Kalvinas bakstelėjo pirštu į orna- 
mentais išpuoštą savo krėslo ranktūrį. - Daugumos mokslininkų 
nuomone, Mišinio maras pažeidžia mūsų i1mplantus, sulieja juos 
su biologiniais organais išardydamas replikuotis galinčius mecha- 
nizmus. Bet man rodos, kad jo tikslas kiek kitoks. Maras bando 
sukurti hibridą, siekia harmonijos tarp gyvų ir kibernetinių orga- 
nizmų. Stengiasi sukryžminti kapitoną su savo ir laivo kiberneti- 
nėmis sistemomis. Galima sakyti, jog šiuo atžvilgiu jis - gerybi- 
nis, kone meniškos, kryptingos prigimties. 

- Vargu ar taip kalbėtum, jei atsidurtum kapitono vietoje, - 
urgztelėjo Sadžakis. 

- Sutinku. Būtent todėl noriu jam padėti. Privalau ištirti ląs- 
teles, kad sužinočiau, ar maras prasismelkė iki Branigano DNR 
- ar mėgino užpulti ląstelinę jo struktūrą. 

Sadžakis ištiesė ranką žvarbos pusėn. 

- Tuomet pirmyn. Aš suteikiu leidimą atšildyti kapitoną. Bet 

neilgam. Pabaigęs darbą vėl jį atšaldyk. Ir audinių pavyzdžius 
palik čia. 
Silvestis pastebėjo, jog triumviro ranka virpa. 


- Kiek žinau, tai kažkaip susiję su karu, - pratarė Kihurė. 
Abi moterys vis dar tūnojo kambaryje-vore. - Aušros karu, kuris 
įvyko labai seniai, prieš milijonus metų. 

- Iš kur traukei šią informaciją? 

- Madmuazelė pamokė mane Galaktikos istorijos, kad su- 
vokčiau, kas pastatyta ant kortos. Jos pastangos nenuėjo per- 
niek. Nejau negali pripažinti fakto, jog mums blogai baigsis, jei 
bendradarbiausime su Silvesčiu? 

- Ne tik galiu, bet ir esu tuo tikra. 

Nereikia manęs maustyti, pagalvojo Kihurė. Cerberis/Hadas 
iki šiol kurstė vaikišką Voljovos smalsumą, nors ji ir žinojo susi- 
dūrusi su rimta grėsme. Anksčiau ramybę drumstė tiktai anoma- 
lūs neutrinų pėdsakai. Nūnai Alicijos įraše triumvira savo akimis 
išvydo nežemiškų būtybių sukurtus mechanizmus. Kai kuriais at- 
žvilgiais toji vieta pakerėjo Voljovą nemažiau negu Silvestį. Skir- 
tumas tas, kad ji išsaugojo sveiko proto likučius ir galėjo logiškai 
samprotauti. 

- Manai, mums pavyks įtikinti Sadžakį, kuo rizikuojame? 

- Abejoju. Mes per daug nuo jo nuslėpėme. Tai išsiaiškinęs 
triumviras mus pribaigtų. Beje, visai neseniai vėl užsiminė, jog 
norėtų panaršyti tavo atmintį. Kol kas pajėgiau nukreipti jo dė- 
mesį, bet... - Voljova atsiduso. - Šiaip ar taip, dabar virvutes 
tampo Silvestis. Ko nori Sadžakis, niekam nerūpi. 

- Vadinasi, privalome išaiškinti padėtį Silvesčiui. 

- Bergždžias reikalas, Kihure. Jo nuomonės nepakeis jokie 
argumentai. Juo labiau kad neturi įrodymų, kuriais pagrįstum sa- 
vo istoriją. 

- Tačiau tu ja tiki. 

Voljova kilstelėjo ranką. 

- Kai kuo. Tai ne visiškai tas pats, Kihure. Aš dalyvavau 
tam tikruose įvykiuose, kuriuos tu tvirtini suprantanti. Pavyzdžiui, 
mačiau, kaip ėmė maištauti pabūklas. Mes žinome, jog į šią pai- 
niavą kažkaip įsivėlusios nežemiškų būtybių jėgos, todėl istorija 
apie Aušros karą man daugiau ar mažiau atrodo įtikinanti. Vis 

dėlto mums trūksta bendro vaizdo. - Ji patylėjo. - Galbūt baigusi 
analizuoti šipulį... 

- Kokį šipulį? 

- Tą, kurį Manukianas tavyje paliko. - Voljova papasakojo, 
kaip, tikrindama naujai užverbuotos rekrūtės sveikatą, ji rado Ki- 
hurės kūne metalo gabaliuką. - Anuomet galvojau, jog aptikau 
šrapnelio, kuris sužeidė tave per karą, skeveldrą. Bet paskui 
ėmiau spėlioti, kodėl jos nepašalino lauko ligoninės medikai. 
Man derėjo įtarti, kad ji kažkuo keista... tačiau toji rantyta me- 
talo atplaiša aiškiai neturėjo nieko bendra su tikru, funkcionuo- 
jančiu, implantu. 

- Ir tu iki šiol nesupratai, ką radai? 

- Ne, aš... - Kihurė sužinojo, kad Voljova iš tiesų nesusigau- 
dė, su kuo susidūrė. Mažutė šukė įkūnijo šį tą daugiau, nei atro- 
dė iš pirmo žvilgsnio. Metalų junginiai buvo neįprasti netgi žmo- 
gui, regėjusiam pačius keisčiausius lydinius. Be to, pridūrė Vol- 
jova, skeveldroje buvo kažkas panašu į gamybos trūkumus, nano 
dydžio raštus, kuriuos lygiai taip pat lengvai galėjo palikti aplin- 
kos veiksniai, tarkim, kareivio darbo drabužiai. - Neilgai trukus 
tiesą išsiaiškinsiu, - prižadėjo triumvira. 

- Tikiuosi, metalo atplaiša suteiks mums naudingos informa- 
cijos. Tačiau vienas dalykas nepasikeis. Aš negaliu atlikti užduo- 
ties, kurią įvykdžiusi išvaduočiau mus nuo nemalonumų. Nega- 
lių užmušti Silvesčio, teisingai? 

- Taip. Bet jei statymai padidės - jei paaiškės, kad jį būtina 
nudėti, - tada pradėsime svarstyti, kaip tai padaryti. 

Praėjo kelios sekundės, kol Kihurė suprato, ką Voljova no- 
rėjo pasakyti. 

- Pavaizduosime jo mirtį kaip savižudybę? 

Voljova niūriai linktelėjo. 

- Dabar privalau tenkinti Silvesčio norus, antraip mes pa- 
kliūsime į rimtą bėdą. 

- Štai ko tu nesuvoki, - pastebėjo Kihurė. - Galvoji, kad 
mums gresia pražūtis, jei nesėkmingai užpulsime Cerberį. O 
man rodos, jog įvyks kažkas siaubinga, net jeigu antpuolis išdegs. 
Būtent dėl šios priežasties Madmuazelė reikalavo sudoroti Sil- 
vestį. 

Voljova sučiaupė lūpas ir lėtai palingavo galva tarytum vai- 
kui priekaištaujanti motina. 

- Nemanyk, kad imsiu maištauti remdamasi miglota nuojau- 
ta. 

- Gal man pačiai derėtų pradėti maištą? 

- Neparask atsargumo, Kihure. Galvok, ką šneki. Sadžakis 
pavojingesnis, nei tu įsivaizduoji. Triumviras laukia progos, kol 
galės perskelti tavo galvą ir pažiūrėti, kas joje slypi. Jam tikriau- 
siai nė nereikės dingsties. O Silvestis... na, nežinau. Aš nedrįs- 
čiau užkirsti jam kelio, ypač dabar, kai prieš save mūsų svečias 
aiškiai regi tikslą. 

- Turėsime pričiupti jį netiesiogiai. Per Paskalę. Jei nutarsi- 
me, kad Silvesčio žmona sugebės jį atvesti į protą, aš jai viską 
išklosiu. 

- Paskalė gali tavimi nepatikėti. 

- Gali 1r patikėti, jei tu mane paremsi. Tikiuosi, neatsisakysi 
patvirtinti mano žodžių, ar ne? - Kihurė įsistebeilijo į Voljovą. 
Triumvira taip pat nenuleido akių nuo bendražygės ir po užsitę- 
susios pauzės, regis, ketino atsakyti, bet tuo momentu ėmė zirzti 
apyrankė. Moteris atitraukė rankovę ir žvilgtelėjo į rodmenų ek- 
ranėlį. Voljovą kvietė grįžti į laivo pirmgalį. 


Tiltelis kaip visada atrodė per didelis keliems žmonėms, ku- 
rie bemaž ištirpo milžiniškoje patalpoje. Kaip apgailėtina, pama- 
nė triumvira. Akimirką ji svarstė, ar nereikėtų iškviesti mirusių 
mylimųjų, idant tie užpildytų erdvę ir suteiktų būsimam pokalbiui 
panašumo į ceremoniją. Tačiau taip elgtis nederėjo, juolab kad 
Voljova anaiptol nebuvo pakilios nuotaikos, nors apie projektą la- 
bai ilgai mąstė. Pasitarimai su Kihure išsklaidė bet kokius pozi- 
tyvius jausmus, kuriuos ji galbūt puoselėjo šiam sumanymui. Ar- 
tileristė teisi - artėdami prie Cerberi0/Hado jie siaubingai rizika- 
vo, - bet dabar triumvira nieko negalėjo pakeisti. Svarbiausia, jog 
pragaištis grėsė ne vien laivui. Anot Kihurės, pavojų sumažėtų, 
jei Silvestį pavyktų nugrūsti į Cerberį. Kitaip tariant, šviesaeigio 
įgula greičiausiai išgyventų... deja, trumpalaikė sėkmė tebūtų 
preliudija kur kas kraupesniems įvykiams. Jei Kihurės pasakoji- 
mas apie Aušros karą bent iš dalies teisingas, pražus ne tik Re- 

surgamas ar čionykštė sistema, bet ir visa Žmonija. 

Nūnai ji ketino padaryti didžiausią klaidą per savo profesinę 
karjerą... tai netgi sunku pavadinti klaida, nes Voljova neturėjo 
iš ko rinktis. 

- Ką gi, - prabilo triumviras Hegazis, įsitaisęs savo krėsle, iš 
aukšto į ją žvelgdamas, - belieka viltis, jog mūsų veiksmai pasi- 
teisins, Ilja. 

Ir ji to tikėjosi, tačiau savo nerimo nė už ką neketino išduoti 
Hegaziui. 

- Žinokite, - kreipėsi Voljova į visus, - kad, atlikus užduotį, 
atgal kelio nebus. Nereikia atmesti galimybės, jog mes krečiame 
kvailystę, kuri kaipmat išprovokuos planetos reakciją. 

- Arba ne, - atšovė Silvestis. - Kaip ne kartą sakiau, Cerbe- 
ris nesiims jokių atsakomųjų priemonių, nes nenorės patraukti į 
save dėmesio. 

- Tikėkimės, tavo teorijos pasitvirtins. 

- Manau, geruoju daktaru pasikliauti galime, - pareiškė Sa- 
džakis, sėdintis Silvesčiui iš šono. - Jis toks pat pažeidžiamas, 
kaip ir mes. 

Voljova panūdo kuo greičiau viską užbaigti. Ji įjungė tamsią 
projekcijos sferą, kurioje nušvito realiuoju laiku rodomas “Lore- 
anas". Nuo tada, kai jie aptiko erdvėlaivio nuolaužas, šios nė tru- 
pučio nepasikeitė. Korpuse tebežiojėjo klaikios žaizdos - Cerbe- 
ris užpuolė laivą iš karto po to, kai sunaikino zondus. Tačiau 
šviesaeigio gilumoje knibždėjo Voljovos mašinos. Mažutis jų 
spiečius, paleistas roboto, kurį triumvira nusiuntė ieškoti Alicijos 
įrašų, veikiai išaugo pasinaudodamas “Loreano" metalu, už- 
megzdamas ryšį su automatinėmis replikavimo bei remonto sis- 
temomis - po antpuolio dauguma jų nepersikrovė. Netrukus 
sparčiai didėjanti mechanizmų armija užsiims laivo vidaus bei 
korpuso transformacijomis. Vargu ar pašalinis stebėtojas ką 
nors įžiūrėtų, visgi stropiai plušančios mašinos pakėlė aplinkos 
temperatūrą, ir mažumėlę sušilęs išorinis “Loreano" sluoksnis 
bylojo, jog laivo gelmėje kunkuliuoja įnirtinga veikla. 

Voljova brūkštelėjo per savo apyrankę, dar sykį patikrino vi- 
sus rodmenis. Procesas, kurio jai nelemta sustabdyti, prasidės po 
akimirkos. 

- O Dieve, - išspaudė Hegazis. 

“Loreanas"' keitėsi akyse: jis nusimetė viršutinį savo apval- 
kalą. Nusilupo ištisi akrai pažeisto korpuso, ir laivą apsupo pa- 
mažu storėjantis atplaišų sluoksnis. Pro jį buvo matyti tas pats 
subjaurotas šviesaeigio pavidalas, bet nūnai kiaurymes dengė ap- 
takūs šarvai tarytum nauja gyvatės oda. Remontuoti pradaužas 
sekėsi gana lengvai - skirtingai nuo “Begalybės", “Loreanas" 
nesigrūmė su transformacijomis paleisdamas į darbą savaime 
besidauginančius virusus, nesipriešino nagingoms Voljovos ran- 
koms. Jei pastangos perdirbti “Begalybę" panėšėjo į mėginimus 
suteikti naują formą liepsnoms, tai kitas laivas priminė minkštą 
molį. 

Vaizdo kampas pakito, nes dėl daugėjančių šiukšlių “Lorea- 
nas" ėmė suktis aplink ilgąją ašį. Jungėjų varikliai tebeveikė. 
Dabar triumvira juos kontroliavo per savo apyrankę. Tie agre- 
gatai nebeturėjo pakankamai galios, kad priverstų erdvėlaivį 
skristi beveik šviesos greičiu, tačiau Voljovai to nė nereikėjo. Jo 
laukė paskutinė kelionė - tokiam laivui tiesiog užgauliai trumpa. 
“Loreanas" didžiąja dalimi tapo tuščiaviduris, nes vidines pertva- 
ras mašinos primontavo prie kūginio korpuso sienų. Šviesaeigio 
apačia buvo atvira, todėl jis atrodė kaip gigantiškas antpirštis. 

- Denai, - prabilo moteris, - mano zondai aptiko Alicijos ir ki- 
tų įgulos narių kūnus. Didžiuma maištininkų gulėjo šaldikliuose... 
bet netgi jie neišgyveno antpuolio. 

- Ką turi omenyje? 

- Jei nori, galėčiau juos atgabenti į “Begalybę"'. Sugaišime 
truputį daugiau laiko, nei numatėme, nes teks nusiųsti keltą į 
“Loreaną". 

Ji nesitikėjo, jog Silvestis taip greitai atsakys. Manė, kad ma- 
žiausiai valandą laužys galvą. Tačiau jis atšovė: 

- Ne, dabar gaišti nevalia. Tu teisi - Cerberis neabejotinai 
užfiksavo mūsų veiklą. 

- Ką darysime su kūnais? 

Kai Silvestis atsiliepė, jo intonacija liudijo, jog kitokia įvykių 
eiga neįmanoma: 

- Lai keliauja kartu su laivu. 

22 
Cerberio/Hado orbita, 
Povo Deltos heliosferos pakraštys, 2566-ieji 


Procesas prasidėjo. Sudėjęs stogeliu pirštus Silvestis sėdė- 
jo priešais švytinčią nemenką jo apartamentų dalį užimančią ho- 
lografinę projekciją. Iš Paskalės, pusiau nugrimzdusios į šešėlį, 
beliko abstraktūs virš jųdviejų lovos nubraižyti kontūrai. Jis pats 
kiurksojo ant tatamio, sukryžiavęs kojas, apsvaigęs nuo poros 
taurelių laivo distiliuotos degtinės, kuri maloniai nutvilkė gomurį. 
Dėl ilgus metus užsitęsusios priverstinės abstinencijos Silvesčio 
organizmas visiškai netoleravo alkoholio, bet šiuo atveju ištver- 
mės stoka suteikė daugiau naudos nei problemų, nes padėjo 
sparčiau nutolti nuo išorinio pasaulio. Degtinė nenutildė vidinių 
kuždesių, veikiau atvėrė aidinčią ertmę, kurioje balsai skambėjo 
primygtiniau. Vienas jų, išsiskyręs iš bendro šurmulio, drįso pa- 
klausti, ką jis vylėsi surasti Cerberyje ir kuo grindė savo tikslą. 
Silvestis neturėjo nė menkiausio supratimo. Negalėdamas atsa- 
kyti į klausimus, jis tarsi leidosi laiptais tamsoje - tiksliai nežinojo, 
kiek pakopų įveikė, todėl bet kurią akimirką tikėjosi pastatyti koją 
ant grindų ir netikėtai pajusti širdį stingdantį svaigulį. 

Lyg šamanas, pirštais ore piešiantis dvasias, Silvestis priver- 
tė kosmoso projekciją atgyti. Holograma atspindėjo Hadą su- 
pančios erdvės diagramą, kurioje jis matė Cerberio orbitą ir šios 
pakraštyje link planetos skriejančias Žmonių mašinas - pastaro- 
sios jau išniro iš už asteroido priedangos. Geometriniame centre 
žvilgėjo Hadas, raudonas it išpurtęs pūlinys. Miniatiūrinė neutro- 
ninė žvaigždė tebuvo kelių kilometrų skersmens, tačiau galingas 
lyg viesulas jos gravitacinis laukas įtakojo visus aplinkinius dan- 
gaus kūnus. 

Objektai, kuriuos nuo pulsaro skyrė du šimtai dvidešimt 
tūkstančių kilometrų, apskriedavo žvaigždę du sykius per valan- 
dą. Kruopščiau ištyrę Alicijos įrašus jie išsiaiškino, jog šalia tos 
ribos buvo sunaikinti kiti žvalgybiniai zondai, todėl Silvestis pažy- 
mėjo spindulį raudona mirties linija. Cerberis juos susprogdino, 
tarytum mažajam pasaulėliui būtų magėję išsaugoti ne tik savo, 

bet ir Hado paslaptis. Štai dar viena mįslė - ar iš jos galima iš- 
pešti kokios nors naudos? Atsakymo Silvestis nežinojo. Tačiau 
dėl vieno dalyko nekilo jokių abejonių: vietiniame kosmoso sek- 
toriuje vyko tai, ko neįmanoma numatyti ar bent logiškai pagrįs- 
ti. Šią tiesą reikės prisiminti, jeigu jis nori atlikti užduotį, kurios 
neįveikė nei kvailos mašinos, nei žmona. 

Cerberis skriejo nutolęs nuo Hado per devynis šimtus tūks- 
tančių kilometrų, kiekvienam ratui paaukodavo keturias valandas 
šešias minutes. Silvestis pažymėjo orbitą smaragdine spalva - 
pakankamai saugia, jei tiktai laikydavaisi atokiau nuo pačios pla- 
netos. 

Voljovos ginklas, kitados buvęs “Loreanu", įsiveržė į Cerbe- 
rio orbitą, bet iki šiol iš planetos nesulaukė jokios reakcijos. Vis 
dėlto Silvestis galėjo lažintis, jog kažkas apačioje, užfiksavęs 
svečius ir jų ginklą, lūkuriuoja pokyčių. 

Jis sumažino diagramą, kol akiratyje pasirodė šviesaeigis, Ie- 
kiantis už dviejų milijonų kilometrų nuo neutroninės žvaigždės, 
vos už šešių šviesos sekundžių... šūvis, paleistas iš energetinių 
pabūklų, nesunkiai įveiktų tokį atstumą. Bet, norint išskaidyti lai- 
vą į molekules, vien taikymo vektoriai turėtų būti kilometrų plo- 
čio. Materialūs ginklai “Begalybės"' įgulos nepasiektų, nebent 
Cerberis išspjautų spiečių smulkesnių, kone šviesos greičiu skrie- 
jančių užtaisų. Ne, mažai tikėtina - “Loreano" nukenksminimas 
įrodė, jog planeta veikia apdairiai ir žaibiškai, užuot demonstra- 
vusi šaunamąją galią, kuri išduotų dirbtinę plutos prigimtį. 

O taip, pagalvojo jis, visa tai galima nuspėti. Tačiau nederė- 
tų užmiršti spąstų. 

- Denai, - prabilo pabudusi Paskalė. - Jau vėlu. Prieš rytojų 
tau reikia pailsėti. 

- Aš kalbėjau su savimi? 

- Kaip tikras beprotis. - Jos Žvilgsnis nervingai šmaižė po 
kambarį, kol sustingo ties holografiniu erdvėlapiu. - Tai tikrai 
įvyks? Viskas atrodo taip nerealu. 

- Apie ką šneki: “Loreaną" ar kapitoną? 

- Ir viena, ir kita. Vargu ar galime atskirti šiuos du dalykus. 
Jie tarpusavyje susiję. - Moteris nutilo, o Silvestis, prisėdęs ant 
lovos, paglostė jos veidą. Iš sąmonės gelmių išniro prisiminimai, 

kurie Resurgame, per visus įkalinimo metus, buvo šventi ir nelie- 
čiami. Paskalė atsakė į glamones, ir po kelių minučių juodu jau 
mylėjosi, karštai, kaip žmonės, nujaučiantys istorinės reikšmės 
įvykius - būgštaujantys, jog daugiau jiems neteks atsiduoti vienas 
kitam, todėl branginantys kiekvieną sekundę. - Amarantinai 1a- 
bai ilgai laukė, - galų gale pratarė Paskalė. - Ir tas vargšelis, ku- 
riam turėtum padėti... Gal mums reikėtų atsisakyti savo planų? 

- Kodėl? 

- Nes man nepatinka, kaip tu pasikeitei. Negi nejauti, jog ta- 
ve čia atviliojo - kad kiekvieną tavo poelgį nulemia kažkas ki- 
tas? 

- Dabar per vėlu sustoti. 

- Ne, tu klysti ir pats tai žinai. Liepk Sadžakiui atsisakyti sa- 
vo užmačių. Jei labai nori, pasiūlyk išgydyti kapitoną, tik, man 
rodos, triumviras taip išsigandęs, jog sutiks su bet kokiomis są- 
lygomis. Nešdinkimės tolyn nuo Cerberio/Hado, antraip žūsime 
kaip Alicija. 

- “Loreano" įgula nesitikėjo antpuolio. O mes būsime tam 
pasiruošę. Štai kas svarbiausia. Tiesą sakant, pulsime pirmi. 

- Neįsivaizduoju, ką tikiesi ten aptikti, tačiau dėl to neverta 
rizikuoti gyvybėmis. - Ji suėmė delnais Silvesčio veidą. - Nejau 
nesupranti, Denai? Tu laimėjai. Įrodei esąs teisus. Gavai, ko vi- 
sada troškai. 

- To nepakanka. 

Paskalė atšlijo, tačiau nesitraukė nuo lovos, kol jis budriai 
snūduriavo. Galima sakyti, kad ji nesuklydo. Mintys apie ama- 
rantinus nuolat sukdavosi Silvesčio sąmonėje. Tad paklusti žmo- 
nos norui ir visiems laikams juos užmiršti niekaip nepavyks. 
Ypač dabar. Sunkiai sekėsi išmesti iš galvos amarantinus netgi 
kelioms valandoms. Nūnai Silvestis juos sapnavo. Kai pakirsda- 
vo - ganėtinai dažnai, - už žmonos silueto išvysdavo, kaip ant 
sienų atgyja tarpusavyje susipynę grėsmingi sparnai. 

Sparnai, kurie laukė to, ką žadėjo būsimi įvykiai. 


- Tu nieko nepajusi, - tarė Sadžakis. 
Triumviras nemelavo, bent jau iš pradžių. Prasidėjus smege- 


nų nuskaitymui, Kihurė nejautė nieko, išskyrus švelnų šalmo 

spaudimą. Metalinis galvos apdangalas prilipo prie skalpo, idant 
skenavimo sistemos funkcionuotų kuo tiksliau. Ji išgirdo tiktai 
spragtelėjimus ir tylų zvimbimą. Odos netgi nenudegino peršu- 
lys. 

- Tai visiškai nebūtina, triumvire. 

Sadžakis nustatė paieškos parametrus - įvedė komandas 
stuksendamas pirštais per groteskiškai antikinį prietaisų skydą. 
Aplik jį nušvito neryškūs kadrai, kuriuose buvo matyti Kihurės 
galvos skerspjūviai. 

- Vadinasi, tau nėra, ko bijoti. Šią procedūrą derėjo atlikti, 
kai tik tave užverbavome. Aišku, tam prieštaravo mano kolegė... 

- Kodėl dabar? Kuo nusipelniau tavo dėmesio? 

- Artėja lemiamas momentas, Kihure. Man norėtųsi šimtu 
procentų pasikliauti įgulos nariais. 

- Bet jei pačirškinsi mano implantus, aš tapsiu nebenaudin- 
ga. 

- O, tu per daug prisiklausei baisių Voljovos pasakėlių. Mū- 
sų bičiulė tenorėjo nuslėpti nuo manęs savo amato paslaptis tam 
atvejui, jei nuspręsčiau, jog ginklų specialisto darbą esu pajėgus 
atlikti geriau už ją. - Skeneris užfiksavo Kihurės implantus, ge- 
ometriškai taisyklingų pavidalų saleles, plytinčias amorfinėje 
smegenų masėje. Sadžakis nuspaudė klaviatūroje nurodymus, ir 
skeneris pritraukė vieno implanto vaizdą. Moters skalpą per- 
smelkė tvilkčiojimas. Nusilupant struktūrų sluoksniams, akiratyje 
atsivėrė įmantrūs mechanizmo viduriai, panašūs į miestą, kai iš 
kosmoso jį filmuojantis žvalgybinis palydovas iš pradžių parodo 
rajonus, paskui gatves ir galiausiai pastatus su visomis smulkme- 
nomis. Kažkur tame painiame labirinte, vienoje iš materialių de- 
talių, slypėjo duomenys, kuriuose buvo užkoduota Madmuazelės 
simuliacija. 

Paskutinį kartą ji teikėsi pasirodyti labai seniai. Resurgame, 
audros verpete, šmėkla pranešė pralaiminti kovą prieš Saulės 
Vagį ir mirštanti. Negi keistoji esybė pasiekė pergalę? O gal 
nuolatinė tyla liudijo, jog Madmuazelė sutelkė visas jėgas pastan- 
goms pratęsti karą? Nagornis išsikraustė iš proto, kai tik Saulės 
Vagis įsitvirtino jo galvoje. Nejau panašus likimas grėsė ir Kihu- 
rei? Nors nevertėjo atmesti tikimybės, kad svetimas padaras ta- 

po gerokai atsargesnis. Galbūt po Nagornio jis pasimokė iš savo 
klaidų? Tokia mintis nedavė ramybės. Ir įdomu, kiek informaci- 
jos Sadžakiui pateiks skenavimo procedūra? 

Triumviras išsivedė Kihurę iš jos kajutės kartu su Hegaziu. 
Dabar pastarasis išsinešdino, bet, nors Sadžakis liko vienas, mo- 
teris nė nesvarstė galimybės jam pasipriešinti. Voljova minėjo, 
esą šitas tipas kur kas stipresnis, nei atrodė iš pažiūros, ir artimo- 
je kovoje ją pranoktų. Bent jau Kihurė tuo beveik neabejojo. 

Skenavimo patalpoje tvyrojo kankinimo kameroms būdinga 
atmosfera. Kitados, gal prieš dešimtmečius, čia vyko siaubingi 
dalykai, kurių prisiminimų taip lengvai neištrinsi. Smegenų ske- 
neris buvo antikvarinis, gremėzdiškas monstras, kaip ir visa kita 
laive. Net jei originali įranga šiek tiek modifikuota, ji niekuomet 
neprilygs rafinuotiems instrumentams, kuriuos Skajaus Persva- 
roje turėjo žvalgybos padalinys. Sadžakiui priklausantis agrega- 
tas per skenavimo procesą pažeisdavo smegenis ir šiuo atžvilgiu 
priminė svetimus namus įnirtingai naršantį vagį. Savo technolo- 
giniu lygiu jis nedaug kuo pranoko pragaištingus skenerius, ku- 
riais Kalas Silvestis naudojosi per Aštuonių Dešimčių eksperi- 
mentą. 

Bet dabar triumviras ją pričiupo. Sunkė duomenis apie im- 
plantus, atskleidė jų sandarą, nuskaitė užkoduotą informaciją. 
Baigęs šį darbą Sadžakis sureguliuos mašiną taip, kad toji išnag- 
rinėtų smegenų žievės pavyzdžius, iš kaukolės iškrapštytų neu- 
roninių jungčių tinklus. Iš žmonių, dirbančių žvalgyboje, Kihurė 
nemažai girdėjo apie sąmonės skenavimą. Topologinėse struktū- 
rose glūdėjo ilgalaikė atmintis, į kurią įsipynusius asmenybės 
bruožus buvo labai sunku išskirti. Visgi, net jei Sadžakio įrangos 
niekaip nepavadinsi viena iš pažangiausių technologijų, egzistavo 
didelė tikimybė, kad jis turės kokius nors algoritmus, pajėgian- 
čius išgauti prisiminimų pėdsakus. Per šimtmečius, susiejant 
smegenų struktūrą su patirtimi, statistiniams modeliams pavyko 
ištirti atminties terpes, priklausančias dešimčiai milijardų Žmonių. 
Tam tikri įspūdžiai įsirėžė į panašias struktūras - vidines savy- 
bes, - atstojančias funkcinius blokus, kurie jungėsi į sudėtinges- 
nius prisiminimus. Kiekvienoje sąmonėje tos savybės skyrėsi (su 
itin retomis išlygomis), tačiau nedrastiškai, kadangi gamta nie- 

kuomet neatsisakydavo minimalių energijos sąnaudų reikalaujan- 
čių sprendimų. Statistiniai modeliai identifikuodavo vidinių savy- 
bių pavyzdžius ir užfiksuodavo sąsajas, kurios sujungdavo prisi- 
minimus. Sadžakiui tereikėjo išskirti pakankamą kiekį savybių 
struktūrų ir hierarchinius jų ryšius, o paskui leisti savo algorit- 
mams apdoroti gautą informaciją. Persijojęs Kihurės atmintį 
triumviras galėjo apie ją sužinoti, ką tik norėjo. 

Suzvimbė pavojaus signalas. Sadžakis pakėlė akis į vieną 
hologramą, kurioje pamatė, jog moters implantai nusidažė raudo- 
niu, pamažu slenkančiu į aplinkinius smegenų plotus. 

- Kas atsitiko? - paklausė ji. 

- Indukcinis karštis, - nerūpestingai atsakė triumviras. - Ta- 
vo implantai truputį įkaito. 

- Gal skenavimą jau derėtų nutraukti? 

- Dar ne. Esu tikras, kad nuo elektromagnetinių impulsų 
Voljova juos apsaugojo. Terminė perkrova tau pernelyg nepa- 
kenks. 

- Bet man skauda galvą... kažkas čia negerai. 

- Nesijaudink, Kihure, tu ištversi procedūrą. 

Migrenos pliūpsnis perskrodė pakaušį visiškai netikėtai. 
Skausmas tapo bemaž nepakeliamas, tarytum Sadžakis būtų 
spaudęs jos galvą replėmis. Matyt, kaukolės gelmes degino kur 
kas stipresnis karštis nei tas, kurį rodė skeneriai. Sadžakis, nie- 
kada per daug nesijaudinantis dėl klientų poreikių, akivaizdžiai 
pareguliavo ekranus taip, kad jie nerodytų smegenims mirtinos 
temperatūros. Dar akimirka, ir jai galas... 

- Ne, Judži-san. Kihurė neištvers. Patrauk nuo jos šalmą. 

Sunku tuo patikėti, tačiau balsas priklausė Voljovai. Sadžakis 
nukreipė akis į duris. Regis, pastebėjo ją anksčiau už Kihurę, bet 
netgi dabar, žvelgdamas į triumvirą, spinduliavo abejingumą. 

- Kas yra, Ilja? 

- Pats puikiai viską supranti. Liaukis skenavęs, antraip ją nu- 
žudysi. - Voljova pasirodė akiratyje. Ji šnekėjo nutaisiusi valdin- 
gą intonaciją, nors Kihurė matė, kad moteris neginkluota. 

- Iki šiol nieko vertinga neišsiaiškinau, - atsiliepė Sadžakis. - 
Man prireiks dar kelių minučių... 

- Kurios ją pribaigs. - Su sau būdingu dalykiškumu triumvira 
pridūrė: - Be to, nepataisomai sugadinsi implantus. 

Antroji pastaba privertė Sadžakį labiau sunerimti negu pir- 
moji. Jis barkštelėjo per prietaisų skydą, ir kruvinas raudonis iš- 
blyško iki ne tokio pavojingo rausvo atspalvio. 

- Aš maniau, jog saugumo priemonėmis pasirūpinai. 

- Tai viso labo prototipai, Judži-san. - Voljova žengė artyn 
prie ekranų ir įbedė į juos skvarbias akis. - O ne... koks tu kvai- 
lys, Sadžaki. Prakeiktas kvailys. Kertu lažybų, kad implantams 
jau pakenkei. - Rodės, kad ji šneka su savimi. 

Sadžakis akimirką tylėjo. Kihurė nejučia ėmė spėlioti, ar tik 
jis neketina užmušti Voljovos vienu žaibišku judesiu. Tačiau 
triumviras tik nuožmiai suraukė antakius, subarbenęs per prietai- 
sų skydą išjungė ekranus ir nuėmė šalmą nuo Kihurės galvos. 

- Triumvira, aš tau patarčiau kalbėti maloniau... ir apdairiau 
rinktis žodžius. - Jis kyštelėjo ranką į kelnių kišenę ir kažką pa- 
lietė - sprendžiant iš objekto kontūrų, greičiausiai švirkštą. 

- Tu vos nenumarinai mūsų artileristės, - atkirto Voljova. 

- Aš dar su ja padirbėsiu. Ir su tavimi, jeigu jau apie tai pra- 
kalbome. Skeneryje instaliavai signalizaciją, kuri tau pranešė, jog 
aparatas įjungtas, ar ne? Labai sumanu. 

- Tiesiog norėjau apsaugoti laivo turtą. 

- Taip, žinoma... - nutęsė Sadžakis. Ore pakibo užslėptas 
grasinimas. Po sekundės triumviras tylėdamas išdrožė iš kamba- 
ro. 


23 
Cerberio/Hado orbita, 
Povo Deltos heliosferos pakraštys, 2566-ieji 


Keista dabartinės padėties simetrija kėlė Silvesčiui nerimą. 
Po kelių valandų Voljovos pabūklai susirems su imunologinėmis 
po Cerberio pluta glūdinčiomis sistemomis; virusas prieš virusą, 
dantis už dantį. O šviesaeigyje prieš pat antpuolį jis ruošėsi su- 
sigrumti su Mišinio maru, kuris ėdė kapitoną... arba groteskiškai 
didino - viskas priklausė nuo požiūrio. Pastebėjus šią simetriją 
atrodė, kad ją nulėmė kažkokia pamatinė tvarka, su kuria Silves- 

tis tiktai iš dalies buvo susipažinęs. Jis jautėsi taip, lyg dalyvautų 
žaidime iki galo neįsisavinęs taisyklių. Toks pojūtis anaiptol ne- 
džiugino. 

Tam, kad Kalvino beta lygio simuliacija galėtų į jį persikūny- 
ti, Silvestis privalėjo nugrimzti į pusiau sąmoningą, lunatizmą pri- 
menančią būseną. Kalas valdys savo sūnų gaudamas sensorinius 
duomenis tiesiogiai per jo akis ir ausis, prisijungs prie nervų sis- 
temos, idant galėtų judinti galūnes. Netgi kalbės Silvesčio lūpo- 
mis. Pradėjus veikti smegenų veiklą slopinantiems vaistams, kū- 
ną sukaustė paralyžius. Toks pat nemalonus, kaip ir praėjusį kartą. 

Silvestis įsivaizdavo save kaip mašiną, kurioje Kalvinas taps 
vaiduokliu... 

Rankose jis gniaužė instrumentus, analizuojančius ataugų 
pakraščius. Artintis prie branduolio nedrįso, būgštaudamas už- 
krėsti maru savuosius implantus. Aišku, kažkuriuo momentu - 
gal per šį patikrinimą, gal per kitą - neišvengiamai teks ištirti šer- 
dį, tačiau apie tai galvoti jam nė kiek nesinorėjo. Dabar, kai rei- 
kėdavo nusigauti arčiau kriokameros, Kalvinas naudodavosi pa- 
prastais, bukapročiais iš kitų laivo sektorių atsiųstais zondais. 
Vis dėlto netgi jie buvo imlūs užkrato poveikiui. Viena mašina 
sugedo šalia kapitono, ir ją kaipmat apraizgė sidabrinės gijos. 
Nors aparatas neturėjo jokių molekulinių komponentų, marui jis 
suteikė medžiagas, reikalingas transformacinei kapitono matricai 
- pakurstė Branigano karštinę. Kalvinas turėjo tenkintis primity- 
viais instrumentais, bent jau laikinai. Netolimoje ateityje juodu 
privalės paleisti į darbą retrovirusą, vienintelį, kuris savo plėšru- 
mu prilygo marui. 

Savo galvoje Silvestis jautė viena kitą vejančias Kalvino 
mintis. Tai neturėjo nieko bendra su tikra sąmone - kūną val- 
danti simuliacija tebuvo mimezė*. Tačiau per sąsajas, prijungtas 
prie jo nervų sistemos... na, atrodė, tarytum chaotišką periferi- 
nių minčių šėlsmą kažkas būtų sutramdęs. Tą neigė tiek teorijos, 
tiek jo paties išankstiniai nusistatymai, bet kaip kitaip įmanoma 
paaiškinti keistą dvilypumo jausmą? Silvestis nedrįso klausti Kal- 
vino, ar jo potyriai panašūs. Vis vien nebūtų patikėjęs jokiu atsa- 
kymu. 

- Sūnau, - prabilo Kalas. - Mudviem reikėtų kai ką aptarti. 


*Mimezė (gr. - sekimas), estetikoje - sekimas tikrove, bet ne kopijavimas. 

Man ramybę drumsčia vienas dalykas, apie kurį nenorėjau šne- 
kėti mūsų... hmm... klientų akivaizdoje. 

Silvestis suprato, jog tėvo balsą girdi tik jis vienas. Atsaky- 
mą teko perduoti mintimis, o Kalvinas trumpam turėjo perleisti 
sūnui balso kontrolę. 

- Pasirinkai ne patį tinkamiausią metą. Jei dar nepastebėjai, 
dabar operuojame. 

- Būtent apie tai ir privalome pakalbėti. 

- Ką gi, kalbėk. Tik greičiau. 

- Aš abejoju, ar mūsų pastangas lydės sėkmė. 

Silvestis pamatė, kad jo rankos, kontroliuojamos Kalvino, nė 
sekundei nesiliovė dirbusios. Akies krašteliu regėjo netoliese sto- 
vinčią, nurodymų laukiančią Voljovą. 

- Ką, po šimts, čia tauški? - mintyse pasiteiravo. 

- Man regis, Sadžakis - labai pavojingas žmogus. 

- Nuostabu, dabar mūsų nuomonės sutampa. Įdomu, kodėl 
sutikai su juo bendradarbiauti? 

- Na, visų pirma jaučiausi dėkingas, - pripažino Kalvinas. - 
Galų gale jis mane išgelbėjo. Bet paskui ėmiau spėlioti, kaip pa- 
dėtis atrodo žiūrint triumviro akimis. Paklausiau savęs, ar jis kar- 
tais nekuoktelėjo. Bet kuris sveiko proto žmogus būtų leidęs ka- 
pitonui numirti prieš daugelį metų. Sadžakis, kurį kadaise pažino- 
jau, puoselėjo Braniganui beatodairišką ištikimybę, bet anuomet 
jo kryžiaus žygis turėjo tam tikrą prasmę. Mes pagrįstai tikėjo- 
mės, jog kapitoną sugebėsime išgelbėti. 

- Dabar vilties neliko? 

- Braniganas užsikrėtęs virusu, kurios neįveiktų visi Geltak- 
menio sistemos ištekliai. Pati sistema irgi nukentėjo nuo maro, 
tačiau šis 1lgą laiką nepajėgė prasiskverbti į izoliuotus anklavus. 
Ten gyvenę Žmonės pasitelkė sudėtingiausias technologijas, kad 
sukurtų vaistus. Deja, jiems nepasisekė. Mes netgi nežinome, 
kurie tyrimai vedė į akligatvį ir kurie galėjo užsibaigti sėkmingai, 
jei tiktai mokslininkai būtų turėję daugiau laiko. 

- Aš sakiau Sadžakiui, jog mums prireiks stebuklo. Jis pats 
kaltas, jei manimi nepatikėjo. 

- Bėda ta, kad jis, iš visko sprendžiant, patikėjo. Štai kodėl 
mūsų operacijai nelemta pasisekti. 

Nūnai, Kalvinui pakoregavus vaizdo kampą, Silvestis stebei- 
lijosi tiesiai į kapitoną. Kai akiratyje išdygo kriokamera, jis intui- 
tyviai pajuto, jog tėvo simuliacija teisi. Jie atliks preliminarias 
procedūras, nustatys, kokią kapitono organizmo dalį pasiglemžė 
maras, bet toliau nepasistūmės. Kad ir kokių konceptualiai stul- 
binančių priemonių imsis, jos neduos jokių rezultatų. Arba, kas 
dar svarbiau, gydymo procesui bus kliudoma, tad apie sėkmę ne- 
vertėjo nė svajoti. Šioji mintis neramino labiausiai, gal todėl, kad 
ją pakuždėjo Kalvinas, kuris matė tai, ko nesugebėjo išvysti Sil- 
vestis. Bet dabar viskas stojo į savo vietas. 

- Manai, jis mums trukdys? 

- Jau pradėjo. Abu žinome, jog nuo tada, kai patekome į lai- 
vą, kapitono ataugos ėmė vešėti sparčiau. Nekreipėme į šią 
reikšmingą smulkmeną jokio dėmesio. Tačiau tai ne sutapimas ir 
ne mūsų vaizduotės padarinys. Esu tikras, kad Sadžakis leido 
jam sušilti. 

- Taip... aš pritariu tokiai išvadai. Bet tai dar ne viskas, ar 
ne? 

- Pameni, prašiau audinių pavyzdžių? 

Silvestis žinojo, ką tėvo simuliacija turi omenyje. Zondą, nu- 
siųstą išgauti ląstelių pavyzdžius, jau perpus sudorojo maras. 

- Tu abejoji, kad jis iš tiesų sugedo. Tavo manymu, čia nagus 
prikišo Sadžakis. 

- Arba kažkas 1š jo įgulos narių. 

- Ji? 

Silvestis nejučia žvilgtelėjo į moterį. 

- Ne, - atsakė Kalvinas visai be reikalo sumurmėdamas. - 
Tai nereiškia, kad aš pasitikiu triumvira. Kita vertus, man ji ne- 
panaši į paklusnų Sadžakio tarną. 

- Ką jūs aptarinėjate? - žengdama link Silvesčio paklausė 
Voljova. 

- Nesiartink, - perspėjo Kalvinas savo sūnaus balsu, ir kurį 
laiką Silvestis net mintyse neįstengė suformuluoti žodžių. - Kol 
tyrinėjome ataugas, aplinkui pasklido maro sporos. Tu nenorė- 
tum jų įkvėpti. 

- Man jos nepakenks, - atšovė Voljova. - Aš esu brezgat- 
nik - neturiu jokių kibernetinių dalių, kurias galėtų apkrėsti ma- 
ras. 

- Tuomet kodėl stovi nuošalyje? 

- Nes man šalta, svinja. - Ji trumpam prikando liežuvį. - Mi- 
nutėlę. Su kuo aš kalbu? Su tavimi, Kalvinai? Na, tau derėtų pa- 
rodyti daugiau pagarbos. Juk mus šantažuoja tavo sūnus. 

- Kaip malonu tai girdėti, - atgavęs amą burbtelėjo Silvestis. 

- Tikiuosi, jūs sumąstėte strategiją? Triumviras Sadžakis 
neapsidžiaugs, jei įtars, kad judu nesilaikote sandėrio sąlygų. 

- Gali būti, jog triumviras Sadžakis pats sukuria mums pro- 
blemų, - atsiliepė Kalvinas. 

Dabar ji stypsojo visai šalia Silvesčio. Pastarasis buvo įsi- 
siautęs į terminius drabužius, kurių nevilkinti moteris drebėjo vi- 
su kūnų. 

- Nelabai supratau, ką bandai tuo pasakyti. 

- Nejau nuoširdžiai manai, kad jam rūpi pagydyti kapitoną? 

Voljova atrodė taip, tarsi kažkas būtų tėškęs jai antausį. 

- Kodėl turėtų nerūpėti? 

- Per tiek laiko jis įprato vadovauti. Jūsiškis triumviratas - 
grynas farsas. Sadžakis seniai vykdo kapitono pareigas, nors ti- 
tulo ir nepasisavino. Judu su Hegaziu puikiai tą žinote. Be kovos 
jis neatsisakys valdžios. 

Pro jos lūpas išsprūdęs atsakymas nuskambėjo pernelyg aud- 
ringai, kad būtų įtikinamas. 

- Tavimi dėta, sutelkčiau dėmesį į darbą ir nustočiau kvar- 
šinti galvą, ko geidžia triumviras. Šiaip ar taip, jis tave surado. 
Ieškojo daugybę metų, sukorė ne vieną šviesmetį. Vargu ar 
žmogus, kuris nenorėtų atgaivinti kapitono, taip elgtųsi. 

- Sadžakis pakreips įvykių eigą taip, kad mums nieko neiš- 
lėtų pagydyti Braniganą. Nespėsi nė apsidairyti, ir jūs vėl leisitės 
į kitą šimtmetį užtruksiančią kelionę. 

- Jeigu tu teisus, - moteris prašneko lėtai, lyg bijodama pa- 
kliūti į spąstus, - kodėl Sadžakis iki šiol neužmušė kapitono ir to- 
kiu būdu neįtvirtino savo valdžios? 

- Nes tada jam reikėtų sumąstyti, kaip išnaudoti tave. 

- Išnaudoti? 

- Taip. Tik pagalvok. - Kalvinas nuleido instrumentą ir pasi- 

traukė nuo sidabrinių ataugų nelyginant aktorius, pasirengęs 
žengti į rampų šviesą, idant ištartų savo monologą. - Jūs teturi- 
te vienintelį siekį - išgydyti kapitoną. Galbūt kitados bandėte įgy- 
vendinti didingesnį tikslą... kuriam dabar nebeteikiate jokios 
reikšmės. “Begalybėje"' netrūksta ginklų. Žinau apie juos visus, 
netgi apie tavo nutylimus pabūklus. Jie praverčia tuomet, kai 
bandote kažką gauti - kai jums prireikia tokio Žmogaus kaip aš, 
kuris apsimestų gydąs kapitoną, bet iš tiesų nieko dora nenuveik- 
tų. - Silvestį pradžiugino tai, jog Kalvinas nutarė porą sekundžių 
patylėti. Jam reikėjo atgauti kvapą ir liežuviu suvilgyti gomurį. - 
Taigi kas būtų, jei Sadžakis netikėtai taptų kapitonu? Ginklai nie- 
kur nedingtų, bet į ką juos nukreiptumėte? Priešus privalėtumėte 
išrasti. Jie veikiausiai nė neturėtų, ko jūs norėtumėte. Kam rei- 
kia smulkmenų, jei tau priklauso šviesaeigis? Susirastumėte ide- 
ologinių priešų? Labai abejotina. Nepastebėjau, kad triumvirato 
nariai būtų prisirišę prie kokios nors ideologijos. Jums rūpi tiktai 
išlikimas. Manau, giliai širdyje Sadžakis žino, kas jums grėstų. 
Supranta, kad jeigu jis oficialiai perimtų kapitono pareigas, anks- 
čiau ar vėliau jūs pasinaudotumėte ginklais. Vien todėl, jog šie 
egzistuoja. Aš nešneku apie minimaliai kenksmingą intervenci- 
ją, kurios griebėtės Resurgame. O ne, jūs paleistumėte į darbą 
visus tuos siaubingus pabūklus. 

Žaibiška Voljovos reakcija, kaip ir anksčiau, padarė Silves- 
čiui įspūdį. 

- Vadinasi, mes turėtume padėkoti triumvirui Sadžakiui. Pa- 
likdamas kapitoną gyvą jis neleidžia mums nugarmėti į prarają. 
- Sprendžiant iš balso intonacijos, moteris bandė pakurstyti dis- 
kusiją, nors pati anaiptol nepritarė tokioms erezijoms. 

- Taip, - dvejodamas atsakė Kalvinas. - Gali būti, kad tu tei- 
Si. 

- Tavo šnekos manęs neįtikino, - nelauktai aistringai pareiš- 
kė Voljova. - Jei būtum vienas iš mūsų, vien tokios mintys prilyg- 
tų išdavystei. 

- Kaip Žinai. Bet mes jau matėme įrodymą, jog Sadžakiui 
knieti sabotuoti operaciją. 

Vieną sekundės dalį triumviros veide blykstelėjo smalsumas, 
kurį ji sėkmingai užgniaužė. 

- Manęs nedomina tavo paranoja, Kalvinai - jei tik su tavimi 
kalbuosi. Aš įsipareigojusi Denui nugabenti jį į Cerberį. Tau pri- 
valau padėti gydyti kapitoną. Mums visiškai nebūtina aptarinėti 
kitų temų. 

- Tu, žinoma, atsinešei retrovirusą? 

Voljova įgrūdo ranką į kišenę ir iš jos iškrapštė ampulę. 

- Jis veikia mano izoliuotus maro pavyzdžius. Kaip įtakos ši- 
tai, neturiu nė menkiausio supratimo. 

Silvestis pajuto, kaip mėšlungiškai sutrūkčiojo jo rankos, 
gaudančios triumviros sviestą miniatiūrinę stiklinę ampulę. Vie- 
ną akimirką šioji priminė tą, kurią jis turėjo prieš vestuves. 

- Man malonu tvarkyti su tavimi reikalus, - tarė Kalvinas. 


Voljova atsisveikino su Kalvinu arba Denu Silvesčiu - ji tiks- 
liai nežinojo, su kuo bendravo, - tačiau prieš tai perdavė tikslias 
instrukcijas dėl retroviruso pritaikymo. Triumvirą ir nelemtą pa- 
sipūtėlį siejo panašūs ryšiai, kaip vaistininką ir chirurgą. Ji paga- 
mino serumą, kurio veiksmingumą įrodė laboratorinėmis sąlygo- 
mis, galėjo apytikriai nurodyti, kaip naudoti vaistus, bet galutinius 
sprendimus, mirties ir gyvenimo klausimus, derėjo palikti chirur- 
gui. Voljova nė kiek netroško kištis į operacijos procesą. Šiaip ar 
taip, jeigu ji viena būtų įstengusi susigrumti su maru, įgulai nebū- 
tų reikėję atsigabenti Silvesčio į laivą. Be to, retrovirusas atstos 
tik vieną iš gydymo elementų, nors galbūt jis ir pasirodys lemtin- 
gas. 

Triumvira liftu grįžo į tiltelį vydama iš galvos Kalvino (vis 
dėlto greičiausiai šnekėjo su juo) žodžius, išsakytus apie Sadžakį. 
Pastangos sutelkti dėmesį į kitus dalykus nedavė jokių rezultatų. 
Jo pastebėjimai buvo pernelyg logiški. Kaipgi tariamą sabotažą 
reikėtų suprasti? Voljova norėjo dar šiek tiek pakalbėti su Kal- 
vinu, tačiau būgštavo išgirsianti tai, ko negalės paneigti. Kaip pa- 
ti užsiminė, vien tokios mintys prilygo išdavystei. 

Tiesą sakant, išdavikės vaidmens jai teko imtis jau ne kartą. 

Voljovos atžvilgiu Sadžakis pradėjo puoselėti tam tikrus įta- 
rimus, dėl to nekilo jokių abejonių. Viena buvo nepritarti Kihurės 
sąmonės skenavimui, ir visiškai kas kita - prijungti prie mašinos 
signalizaciją, kuri praneštų, jog triumviras ėmėsi darbo. Tokie 


117 


drastiški veiksmai bylojo ne apie profesinį smalsumą. Veikiau 
apie paranoją, sumišusią su baime ir neapykanta. Laimei, jį lai- 
ku pavyko sustabdyti. Skenavimas nepadarė nepataisomos ža- 
los; Sadžakis panaršė tik menką smegenų dalį, todėl vietoj rimtų 
inkriminuojančių prisiminimų teišskyrė miglotus įspūdžius. Nūnai 
triumviras bus atsargesnis, nes nenorės prarasti artileristės. O 
jeigu įtarimų strėles nukreips į Voljovą? Jos sąmonėje Sadžakis 
knaisiotųsi be jokio sąžinės graužimo, visiškai nesijaudindamas, 
kad procedūra sunaikintų iki šiol tarp jųdviejų egzistavusią lygy- 
bę. Ji neturėjo lengvai pažeidžiamų implantų ir dabar, “Loreane" 
knibždant automatams, kurie visas užduotis atliko savarankiškai, 
nebegalėjo suteikti maksimalios naudos. 

Triumvira pasitarė su apyranke. Mažoji skeveldra kėlė dides- 
nį galvos skausmą, nei ji tikėjosi. Nustačiusi cheminę šipulio su- 
dėtį, daugiau ar mažiau išsiaiškinusi, kokie aplinkos veiksniai są- 
lygojo jo formą, Voljova paprašė erdvėlaivio savojoje duomenų 
bazėje surasti panašios medžiagos pavyzdį. Moteris beveik ne- 
abejojo, jog šią dovanėlę išties paliko Manukianas, nes, spren- 
džiant iš tyrimų, skeveldra atsidūrė Kihurės kūne ne Skajaus 
Persvaroje. Šiuo metu “Begalybė" vis dar rausėsi savo atminties 
gelmėse, tikrino informaciją, įrašytą prieš du šimtmečius. Tokio 
antikvariato ieškoti lyg 1r absurdiška... antra vertus, kam susto- 
ti? Po valandos kitos laivas nusigaus iki kolonijos įkūrimo laikų, 
iki duomenų fragmentų, išlikusių nuo amerikanų eros. Ji bent jau 
galės pranešti Kihurei, jog atliko nuodugnų tyrimą, net jei paieš- 
kų nevainikuos sėkmė. 

Voljova įžengė į tiltelį. 

Milžiniškoje patalpoje viešpatavo tamsa, šią truputį prasklai- 
dė blizganti projekcijos sfera, kurioje atsispindėjo dvinarės Po- 
vo-Hado sistemos diagrama. Kitų įgulos narių (gyvųjų mažumos, 
pamanė ji) triumvira neišvydo, 0 mirusiųjų iš archyvų niekas ne- 
iškvietė, idant jie pasidalintų savo nuomonėmis burbuliuodami to- 
kiomis kalbomis, kurias visi seniai užmiršo. Voljova apsidžiaugė 
likusi viena. Dabar nė kiek netroško bendrauti su Sadžakiu 
(ypač su juo), o Hegazio draugija niekuomet nesuteikdavo malo- 
numo. Ji netgi nenorėjo šnekėtis su Kihure. Tik ne šiuo momen- 
tu. Artileristės vaizdas pakurstydavo per daug klausimų, privers- 

davo mąstyti tokiomis temomis, kurių triumvira baidėsi. Kelias 
minutes jai niekas netrukdys. Savo stichijoje Voljova bent trum- 
pam užmirš - nors tai ir kvaila - viską, kas baudėsi paversti tvar- 
ką chaosu. Galės pabūti su savo nuostabiaisiais ginklais. 

Transformuotas “Loreanas" nusileido į dar žemesnę orbitą 
- tokiu būdu aiškiai provokavo Cerberį sureaguoti. Nuo planetos 
paviršiaus jį skyrė tiktai dešimt tūkstančių kilometrų. Gigantišką 
kūgį triumvira praminė placdarmu, nes būtent tokią funkciją jis 
atliko. Kitų požiūriu, tai tebuvo viso labo eilinis Voljovos pabūk- 
las. Objekto ilgis siekė keturis kilometrus, kiek ir šviesaeigio, iš 
kurio jį perdirbo triumviros mechanizmai. Vienu dideliu ginklu 
virtusio laivo sienas išvarpė poros, o šias dengė masės karinių ki- 
bervirusų, savo struktūra panašių į retrovirusą, kuriuo Silvestis 
ketino pasinaudoti gydydamas kapitoną. Sienų nišose tūnojo 
stambesni energetiniai ir šaunamieji ginklai. Visą placdarmą 
gaubė keleto metrų storio hiperdeimanto sluoksnis, kuris nusilups 
laivui susidūrus su planeta. Tuomet jo paviršių užlies smūginės 
bangos, bet pastarųjų energiją pjezoelektriniai kristalai išsklaidys 
ir nukreips į ginklų sistemą. Placdarmas skverbsis į Cerberį pa- 
lyginti lėtai, mažesniu nei kilometro per sekundę greičiu, nes 
prieš įsirėždamas į planetą gerokai sulėtins skrydžio tempą. Plu- 
tos pasipriešinimą susilpnins ne tik priešakiniai jo ginklai - Voljo- 
va pasitelks į pagalbą tiek pabūklų, tūnančių saugykloje, kiek 
tiktai išdrįs. 

Per savo apyrankę triumvira apklausė placdarmą. Pokalbis 
anaiptol nesužavėjo. Įtaisą kontroliuojanti programa teturėjo in- 
telekto užuomazgas. Galų gale ji buvo sukurta vos prieš porą 
dienų. Tiesą pasakius, programinei esybei nė nereikėjo proto, 
kurio perteklius, ko gero, priverstų ją spyriotis. Be to, priminė 
sau Voljova, placdarmui neteks ilgai mėgautis dirbtine sąmone. 

Sferoje nušvitę skaitmeniniai duomenys pranešė apie kovi- 
nę perdirbto “Loreano" parengtį. Triumvira turėjo pasikliauti 
ataskaitomis, kadangi pati nebuvo kaip reikiant susipažinusi su 
ginklu. Voljova tiesiog pateikė bendrus reikalavimus, o visus dar- 
bus atliko autonominės projektavimo programos, kurios neinfor- 
muodavo apie pasitaikančias problemas ir rastus jų sprendimo 
būdus. Gryna tiesa, triumvira stokojo gilių Žinių apie placdarmo 

sandarą, visgi šiuo atžvilgiu ji nedaug kuo skyrėsi nuo motinos, 
dovanojančios kūdikiui gyvybę, bet nenutuokiančios, kur tiksliai 
atžalos kūne vingiuoja arterijos, kaip sudaryta nervų sistema... ir 
net nesuprantančios biocheminių medžiagų apytakos smulkme- 
nų. Tačiau tai nereiškė, kad vaikas jai nepriklausė. 

Vaikas, kuriam Voljova nulėmė ankstyvą, pasibaisėtiną, bet 
anaiptol ne beprasmišką mirtį. 

Suzirzė apyrankė. Moteris nuleido akis tikėdamasi išvysti 
techninės informacijos srautą, atplūstantį iš placdarmo. Naujie- 
nas, susijusias su korekcijomis, kurias paskutiniu momentu atli- 
ko “Loreano" gelmėse tebeplušančios replikacinės sistemos. 

Paaiškėjo, kad ryšį užmezgė šviesaeigis. "Begalybė" rado 
tapatų skeveldros atitikmenį. Tam, kad sėkmingai baigtų užduotį, 
privalėjo ištirti bylas, įrašytas į duomenų bazę anksčiau nei prieš 
porą šimtmečių. Nekreipiant dėmesio į aplinkos veiksnius, pa- 
klaidos ribose jis buvo visiškai identiškas Kihurės kūne aptiktam 
šipuliui. 

Kol kas tiltelyje Voljova buvo viena. 

- Parodyk hologramą, - liepė ji. 

Sferoje sužibo skeveldros atvaizdas, kuriam palaipsniui didė- 
jant, projekcijoje pasirodė mikroskopinės sumaitotos kristalo 
struktūros. Šioms augant, nušvito migloti, vieni su kitais susilieję 
atomai. Kristalografinės Rentgeno spindulių ir masės spektro- 
metrų diagramos tvykstelėjo atskiruose languose, užliedamos 
triumvirą techninių ataskaitų gausa. Į rezultatus Voljova nė ne- 
pažvelgė. Žinojo juos mintinai, nes pati buvo atlikusi visus ap- 
skaičiavimus. 

Netrukus holograma pasislinko į vieną šoną, ir prie pat jos 
užsižiebė kita projekcija su panašiais grafiniais duomenimis, kurie 
supo medžiagos atplaišą, atomų sandara tapačią originalui. Che- 
minė struktūra, izotopų proporcijos, gardelių savybės atrodė 
identiškos: daugybė fulerenų, įsiliejusių į struktūrinius alotropus, 
sudariusių nepaprastai įmantrią suslėgtų metalo sluoksnių ir 
keistų lydinių matricą. Diagramose buvo matyti skandžio bei itrio 
smaigės, papildytos aibe stabilių transurano elementų salelių, ko 
gero, turinčių suteikti skeveldrai smūginio tąsumo. Voljova pri- 
siminė, jog laive egzistavo ir keistesnių medžiagų - kai kurias ji 

pati susintetino. Šipulys gal ir neįprastas, bet akivaizdu, kad jis 
priklausė Žmogaus rankų darbui. Plaušelių pavyzdžiuose aiškiai 
pastebimi demaršistų pėdsakai, o stabilios transurano salelės bu- 
vo ypač madingos dvidešimt ketvirtajame ir penktajame amžiuose. 

Regis, skeveldra atskilo nuo erdvėlaivio, suręsto toje eroje, 
korpuso. 

Taip manė ir "Begalybė". Iš kur Kihurės kūne atsirado kor- 
puso dalelė? Kokią žinią Manukianui magėjo perduoti? Galbūt ji 
klydo, ir Manukianas čia niekuo dėtas. Gal tai paprasčiausias at- 
sitiktinumas? Nebent toji atplaiša - konkretaus erdvėlaivio... 

Kaip pirštu į akį pataikyta. Technologijos, rodos, būdingos 
demaršistų epochai, bet tiriamo pavyzdžio medžiaga buvo unika- 
li, gerokai atsparesnė aplinkos veiksniams nei tos, kurias naudo- 
davo kariškiai. Apdorodama rezultatus Voljova susiprotėjo, jog 
šipulys galėjo atsilupti nebent nuo vieno tipo erdvėlaivio: Silves- 
čio institutui priklausiusio kontaktinio laivo. 

Izotopų proporcijų subtilybės paliudijo, jog medžiagos pavyz- 
dys gautas iš vieno konkretaus kontaktinio laivo: to, kuris nu- 
skraidino Silvestį iki Laskajo Miglyno ribos. Atradimas taip pri- 
trenkė Voljovą, kad akimirką jai daugiau nieko nesinorėjo tyrinė- 
ti. Viskas sukosi ratu: ji gavo patvirtinimą, jog Madmuazelė iš tik- 
rųjų kažkaip susijusi su Silvesčiu, bet Kihurė tą žinojo... vadinasi, 
šia skeveldra mėginta perduoti kur kas svarbesnę žinią. Trium- 
vira pamažu ėmė suvokti, kur slypi esmė, bet nuo tokių šiurpių 
minčių net krūptelėjo. Negali būti, jog čia ji. Ta moteris niekaip 
nebūtų išgyvenusi Laskajo Miglyne. Visgi Manukianas tvirtino 
Kihurei, esą jis rado savo darbdavę kosmose. Gal tūnodama her- 
metiko neštuvuose ji slėpė sužalojimus, nepalyginti bjauresnius 
už maro ataugas... 

- Parodyk man Kariną Lefevrą, - Voljova ištarė pavardę 
moters, kuri turėjo žūti Miglyno apylinkėse. 

Sferoje diagramas pakeitė moters veidas, milžiniškas tarsi 
deivės. Sprendžiant iš tų smulkmenų, kurias pavyko įžiūrėti po 
kaklu, ji vilkėjo drabužius, atėjusius į madą Geltakmenyje nuosta- 
biojoje epochoje - auksiniame amžiuje, egzistavusiame prieš Mi- 
šinio marą. Nušvitę bruožai buvo pažįstami, bent jau tiek, kad 
Voljova suprastų regėjusi jų savininkę anksčiau. Triumvira matė 

moters veidą tuzine istorinių dokumentų, ir kiekvienas iš jų teigė, 
kad ją seniai užmušė svetimos, sveiku protu nesuvokiamos jėgos. 

Dabar aišku, kokie aplinkos veiksniai pakoregavo šipulio 
kontūrus. Materiją deformavo gravitacinės bangos, vilnijančios 
aplink Laskajo Miglyną. 

Visi manė, jog panaši mirtis užklupo ir Kariną Lefevrą. 

- Svinja, - suurzgė triumvira Ilja Voljova ūmai įsisąmoninusi 
tiesą. 


Dar vaikystėje Kihurė pastebėjo, jog netyčia palietus degi- 
nančiai karštą objektą, pavyzdžiui, visą apkabą iššaudžiusio gin- 
klo vamzdį, atsitikdavo keistas dalykas. Pirštus nutvilkydavo per- 
šėjimas, pranašaujantis, jog netrukus užplūs tikras skausmas. 
Smilkulys atslūgdavo, ir akimirką Kihurė nieko nejusdavo: tuo 
momentu ji atitraukdavo ranką nuo karščio šaltinio. Tačiau pa- 
vėluodavo. Tikro skausmo neišvengdavo, nors ir būdavo jam pa- 
siruošusi kaip namų šeimininkas, kurį įspėja apie svečių atvyki- 
mą. Aišku, dygsniai nesukeldavo rimtų fizinių kančių, ant pirštų 
nė nelikdavo randų, bet ji nejučia imdavo spėlioti - jei peršulys 
priversdavo patraukti ranką, tuomet kam reikalingas skausmo 
cunamis? Kodėl, net ir paklusus įspėjimui, jis užliedavo galūnę? 
Vėliau Kihurė sužinojo, jog tokią keistą padėtį nulemia fiziologi- 
nės priežastys, bet tai vis vien atrodė pasibjaurėtina. 

Būtent taip moteris jautėsi sėdėdama kambaryje-vore kartu 
su Voljova, kuri ką tik paskelbė numananti, kam priklausė vei- 
das. Karinai Lefevrai, štai kam. Kihurę persmelkė nuostaba, 
įspėjanti, kokį sukrėtimą bus lemta patirti. Pojūtis išblėso, ir ku- 
riam laikui jos viduje Žiojėjo tuštuma. 

Po sekundės Kihurė suakmenėjo, užvaldyta šoko būsenos. 

- Iš kur tu traukei, jog čia ji? - išspaudė moteris, kai sukrė- 
timas, užuot atlėgęs, įsiliejo į bendrą emocinį foną. - Kažkokia 
nesąmonė. Tai neįmanoma. 

- Dar ir kaip įmanoma, - paprieštaravo Voljova. - Ir puikiai 
dera su faktais. Man rodos, mums nevalia į tai numoti ranka. 

- Bet ji negyva! Tą žino ne tik Geltakmenio žmonės, bet ir 
pusė kolonijų. Ilja, toji moteris žuvo. Negali būti, jog čia ji. 

- Gali. Manukianas minėjo aptikęs savo darbdavę kosmose. 
Tikriausiai taip ir atsitiko. Spėju, kad jis rado Kariną Lefevrą ne- 

toli Laskajo Miglyno užsimanęs panaršyti Silvesčio institutui pri- 
klausiusios tyrimo stoties nuolaužas. Manukianas ją išgelbėjo ir 
nuskraidino į Geltakmenį. - Voljova nutilo, bet, Kihurei nespėjus 
nė išsižioti, vėl pratęsė: - Argi tai ne logiška? Bent jau žinome, 
kaip ji susijusi su Silvesčiu ir kodėl nori mūsų svečią nužudyti. 

- Ilja, aš skaičiau, kokio likimo ji sulaukė. Kariną sudraskė į 
skutelius gravitaciniai potvyniai, šėlstantys aplink Miglyną. Iš jos 
praktiškai nieko neliko. 

- Greičiausiai... nebent Silvestis melavo. Nepamiršk, apie 
tai, kas įvyko šalia Miglyno, sužinojome tiktai iš jo. Mes negavo- 
me jokios informacijos, kuri būtų užfiksuota įrašymo sistemose. 

- Sakai, kad Karina Lefevra gyva? 

Voljova kilstelėjo ranką - tokį gestą parodydavo kiekvieną 
sykį, kai Kihurei nepasisekdavo atspėti jos minčių. 

- Ne... nebūtinai. Gal ji ir žuvo, tik ne taip, kaip nupasakojo 
Silvestis. Kita vertus, gal ji nemirė mums įprasta prasme, tačiau 
vis tiek nepriklauso gyvųjų gretoms - kad ir ką tu matei. 

- Labai nedaug. Tiktai dėžę, kurioje ji lindėjo. 

- Tu pamanei susidūrusi su hermetiku, nes Lefevra tūnojo 
neštuvų dėžėje. Galbūt ji bandė tave suklaidinti? 

- Ji niekaip nebūtų išgyvenusi gravitacinių jėgų uragane. 

- O jeigu Miglynas jos nenudaigojo, Kihure? Visai įmanoma, 
jog Lefevrą siaubingai sumaitojo, bet vėliau ją kažkas išgelbėjo. 

- Silvestis tai Žinotų. 

- Net jei nedrįsta sau pripažinti. Privalome su juo pašnekė- 
ti. Šiame kambaryje, kur mums netrukdys Sadžakis. - Voljovai 
tariant paskutinį žodį, jos apyrankė ėmė zvimbti, ir ekranėlyje 
pasirodė žmogaus veidas tuščiomis akimis. - Vilką mini, vilkas 
čia, - burbtelėjo triumvira. - Kas yra, Kalvinai? Juk aš kalbu su 
Kalvinu, ar ne? 

- Bent jau dabar, - atsakė vyriškis. - Nors bijau, jog Sadža- 
kiui iš manęs veikiai nebus jokios naudos. 

- Dėl Dievo, ką tai reiškia? - ji skubiai pridūrė: - Norėčiau 
šnektelti su Denu. Mums reikėtų aptarti svarbius reikalus. 

- Mano žinia gerokai svarbesnė, - atsakė Kalvinas. - Tavo 
vaistai, Voljova... retrovirusas, kurį sukūrei... 

- Kas atsitiko? 

- Na, jis veikia ne visai taip, kaip mes tikėjomės. - Žmogus 
žengė atatupstas, ir už jo nugaros Kihurė išvydo kapitoną, sidab- 
rinį ir gleivėtą, tarytum statulą, kurią išraizgė sraigių palikti dry- 
žiai. - Tiksliau sakant, maras ėmė dar sparčiau jį žudyti. 

Silvesčiui nereikėjo ilgai laukti. Voljovą atlydėjo Kihurė, mo- 
teris, Resurgame išgelbėjusi jos gyvybę. Jei triumvirą jam dau- 
giau ar mažiau pavyko perprasti, tai šiuo atžvilgiu artileristė įkū- 
nijo juodąją skylę. Visiškai neaišku, kam ji puoselėjo ištikimybę 
- Voljovai, Sadžakiui ar kažkam kitam. Dabar Silvestis pasisten- 
gė nuslopinti neramias mintis ir leido Kalvinui pasidalinti anaiptol 
nedžiuginančiomis naujienomis. 

- Ką turėjai omenyje tvirtindamas, kad “maras ėmė dar 
sparčiau jį žudyti''? 

- Tai, ką girdėjai, - privertė jį atsiliepti Kalvinas anksčiau, nei 
abi moterys spėjo įkvėpti. - Mes tiksliai vykdėme tavo instrukci- 
jas. Susidaro įspūdis, lyg būtume suleidę marui arklišką adrena- 
lino dozę. Jis plinta greičiau nei kada nors anksčiau, tarytum ret- 
rovirusas atstotų savotišką katalizatorių. 

- Kad aš apsitriesčiau, - suniurnėjo Voljova. - Nekreipk į tai 
dėmesio. Pastarosios pora valandų mane kaip reikiant išsekino. 

- Daugiau nieko nepasakysi? 

- Retrovirusas sėkmingai paveikė 1zoliuotus maro pavyz- 
džius, - teisindamasi atkirto triumvira. - Aš nežadėjau, kad jis 
pribaigs visas ataugas, bet tikėjausi, jog pačiu blogiausiu atveju 
apribos jų vešėjimą. Priešindamasis vaistų poveikiui maras turė- 
j0 paaukoti bent dalį savo energijos, kurią būtų skyręs plėtrai. 
Širdyje vyliausi, jog virusas jį pribaigs ar bent suteiks tokią for- 
mą, kuria galėtume manipuliuoti. Nors buvau nusiteikusi pesi- 
mistiškai, maniau, kad “peršalęs" maras plis lėčiau. 

- Mes regime ką kita, - pastebėjo Kalvinas. 

- Ji teisi, - įsiterpė Kihurė. Silvestis nejučia dėbtelėjo į moterį 
tarsi klausdamas, ko jai čia prisireikė. 

- Ką jūs matote? - pasiteiravo Voljova. - Patys suprantate, 
klausiu ne vien iš smalsumo. 

- Mes nustojome leisti vaistus, - atsiliepė Kalvinas, - todėl 
augimas stabilizavosi. Tačiau kai apkrėtėme kapitoną retroviru- 
su, jo gijos ėmė sparčiai vešėti. Regis, į savo matricą greičiau 
įtraukė viruso masę negu laivo materiją. 

- Absurdas, - atšovė triumvira. - Laivas netgi nesipriešina 
marui. Klausantis tavęs, Kalvinai, atrodo, kad virusas pats 
transformavosi nelaukdamas, kol ataugos jį perdirbs. 

- Kaip frontininkai, pereinantys į priešų pusę anksčiau, nei 
išgirsta jų propagandą, - pridūrė Kihurė. 

- Būtent, - linktelėjo Voljova, ir Silvestis pirmą kartą pajuto, 
jog moteris sieja kažkas įtartinai panašu į abipusę pagarbą. - Ta- 
čiau tai neįmanoma. Nebent maras būtų įsilaužęs į replikacines 
programas taip lengvai, tarsi šios savaime būtų jam atsivėrusios. 
Aš tau sakau - tai neįmanoma. 

- Pati pabandyk suleisti retrovirusą. 

- Ne, ačiū. Nenoriu tvirtinti, esą tavimi netikiu, bet... pažvelk 
į viską mano akimis. Tokia įvykių eiga man rodos mažų mažiau- 
siai nelogiška. Juk aš sukūriau vaistus. 

- Dar viena smulkmena... - nutęsė Kalvinas. 

- Kokia? 

- Gal kaltinti reikėtų sabotažą? Kaip jau minėjau, kai kas ne- 
norėtų, jog ši operacija būtų sėkminga. Tu žinai, apie ką kalbu. - 
Jis stengėsi per daug neprišnekėti Kihurės akivaizdoje, be to, 
būgštavo, jog žodžius gali nugirsti Sadžakio pasiklausymo įranga. 
- Nenustebčiau, jei tavo virusą kažkas bandė pakoreguoti. 


Silvestis išnaudojo ne visą ampulės turinį, todėl Voljova ga- 
lėjo patikrinti jos ir kitų, laboratorijoje likusių, pavyzdžių moleku- 
lines struktūras. Į pagalbą pasitelkė tuos pačius instrumentus, 
kuriais tyrinėjo iš poodinio Kihurės sluoksnio iškrapštytą atplaišą. 
Kruopščiai atlikusi užduotį triumvira pamatė, jog kvantinio tiks- 
lumo požiūriu pavyzdžiai vieni kitiems identiški. Retrovirusas, su- 
leistas į kapitono ataugas, niekuo nesiskyrė nuo to, kurį Voljova 
sukūrė: nei cheminėmis jungtimis, nei pačiais nereikšmingiau- 
siais atomais ar mažiausiais molekuliniais elementais. 

Triumvira palygino retroviruso struktūrą su įrašais ir paste- 
bėjo, kad ji nė trupučio nenukrypusi nuo ilgus metus galvoje 
brandintos vaistų sandaros. Nė per nago juodymą. Prie viruso 
pašaliniai rankų nekišo ir niekas nebandė ištraukti jo nuodingo 
danties. Iš Kalvino sumąstytos sabotažo teorijos beliko šnipštas. 
Voljovą užvaldė palengvėjimas - ji nenorėjo patikėti, jog Sadža- 
kis trukdė gydymo procesui. Tvirtinimas, esą jis sąmoningai sie- 
kė pratęsti kapitono negalę, buvo pernelyg šiurpus, todėl trium- 
vira džiaugėsi, jog dabar, ištyrusi retrovirusą, mintis apie diver- 
siją ji galės išmesti iš galvos. Nuogąstavimų dėl kolegos Voljova 
neatsikratė, tačiau bent jau neaptiko jokių įrodymų, kad jis iš tik- 
rųjų tapo tokiu monstru. 

Tiesa, egzistavo dar viena galimybė. 

Triumvira išdrožė iš laboratorijos ir grįžo pas kapitoną plūs- 
dama save, kad nepagalvojo apie tai anksčiau. Silvestis paklau- 
sė, ko jai prireikė. Prieš atsakydama moteris stebeilijosi į jį kelias 
ilgas sekundes. Taip, visi šie įvykiai neabejotinai susiję su Las- 
kajo Miglynu. Gal Madmuazelė tiesiog troško keršto - norėjo at- 
silyginti už bailumą, išdavystę ar dar kažką, dėl ko ji vos nežuvo 
Miglyno pakraštyje? O gal padėtis kur kas sudėtingesnė, įtako- 
jama nežmogiškų esybių - senovinių, globėjiškų protų, kurie už- 
mezgė ryšį su Laskajumi per žvalgomąjį šio skrydį. Ar jie susi- 
dūrė su paprasta Žmogaus neapykanta, ar su svetimais padarais, 
atkakliai siekiančiais kažkokio tikslo ir savo amžiumi prilygstan- 
čiais patiems Miglynams? Voljovai reikėjo daug ką aptarti su Sil- 
vesčiu... tačiau kalbėtis teks saugiame kambaryje-vore. 

- Man būtinas dar vienas pavyzdys, - atsakė triumvira. - Iš 
retrovirusu apkrėstos zonos. - Ji brūkštelėjo lazeriniu grandikliu 
ir išpjautą ataugos gabalėlį - it kokį metalinį šašą - įmetė į lūku- 
riuojantį autoklavą. 

- Ką sužinojai iš tyrimų? Retrovirusas pakoreguotas? 

- Jo niekas nelietė. - Voljova išjungė silpną grandiklio spin- 
dulį, kuriuo laivo grindyse, prieš pat maro gijas, išraižė miniatiū- 
rines raideles. Sadžakis nespės perskaityti Žinutės, nes kapitono 
ataugos ją ištrins nelyginant potvynio banga. 

- Ką tu darai? - nustebo Silvestis. 

Tylėdama, nelaukdama kitų klausimų, ji pasišalino. 

* * * 

- Tu neklydai, - pareiškė Voljova, kai jie atsidūrė už “Bega- 
lybės nostalgijos"? ribų, saugioje patalpoje, prilipusioje prie korpu- 
so išorės tarsi plieninis parazitas. - Tai buvo sabotažas. Tik ne 
toks, kokį mes įsivaizdavome. 

- Ką turi omenyje? - pasitikslino Silvestis, kuris, nors ir ne- 
noromis, sau pripažino, jog kambario-voro egzistavimas padarė 
jam įspūdį. - Aš maniau, kad sulyginai retrovirusą su kitais mė- 
giniais, kurie sėkmingai įveikė mažus maro pavyzdžius. 

- Taip 1r padariau. Bet, pakartosiu, neaptikau jokių skirtumų. 
Tada patikrinau dar kai ką... 

Ore pakibo tyla. Pirmoji ją nutraukė Paskalė. 

- Kapitoną paskiepijo, štai kas atsitiko, ar ne? Kažkas pavo- 
gė tavo retrovirusą, pakeitė natūralias jo savybes - pašalino mir- 
tį sėjančius aspektus, poreikį daugintis - ir parodė Mišinio ma- 
rui. 

- Kitokio paaiškinimo nėra, - sutiko Voljova. 

- Manai, jog tai Sadžakio darbas? - paklausė Kihurė atsisuk- 
dama į Silvestį. 

Jis linktelėjo. 

- Kalvinas numatė, jog Sadžakis bandys sužlugdyti operaciją. 

- Nesuprantu, - palingavo galva Kihurė. - Jūs kalbate, jog 
kapitonas paskiepytas. Argi tai ne puiki žinia? 

- Tik ne šiuo atveju. Skiepai paveikė ne kapitoną, o jį apkrė- 
tusį virusą, - atsiliepė Voljova. - Mes visada žinojome, jog Miši- 
nio maras pernelyg gerai prisitaiko prie aplinkos. Štai kodėl kiek- 
vieno molekulinio ginklo, kuriuo naudojomės, poveikį maras ap- 
dorodavo agresyviu savo puolimu. Vyliausi, jog šį kartą būsime 
pranašesni. Retrovirusas buvo neįtikėtinai galingas, todėl egzis- 
tavo didelė tikimybė, jog tie vaistai sugebės apmalšinti ataugų 
vešėjimą. Deja, priešas sulaukė progos apžiūrėti mūsų ginklus 
anksčiau, nei spėjome juos paleisti į darbą. Jis smulkmeniškai iš- 
tyrė nukenksminto retroviruso struktūrą. Tuo metu, kai Kalvinas 
apkrėtė vaistais marą, pastarasis jau buvo išsiaiškinęs visus mū- 
sų ginklo triukus, todėl lengvai įtikino retrovirusą prie jo prisi- 
jungti pats neišeikvodamas daug energijos. Taigi kapitono gijos 
ėmė augti dar sparčiau. 

- Kas galėjo tai padaryti? - paklausė Kihurė. - Aš maniau, 
jog tu vienintelė laive įstengtum atlikti tokią užduotį. 

Silvestis sulinksėjo. 

- Nors man labai knieti tikėti, jog operaciją mėgino sabotuoti 
Sadžakis... neatrodo, kad jis čia būtų prikišęs rankas. 

- Pritariu, - tarstelėjo Voljova. - Sadžakis stokoja atitinkamų 
įgūdžių. 

- O kaip kitas žmogus? - priminė Paskalė. - Chimera? 

- Hegazis? - Voljova papurtė galvą. - Nekreipk į jį dėmesio. 
Hegazis keltų problemų, jei kas nors iš jūsų užsimanytų pakenkti 
triumviratui, bet šioje srityje jam, kaip ir Sadžakiui, trūksta žinių. 
Ne, žiūrint mano akimis, “Begalybėje" atrastume tik tris žmo- 
nes, kurie pajėgtų susidoroti su šiuo darbu. Aš esu viena jų. 

- Kas kiti du? - pasidomėjo Silvestis. 

- Kalvinas, - atsakė triumvira. - Bet jį galima pašalinti iš įta- 
riamųjų rato. 

- O trečiasis? 

- Čia ir yra visa bėda. Vienintelis asmuo, gebantis taip pa- 
koreguoti kibervirusą - tas, kurį mes visą laiką bandome pagydy- 
ti. 

- Kapitonas? 

- Jis įstengtų apdoroti retrovirusą... teoriškai, žinoma. - Vol- 
jova prunkštelėjo. - Jei tiktai būtų gyvas. 

Kihurė sekundę spėliojo, kaip sureaguos Silvestis, tačiau 
šiam, regis, triumviros žodžiai didelio įspūdžio nepadarė. 

- Koks skirtumas, kas sumąstė diversiją? Jei ne Sadžakis, 
tuomet kažkas kitas, vykdantis jo pavedimus. - Silvestis kreipėsi 
į Voljovą: - Kiek suprantu, dabar tu tiki sabotažo teorija? 

Ji teikėsi linktelėti. 

- Deja, taip. Kokią naudą tu su Kalvinu iš to išpešite? 

- Kokią naudą? - klausimas Silvestį nustebino. - Visiškai jo- 
kios. Aš niekada nežadėjau, jog mes pastatysime kapitoną ant 
kojų. Sakiau Sadžakiui, kad ši užduotis neįmanoma, ir nė kiek 
neperdėjau. Kalvinas sutiko su mano nuomone. Atvirai kalbant, 
vargu ar triumvirui išvis reikėjo sabotuoti operaciją. Net jei ret- 
rovirusas nebūtų nukenksmintas, maras greičiausiai be didelio 
vargo jam pasipriešintų. Taigi kas pasikeitė? Mudu su Kalvinu ir 

toliau apsimesime gydą kapitoną, ir kada nors netolimoje ateity- 
je paaiškės, kad mums nieko neišdegs. Jokiu būdu neleisime Sa- 
džakiui suprasti, jog žinome apie jo diversiją. Pyktis su tuo tipu 
anaiptol negeidžiu - tik ne dabar, kai netrukus užpulsime Cerberį. 
- Silvestis taikiai šyptelėjo. - Beje, manau, triumviras nebus itin 
nusivylęs, kai išgirs, kad mūsų pastangos nuėjo perniek. 

- Anot tavęs, niekas nepasikeis? - Kihurė apsidairė vilda- 
masi, jog kiti ją parems, tačiau teišvydo jausmus slepiančias vei- 
do išraiškas. - Netikiu. 

- Kapitonas jam nerūpi, - prabilo Paskalė. - Negi tau neaiš- 
ku? Jis tiesiog pareigingai vykdys sandėrio sąlygas. Deną domi- 
na tiktai Cerberis. Planeta jį traukia kaip magnetas. - Moteris 
kalbėjo apie savo vyrą taip, tarytum jo čia nebūtų. 

- Džiaugiuosi, jog pokalbis pakrypo šia tema, - tarė Voljova, 
- nes man ir Kihurei reikia su jumis kai ką aptarti. Tai susiję su 
Cerberiu. 

- Ką gi jūs žinote apie Cerberį? - Silvesčio lūpas perkreipė 
pašaipi šypsena. 

- Pernelyg daug, velniai rautų, - atkirto artileristė. 


Kihurė pradėjo porinti nuo to, kaip atsigavo Geltakmenyje, 
tapo žudike, dalyvaujančia Gaudynių žaidime, kaip Madmuaze- 
lė ją užverbavo ir kokiu būdu privertė paklusti iškeltoms sąly- 
goms. 

- Kas ji tokia? - paklausė Silvestis išklausęs istorijos įžangą. 
- Ir ko jai 1š tavęs reikėjo? 

- Netrukus sužinosi, - pažadėjo Voljova. - Kantrybės. 

Kihurė pratęsė. Pakartojo Silvesčiui tai, ką ne taip seniai iš- 
klojo triumvirai - dabar rodės, jog abi išpažintis skyrė amžinybė. 
Ji papasakojo, kaip įsiskverbė į laivą, prieš tai apmulkinusi Vol- 
jovą, kuriai verkiant reikėjo naujo artileristo. Paaiškino, kad jos 
galvoje tūnojo implantas su Madmuazelės aspektu, parūpindavęs 
tiktai informacijos nuotrupas. Kai triumvira prijungė Kihurę prie 
ginklinės sistemos, šioje Madmuazelė aptiko keistą programinę 
esybę, besivadinančią Saulės Vagimi. 

Paskalė nukreipė akis į savo vyrą. 

- Tas vardas... - sumurmėjo. - Jis... kažką reiškia. Galėčiau 

prisiekti, jog esu jį girdėjusi anksčiau. Nejau neprisimeni? 

Silvestis pažvelgė į žmoną, tačiau nutylėjo. 

- Tas padaras mėgino ištrūkti iš ginklinės įsibraudamas į 
prieš mane Voljovos užverbuoto artileristo galvą, - tęsė Kihurė. 
- Išvarė vargšelį iš proto. 

- Kuo aš čia dėtas? - atsiliepė Silvestis. 

Kihurė jam paaiškino. 

- Madmuazelė sužinojo, kad jis pakliuvo į ginklinę tam tikru 
metu. 

- Supratau. Tęsk. 

- Per praėjusią tavo viešnagę laive. 

Ji neretai spėliodavo, ko reikia, kad pavyktų priversti pasi- 
pūtėlį netekti amo ar bent ištrinti iš jo fizionomijos pranašumo iš- 
raišką. Nūnai Kihurė priskyrė šį pasiekimą vienam iš smulkių ir 
netikėtų gyvenimo malonumų. Žavinga akimirka nutrūko, kai Sil- 
vestis, demonstruodamas stebėtiną šaltakraujiškumą, pasiteira- 
vo: 

- Ką tai reiškia? 

- Pats Žinai, tik nenori pripažinti, - išrėžė Kihurė. - Kad ir 
kas būtų Saulės Vagis, tv jį atnešei į laivą. 

- Kažkoks parazitas, lindėjęs nervų sistemoje, - pridūrė Vol- 
jova, perėmusi iš Kihurės aiškintojos naštą. - Jis atsidūrė “Be- 
galybėje" drauge su tavimi, paskui įsismelkė į laivo sistemas. 
Matyt, tūnojo tavo implantuose ar net sąmonėje, nepriklausomas 
nuo jokios techninės įrangos. 

- Koks absurdas, - atšovė Silvestis, tačiau jo prieštaravimas 
nuskambėjo neįtikinamai. 

- Jei savyje Saulės Vagies nejautei, galbūt jį nešiojais dauge- 
lį metų, - spėjo triumvira. - Nuo tada, kai grįžai. 

- Iš kur? 

- Iš Laskajo Miglyno, - atsakė Kihurė, ir jos žodžiai antrą 
kartą nutvilkė Silvestį lyg šalto lietaus šuorai. - Pagal chronolo- 
ginius aspektus viskas sutampa. Neaišku, su kuo tu susidūrei 
priartėjęs prie Miglyno, bet toji esybė liko tavyje, kol atvykai į 
“Begalybę". Gal net tavęs neapleido. Nutarė apsidrausti ir per- 
kėlė į šviesaeigio sistemas tiktai dalį savęs. 

Silvestis atsistojo 1r mostu paragino žmoną kilti nuo krėslo. 

- Eime. Aš daugiau neketinu klausytis šitų kvailysčių. 

- Verčiau paklausyk, - įspėjo Kihurė. - Tu dar ne viską ži- 
nai apie Madmuazelę. Mes nepapasakojome, ko ji iš manęs rei- 
kalavo. 

Kurį laiką jis dvejojo, varstydamas artileristę pasibjaurėjimo 
sklidinu žvilgsniu. Galop - maždaug po minutės - sudribo į savo 
vietą. 


25 
Cerberis/Hadas, 
Povo Deltos heliosferos pakraštys, 2566-ieji 


- Atleiskite, - tarė Silvestis, - bet to Žmogaus neįmanoma pa- 
gydyti. 

Neskaitant kapitono, jam draugiją palaikė tiktai porelė trium- 
virato narių. 

Arčiausiai, priešais Branigano kriokamerą, stovėjo Sadžakis, 
susinėręs rankas ant krūtinės, pakreipęs galvą kaip Žmogus, 
spoksantis į iššaukiančiai modernią freską. Hegazis stypsojo ato- 
kiau, už trijų ar keturių metrų nuo suvešėjusių ataugų periferijos. 
Jis kiek įmanydamas stengėsi dėtis abejingu, tačiau sąlygiškai 
menkuose organiniuose veido lopinėliuose atsispindėjo baimė, 
kuri krito į akis nelyginant tatuiruotė. 

- Jis negyvas? - paklausė Sadžakis. 

- Ne, ne, - paskubomis atsakė Silvestis. - Anaiptol. Esmė 
ta, kad visos gydomosios priemonės mus apvylė. Vieninteliai lyg 
ir patikimi vaistai labiau pakenkė, nei padėjo. 

- Vieninteliai patikimi vaistai? - it papūga pakartojo Hegazis, 
ir jo balsas aidu sugrįžo nuo sienų. 

- Iljos Voljovos retrovirusas. - Silvestis žinojo, jog dabar tu- 
rėtų labai atsargiai rinktis žodžius. Nieko gera nebus, jei Sadža- 
kis supras, kad jo diversija iškilo aikštėn. - Neaišku kodėl, bet 
vaistų poveikis buvo kiek kitoks, nei vylėmės. Aš nekaltinu 
triumviros. Ji tyrė tik mažus pavyzdžius, todėl negalėjo tiksliai 
nuspėti, kaip reaguos didžiosios ataugos. 

- Išties negalėjo. - Pasigirdus Sadžakio balsui Silvestis nu- 
sprendė, kad jis mirtinai nekenčia triumviro. Nors tuo pačiu 

neabejojo - su šita pasišlykštėjimą keliančia žmogysta įmanoma 
bendradarbiauti. Nūnai jokie trikdžiai nenutrauks Cerberio tara- 
navimo. Tiesą sakant, padėtis daug geresnė, negu buvo galima 
tikėtis. Suvokęs, jog Sadžakis netrokšta pagydyti kapitono, Sil- 
vestis galės sutelkti visą dėmesį į neišvengiamą antpuolį. Kurį lai- 
ką, kol tęsis nelemta šarada, teks kęsti galvoje tūnantį Kalviną, 
tačiau jis tam neprieštaravo. Šiuo metu, vienam įvykiui vejant ki- 
tą, netgi džiaugėsi turįs galimybę pasitarti su jo sąmonėje para- 
zituojančia tėvo simuliacija, išklausyti Žinių nuotrupų bei išvadų. 

- Tas niekšas meluoja, - sukuždėjo Kalvinas. - Anksčiau ne- 
buvau atsikratęs visų abejonių, bet dabar esu tuo tikras. Nekan- 
traudamas laukiu, kada maras praris kiekvieną laivo atomą. Kar- 
tu su triumviru. Jis nusipelnė tokios lemties. 

Silvestis kreipėsi į Sadžakį: 

- Na, mes dar neatsisakėme vilčių. Mudu su Kalu toliau 
bandysime... 

- Darykite, ką galite, - nukirto Sadžakis. 

- Tu leisi jiems tęsti tyrimus? - apstulbo Hegazis. - Po to, kai 
savo vaistais jie vos nepribaigė kapitono? 

- Kas tau nepatinka? - atšovė Silvestis. Pokalbis jam primi- 
nė surežisuotą vaidinimą, kurio baigtis seniai visiems aiški. - Jei 
mes nerizikuosime... 

- Silvestis teisus, - pareiškė Sadžakis. - Niekas tiksliai neži- 
no, kaip kapitonas reaguotų į pačias nekalčiausias gydymo pro- 
cedūras. Maras - gyvas organizmas, ir jis nebūtinai paklūsta l0- 
gikos dėsniams. Todėl kiekvienas mūsų veiksmas susijęs su ri- 
zika. Net ir iš pirmo žvilgsnio nekenksmingi mėginimai paveikti 
jį magnetiniu lauku, kurį maras tikriausiai palaikytų augimą ska- 
tinančiu stimulu. Antra vertus, toks bandymas galbūt sutrintų 
ataugas į dulkes. Deja, kapitonas neišgyventų nei vienu, nei ki- 
tu atveju. 

- Tuomet mums išvis reikėtų atsisakyti gydymo, - pastebė- 
jo Hegazis. 

- Ne, - atsakė Sadžakis taip šaltai, jog Silvestis išsigando dėl 
jo kolegos gyvybės. - Pasiduoti nevalia. Mums reikalinga nauja 
paradigma - kažkas, kas nesusiję su chirurgine intervencija. Už- 

duoties ėmėsi talentingiausias kibernetikas, užgimęs nuo Trans- 
švietimo laikų. Be to, aš nepažįstu nė vieno žmogaus, išmanančio 
molekulinius ginklus geriau už Ilją Voljovą. Laive sumontuotos 
pažangiausios gydymo sistemos. Visgi sėkmė nuo mūsų nusig- 
ręžė. Priežastis labai paprasta: mes susidūrėme su gerokai stip- 
resniu, labiau prisitaikančiu prie aplinkos, nei galėjome įsivaiz- 
duoti, organizmų. Įtarimai, jog Mišinio maras neturi nieko bendra 
su Žmonijai pažįstamais virusais, pasitvirtino. Kitaip tariant, jis 
nežemiškos prigimties. Todėl visą laiką mus nugalės. Nebent pa- 
sistengtume grumtis su maru jo primestomis sąlygomis. 

Štai ir spektaklio epilogas, pagalvojo Silvestis. 

- Apie kokią paradigmą tu kalbi? 

- Pateiksiu jums vienintelį logišką atsakymą, - tarė Sadžakis 
tokiu balsu, lyg tai, ką jis ketintų atskleisti, būtų visiškai akivaiz- 
du. - Svetimos kilmės negalę pajėgtų įveikti tik kitų rasių sukurti 
vaistai. Būtent juos ir privalėsime rasti, kad ir kaip ilgai užtruk- 
tų paieškos - kad ir kaip toli teks keliauti. 

- Svetimų rasių sukurti vaistai... - nutęsė Hegazis, tarsi mė- 
gindamas įsisąmoninti išgirstus žodžius. - Ką turi omenyje? 

- Iš pradžių aplankysime sąmonės žonglierius. - Regis, da- 
bar Sadžakis šnekėjo su savimi. Mąstė balsu. - Jeigu jie nepa- 
gelbės, ieškosime kitų. - Staiga triumviras dėbtelėjo į Silvestį. - 
Žinai, mudu su kapitonu sykį pas žonglierius viešėjome. Ne tau 
vienam nusišypsojo laimė ragauti jų vandenyno sūrymo. 

- Kai tik galėsime, traukimės šalin nuo to psichopato, - pa- 
siūlė Kalvinas, ir Silvestis netardamas nė žodžio linktelėjo. 


Voljova vėl įsmeigė akis į apyrankę, gal šeštą ar septintą 
kartą per vieną valandą, nors jokių naujų duomenų negavo. Ek- 
ranėlyje nušvito ta pati, jau žinoma, informacija: katastrofiškas 
placdarmo ir Cerberio susidūrimas įvyks beveik po pusdienio. 
Niekas tam neprieštaravo ir niekas nebandė nutraukti pragaiš- 
tingų jungtuvių. 

- Kas sekundę žvilgčiodama į savo žaisliuką neką tepakeisi, 
- pratarė Kihurė, kuri drauge su Voljova ir Paskale liko kamba- 
ryje-vore. Pastarąsias porą valandų šis praleido korpuso išorė- 
je. “Begalybės" viduje buvo pasirodęs tik tam, kad sugrąžintų į 

laivą Silvestį, privalėjusį susitikti su kitais triumvirais. Sadžakis 
nesiaiškino, kodėl pokalbyje nedalyvavo Voljova: turbūt manė, 
jog kolegė baigia tobulinti antpuolio strategiją. Tačiau po valan- 
dos kitos jai reikės parodyti savo veidą, idant išvengtų nereika- 
lingų įtarimų. O paskui teks pradėti plutos minkštinimo procedū- 
rą, nukreipus saugyklos pabūklus į tą planetos tašką, su kuriuo 
susidurs placdarmas. Jai dirstelėjus į apyrankę, šįsyk nesąmonin- 
gai, Kihurė paklausė: 

- Ko tu viliesi? 

- Kažko netikėto - man visiškai tiktų pražūtingas ginklo ge- 
dimas. 

- Vadinasi, tu nenori, kad mums pasisektų? - nustebo Pa- 
skalė. - Prieš porą dienų nenustygai vietoje, tarytum šiandien bū- 
tų turėjusi išmušti tau lemtinga valanda. Sakyčiau, tavo požiūris 
radikaliai pakito. 

- Nes sužinojau, kas tokia Madmuazelė. Jei būčiau gavusi 
informaciją anksčiau... - triumvira pajuto nenumananti, kaip pra- 
tęsti. Akivaizdu, kad ginklo panaudojimas prilygo beprotiškai nu- 
trūktgalviškam elgesiui, deja, supratimas nepadės nieko pakeisti. 
Negi ji troško sukurti pabūklą vien todėl, kad pajėgė - vien todėl, 
kad jis buvo elegantiškas, o Voljova užsimanė pademonstruoti 
savo bendražygiams, kokie nuostabūs dalykai, kokie įmantrūs 
kariniai projektai galėjo užgimti jos galvoje? Tokia mintis kėlė 
pasišlykštėjimą, tačiau atrodė daugiau ar mažiau tikėtina. Ji būtų 
suteikusi gyvybę placdarmui su viltimi, jog vėliau, kažkuriuo mo- 
mentu, sutrukdys ginklui užbaigti savo misiją, 1r būtų atsidūrusi 
lygiai tokioje pačioje padėtyje, su kuria turėjo taikstytis dabar. 

Transformuotas “Loreanas" lėtindamas tempą artėjo prie 
Cerberio. Prieš susidūrimą jis tejudės kulkos greičiu - kulkos, 
sveriančios milijonus tonų. Jei Voljovos pabūklas įsirėžtų papras- 
ton planeton, jo kinetinė energija sėkmingai pavirstu karščiu: nu- 
griaudėjęs sprogimas bematant sunaikintų jos žaisliuką. Tačiau 
Cerberis anaiptol ne paprasta planeta. Sprendžiant iš gausybės 
simuliacijų, ginklo masės pakaks, kad jis prasiskverbtų pro plo- 
ną dirbtinės plutos sluoksnį, užklojusį vidinę pasaulio erdvę. Vol- 
jova neįsivaizdavo, kas įvyks vėliau, kai perdirbtas “Loreanas" 
prakiurdys viršutinį Cerberio apdangalą. 

Nūnai moteris jautėsi nežmoniškai išsigandusi. Silvesčio norą 
dalyvauti šioje tiriamoje ekspedicijoje pakurstė intelektinė savi- 
meilė - o gal dar kažkas, - tačiau ji iš dalies leidosi užvaldoma 
panašaus postūmio. Voljova pyko ant savęs, jog taip rimtai ėmėsi 
projekto ir taip kruopščiai stengėsi atlikti jai patikėtą užduotį. Jau 
verčiau būtų pasirūpinusi, kad placdarme netrūktų silpnų, pažei- 
džiamų vietų. Triumvirą nukratydavo šiurpas vien pagalvojus, kas 
atsitiks, jeigu jos kūdikis pateisins viltis. 

- Gavusi informaciją anksčiau... - pakartojo ji. - Nežinau... 
šiaip ar taip, aš nieko nenutuokiau apie Madmuazelę. 

- Tau derėjo paklausyti, ką sakiau, - papriekaištavo Kihurė, 
- ir nutraukti šitas kvailystes. Bet ne, mano žodžių tau nepaka- 
ko. O dabar graužies nagus. 

- Aš neketinau konfliktuoti su Sadžakiu tik todėl, kad ginkli- 
nėje matei viziją. Kertu lažybų, jis būtų pribaigęs mus abi. - Tie- 
sa, šiuo momentu Voljova galvojo, kad joms vis vien reikėjo pa- 
sipriešinti triumvirui. Iš kambario-voro neką tepavyks nuveikti. 
Gan greitai neužteks ir tų priemonių, kurių jos galėtų griebtis. 

- Kodėl tiesiog nenusprendei manimi pasitikėti? - sumurmėjo 
Kihurė. 

Kitomis aplinkybėmis Voljova būtų nuožmiai užsipuolusi ben- 
dražygę. Tačiau ji sutramdė tokį norą ir švelniai atsakė: 

- Apie pasitikėjimą reikėjo kalbėti prieš meluojant ir apgau- 
lės būdu įsiskverbiant į laivą. 

- Aš neturėjau kitos išeities! Madmuazelės rankose liko ma- 
no vyras. 

- Ar tikrai? - Voljova pasviro į priekį. - Tu esi tuo garantuo- 
ta? Ar išties jį matei, o gal tai tebuvo eilinė Madmuazelės sukty- 
bė? Atsiminimus nesunku implantuoti. 

Kihurė atsiliepė tyliu balsu, tarytum jos nebūtų apsimainiu- 
sios piktomis replikomis: 

- Ką nori pasakyti? 

- Visai įmanoma, kad jis neišgyveno. Nejau niekada apie tai 
nepagalvojai? Galbūt tave privertė patikėti, kad jis irgi išvyko 1š 
Skajaus Persvaros. 

Tarp jųdviejų įsiterpė Paskalės veidas. 

- Klausykite, nustokite kivirčytis. Jei netrukus įvyks kažkas 

siaubinga, privalome laikytis išvien. Gal kartais nepastebėjote, 
bet aš esu vienintelė visame laive, kuri nė kiek netroško čia pa- 
kliūti. 

- Ką gi, tau nepasisekė, - burbtelėjo Kihurė. 

Paskalė nudelbė ją kreivu žvilgsniu. 

- Na, tai ne visai tiesa. Man šio to reikia. Aš nenoriu, kad 
puoselėdamas beprotiškus tikslus mano vyras nukentėtų arba 
sužalotų aplinkinius. Jūs abi man reikalingos, nes dėl vieno daly- 
ko mūsų trijų nuomonės sutampa. 

- Kokio dalyko? - pasitikslino Voljova. 

- Supratau, jog ateitis nežada nieko gera dar tada, kai pami- 
nėjai tą vardą. 

Triumvira kaipmat susigaudė, apie ką Paskalė šnekėjo. 

- Man susidarė įspūdis, kad jį atpažinai. 

- Mums abiem jis girdėtas. Saulės Vagimi vadinasi vienas iš 
amarantinų dievų, mitinė figūra, gal net išties egzistavęs indivi- 
das. Tačiau Denas pernelyg užsispyręs arba išsigandęs, kad tai 
pripažintų. 

Voljova vėl nukreipė akis į apyrankę. Neišvydusi jokių nau- 
jienų sutelkė dėmesį į Paskalės istoriją. Moteris pasakojo nesigi- 
lindama į smulkmenas - nevargino jų įžanga, nebandė paruošti 
dirvos, tiesiog atrinko tam tikrus faktus, meniškai glaustai supa- 
žindino su svarbiausiais įvykiais, iš kurių Voljova lengvai susida- 
rė bendrą vaizdą. Dabar paaiškėjo, kodėl Paskalė savaip inter- 
pretavo Silvesčio biografiją. Ji supažindino klausytojas su ama- 
rantinais, Resurgame gyvenusiomis, nūnai išnykusiomis paukštiš- 
komis būtybėmis. Iš paties Silvesčio išgauta informacija kuo pui- 
kiausiai derinosi su jo Žmonos žodžiais, vis dėlto sąsajos su ama- 
rantinais kurstė nerimą. Galų gale Voljovai nedavė ramybės min- 
tis, kad jos pačios problemos kažkaip susijusios su migločiais. 
Šiuo atžvilgiu bent jau egzistavo aiškūs priežastiniai ryšiai. O 
amarantinai? Kaip jie čia įsipainioję? Kas jungė dvi visiškai ne- 
panašias svetimų padarų rūšis, kurios seniausiai pasišalino iš ga- 
laktikos scenos? Drastiškai skyrėsi netgi jų gyvavimo laikotar- 
piai: Laskajas tvirtino Silvesčiui, esą migločiai pradingo (arba pa- 
sislėpė pertvarkyto erdvėlaikio sferose) milijonais metų anks- 
čiau, nei išsivystė amarantinai, pasiėmę artefaktus ir technologi- 

jas, kurios keltų grėsmę galaktikai, jeigu jas užvaldytų gyveni- 
miškos patirties stokojančios rasės. Būtent šie Žinių lobynai ir at- 
viliojo Silvestį bei Lefevrą prie Miglyno ribos. Nieko bent iš da- 
lies primenančio migločius - košmaruose užgimusias šarvuotas 
pabaisas su daugybe galūnių - Žmonijai neteko regėti. Tuo tarpu 
keturias galūnes turintys, dvikojai, iš paukščių kilę amarantinai 
neatrodė stulbinančiai svetimos prigimties. 

Jungtį atstojo Saulės Vagis. Laivas nuskrido į Resurgamą tik 
tuomet, kai įgula sužinojo, jog planetoje apsistojo Silvestis, o pa- 
čioje “Begalybėje"" žmonės, gerai susipažinęs su amarantinų pra- 
eitimi, anksčiau neviešėjo. Tačiau Saulės Vagis pasirodė Voljo- 
vos gyvenime prieš kelerius metus, skaičiuojant subjektyviu jos 
laiku, arba keletą dešimtmečių, kurie praėjo planetoje. Atsaky- 
mą į mįslę galėjo pateikti Silvestis, bet šiuo metu triumvira ne- 
įstengė aptikti jokio loginio ryšio. 

Kol Voljova bandė surikiuoti mintis, Paskalė papasakojo apie 
užkastą miestą, gigantišką amarantinų struktūrą, atrastą per Sil- 
vesčio įkalinimą, milžinišką bokšto smailę ir ant šios tupinčią 
keistą būtybę - amarantino bei angelo hibridą, kurį sukūręs 
skulptorius pedantiškai kreipė dėmesį į anatominius suvaržymus. 
Rodės, jog sparnuotasis padaras galėjo skraidyti. 

- Tai Saulės Vagis? - paklausė Kihurė, apimta pagarbios 
baimės. 

- Nežinau, - atsakė Paskalė. - Mes supratome tik tiek, kad 
Saulės Vagis nebuvo įprastas amarantinas. Jis sutelkė atskalūnų 
būrį - tapo naujo socialinio renegatų sluoksnio pirmapradininku, 
jeigu jums labiau patinka toks terminas. Mūsų nuomone, šią gru- 
pę sudarė eksperimentatoriai, abejoję mitais, tyrinėję pasaulio 
prigimtį. Pasak Deno teorijos, Saulės Vagis domėjosi optika, kū- 
rė veidrodžius ir lęšius. Tiesiogine prasme bandė nugvelbti sau- 
lę. Greičiausiai mėgino ir skraidyti: montavo paprastas mašinas 
ir sklandytuvus. Žodžiu, puoselėjo erezijas. 

- Ką reiškė toji statula? 

Paskalė išklojo likusią istorijos dalį - kaip atskalūnai buvo 
praminti tremtiniais ir kaip jie tūkstančiams metų pradingo 1š 
amarantinų visuomenės. 

- Norėčiau įterpti pastabą į tavo teoriją, - prabilo Voljova. - 

Ar gali taip būti, jog tremtiniai pasislėpė atokiame planetos kam- 
pelyje, kur tobulino savo technologijas? 

- Ir Denas taip manė. Jo nuomone, atskalūnai visa galva pa- 
sinėrė į mokslus, kol tapo tokie galingi, jog sugebėjo pasišalinti iš 
Resurgamo. Bet vieną dieną, likus nedaug laiko iki Įvykio, jie su- 
grįžo. Tuo metu, palyginti su dauguma amarantinų, tremtiniai 
įkūnijo tikras dievybes. Štai kokia statulos paskirtis - ji pagerbė 
naujuosius dievus. 

- Dievus, kurie virto angelais? - Kihurės antakiai šoktelėjo 
aukštyn. 

- Genetiškai save modifikavę, - atsakė Paskalė aiškiai įsiti- 
kinusi savo teisumu. - Tie sparnai negalėjo pakelti tremtinių į orą, 
antra vertus, jie jau buvo įveikę traukos jėgą, sugebėję įvaldyti 
kosminius skrydžius. 

- Kas gi atsitiko? 

- Po šimtmečių ar net tūkstančių metų Saulės Vagies sekė- 
jai grįžo į Resurgamą. Prieš pat katastrofą. Mes nieko daugiau 
neišsiaiškinome nes archeologiniu požiūriu tas laikotarpis perne- 
lyg trumpas. Tačiau susidaro įspūdis, jog būtent tremtiniai jį pa- 
kurstė. 

- Ką pakurstė? - nesuprato Kihurė. 

- Įvykį. Tai, kas Resurgame sunaikino gyvybę. 


Maknodama per nuotėkas, užliejusias koridorių iki kulkšnių, 
Kihurė paklausė: 

- Ar kaip nors įmanoma neleisti tavo ginklui pasiekti Cerbe- 
rį? Juk tu jį tebevaldai, teisingai? 

- Ša! - sušnypštė Voljova. - Visus mūsų žodžius... - neuž- 
baigusi sakinio ji pamojo į sienas, kur veikiausiai tūnojo pasiklau- 
symo įranga, priklausanti Sadžakio žvalgybos tinklui - bent jau 
triumvira taip galvojo. 

- Gali nugirsti kiti triumvirato nariai. Na, ir kas? - tyliai pra- 
šneko Kihurė. Ji nenorėjo be reikalo rizikuoti, tačiau užsičiaup- 
ti irgi neketino. - Jeigu įvykiai toliau taip klostysis, mums teks 
jiems pasipriešinti. Beje, Sudžika minėjo, jog Sadžakio pasiklau- 
symo sistema ne taip išplėtota, kaip tu manai. Net jeigu ji klydo, 
dabar triumviras užsiėmęs kitais reikalais. 

- Tai pavojinga... pernelyg pavojinga. - Matyt, suvokdama, 
jog Kihurė kalba protingai - kažkuriuo momentu, netolimoje at- 
eityje, joms iš tikrųjų reikės atsisakyti gudrybių ir atvirai maiš- 
tauti, - Voljova trūktelėjo aukštyn rankovę ir parodė bendražygei 
apyrankę, kurios ekranėlyje žvilgėjo diagramos ir lėtai slenkan- 
tys skaitmeninį pavidalą įgavę duomenys. - Su šiuo daikčiuku 
galėčiau kontroliuoti praktiškai bet ką. Tik kokia man iš to nau- 
da? Nusprendęs, jog mėginu sabotuoti operaciją, Sadžakis mane 
užmuš. Jis iš karto pastebėtų, jei ginklas nukryptų nuo nustaty- 
to kurso. Be to, neužmiršk, kad esame Silvesčio įkaitai. Aš ne- 
įsivaizduoju, kaip jis sureaguotų. 

- Turbūt neapsidžiaugtų. Tačiau tai nieko nekeičia. 

Į jųdviejų pokalbį įsiterpė Paskalė: 

- Denas netesės savo grasinimų. Pats man sakė, jog akyse 
neturi jokių sprogstamųjų užtaisų. Anot jo, blefas turėjo išdegti, 
nes Sadžakis nė už ką nedrįstų rizikuoti laivų. 

- Ar esi tikra, kad jis tau nemelavo? 

- Koks čia klausimas? 

- Visiškai normalus tokiomis aplinkybėmis. Sadžakis man 
kelia baimę, bet, iškilus būtinybei, su juo susiremti išdrįsčiau. 
Kas kita - stoti skersai kelio tavo vyrui... 

- Jis nesiims jokių drastiškų veiksmų, - tvirtai atsakė Paska- 
lė. - Patikėkite manimi. 

- Lyg turėtume iš ko rinktis, - purkštelėjo artileristė. Mote- 
rys nusigavo iki lifto. Durims atsidarius, jos žengė į kabiną. Spy- 
riais į sieną nuo batų nupurčiusi gleives Kihurė tarė: - Ilja, tu pri- 
valai sustabdyti savo ginklą. Jeigu jis pasieks Cerberį, mums ga- 
las. Būtent todėl Madmuazelė norėjo, jog nudėčiau Silvestį. Nu- 
manė, kad jis vienaip ar kitaip bandys prasibrauti iki šios plane- 
tos. Gal ir ne viską suprantu, bet dėl vieno dalyko man nekyla jo- 
kių abejonių. Madmuazelė žinojo, jog įgyvendinę jo sumanymą 
mes pakliūsime į rimtą bėdą. Velniškai rimtą bėdą. 

Liftas nušvilpė aukštyn, bet kelionės tikslo Voljova kol kas 
jam nenurodė. 

- Atrodo, tarsi jį pirmyn stumtų Saulės Vagis, - pratarė Pa- 
skalė. - Pakuždėtų mintis, nulemtų jo ateitį. 

- Mintis? - perklausė Kihurė. 

- Pavyzdžiui, apie kelionę į šitą sistemą, - pagyvėjo Voljova. 
- Kihure, pameni, kaip žiūrėjome įrašą apie pastarąją Silvesčio 
viešnagę laive? - artileristė linktelėjo. Ji puikiai prisiminė žvelgu- 
si į holografinio Silvesčio akis ir įsivaizdavusi, kaip užmuša tikrą 
žmogų. - Jau tada jis užuominomis šnekėjo, jog pradėjo mąstyti 
apie ekspediciją į Resurgamą. Tai nedavė mums ramybės, nes 
anuomet jie negalėjo Žinoti apie amarantinus. Ką gi, dabar vis- 
kas aišku. Paskalė sako tiesą. Kaltinti reikėtų Saulės Vagį, kuris 
pastūmėjo Silvestį atvykti į čionykštę sistemą. Jis, ko gero, nė 
nenutuokė, jog padėtį visą laiką kontroliavo tas padaras. 

- Atrodo, Saulės Vagis ir Madmuazelė jau seniai kariauja 
tarpusavyje ir dvikovoje naudojasi mumis. Ji įkalinta neštuvų dė- 
žėje, negali pasitraukti iš Geltakmenio, o Vagis - kažkokia pro- 
graminė esybė... ir vienas, ir kitas pavertė mus savo marionetėmis. 

- Manau, tu teisi, - sutiko Voljova. - Man neramu dėl Saulės 
Vagies. Labai neramu. Nuo tada, kai ėmė maištauti pabūklas, jis 
dingo kaip į vandenį. 

Kihurė nieko neatsakė. Moteris žinojo, jog paslaptingoji bū- 
tybė įsismelkė į jos galvą per paskutinį apsilankymą ginklinėje. 
Prieš išnykdama Madmuazelė perspėjo, kad po kelių valandų - 
arba dienų - Vagis galutinai užvaldys sąmonę. Bet šis pokalbis 
įvyko prieš kelias savaites. Pagal visus apskaičiavimus Madmu- 
azelė jau turėtų būti sunaikinta, o neprašytas svečias - pasiekęs 
šlovingą pergalę. Tačiau Kihurė nepastebėjo jokių pokyčių. Tie- 
są sakant, smegeninėje tvyrojo tokia ramybė, kokios ji nejautė 
nuo tų laikų, kai atsipeikėjo Geltakmenyje. Jokių su Gaudynių 
žaidimu susijusių implantų, kurie užfiksuodavo netoliese besi- 
slapstančią auką, jokių vidurnaktį suraibuliuojančių šmėklų. Gal- 
būt, pamanė ji, Saulės Vagis nusibaigė triumfo akimirką? Ne, 
mažai tikėtina. O kad jis vengė išnirti į sąmonės paviršių, dar la- 
biau slėgė, nes Kihurė nujautė, jog keistoji esybė galų gale pasi- 
rodys ir jos draugija bus ne tokia maloni kaip Madmuazelės. 

- Kurių galų Vagis turėtų reikštis? - gūžtelėjo Paskalė. - Juk 
jis beveik laimėjo. 

- Beveik laimėjo, - pabrėžė Voljova. - Bet mūsų veiksmai 
privers jį įsikišti. Turėtume būti tam pasiruošusios. Ypač tu, Ki- 
hure. Žinai, Saulės Vagis rado būdą, kaip įsiskverbti į Borisą 

Nagornį. Patikėk manimi, nė vienam iš jų simpatijos nejaučiau. 

- Kol dar nevėlu, gal tau derėtų mane kur nors užrakinti. - 
Kihurė ilgai apie tai mąstė ir dabar anaiptol nejuokavo. - Aš kal- 
bu rimtai, Ilja. Nė kiek netrokštu, kad mane vėliau nušautum. 
Mieliau kiurksočiau užrakinta kajutėje. 

- Taip ir padaryčiau, - atsakė triumvira, - jei turėtume kieky- 
binę persvarą prieš kitus. Šiuo momentu Sadžakiui ir Hegaziui 
pasipriešinsime tiktai trise. Vienas Dievas žino, kurią pusę pasi- 
rinks Silvestis. 

Paskalė nutylėjo. 


Trijulė pasiekė karinį archyvą, Voljovos pasirinktą kelionės 
tikslą, apie kurį ji nekalbėjo, kol jos nenusigavo į vietą. Kihurė 
niekuomet nesilankė šiame laivo sektoriuje, tačiau žinojo, kur 
esanti. Ginklų sandėliuose buvojo ne kartą, todėl pažino tik jiems 
būdingą kvapą. 

- Mes įbridome į gilią mėšlo krūvą, tiesa? - paklausė ji. 

Didžiuliame pailgame kambaryje Kihurė pamatė archyvo 
ekraną ir paskirstymo zoną, kur išvydo maždaug tūkstantį į ste- 
lažus sustatytų ginklų. Dar dešimtys tūkstančių galėjo būti kaip- 
mat pagaminti pagal brėžinius, holografiškai perduodamus iš kitų 
laivo sričių. 

- Taip, - atsakė Voljova su nerimą keliančiu pasigėrėjimu. - 
Todėl mums derėtų įsigyti velniškai galingas šaudykles. Pade- 
monstruok savo įgūdžius, Kihure, elkis savo nuožiūra, bet aprū- 
pink mus padoriais ginklais. Siūlyčiau paskubėti - juk tu nenorė- 
tum, kad Sadžakis mus užkluptų anksčiau, nei įgyvendinsime sa- 
vo sumanymą? 

- Tu mėgaujiesi šia pavojinga padėtimi, ar ne? 

- Taip. Ir žinai kodėl? Galbūt tai savižudybė, gal ir ne, bet 
mes pagaliau kažko griebiamės. Visai įmanoma, jog mums lemta 
žūti - kitaip tariant, jokios naudos neišpešime, - tačiau prieš atsi- 
sveikindamos su gyvybėmis bent jau pakovosime. 

Kihurė lėtai sulinksėjo. Išklausiusi Voljovos atsakymo su- 
prato, kad triumvira teisi. Kariškis visada privalėjo įsikišti į jo ne- 
tenkinančią įvykių eigą, net jei pastangos ką nors pakeisti būtų 
bergždžios. Triumvira skubiai parodė, kaip naudotis elementa- 

riausiomis archyvo funkcijomis (laimei, šį darbą buvo galima at- 
likti kone intuityviai), čiupo Paskalę už alkūnės ir apsisuko ketin- 
dama nešdintis iš patalpos. 

- Kur susiruošei? 

- Į tiltelį. Sadžakis pageidaus, jog iš ten pradėčiau plutos 
skaldymo operaciją. 


26 
Cerberis/Hadas, 
Povo Deltos heliosferos pakraštys, 2566-ieji 


Ilgą laiką nematęs žmonos, Silvestis nusprendė, kad Paska- 
lei neteks išvysti jo siekių kulminacijos. Iki to momento, kai Vol- 
jovos pabūklas taranuos Cerberį, beliko vos dešimt valandų. Ma- 
žiau nei po šešiasdešimties minučių prasidės antpuolis, turėsian- 
tis suminkštinti planetos plutą. Turbūt reikšmingą įvykį jis stebės 
be Paskalės draugijos. 

Laivo kameros nuolat spiginosi į perdirbtą “Loreaną"", ir net- 
gi dabar jis švytėjo projekcinėje tiltelio sferoje, tarytum sklęstų 
už poros kilometrų, o ne už milijono. Žiūrovai regėjo pabūklo šo- 
ną, kadangi transformuotas laivas artėjo prie trojėno taško, tuo 
tarpu šviesaeigis Hado ir jo slapuko planetinio bičiulio atžvilgiu 
tebebuvo pakrypęs devyniasdešimties laipsnių kampu pagal laik- 
rodžio rodyklę. Nė viena iš mašinų neskrido normaliomis orbito- 
mis, tačiau dėl silpno gravitacinio Cerberio lauko pastangos iš- 
saugoti dirbtines trajektorijas reikalavo minimalių energijos są- 
naudų. 

Silvesčiui draugiją palaikė Sadžakis su Hegaziu, kurie sken- 
dėjo rausvoje iš hologramos plūstančioje šviesoje. Dabar viskas 
paraudonavo. Ganėtinai arti žibantis Hadas priminė purpurinį 
taškelį; nors ir blyški, Povo Delta rusvai nutvieskė kiekvieną ob- 
jektą, esantį jos orbitoje. Patalpoje šviesos šaltinį įkūnijo tiktai 
projekcinė sfera, todėl raudonis prasismelkė ir į tiltelį. 

- Kur, po velnių, dingo toji brezgainik Voljova? - suurzgė 
Hegazis. - Aš maniau, kad prakeikta karvė turėtų mums parody- 
ti, ką sugeba jos siaubo kambarys. 

Nejau triumvira tikrai nutarė krėsti kvailystes, pagalvojo Sil- 
vestis, ir sabotuoti antpuolį, kurį pati suorganizavo? Jei tai tiesa, 

vadinasi, jis apsiriko vertindamas Voljovą. Triumvira pasidalino 
nuogąstavimais, kuriuos pakurstė Kihurės iliuzijos, bet negali bū- 
ti, kad šiomis rimtai tikėjo. Matyt, pritarė priešingam požiūriui 
mėgindama išsiaiškinti, ar jis tikras savimi. 

- Belieka viltis, sūnau, jog tu teisus, - pastebėjo Kalvinas. 

- Jau pradėjai skaityti mano mintis? - balsu atsiliepė Silvestis, 
neketindamas nieko slėpti nuo porelės triumvirato narių. - Tobu- 
lini įgūdžius? 

- Tarkim, jog aš vis labiau prisitaikau prie tavo nervų siste- 
mos, - atsakė balsas. - Pasak visų teorijų, jei pakankamai ilgai 
lindėsiu tavo galvoje, kažkas panašaus neišvengiamai turi atsitik- 
ti. Paprasčiau kalbant, aš tik bandau sukurti tikroviškesnį proce- 
sų, vykstančių tavo smegenyse, modelį. Iš pradžių tegalėjau su- 
vokti tavo mintis iš reakcijų. Dabar man nereikia laukti, kol su- 
reaguosi, kad suprasčiau, ką galvoji. 

Štai tau dar viena mintis, pamanė Silvestis. Atsiknisk. 

- Jei norėjai manimi atsikratyti, reikėjo tai padaryti prieš ke- 
lias valandas, - pratarė Kalvinas. - Regis, mano kompanija tau 
prie širdies. 

- Kuriam laikui, - atkirto Silvestis. - Patarčiau prie to ne- 
įprasti, Kalai. Aš nesirengiu tau leisti amžinai manyje parazituoti. 

- Tavo žmona kelia man nerimą. 

Silvestis nukreipė akis į triumvirus. Staiga jis pajuto nebeno- 
rįs, kad jo pokalbį su simuliacija girdėtų aplinkiniai, todėl pateikė 
atsakymą mintimis. 

- Man irgi dėl jos neramu, tačiau tai ne tavo reikalas. 

- Kai klausėmės Voljovos ir Kihurės, užfiksavau jos reakci- 
ją. 

Ir kas galėtų Paskalę kaltinti, pamanė Silvestis. Jis pats jau- 
tėsi nesmagiai, kai triumvira mestelėjo Saulės Vagies vardą it 
kokią giluminę bombą. Aišku, Voljova nežinojo, koks reikšmin- 
gas šis vardas - tuo momentu jis tikėjosi, jog Žmona neprisimins, 
kur girdėjo apie Saulės Vagį. Tačiau Paskalei smegenų vingių 
nestigo, ir tai viena iš priežasčių, dėl kurios Silvestis ją mylėjo. 

- Vargu ar mano žmona patikėjo tos porelės kalbomis. 

- Džiaugiuosi, jog esi toks tikras. 

- Ji nė už ką nebandytų manęs sustabdyti. 

- Viskas priklauso nuo aplinkybių, - paprieštaravo Kalvinas. 
- Jei Paskalė nuspręs, jog tavo gyvybei gresia rimtas pavojus - ir 
jeigu ji nuoširdžiai tave myli, - tuomet norą tau trukdyti įtakos ne 
sveikas protas, o jausmai. Gal ne vien meilė. Žinoma, tai nereiš- 
kia, kad ji netikėtai ims tavęs nekęsti arba mėgausis galimybe 
sužlugdyti tavo ambicijas. Veikiau priešingai. Tokia įvykių eiga 
Paskalę skaudintų. 

Silvestis vėl pažvelgė į projekciją, į kūginį Voljovos placdar- 
mo pavidalą. 

- Spėju, jog mums gali grėsti rimtesnės problemos, nei atro- 
do iš pirmo žvilgsnio, - pratęsė Kalvinas, - todėl derėtų imtis vi- 
sų atsargumo priemonių. 

- Argi aš ne apdairus? 

- Be abejo, ne. Aš puikiai tave suprantu. Tave žavi ir stimu- 
liuoja pavojaus galimybė, teisingai? Kiekvienas priešininkų argu- 
mentas tik sustiprins tavo pasiryžimą. Nes tu jauti žinių badą, 
kurio nepajėgi numalšinti, nors ir žinai, kad būsima puota gali ta- 
ve pražudyti. 

- Pats geriau nepasakyčiau, - sutiko Silvestis ir sekundę pa- 
dvejojęs kreipėsi į Sadžakį: - Velniai rautų, kur prapuolė ta pra- 
keikta moteris? Negi ji nesuvokia, kad mūsų laukia darbas? 

- Aš jau čia, - nuskambėjo Voljovos, drauge su Paskale įžen- 
giančios į tiltelį, balsas. Abi moterys sėdo į krėslus, o šie savo 
ruožtu prisijungė prie kitų pakildami į kambario viršų, iš kur atsi- 
vėrė geriausias vaizdas į projekcinę sferą. 

- Lai prasideda mūšis, - tarė Sadžakis. 


Voljova užmezgė ryšį su pabūklų saugykla pirmą kartą nuo 
tada, kai subruzdo vienas iš ginklų. 

Anot sąmonės kamputyje sukirbėjusios minties, panašiai 
maištauti - išsivaduoti iš jos kontrolės ir veikti savarankiškai - ga- 
lėtų bet kuris pabūklas. Tokios tikimybės atmesti nevalia, tačiau 
Voljova buvo pasiruošusi surizikuoti. Jei Kihurė sakė tiesą, tuo- 
met Pasiutėlį užvaldžiusią Madmuazelę sunaikino Saulės Vagis. 
Dabar bent jau ne ji bandys užgrobti ginklus. 

Triumvira atrinko pustuzinį pabūklų, kurie savo galia buvo 
gerokai silpnesni už kitus saugykloje tūnančius agregatus (ji taip 

vylėsi), bet pranoko įprastas “Begalybės" šaudykles. Atgiję šeši 
ginklai pranešė apie savo kovinę parengtį - Voljovos apyrankėje 
įniko pulsuoti šiurpūs kaukolės formos simboliai. Įtaisai nuslinko 
bėgiais, išniro iš saugyklos į mažesnę šliuzo kamerą, iš kur per- 
sikėlė šviesaeigio išorėn praktiškai tapdami automatiniais, per- 
dėm militarizuotais erdvėlaiviais. Šeši pabūklai priminė vieni kitus 
tik bendrais visiems pragaro klasės ginklams būdingais kontūrais. 
Pora jų funkcionavo kaip raketų, lekiančių kone šviesos greičiu, 
paleidimo įrenginiai, tačiau panėšėjo į tokių ginklų prototipus, ku- 
riuos sumontavo tarpusavyje konkuruojančios projektuotojų ko- 
mandos. Savo pailgais cilindrais ir pagalbinėmis sistemomis nu- 
karstytais vamzdžiai jie panėšėjo į antikines haubicas. Likusią 
ketveriukę sudarė gama spindulių lazeris (gerokai galingesnis už 
laivo atitikmenis), supersimetrinis spinduliasvaidis, paspartintos 
antimaterijos projektorius ir kvarkais šaudantis prietaisas. Nė vi1e- 
nas nebūtų sunaikinęs planetos kaip Pasiutėlis, kurį bandė paleis- 
ti į darbą Madmuazelė, kita vertus, niekam nesinorėtų priešais 
juos atsidurti... arba kiūtoti šių ginklų akiratyje esančiame pa- 
saulyje. Be to, priminė sau Voljova, “Begalybės"' įgula, užuot ke- 
tindama išskaidyti Cerberį į molekules, tiesiog rengėsi pralaužti 
jo plutą. Tokią užduotį derėjo atlikti subtiliai. 
O taip, ypač subtiliai. 


- Duok ginklą, kuriuo galėtų naudotis naujokas, - tarė Kihurė 
neryžtingai mindžikuodama šalia karinio archyvo paskirstytojo. - 
Tik nerodyk žaisliukų. Man reikia šio to rimtesnio. 

- Pageidausite spindulinio ar šaudančio kulkomis, madam? 

- Mane patenkins nedidelio galingumo spinduliasvaidis. Nė 
kiek netrokštu, kad Paskalė prakiurdytų laivo korpusą. 

- Nuostabus pasirinkimas, madam. Gal madam norėtų pri- 
sėsti ir pailsėti, kol surasiu ginklą, atitinkantį jūsų reikalavimus? 

- Jei tu neprieštarauji, madam pastovės. 

Ją aptarnavo paskirstytojo gama lygio esybė - krūtinės 
aukštyje virš stalo su Žžiojinčia prorėža iškilusi holografinė galva. 
Iš pradžių Kihurė dairėsi tiktai į ginklus, išrikiuotus palei sieną, 
paslėptus už stiklinių vitrinų, ant kurių puikavosi plokštelės su 
smulkiais jų eksploatacijos aprašymais, pagaminimo data ir isto- 

rija. Iš esmės Kihurę tai tenkino, todėl gana greitai ji jau laikė 
lengvus sau ir Voljovai skirtus ginklus. Išsirinko porą elektro- 
magnetinių adatinių, savo išvaizda primenančių Gaudynių žaidi- 
mo dalyvių mėgstamas šaudykles. 

Voljova bloga lemiančiu balsu užsiminė, kad joms prireiks 
sunkesnės artilerijos, todėl Kihurė ir tuo pasirūpino, bet šį kartą 
ne viską gavo iš vitrinų. Nūnai rankose gniaužė žavingą greita- 
ciklį plazmasvaidį, pagamintą prieš tris šimtmečius, bet anaiptol 
ne pasenusį. Dėl taikymo sistemos, užmezgančios tiesioginį ry- 
šį su šaulio smegenimis, jis labai pravers artimoje kovoje. Pakė- 
lusi gan lengvą ginklą moteris pasijuto taip, tarsi būtų gimusi šau- 
dyti plazmasvaidžiu. Žvilgsnį traukė tiesiog nepadoriai kerintis 
juoda oda aptrauktas jo karkasas. Pro ertmes, prapjautas bliz- 
gančiame apdangale, žvilgėjo ekranėliai, kuriuose slinko rodmenų 
eilutės, kyšojo valdymo prietaisai ir jungčių mechanizmai. Ginklas 
jai tiks, tačiau ką surasti Voljovai? Kihurė žvalgėsi po lentynas 
tiek laiko, kiek drįso sugaišti (neilgiau kaip penkias minutes), bet 
nerado nieko panašaus į tai, ką regėjo mintyse, nors aplinkui ne- 
trūko intriguojančių ir netgi pribloškiančių technologijų. 

Teko kreiptis pagalbos į karinio archyvo duomenų bazę. Ki- 
hurė žinojo, kad joje įmanoma aptikti keturis milijonus per dvyli- 
ka amžių sukurtų rankinių ginklų pavyzdžių - nuo primityviausių, 
kibirkštimi užžiebiamų, kulkomis šaudančių muškietų iki krau- 
piausių, technologiškai pažangiausių mirtį nešančių pabūklų. 

Ir taip nemenką asortimentą neapsakomai praplėsdavo kū- 
rybinės archyvo galios. Gavęs konkrečias instrukcijas jis persi- 
jodavo turimus brėžinius, suliedavo optimaliausias jau egzistuo- 
jančių ginklų savybes ir per kelias sekundes susintetindavo visiš- 
kai naują, individualiam vartotojui pritaikytą šaunamąjį įtaisą. 

Pasibaigus sintezės procedūrai - kaip ir dabar, kai Kihurė 
paprašė pistoleto, kurį ketino įteikti Paskalei, - stalo viršuje atsi- 
verdavo išpjova, ir archyvo kūrinys pakildavo aukštyn ant pail- 
gos lėkštutės spinduliuodamas ultrasterilų blizgesį, vis dar įkaitęs 
nuo gamybinio proceso karščio. 

Moteris kilstelėjo Paskalės pistoletą, nužvelgė vamzdį, pa- 
svėrė ginklą rankoje, pirštais perbraukė per spindulio galingumą 
nustatančius į rankeną įmontuotus mygtukus. 

- Jis puikiai jums dera, madam, - tarė paskirstytojas. 
- Ginklas skirtas ne man, - atsakė Kihurė paslėpdama pisto- 
letą kišenėje. 


Šeši Voljovos pabūklai išpurškė dujų čiurkšles ir sparčiai nu- 
tolo nuo laivo, skriedami įmantriais viražais link tų kosminės erd- 
vės taškų, iš kurių, nors ir netiesiogiai, rengėsi užlieti Cerberį ug- 
nimi. Tuo tarpu placdarmas, vis mažindamas greitį, artėjo prie 
planetos paviršiaus. Triumviros manymu, pasaulis jau turėjo už- 
fiksuoti, kad atvykėlis - tai milžiniškas dirbtinis objektas. Gal net 
atpažino, jog šis kitados buvo “Loreanu"'. Dabar mechanizmais 
prisotintoje plutoje tikriausiai vyko įnirtingai ginčai. Vieni kom- 
ponentai ragino tučtuojau užpulti objektą, šiam dar netapus rimta 
problema. Kiti siūlė neprarasti atsargumo ir tvirtino, esą nekvies- 
tą svečią nuo Cerberio dar skiria pakankamai didelis atstumas, 
todėl, bandant jį žaibiškai sunaikinti, reikėtų surengti itin galingą 
antpuolį, tačiau toks atviras jėgos demonstravimas galbūt pa- 
trauktų nepageidaujamą dėmesį. Maža to, ko gero, teigė pacifis- 
tinės sistemos, kol kas objektas nerodė jokio priešiškumo. Tur- 
būt nė neįtaria apie dirbtinę Cerberio prigimtį. Tiesiog apšniukš- 
tinės pasaulį ir paliks jį ramybėje. 

Voljova nė kiek netroško pacifistų pergalės. Ji norėjo, kad 
lemiamą žodį tartų koncentruoto prevencinio puolimo šalininkai, 
ir kuo greičiau, per artimiausią minutę. Triumvirai magėjo išvys- 
ti, kaip Cerberis pavers placdarmą dulkėmis. Tuomet galas vi- 
soms bėdoms. Lygiai taip pat jau buvo sunaikinti Silvesčio zon- 
dai, tad jų padėtis veikiausiai niekaip nepasikeis. Gal užtektų at- 
sakomojo Cerberio smūgio, kad išsipildytų Madmuazelės noras, 
ir prie nelemto pasaulio Silvestis daugiau nekištų nagų. Šiaip ar 
taip, į planetą niekas neįstengtų įsiskverbti. Jie pripažintų pralai- 
mėjimą ir keliautų namo. 

Deja, nieko panašaus neįvyks. 

- Tu ketini iš čia aktyvuoti savo pabūklus, Ilja? - Sadžakis 
kryptelėjo galva į projekciją. 

- Kodėl gi ne? 

- Aš maniau, jog tuo užsiims Kihurė. Iš ginklinės. Argi ne to- 
kios pareigos priklauso artileristei? - jis atsigręžė į Hegazį ir 

sušnibždėjo taip garsiai, kad visi išgirdo: - Pradedu spėlioti, kurių 
velnių ją užverbavome... ir kodėl Voljova neleido nuskenuoti jos 
smegenų. 

- Matyt, ji vis dėlto atneša kažkokios naudos, - atsiliepė chi- 
merą. 

- Kihurė sėdi ginklinėje, - pamelavo Voljova. - Palikau ją at- 
sargai. Iškviesiu tiktai pačiu blogiausiu atveju. Būkime sąžinin- 
gi. Juk tie ginklai priklauso ir man. Kodėl negaliu jais naudotis, 
kai padėtis visiškai kontroliuojama? 

Apyrankės rodmenys, iš dalies atspindintys informaciją, pa- 
teikiamą projekcijos sferoje, viduryje tiltelio, pranešė, jog po tris- 
dešimties minučių pabūklai pasieks taškus, iš kur pradės šaudyti 
į planetą. Nuo laivo ginklai bus nutolę per ketvirtį milijono kilo- 
metrų, ir tuomet nebeliks jokios priežasties, dėl kurios jie nega- 
lėtų paleisti ugnies. 

- Gerai, - tarė Sadžakis. - Trumpam išsigandau, jog tu ne vi- 
sa siela atsidavusi mūsų siekiams. Bet, klausydamasis tavo žo- 
džių, išgirdau šnekant senąją Voljovą. 

- Nuostabu, - sumurmėjo Silvestis. 


27 
Cerberis/Hadas, 
Povo Deltos heliosferos pakraštys, 2566-ieji 


Juodi pabūklų simboliai nenumaldomai artėjo link jiems skirtų 
taškų, iš kur, gavę atitinkamus nurodymus, visa savo siaubinga 
jėga ruošėsi smogti Cerberiui. Planeta niekaip į juos nereagavo 
ir neišsidavė esanti kažkuo daugiau nei paprasčiausias pasaulis. 
Ji tik kybojo erdvėje, pilka ir nusėta siūlėmis tarytum maldai pa- 
lenktas kaukolės kiaušas. 

Galų gale, sulaukus lemtingo momento, nuo projekcinės sfe- 
ros teatsklido švelnus zvimbimas, ir hologramoje nušvito nuliai, 
kuriuos netrukus turėjo pakeisti augančios skaitmenų reikšmės. 

Pirmasis prasižiojo Silvestis. Jis atsisuko į sustingusią Voljo- 
vą. 

- Kodėl nieko nevyksta? Kodėl tavo ginklai nešaudo? 

Triumvira, sutelkusi dėmesį į apyrankės rodmenis, kilstelėjo 
galvą lyg žmogus, kuris ką tik atsigavo iš transo būsenos. 

- Nes aš neperdaviau jokio įsakymo, - atsiliepė taip tyliai, 
kad aplinkiniai privalėjo įtempti ausis, idant išgirstų jos žodžius. - 
Neliepiau pabūklams šaudyti. 

- Nesupratau? - nuskambėjo Sadžakio balsas. 

- Tu ne kurčias, - garsiau prabilo Voljova. - Aš neliepiau 
jiems šaudyti. 

Kaip įprastai Sadžakio spinduliuojama šalta ramybė atrodė 
kur kas grėsmingesnė nei teatrališki riksmai. 

- Mums liko pakankamai minučių, per kurias galėtume pra- 
dėti antpuolį, - pratarė jis. - Kol dar įmanoma, siūlau tau apsigal- 
voti. 

- Ko gero, - įsiterpė Silvestis, - mes jau nebeturime jokių ga- 
limybių. 

- Tai triumvirato reikalas, - pareiškė Hegazis. Ant krėslo 
ranktūrių sublizgo plienu apkalti jo krumpliai. - Ilja, jei dabar įsa- 
kysi, galbūt mums pavyks... 

- Nieko nebus, - atkirto ji. - Vadinkite tai maištu arba išda- 
vyste. Man nusispjaut. Aš daugiau neketinu dalyvauti šioje be- 
protystėje. - Staiga Voljova tūžmingai dėbtelėjo į Silvestį. - Ne- 
apsimetinėk, kad nenutuoki, kodėl taip elgiuosi. 

- Ji teisi, Denai. 

Į pašnekesį įsijungė Paskalė, ir akimirkai visų žvilgsniai nu- 
krypo į ją. 

- Tu žinai, kad Ilja sako tiesą. Mes neturime teisės rizikuoti, 
kad ir kaip to trokštum. 

- Kihurė įtikino ir tave. - Naujiena, jog Žmona perėjo Voljo- 
vos pusėn, ne itin nustebino ir nepakurstė tokio kartėlio, kokio jis 
tikėjosi. Silvestis suvokė, kad nepajėgs išsivaduoti iš savo įnorių 
pančių, bet vis vien ja žavėjosi. 

- Ji žino tai, apie ką mes neturime jokio supratimo, - pridūrė 
Paskalė. 

- Po velnių, kuo čia dėta Kihurė? - gižliai suurzgė Hegazis 
įsmeigdamas akis į Sadžakį. - Kam rūpi toji juodadarbė? Ar bū- 
tinai privalome įterpti ją į pokalbį? 

- Deja, taip, - atsakė Voljova. - Viskas, ką girdėjai, yra gry- 
na tiesa. Jei mėginsime įgyvendinti savo sumanymą, tai bus bai- 
siausia klaida mūsų gyvenime. 

Sadžakio krėslas nutolo nuo Hegazio ir priartėjo prie Voljo- 
vos. 

- Jeigu nesiruoši įsakyti pabūklams pulti, leisk juos kontro- 
liuoti man. - Jis rankos mostu paragino nusisegti ir atiduoti apy- 
rankę. 

- Verčiau jam paklusk, - tarė Hegazis. - Antraip tau geruoju 
nesibaigs. 

- Nė kiek tuo neabejoju, - atšovė Voljova ir staigiu judesiu 
nusiplėšė apyrankę. - Tu nieko nepeši, Sadžaki. Pabūklai klau- 
so tik mano arba Kihurės instrukcijų. 

- Duokš ją man. 

- Perspėju, tu pasigailėsi. 

Vis dėlto triumvira ištiesė savo papuošalą, ir Sadžakis čiupo 
Jį tarsi vertingą auksinį amuletą. Sekundę kitą vartė apyrankę 
rankose, galop užsisegė ją ant riešo. Įbedė žvilgsnį į ekranėlį, ku- 
riame užsižiebė diagramos, prieš akimirką švytėjusios ant Voljo- 
vos rankos. 

- Kalba triumviras Sadžakis, - paskelbė jis, prieš kiekvieną 
žodį lyžtelėdamas lūpas, akivaizdžiai mėgaudamasis valdžia. - 
Nesu tikras, kokias procedūras turėčiau atlikti, todėl paprašysiu 
bendradarbiauti. Noriu, kad šeši aktyvuoti pabūklai pradėtų... 

Neužbaigęs sakinio Sadžakis išsprogino akis į savo riešą. Iš 
pradžių žvilgsniu spinduliavo sąmyšį, kurį neilgai trukus pakeitė 
kažkas labai artima baimei. 


- Tu, klastinga sena pasalūne, - neslėpdamas nuostabos 1š- 
košė Hegazis. - Visada galvojau, kad savo rankovėje slepi kozi- 
rį, bet nemaniau, jog tiesiogine prasme. 

- Aš nelinkusi į dviprasmybes, - atšovė Voljova. 

Sadžakio fizionomiją perkreipė skausmas, nes apyrankė aiš- 
kiai įsikirto į riešą. Surakinta ranka išblyško ir įgavo vaško at- 
spalvį. Laisvos rankos pirštai nuožmiai draskė pančius. Bergž- 
džios pastangos. Ji tuo pasirūpino. Sagtis užsiplombavo, ir dabar, 
įsitempiant plastiko polimerų grandinėms, prasidėjo skausmin- 
gas, lėtas amputacijos procesas. Įkalinusi savyje riešą apyrankė 
kaipmat užfiksavo, jog DNR nepriklauso jos savininkei, tačiau 

ėmė pjauti plaštaką tik tuomet, kai Sadžakis pabandė perimti lai- 
vo sistemų kontrolę. Galima sakyti, jog šiuo atžvilgiu Voljova 
pademonstravo atlaidumą. 

- Patrauk ją, - sulemeno triumviras. - Patrauk ją... tu, su- 
mauta kale... maldauju... 

Voljovos apskaičiavimais, praeis dar pora minučių, kol apy- 
rankė nukirs ranką - dar pora minučių, kol kambaryje pasigirs 
kaulo traškesys, su sąlyga, kad jo nenustelbs Sadžakio inkšti- 
mas. 

- Kokios prastos tavo manieros, - priekaištingai tarstelėjo ji. 
- Argi taip reikia prašyti? Bent jau dabar galėtum prisiminti 
mandagumą... 

- Liaukis, - nutraukė ją Paskalė. - Nežinau, kas čia vyksta, 
bet meldžiu... užtenka. 

Voljova patraukė pečiais ir kreipėsi į chimeriškąjį triumvirą: 

- Gali ją pašalinti, kol neaptiškome krauju. Esu tikra, jog turi 
reikalingus instrumentus. 

Hegazis pažiūrėjo į vieną plieninę savo ranką tarsi norėda- 
mas įsitikinti, kad ji neorganinės kilmės. 

- Patrauk ją! - suspigo Sadžakis. - Tučtuojau! 

Nuvairavęs krėslą prie bendražygio triumviro Hegazis kibo 
į darbą. Regis, demontavimo procesas sukėlė dar didesnį skaus- 
mą nei amputacija. 

Silvestis tylėjo. 

Kai Hegazis nulupo apyrankę, metalinės jo rankos buvo pa- 
raudusios nuo žmogaus kraujo. Pančių likučiai išslydo 1š pirštų 1r 
įveikę dvidešimties metrų atstumą pokštelėjo į grindis. 

Vis dar aimanuodamas Sadžakis su pasibjaurėjimu nudelbė 
savo riešą. Apyrankė nenukirto plaštakos, bet šleikščiose žaiz- 
dose buvo matyti kaulai ir sausgyslės; link tolimų grindų purpu- 
rinėmis gijomis tekėjo kraujo lašai. Nenorėdamas nukraujuoti 
triumviras prispaudė sužalotą galūnę prie pilvo. Galų gale jis už- 
sičiaupė, ilgokai tylėjo, po to išbalusį veidą atsuko į Voljovą. 

- Tu už tai sumokėsi, - ištarė. - Prisiekiu. 

Būtent tuo momentu šaudyti pradėjo patalpoje išdygusi Ki- 
hurė. 

* * * 

Be abejo, planą ji turėjo, nors ir ne itin aiškų. Tačiau įžengu- 
si į tiltelį ir pamačiusi iš viršaus tekančią kraujo srovelę, Kihurė 
negaišo laiko apmąstymams, kaip derėtų pakoreguoti savo 
veiksmus. Tiesiog paleido šūvius į lubas, idant atkreiptų aplinki- 
nių dėmesį. 

Ilgai neužtruko. 

Ji nutarė pasinaudoti plazmasvaidžiu. Visų pirma paregulia- 
vo ginklą taip, kad šis funkcionuotų mažiausiu galingumu. Atjun- 
gė greito šaudymo režimą, todėl turėjo spūsčioti gaiduką leisda- 
ma plazmos impulsus. Pirmasis lubose išgraužė metro sker- 
smens kraterį, ir iš viršaus pliūptelėjo dantytų, apsvilusių atplaišų 
liūtis. Nė kiek negeisdama pradeginti skylės laivo korpuse, ant- 
rąjį impulsą ji nukreipė šiek tiek dešiniau. Viena skeveldra nu- 
švilpė kiaurai projekcinę sferą, tad holograma akimirkai suraibu- 
liavo. Taip prisistačiusi Kihurė išjungė ginklą ir užsimetė jį ant 
peties. Voljova, kuri akivaizdžiai numatė kitą bendrininkės žings- 
nį, nukreipė link jos savo krėslą. Kai tarp moterų beliko penki 
metrai, Kihurė sviedė jai vieną iš adatinių šaudyklių, aptiktų ka- 
rinio archyvo stelažuose. 

- Įteik šitą Paskalei, - sušuko švystelėdama spindulinį pisto- 
letą. Voljova vikriai sugavo abu ginklus ir vieną jų perdavė Sil- 
vesčio Žmonai. 

Jau spėjusi įvertinti padėtį Kihurė pastebėjo, jog kraujas, ku- 
ris pagaliau nustojo lietis, tiško iš Sadžakio. Triumviras atrodė 
prastai - glaudė ranką prie savęs, tarsi ši būtų sulaužyta arba 
jam kažkas būtų smogęs į pilvą. 

- Ilja, tu pradėjai linksmintis be manęs, - papriekaištavo Ki- 
hurė. - Aš jaučiuosi nuvilta. 

- Kaltink ne mane, o aplinkybes. 

Artileristė pažvelgė į sferą mėgindama susigaudyti, kas 
vyksta už laivo ribų. 

- Ginklai iššovė? 

- Ne, tokio įsakymo jiems neperdaviau. 

- Dabar ji nė to nebegali padaryti, - įsiterpė Silvestis. - He- 
gazis sunaikino triumviros apyrankę. 

- Jis perėjo į mūsų pusę? 

- Ne, - papurtė galvą Voljova. - Tiesiog nepakenčia kraujo 
vaizdo. Ypač kai kruvinos žaizdos atsiveria Sadžakiui. 

- Jam reikia pagalbos, - susirūpino triumviru Paskalė. - Dėl 
Dievo meilės, neleiskite jam nukraujuoti. 

- Nieko mūsų bičiuliui neatsitiks, - užtikrino Voljova. - Jis 
chimeriškos prigimties kaip Hegazis, tik gal ne taip akivaizdžiai. 
Sadžakio kraujotakos sistemoje jau ėmė darbuotis medi-mašinos, 
kurios pagreitintu režimu atkurs pažeistas ląsteles. Net jei apy- 
rankė būtų nupjovus: ranką, jis užsiaugintų naują, ar ne, Sadža- 
ki? 

Išsekusi sužeistojo fizionomija bylojo, jog dabar jam nepa- 
kaktų jėgų atsiauginti nago, ką jau kalbėti apie ranką. Pagaliau 
triumviras linktelėjo. 

- Kam nors reikėtų mane nuvesti į izoliatorių. Medi-mašinos 
- ne stebukladarės. Jų galios ribotos. O mano skausmo recepto- 
riai, patikėkite, veikia visu pajėgumu. 

- Jis teisus, - pritarė Hegazis. - Nepervertink jo mechaniz- 
mų. Nori, kad Sadžakis mirtų? Verčiau apsispręsk. Aš galiu pa- 
lydėti jį 1zoliatoriun. 

- Ir pakeliui užsuktumėte į karinį archyvą? - Voljova kreste- 
lėjo galva. - Dėkui, bet ne. 

- Tuomet aš jį nuvesiu, - pasisiūlė Silvestis. - Juk kol kas 
manimi pasitikėjai. 

- Susikišk mano pasitikėjimą į vieną vietą, svinja, - atkirto 
triumvira. - Antra vertus, tu nežinosi, ką veikti archyve, net jeigu 
ten nusigausi. Sprendžiant iš Sadžakio būsenos, nieko protinga jis 
negalės pasiūlyti. 

- Ar tai reiškia, kad sutinki? 

- Tik paskubėk, Denai. - Voljova pabrėžė savo žodžius 
bakstelėdama adatiniu; prie gaiduko priglaustas jos pirštas įsi- 
tempė. - Jei negrįši po dešimties minučių, liepsiu Kihurei tave su- 
rasti. 

Po minutės abu vyrai pasišalino iš tiltelio. Sadžakis vilko ko- 
jas kone užgriuvęs ant Silvesčio. Be šio pagalbos greičiausiai ne- 
būtų įstengęs žengti nė žingsnio. Kihurė nejučia ėmė spėlioti, ar 

triumviras sugebės pasiekti izoliatorių sąmoningos būklės, tačiau 
netrukus suprato, kad jai tai nė velnio nerūpi. 

- Jeigu jau prakalbome apie archyvą... - nutęsė moteris, - 
tau nereikėtų jaudintis, jog kas nors mėgins juo pasinaudoti. Iš- 
taškiau sumautą paskirstytoją, kai tik gavau, ko norėjau. 

Voljova apsvarstė išgirstus žodžius ir pritardama linktelėjo. 

- Mąstei taktiškai, Kihure. 

- Nieko panašaus. Mane suerzino tą vietą valdanti esybė. 
Nusprendžiau ją išskrosti 1r pasvilinti. 

- Vadinasi, mes laimėjome? - pasiteiravo Paskalė. - Įgyven- 
dinome savo tikslą? 

- Atrodo, taip, - atsakė Kihurė. - Sadžakis iš žaidimo iškrito, 
mūsų draugužis Hegazis vargu ar kels rūpesčių. O tavo vyras... 
nemanau, kad jis tesės pažadą ir visus mus išžudys. 

- Kaip gaila, - burbtelėjo Hegazis. 

- Aš jums sakiau, kad jis blefavo, - priminė Paskalė. - Tai- 
gi... mes vis dar galime atšaukti ginklus, ar ne? - moteris pažvel- 
gė į Voljovą, kuri akimoju linktelėjo. 

- Žinoma. - Iš savo striukės kišenės ramybę spinduliuojanti 
triumvira išsitraukė naują apyrankę ir užsisegė ją ant riešo. - 
Nejau manėte, kad būsiu tokia kvaila ir neturėsiu pakaitalo? 

- Tik ne tu, Ilja, - atsiliepė Kihurė. 

Voljova mažne priglaudė apyrankę prie lūpų ir išdrožė į 
mantras panašias komandas, kuriomis apėjo įvairius saugumo ly- 
gius. Galų gale, kai aplinkiniams nusibodo laukti, ji tarė: 

- Visiems pabūklams įsakau grįžti į laivą. Kartoju, visiems 
pabūklams įsakau grįžti į laivą. 

Jokių pokyčių jos nesulaukė - netgi tuomet, kai praslinko pa- 
kankamai sekundžių, per kurias ginklai būtų nusigavę atgal į švie- 
saeigį, - išskyrus tai, kad juodi pabūklų simboliai paraudo ir ėmė 
ritmiškai blykčioti. 

- Kas atsitiko, Ilja? - paklausė Kihurė. 

- Pabūklai rengiasi šauti, - atsakė ji šaltu balsu, lyg nebūtų 
labai nustebusi. - Gan greitai sulauksime siaubingai nemalonių 
įvykių. 

28 
Cerberis/Hadas, 
Povo Deltos heliosferos pakraštys, 2566-ieji 


Ji vėl nebekontroliavo padėties. 

Voljova bejėgiškai stebėjo, kaip pabūklai apšaudo Cerberį. 
Pirmieji taikinį kliudė spindulinių ginklų impulsai, ir pilką pasau- 
lio foną - tame paviršiaus taške, kurį veikiai taranuos placdarmas 
- nudažė melsvai balzganas švytėjimas. Projekciniai pabūklai tru- 
putį vėlavo - žinia apie sėkmingus jų šūvius pasiekė tiltelį po ke- 
lių sekundžių. Žiūrovų akiratyje pasipylė įspūdinga gausa pliūps- 
nių, į planetą įsirėžė neutroniniai ir antimaterijos užtaisai. Trium- 
vira nesiliovė riaumojusi įsakymų į apyrankę, reikalavo nusigin- 
kluoti, tačiau viltis, jog pasiseks ką nors pakeisti, nenumaldomai 
seko. Vieną sekundę ji net pagalvojo, jog atsarginė apyrankė 
sugedusi, bet, žinoma, ginklai funkcionavo autonomiškai ne dėl 
šios priežasties. Jie pliekė anaiptol ne padrikai. Rodės, tarytum 
vykdytų instrukcijas, sklindančias iš laivo gelmių. 

Iš Voljovos kažkas perėmė kontrolę. 

- Kas čia vyksta? - sušuko Paskalė tokiu balsu, lyg nesitikė- 
tų normalaus atsakymo. 

- Spėju, jog viskuo kaltas Saulės Vagis, - atsiliepė triumvira, 
numojusi ranka į apyrankę, galutinai praradusi viltį, kad ginklai jai 
paklus. - Tikrai ne Kihurės Madmuazelė. Net jei pajėgtų užval- 
dyti pabūklų saugyklą, ji kiek įmanydama stengtųsi užkirsti kelią 
puolimui. 

- Matyt, jo dalis liko ginklinėje. - Regis, Kihurė pasigailėjo 
tai ištarusi, nes ūmai nutilo. Pridūrė tiktai po kurio laiko: - Na, 
mes visada žinojome, jog Vagis sugebėtų kontroliuoti ginklinę. 
Štai kodėl jis priešinosi Madmuazelei, kai šioji bandė užmušti Sil- 
vestį. 

- Bet aš praradau visas galias. - Voljova palingavo galva. - 
Ne visas savo komandas perduodavau per ginklinę. Žinojau, jog 
taip rizikuoti nederėtų. 

- Kiti kanalai irgi neveikia? 

- Bent taip rodos. 

Sferoje buvo matyti, jog išeikvoję energijos bei amunicijos 

atsargas pabūklai nustojo šaudyti. Dabar sklendė Hado orbita - 
ten išliks milijonus metų, ko! gravitaciniai trikdžiai nukreips juos 
į Cerberį arba link trojėnų taškų, kur ginklų lauks mirtinas Povo 
Deltos, raudonosios milžinės, glėbys. Mintis, kad jų daugiau ne- 
bus įmanoma panaudoti (pavyzdžiui, prieš “Begalybės nostalgi- 
ją“) suteikė Voljovai šiokią tokią paguodą. Visgi ji nejautė dide- 
lio džiaugsmo. Cerberiui kaip reikiant pakenkta, todėl placdarmo 
niekas nesustabdys. Projekcijoje triumvira išvydo antpuolio pa- 
darinius: dulkėmis paversto regolito sruogas, besiveržiančias į 
kosmosą aplink susidūrimo tašką. 


Silvestis nusigavo iki medicinos centro jausdamas, kad Sa- 
džakio kūnas vis labiau slegia pečius. Pagal savo liauną sudėji- 
mą tas tipas svėrė gerokai per daug. Turbūt didžiąją masės dalį 
sudarė mašinos, plaukiančios jo kraujotakos sistemoje, tūnančios 
kiekvienoje ląstelėje ir lūkuriuojančios, kol jas pažadins štai tokia 
krizė. Nuo Sadžakio trenkė karštis, liudijantis, jog medi-mašinos 
triūsia avariniu režimu, bendromis jėgomis bando susidoroti su 
nelaime, mobilizuoja molekules iš “normalių" audinių, idant būtų 
pašalintas pavojus gyvybei. Nenoriai žvilgtelėjęs į sudraskytą 
triuviro riešą, Silvestis pamatė, jog kraujas liovėsi plūdęs, o šiur- 
pią žaizdą aptraukė plėvelė, pro kurią sklido blyškus gintarinis 
tviskėjimas. 

Iš izoliatoriaus vidurio atkurnėję mechaniniai patarnautojai 
perėmė naštą ir paguldė Sadžakį ant kušetės. Minutę kitą auto- 
matai bruzdėjo prie ligonio; sumontuoti ant ilgų, į gulbės kaklus 
panašių stipinų, virš gulto pakibo ekranai; skalpą aplipo monito- 
riai, perduodantys duomenys apie smegenų veiklą. Gydomosios 
sistemos, matyt, jau užmezgė ryšį su medi-mašinomis, todėl šioje 
stadijoje papildomos intervencijos kol kas nereikėjo. Nors trium- 
viras atrodė išsekęs, sąmonės jis neprarado. 

- Tau nederėjo pasikliauti Voljova, - piktai išrėžė Silvestis. - 
Viskas žlugo, nes dabar ji pernelyg galinga. Tai lemtinga tavo 
klaida, Sadžaki. 

Sužeistasis atsiliepė vos girdimu balsu: 

- Kodėl mes turėjome nepasikliauti Ilja? Juk ji viena iš mū- 
sų, kvaily! Triumvirato narė! - krenkštelėdamas pridūrė: - Ką tu 
žinai apie Kihurę? 

- Ji - diversantė. Įsiskverbė į laivą, kad surastų mane ir nu- 
dėtų. 

Sadžakis sureagavo taip, tarytum žinia mažumėlę būtų jį pra- 
linksminusi. 

- Tik tiek? 

- Kita informacija nepatikėjau. Neįsivaizduoju, kas ir kodėl 
pasiuntė Kihurę, tačiau absurdiškus jos pasiteisinimus Voljova ir 
mano žmona, regis, priėmė už gryną pinigą. 

- Viskas dar priešakyje, - sumurmėjo Sadžakis išplėtęs gel- 
tonais dryžiais apvestas akis. 

- Ką nori tuo pasakyti? 

- Aš tiesiog žinau. - Triumviras užsimerkė ir atsipalaidavo. - 
Tai ne pabaiga. 


- Sadžakis išgyvens, - paskelbė Silvestis įžengdamas į tiltelį, 
aiškiai nenutuokdamas, kas čia įvyko. 

Jis apsidairė. Voljova numanė, koks sąmyšis apėmė pasipū- 
tėlį. Iš pirmo žvilgsnio per tą laiką, kol Silvestis lydėjo triumvirą 
izoliatoriun, niekas nepasikeitė - tie patys žmonės laikė tuos pa- 
čius ginklus, - bet dabar patalpoje tvyrojo visiškai kitokia atmo- 
sfera. Pavyzdžiui, Hegazis, į kurį vis dar buvo nukreiptas Kihu- 
rės adatinis, nespinduliavo jokio pralaimėjimo kartėlio. Bet ir ne- 
tryško džiaugsmu. 

Mes nebevaldome padėties, sukirbėjo mintis Voljovos sąmo- 
nėje, ir Hegazis tai Žino. 

- Kažkas atsitiko? - paklausė Silvestis sferoje išvydęs Cer- 
berį. - Tavo pabūklai pradėjo šaudyti, kaip mes ir planavome? 

- Atleisk, - krestelėjo galva triumvira, - aš nieko nedariau. 

- Verčiau jos paklausytum, - įsikišo Paskalė. - Kad ir kas čia 
vyksta, mes nenorėtume į tai veltis. Tai, su kuo susidūrėme, per- 
nelyg rimta. Netgi tau, Denai. 

Silvesčio veidą perkreipė paniekinantis vypsnys. 

- Negi dar nesuvokei? Būtent to Voljova siekė. 

- Tu kuoktelėjai, - pastebėjo triumvira. 

- Galų gale sulaukei progos pamatyti, kaip tavieji pabūklai 
apdoroja planetą, - pratęsė Silvestis, - ir sugebėjai nuraminti sąži- 

nę, pavėluotai pademonstravusi atsargumą. Prisiekiu, aš sužavė- 
tas. 

- Prisiekiu, tu tuojau pakratysi kojas, - atkirto Voljova. 

Triumvira įniršo išgirdusi tokius žodžius, bet giliai širdyje tu- 
rėjo pripažinti, kad kaltinimus gana sunku paneigti. Ji būtų pada- 
riusi viską, idant sustabdytų ginklus... po velnių, ji padarė viską, 
tačiau niekas nepadėjo. Be to, galėjo guldyti galvą, jog Saulės 
Vagis ir be pašalinės pagalbos būtų sumąstęs, kaip iškrapštyti 
pabūklus iš saugyklos. Nūnai, prasidėjus antpuoliui, Voljovą apė- 
mė savotiškas fatališkas smalsumas. Placdarmas taranuos pla- 
netą numatytu momentu, nebent pasisektų sugalvoti, kokiu būdu 
nutraukti jo misiją. Deja, triumviros neaplankė jokia geniali idėja. 
Kadangi susidūrimo nepavyks išvengti, tam tikra prasme Voljo- 
va ėmė laukti šio įvykio. Ne tiek norėjo gauti naujos informacijos, 
kiek panūdo sužinoti, ar jos kūdikis ištvers išbandymus. Kad ir 
kas nutiks - kad ir kokių klaikių padarinių reikėtų tikėtis, - ji nu- 
jautė stebėsianti labiausiai kerintį reiškinį per visą savo gyveni- 
mą. Ir galbūt patį baisiausią. 

Dabar beliko lūkuriuoti. 

Valandos slinko nei lėtai, nei greitai, kadangi būsimas įvykis 
kurstė ne tik smalsumą, bet ir baimę. Tūkstančio kilometrų aukš- 
tyje virš Cerberio placdarmas paskutinį kartą sumažino greitį. 
Planetą nušvietė du jungėjų varikliai, žibantys it pora miniatiūri- 
nių saulių, ir dabar, įsmeigę akis į projekcinę sferą, žiūrovai kuo 
puikiausiai matė kraštovaizdį, vis didėjančius milžiniškus krate- 
rius bei tarpeklius. Kelias sekundes, tvieskiant negailestingam, 
akinančiam švytėjimui, pasaulis išties atrodė dirbtinis, tarytum jo 
kūrėjai būtų pernelyg stengęsi, kad Cerberis panėšėtų į planetą, 
kurią nuniokojo amžinybę trukę bombardavimai. 

Apyrankės ekranėlyje Voljova išvydo naujus vaizdus. Juos 
atsiuntė žemyn nukreiptos, prie placdarmo šonų primontuotos 
kameros. Filmavimo įrenginių žiedai buvo išsidėstę kas keturis 
šimtus metrų palei visą keturių kilometrų ilgio kūgį, todėl, kad ir 
kaip giliai įsiskverbs transformuotas “Loreanas", kameros atsi- 
durs tiek po pluta, tiek virš jos sluoksnio. Šiuo momentu triumvi- 
ra žvelgė kiaurai planetos kiautą į tebežiojinčią, pabūklų atvertą 
žaizdą. 

Silvestis nemelavo. 

Ten iš tikrųjų kažkas tūnojo. Gigantiški organinės prigimties 
gyvates primenantys pavidalai. Per antpuolį tvyrojęs karštis jau 
išsisklaidė. Nors pro skylę tebevirto pilkšvi dūmai, Voljova įta- 
rė, kad juos greičiausiai skleidė ne pradegintos plutos materija, o 
susvilusių mechanizmų liekanos. Nejudėjo nė vienas iš šliužų for- 
mos vamzdžių; nariuotus sidabrinius jų šonus bjaurojo juodos dė- 
mės ir šimto metrų pločio pjūviai, pro kuriuos išsprogo masė ma- 
žesnių gyvačių. 

Voljova sužeidė Cerberį. 

Ji nežinojo, ar žaizda mirtina. Galbūt tai viso labo tebuvo 
nubrozdinimas, užgysiantis per kelias dienas. Šiaip ar taip, žala 
padaryta - tokia mintis privertė sudrebėti. Ji pakenkė nežmogiš- 
kosios prigimties artefaktui, kuris nedelsdamas ėmėsi atsakomų- 
jų veiksmų. 

Sulaukusi lemtingos akimirkos Voljova krūptelėjo, nors svei- 
kas protas tvirtino, esą to reikėjo tikėtis. Nūnai placdarmą nuo 
planetos paviršiaus skyrė du kilometrai, tiktai pusė perdirbto lai- 
vo ilgio. 

Žaibiško įvykio nė nepavyko normaliai įžiūrėti. Pluta pakito 
per vieną sekundės dalį, ir transformacijų sparta tiesiog stulbino. 
Aplink kilometro skersmens žaizdą, lyg išpurtę akmeniniai pūli- 
niai, pasirodė pilki šašai. Vos tik Voljova pastebėjo keistas atau- 
gas, šios pratrūko ir išspjovė aukštyn mirgančias sporas, sidab- 
rines kibirkštis, nuskriejusias link placdarmo it jonvabalių spie- 
čius. Triumvira neįsivaizdavo, ką reginti - niekuo nedengiamas 
antimaterijos kruopeles, mažučius sprogstamuosius užtaisus, vi- 
rusines kapsules ar miniatiūrinius ginklus, - tačiau neabejojo, jog 
tos spingsulės gali pakenkti jos kūriniui. 

- Dabar, - sušnibždėjo moteris. - Dabar... 

Ji neliko apvilta. Galbūt širdies gilumoje manė, jog visiems 
būtų į naudą, jei atsakomasis Cerberio puolimas sunaikintų per- 
dirbtą “Loreaną"', bet tuomet Voljova būtų praradusi galimybę 
pasimėgauti savo kūdikio reakcija. Tokia veiksminga, kokią ji 
numatė. Žiediniuose placdarmo antbriauniuose sumontuoti gin- 
klai atgijo ir išsprogdino daugumą žiežirbų anksčiau, nei jos pa- 
lietė hiperdeimantinį kūginio objekto korpusą. 

Padidinęs greitį placdarmas įveikė paskutinius du kilometrus 

per trečdalį minutės. Plutoje išparpstančios pūslės tebepliekė žė- 
ručiais, kuriuos Voljovos taranas sunaikindavo. Tose vietose, 
kur sporos, trumpam paskleisdamos rožinį tviskėjimą, vis dėlto 
susidurdavo su korpusu, šis buvo įdubęs, tačiau placdarmui pa- 
sisekė išsaugoti savo vientisumą. Aštrus kaip adata tiesiai į ŽaiZ- 
dą nutaikytas pirmgalis nėrė po pluta. 

Po kelių sekundžių platėjanti ginklo dalis ėmė trintis į dantytą 
kiaurymės periferiją. Žemė suskeldėjo, tolyn nusidriekė trūkio li- 
nijos. Pūliniai vis dar sproginėjo, bet gerokai atokiau nuo žaizdos, 
tarytum gelmėse būtų sugedę juos kontroliuojantys mechan1iz- 
mai. Triumviros kūrinys įsiskverbė į Cerberį per šimtus metrų. 
Smailagalio sukeltos smūginės bangos nuvilnijo per visą pabūklo 
ilgį, tačiau jas prislopino - pakeitė į energiją, kuri pravertė gyny- 
binio pobūdžio ginklams - į hiperdeimantą integruoti pjezoelektri- 
niai kristalai. 

- Pasakyk, kad mes laimime, - pareikalavo Silvestis. - Dėl 
Dievo meilės, sakyk, kad mes laimime! 

Triumvira rijo akimis smulkmeniškas apyrankės ekranėlyje 
užsižiebiančias ataskaitas. Akimirkai priešiškumą, kurį juodu 
jautė vienas kitam, ištirpdė smalsumas. 

- Padėtis pakenčiama, - atsiliepė Voljova. - Ginklas prasi- 
brovė jau į kilometro gylį. Leidžiasi nuolatiniu vieno kilometro 
per pusantros minutės greičiu. Varikliai veikia visu pajėgumu. 
Tai reiškia, kad kelią pastojo mechaninės kliūtys... 

- Pro ką jis skverbiasi? 

- Neįsivaizduoju, - papurtė galvą moteris. - Anot informaci- 
jos, kurią gavome iš Alicijos, dirbtinės plutos storis siekia pusę 
kilometro. Deja, pabūklo išorėje negalėjome sumontuoti daug 
sensorių, nes jų gausa būtų sutrukdžiusi apsaugoti ginklą nuo ki- 
bernetinių antpuolių. 

Laivo kameros į projekcinę sferą perdavė kažką, kas primi- 
nė abstrakčios skulptūros vaizdą: pusiau perpjautą kūgį, kurio 
peratiškų kibirkščių raštai, sprogstantys pūliniai laidė sporas kur 
papuolė, lyg būtų išvestos iš rikiuotės jų taikymo sistemos. Gin- 
klas sumažino greitį, ir nors hologramoje tvyrojo tyla, Voljova nu- 
manė, koks džeržgiantis riaumojimas apkurtintų ausis, jei plane- 

toje būtų atmosfera, kurioje sklistų garsai. Apyrankė pranešė, 
jog pasipriešinimas placdarmo pirmgaliui drastiškai susilpnėjo, 
tarsi pabūklas būtų prasismelkęs pro plutą ir dabar zonduotų są- 
lygiškai tuščiavidurę sritį - gyvačių teritoriją. 

Jis skrido vis lėčiau ir lėčiau. 

Apyrankės ekranėlyje nušvitę kaukolės ir sukryžiuotų kau- 
lų simboliai bylojo, jog prieš placdarmą panaudotas kažkoks mo- 
lekulinis ginklas. Voljova to tikėjosi. Korpusą veikiai užlies anti- 
kūnai, kurie susirems su užpuolikais. 

Galų gale transformuotas “Loreanas" sustojo. 

Giliau įsiskverbti nepavyks. Kilometras trys šimtai metrų kū- 
gio tebekyšojo virš suaižėjusio Cerberio paviršiaus primindamas 
itin gerai ginkluotą cilindro formos kovinį bokštelį. Korpuso iš- 
orėje sumontuoti ginklai vis dar pleškino į sporų užtaisus, bet da- 
bar pastarieji turėjo įveikti dešimtis kilometrų, kad pasiektų tai- 
kinį, todėl rimtos grėsmės nekėlė, nebent pluta sugebėtų stulbi- 
nančiai greitai regeneruotis. 

Placdarmas ruošėsi įsitvirtinti savo vietoje, išanalizuoti mo- 
lekulinę priešo ginkluotę, su kuria susidūrė, parengti atsakomų- 
jų veiksmų strategiją. 

Jis neapvylė Voljovos. 

Trumvira atsisuko į kitus ir pastebėjo - regis, pirmą kartą per 
visą amžinybę, - jog kumštyje tebegniaužia adatinį. 

- Mes prasibrovėme, - tarė moteris. 


Kihurei dingojosi, tarytum ji stebėtų dievams skirtą biologi- 
jos pamoką arba žvelgtų į pornografinę nuotrauką, kuri galbūt su- 
teiktų pasitenkinimą sąmonę turinčioms planetoms. 

Po to, kai ginklas pasirūpino įtvirtinimais, ji drauge su Voljo- 
va porą valandų neatitraukė akių nuo kintančių, apie vangiai 
vykstantį mūšį pranešančių duomenų srauto. Žvelgiant į geo- 
metrines abiejų protagonistų formas susidarė įspūdis, lyg ji ma- 
tytų miniatiūrinį kūgio pavidalo virusą, kuris baudėsi apkrėsti ge- 
rokai didesnę sferinę ląstelę. Žinoma, Kihurei nuolat teko sau pri- 
minti, jog savo apimtimis mažytis kūgis prilygo kalnui, o ląstelę 
atstojo pasaulis. 

Projekcinėje sferoje nieko įsidėmėtina nevyko, nes priešinin- 

kai grūmėsi molekuliniame lygyje, o beveik nematomas mūšio 
laukas tebuvo dešimčių kvadratinių kilometrų ploto. Iš pradžių 
Cerberis nesėkmingai mėgino nubaidyti atvykėlį entropiniais gin- 
klais, bergždžiai stengėsi paversti priešą megatonas sveriančio- 
mis atominėmis dulkėmis. Nūnai pakeitusi taktiką planeta pradė- 
j0 virškinimo procedūras. Sistemingai bandė suskaidyti placdar- 
mą į atomus nelyginant vaikas, kuris, užuot tėškęs įmantrų žaislą 
į žemę, uoliai jį ardė ir kiekvieną komponentą dėjo į atskirą dė- 
žutę, idant galėtų pasinaudoti detalėmis ateityje, kai užsiims ko- 
kiu nors projektu. Toks elgesys visiškai logiškas - šiaip ar taip, 
keletą kubinių kilometrų pasaulio išsprogdino šeši Voljovos pa- 
būklai, o placdarmo materiją ir planetos plutą sudarė panašūs 
elementai bei izotopai. Priešas atstojo potencialų remonto dar- 
bams reikalingų medžiagų šaltinį, tad Cerberiui nereikėjo eikvoti 
ribotų savo išteklių. Galbūt jis visuomet ieškojo tokių cheminių 
nuovarvų, kad galėtų susidoroti su žala, kurią per tūkstančius 
metų padarydavo krentantys meteoritai arba nuolatinis kosminių 
spindulių bombardavimas. Gal jis pričiupo pirmąjį Silvesčio Zzon- 
dą iš alkio, o ne todėl, jog siekė išsaugoti savo paslaptį. Apie at- 
eitį negalvojo, tiesiog pasidavė instinktyviam impulsui nelyginant 
musėgaudis. 

Tačiau Voljova sukūrė ginklą ne taip, kad jis leistųs1 suvirš- 
kinamas be kovos. 

- Matai, Cerberis iš mūsų mokosi. - Tebesėdėdama krėsle 
Voljova nubraižė diagramas, kuriose grafiškai pavaizdavo keletą 
tuzinų komponentų iš molekulinio pasaulio arsenalo. Tai, ką ji 
rodė, panėšėjo į puslapį, išplėštą iš etimologijos vadovėlio: gau- 
sybę tvarkingai išrikiuotų metalinių konkrečias užduotis atliekan- 
čių blakių. Kai kurios, išsiveržusios į priešakinės amarantinų gy- 
nybinės sistemos pozicijas, vykdė demontavimo darbus. Jos fi- 
ziškai puldavo placdarmo paviršių, manipuliatoriais plėšdavo ato- 
mus bei molekules, draskydavo chemines jungtis ir, žinoma, įsi- 
veldavo į pjautynes su Voljovos instaliuotomis apsaugos pajėgo- 
mis. Išpeštą materiją perduodavo stambesniems, mūšio periferi- 
joje knibždantiems, vabaliukams. Pastarieji tarsi nepailstantys 
raštininkai rūšiuodavo medžiagą ir skirstydavo ją kategorijomis. 
Struktūriškai paprastas, tarkim, sudarytas tik iš geležies ar an- 

glies, persiųsdavo dar didesnėms blakėms darbininkėms, kurios 
pagal tuos pačius modelius gamindavo naujus vabaliukus. Jei 
materija būdavo sudėtingesnės struktūros, ją perdirbdavo ne iš 
karto. Blakės tyrėjos išardydavo medžiagos gabalėlius ir mėgin- 
davo susigaudyti, ar juose yra naudingų sudedamųjų dalių. Jei 
taip, su elementais susipažindavo, įsisavindavo informaciją ir šią 
pateikdavo darbininkėms. Todėl kita pagamintų vabaliukų karta 
būdavo truputį pažangesnė už ankstesnę. - Mokosi iš mūsų, - 
pakartojo Voljova, lyg tai ne vien keltų jai nerimą, bet ir žavėtų. 
- Išnagrinėja mūsų atsakomąsias priemones ir jas įtraukia į savo 
pajėgas. 

- Tau nebūtina taip džiūgauti, - pastebėjo Kihurė ir suleido 
dantis į laivo užaugintą obuolį. 

- Kodėl gi ne? Šioji sistema elegantiška. Aš pati galėčiau 
daug ko iš jos sužinoti, nors informaciją, suprantama, apdoročiau 
kiek kitaip. Ten apačioje vyksta begaliniai, metodiški... ir auto- 
matiniai procesai, - atsakė Voljova spinduliuodama baimingą pa- 
garbą. 

- Kaip įspūdinga, - burbtelėjo Kihurė. - Mechaninė replika- 
cija, kurios neįtakoja jokie sąmoningi veiksmai. Kadangi vienu 
metu planeta atlieka milijardą tų pačių kopijavimo procedūrų, jos 
mechanizmai įveiks mus savo gausa. Argi ne taip atsitiks? Kas 
iš to, kad čia sėdėsi ir kvaršinsi galvą mintimis, kaip apsiginti. 
Baigtis vis vien aiški. Anksčiau ar vėliau Cerberis išgvildens 
kiekvieną tavo triuką. 

- Ne artimiausiu metu. - Voljova pakreipė galvą į projekci- 
nes diagramas. - Nejau galvoji, kad aš kvailė? Manai, jog smog- 
čiau planetai pažangiausiomis mūsų technologijomis? Kare taip 
niekas nesielgia, Kihure. Priešui išeikvoji tik tiek energijos, kiek 
to reikalauja aplinkybės. Lygiai taip pat, vos pradėjusi lošti po- 
kerio partiją, neišmeti ant stalo geriausių kortų, o lauki, kada pa- 
didės statymai. - Triumvira paaiškino, jog dabartinės atsakomo- 
sios priemonės, kurių ėmėsi placdarmas, sukurtos prieš kelis 
amžius ir neišsiskiria rafinuotumu. Voljova jas aptiko holografi- 
nėje karinio archyvo duomenų bazėje. - Mes kalbame apie trijų 
šimtų metų senienas. 

- Tačiau Cerberis jas veikiai perpras. 

- Teisingai, bet techninę informaciją jis įsisavina stabiliu 
greičiu. Gal todėl, kad naudojasi mūsų paslaptimis beatodairiškai. 
Amarantinų sistemos nedaro jokių intuityvių išvadų, tad jų vys- 
tymąsi galima vadinti linijiniu. Įsivaizduok, jog kažkas bando iš- 
gliaudyti kodą primityviais apskaičiavimais. Štai kodėl aš pakan- 
kamai tiksliai žinau, kiek praeis laiko, kol gynybiniai Cerberio 
mechanizmai pasieks mūsų technologinį lygį. Kas tris keturias 
valandas, skaičiuojant laivo laiku, jie patobulėja maždaug dešimt- 
mečiu. Vadinasi, iki įdomiausių įvykių mums lieka šiek tiek ma- 
Žiau nei savaitė. 

- Dabar tau neįdomu? - Kihurė palingavo galva ne pirmą 
kartą jausdama, jog dauguma atžvilgių ji visiškai nesupranta 
Voljovos. - Kaip tu modifikuosi atsakomąsias priemones? Tavo 
ginklas turi karinio archyvo kopiją? 

- Ne, tai būtų pernelyg pavojinga. 

- O taip. Lyg siųstum visas tavo paslaptis Žžinantį kareivį į 
priešų užnugarį. Ką gi tu darai? Perduodi paslaptis ginklui tuo- 
met, kai jų prisireikia? Ar ne per daug rizikuoji? 

- Tu tiksliai apibūdinai mano metodą. Bet nesijaudink, jis 
saugesnis, nei gali pasirodyti iš pirmo žvilgsnio. Naudodamasi 
vienkartine pagalbine klaviatūra, transliacijas užšifruoju virtine 
padrikai generuotų skaitmenų, kurie nurodo, kaip pakeisti kiek- 
vieną neapdoroto signalo bitą - prie jo pridėti vienetą ar nulį. 
Priešas negalės atkoduoti signalo reikšmės neturėdamas klavia- 
tūros kopijos. Žinoma, pastarosios reikia ir ginklui, tačiau ji slypi 
po deimanto sluoksniu, kurio storis siekia dešimtis metrų, hiper- 
saugiais optiniais ryšio kanalais prijungta prie asemblerio valdymo 
sistemos. Grėsmė kopijos saugumui kiltų nebent tada, jei Cerbe- 
ris pultų mūsų taraną visa jėga, bet tuomet aš paprasčiausiai ne- 
siųsčiau jokių Žinių. 

Iš Kihurės obuolio liko tik besėklis graužtukas. 

- Vadinasi, mes dar galėtume išsigelbėti? - suniurnėjo ji šiek 
tiek pamąsčiusi. 

- Ką turi omenyje? 

- Juk mums pavyktų visa tai užbaigti, ar ne? 

- Ar ne per vėlu? 

- Kas žino? Tarkim, kad ne. Kol kas regėjome maskuotės 

sluoksnį ir po juo glūdinčius gynybinės paskirties mechanizmus. 
Sutinku, jie nuostabūs - iš svetimų rasių sukurtų technologijų ga- 
lėtume išgauti daug neįkainojamos informacijos, - bet kas tūno 
giliai po pluta, vis tiek neaišku. - Pabrėždama savo žodžius Ki- 
hurė vožė per krėslo ranktūrį ir pralinksmėjo, kai nuo smūgio 
Voljova krūptelėjo. - Iki tikrų lobių dar nenusigavome, jų neišvy- 
dome. Ir nepamatysime... nebent Silvestis nusileis į planetą. 

- Jį galima sustabdyti. - Triumvira patapšnojo per adatinį, už- 
kištą už diržo. - Padėtį kontroliuojame mes. 

- O jeigu Silvestis ištesės grasinimą ir susprogdins užtaisą 
savo akyse? 

- Paskalė minėjo, kad jis blefavo. 

- Esu tikra, kad ji tuo tiki. - Kihurei nereikėjo pratęsti. 
Sprendžiant iš lėtai pakinkuotos galvos, Voljova suprato užuomi- 
ną. - Aš žinau geresnį išsigelbėjimo būdą. Suteiksime Silvesčiui 
progą įgyvendinti savo troškimą, bet pasirūpinsime, kad jam ne- 
pavyktų lengvai prasmukti į pasaulio gelmes. 

- Tai yra... 

- Tebūnie, pasakysiu už tave: teks palikti tavo ginklą likimo 
valiai. Mes privalome leisti Cerberiui laimėti. 


29 
Cerberis/Hadas. 
Povo Deltos heliosferos pakraštys, 2566-ieji 


- Akivaizdu, - prabilo Silvestis, - kad Voljovos ginklas įsi- 
skverbė į viršutinį planetos sluoksnį. Ko gero, iki to lygio, kuria- 
me knibžda mašinos, pastebėtos per pirmąją mano tyrimų stadiją. 

Nuo to momento, kai placdarmas įsitvirtino Cerberio žaizdo- 
je, praėjo penkiolika valandų, per kurias Voljova nieko nesiėmė, 
atsisakydama siųsti pirmąjį savo mechaninį žvalgą. Bent jau iki 
šiol. 

- Rodos, tos mašinos sergi plutos vientisumą, nuolat taiso ją 
prakiurdžiusias skyles, palaiko realumo iliuziją ir kaupia žaliavą, 
jei šią aptinka pasaulio apylinkėse. Be to, jos - pirmoji gynybos 
linija. 

- Kas glūdi giliau? - prabilo Paskalė. - Mums nepavyko ge- 

riau įsižiūrėti, kai tave užpuolė, bet aš nemanau, jog tie automatai 
kiurkso ant pamatinės uolienos. Vargu ar po mechanizuotu fa- 
sadu slypi tikras akmeninis masyvas. 

- Netrukus sužinosime, - iškošė Voljova vos pakrutindama 
kietai sučiauptas lūpas. 

Triumviros žvalgai buvo juokingai primityvūs. Paprastesni 
net už robotus, kuriais Silvestis ir Kalvinas naudojosi tirdami ka- 
pitono būklę. Tokia jos filosofija - Cerberiui derėjo rodyti tik tą 
technologinį lygį, kurio reikėjo norint atlikti vieną ar kitą užduotį. 
Placdarmas galėjo pagaminti daugybę zondų. Tiesą pasakius, 
svarbiau buvo jų kiekis, o ne intelektas. Visi žvalgai, dydžio sulig 
kumščiu, turėjo pakankamai galūnių, idant sugebėtų savarankiš- 
kai judėti, ir užtektinai akių, kad būtų pateisintas jų egzistavimas. 
Zondai stokojo smegenų, netgi elementariausių sistemų su keliais 
tūkstančiais neuronų, ir, palyginti su jais, eiliniai vabzdžiai atro- 
dė kaip proto bokštai. Kita vertus, savo verpimo organais žval- 
gai gebėjo pagaminti saugiame apvalkale įkalintą optinį pluoštą. 
Juos valdė Voljovos ginklas; visos komandos ir zondų pamatyti 
vaizdai kursavo kabeliu, užtikrinančiu kvantinio lygio privatumą. 

- Man regis, mes aptiksime dar vieną automatų sluoksnį, - 
tarė Silvestis. - Galbūt kitas gynybines sistemas. Tačiau gelmė- 
se turėtų būti kažkas, ką verta saugoti. 

- Tikrai? - purkštelėjo Kihurė, kuri laikė atstačius! į jį šiurpios 
išvaizdos plazmasvaidį nuo tos akimirkos, kai prasidėjo pasitari- 
mas. - Iš kur tokios niekuo nepagrįstos prielaidos? Šneki taip, 
tarsi ten slypėtų turtai, kurie skirti ne mūsų purviniems pirštams. 
Maskuotė tam ir būtina, kad mes, beždžionės, nemėgintume kai- 
šioti nosies, kur nereikia. O jeigu tai netiesa? O jei ten aptiksime 
kažką siaubinga? 

- Gali būti, kad ji teisi, - prasižiojo Paskalė. 

Silvestis mąsliai pažvelgė į plazminį ginklą. 

- Nemanyk, kad aš neapsvarsčiau visų galimybių, - atšovė 
jis, nežinia į ką kreipdamasis - į Voljovos bendražygę ar savo 
Žmoną. 

- Tokia mintis nė nešautų man į galvą, - burbtelėjo Kihurė. 

* * * 

Praėjus devyniasdešimčiai minučių nuo tada, kai pirmasis 
žvalgas nuvijo savo kabelį ir nėrė į tuščią erdvę, tvyrančią po 
planetos pluta, Silvestis pagaliau gavo progą pamatyti, kas jo lau- 
kė. Iš pradžių nebuvo aišku, kas prieš akis atsivėrė. Gigantiški 
sugadinti arba tiesiog negyvi gyvatės formos objektai iškilo virš 
zondų kaip padrikai susiraizgiusios puolusių dievų galūnės. Sun- 
ku pasakyti, kiek funkcijų tie mechanizmai atliko, nors akivaiz- 
du, kad svarbiausia milžiniškų sustingusių šliužų užduotis buvo 
apsaugoti Cerberio plutą. Ko gero, jie ir atgaivino atvykėlius puo- 
lusius molekulinius ginklus. Suprantama, pačią plutą irgi sudarė 
mechanizmai, tačiau šiuos apribojo būtinybė išsaugoti panašumą 
į planetą. Gyvatės tokių suvaržymų neturėjo. 

Silvestis tikėjosi, kad gelmėse bus kur kas tamsiau, nes žaiz- 
dos ertmę užkimšo placdarmas. Visgi rodės, jog šliužai spindu- 
liavo kažkokį sidabrinį žvilgesį tarytum jūros gilumoje gyvenančio 
fosforuojančio padaro viduriai, kurie nusėti tviskančiomis bakte- 
rijomis. Švytėjimo funkcijos atspėti nepavyko. Gal jos ir nebuvo. 
Visai įmanoma, jog tai neišvengiamas pašalinis amarantinų na- 
notechnologijų produktas. Šiaip ar taip, Silvestis regėjo teritori- 
ją, besidriekiančią dešimtis tūkstančių kilometrų - iki tos vietos, 
kur išlinkusi pluta susiliedavo su grindų, gyvačių karalystės, ho- 
rizontu. Nereguliariais intervalais lubas rėmė gembėti, šakoti, 
medžių kamienus primenantys stulpai. Silvestį apėmė jausmas, 
lyg jis žvelgtų į mėnulio nušviestą mišką, nepajėgtų įžiūrėti dan- 
gaus ir dėl tankaus atžalyno tik vietomis matytų žemę. Grafito 
spalvos šaknys taip tarpusavyje persipynė, kad virto tikra raiz- 
gyne, kuri ir atstojo grindis. 

- Įdomu, ką rasime po apačia, - tarstelėjo Silvestis. 


Voljova ruošėsi nužudyti savo kūdikį. Nuo tiesos nepabėgsi: 
neperduodama informacijos, kurios placdarmui reikėjo, idant bū- 
tų modifikuojama apsaugos sistema, nukreipta prieš Cerberio 
mechanizmus, triumvira pasmerks jį lėtam merdėjimui. Be nau- 
jausių duomenų, gautų iš laivo, molekuliniai ginklai negalės tobu- 
lėti. Jie teįstengs generuoti senamadiškas, prieš porą šimtmečių 
sukurtas, sporas ir nepajėgs pasipriešinti negailestingai, buka- 

protiškai, tačiau nuolat besivystančiai svetimos kilmės gynybinei 
sistemai, kuri suvirškins žavingąjį nuožmųjį taraną iki paskutinio 
atomo, išsklaidys Voljovos kūdikį plutos matricoje, kur jo lieka- 
nos nesuskaičiuojamą daugybę milijonų metų atliks visiškai kito- 
kią funkciją. 

Ji neišvengiamai privalės įvykdyti nemalonią užduotį. 

Kihurė teisi: pakreipti įvykių eigą jos sugebėtų tik tuo atveju, 
jei pakenktų placdarmui. Ginklo susprogdinti nepavyks, nes pa- 
būklų saugyklą dabar kontroliavo Saulės Vagis, kuris nieko ne- 
įleis į savo valdas. Todėl taraną pribaigti galėjo tiktai Žinių badas 
- lėta ir nemaloni mirtis. 

Nė vienas iš susirinkusių tiltelyje, išskyrus Voljovą, nematė, 
kaip apyrankės ekranėlyje ėmė pulsuoti ginklo prašymai atsiųsti 
papildomus duomenis. Placdarmas užfiksavo jų stygių prieš va- 
landą, kai nesulaukė naujausios informacijos. Iš pradžių tiesiog 
patikrino, ar veikia ryšių sistema. Vėliau reikalavimai įgavo man- 
dagaus primygtinumo atspalvį. Dabar, nusispjovęs į diplomatiją, 
jis užliejo Voljovą mašinų naudojamais keiksmų atitikmenimis. 

Cerberio sistemos dar nepajėgė nukenksminti atsakomųjų 
placdarmo priemonių, bet ginklas akivaizdžiai sunerimo, netgi 
pranešė, kiek, remiantis visais apskaičiavimais, liko minučių iki jo 
žūties. Ne tiek jau daug. Beveik po dviejų valandų savo techno- 
loginiu lygiu Cerberis prilygs placdarmui, ir tuomet pastarojo li- 
kimą nulems gausios priešo pajėgos. Planeta garantuotai pasieks 
pergalę. 

Mirk greičiau, pagalvojo Voljova. 

Tačiau, kai ši mintis sukirbėjo jos galvoje, įvyko kažkas ne- 
įtikėtina. 


Triumviros veido spinduliuojamos ramybės likučius ūmai iš- 
tirpdė baimė. 

- Kas yra? - susirūpino Kihurė. - Atrodai taip, lyg būtum iš- 
vydusi... 

- O taip, išvydau, - išlemeno Voljova. - Vaiduoklį, vardu Sau- 
lės Vagis. 

- Kas atsitiko? - paklausė Silvestis. 

Nukorusi žandikaulį moteris pakėlė akis nuo apyrankės. 

- Jis ką tik atnaujino transliacijas į placdarmą. - Triumvira 
vėl nukreipė žvilgsnį ekranėlin tarsi vildamasi, jog prieš akimir- 
ką regėjo paprasčiausią miražą. Bet jos veido išraiška liudijo, 
kad nelaimę pranašaujanti žinia niekur nedingo. 

- Gal visų pirma paaiškintum, ką reikėjo atnaujinti? - papra- 
šė Silvestis. 

Kihurė tvirčiau sugniaužė šiltą oda aptrauktą plazmasvaidžio 
vo es palyginti su siaubo dūrtu, kuris j ia pervėrė. 

- Ginklui trūksta protokolų, kurie padėtų jam atpažinti savo 
moralinį susidėvėjimą, - atsiliepė Voljova ir sudrebėjo m 
mėgindama nusipurtyti šleikštulį keliančius jausmus. - Ne... tai 
yra... ginklui leidžiame sužinoti tam tikrus dalykus, kai bal 
ji prikando liežuvį, nerimastingu žvilgsniu nudelbė bendražygius, 
matyt, spėliodama, ar tie ką nors suprato. - Tobulinti gynybinę 
sistemą placdarmas privalo tuomet, kai technologiniu lygiu Cer- 
beris jį pasiveja. Svarbiausia laiku nusiųsti naujus duomenis... 

- Mėginai numarinti jį badu, - susigaudė Silvestis. Šalia sė- 
dintis Hegazis nieko neatsakė, bet įvertino jo pastabą vos įžiūri- 
mu galvos linktelėjimu nelyginant despotiškas valdovas, pareiš- 
kiantis savo nuomonę. , 

- Ne, aš... 

- Neatsiprašinėk, - nutraukė ją Silvestis. - Jei aš norėčiau to 
paties, ko ir tu - sabotuoti operaciją, - esu tikras, kad elgčiaus 
panašiai. Puikiai viską apskaičiavai. Kurį laiką stebėjai savo 
darbo rezultatus. Palaukei, kol įsitikinai, jog tavo žaisliukas funk- 
cionuoja. 

- Koks tu mulkis, - įsiterpė Kihurė. - Siauraprotis, egoistiš- 
kas mulkis. 
džių, kuriuos Šudžio daugiau nei Sek skiemenys. Tik prieš tai 
gal malonėtum nukreipti nuo mano veido tą atgrasią šaudyklę. 

- Mielai, - atsakė artileristė neleisdama ginklui nė suvirpėti. 
- Jau turiu numačiusi kitą anatominę sritį. 

Hegazis atsisuko į triumvirą. 

- Po velnių, paaiškink, kas čia vyksta. 

- Regis, Saulės Vagis kontroliuoja laivo ryšių sistemas, - at- 

sakė Voljova. - Tik tokiu būdu jis galėjo anuliuoti mano koman- 
dą, įsakančią nutraukti informacijos atnaujinimą. - Betardama 
paskutinius žodžius moteris krestelėjo galvą. - Ne, tai neįmano- 
ma. Mes žinome, kad Vagis įkalintas ginklinėje ir fiziškai nepa- 
jėgus prisijungti pre ryšių sistemos. 

- Matyt, pasikeitė aplinkybės, - suniurnėjo Kihurė. 

- Jei tu teisi, vadinasi... - Voljova užvertė akis, ir dabar šiose 
tebuvo matyti baltymai, prieblandoje ryškiai švytintys pusmėnu- 
liai. - Vadinasi, jis nesunkiai įsibraus ir į likusias laivo dalis. Jei 
Saulės Vagis įstengė taip toli nusigauti, jis užvaldys visą “Bega- 
lybę". 

Tiltelyje 1lgam įsiviešpatavo tyla, tarytum kiekvienam iš jų, 
įskaitant ir Silvestį, reikėjo laiko, kad įsisąmonintų padėties rim- 
tumą. Kihurė mėgino suprasti, ką galvoja Paskalės vyras, tačiau 
netgi dabar nebuvo aišku, kuo jis tikėjo. Turbūt iki šiol manė, kad 
ją apniko paranojinės fantazijos, kuriomis užsikrėtė ir Voljova, ir 
pastaruoju metu jo Žmona. 

Gal Silvestis paprasčiausiai nenorėjo tikėti jokiais įrodymais? 

Kokiais įrodymais? Apie tai, kad Saulės Vagis išsiveržė už 
ginklinės ribų, bylojo tik atsinaujinęs signalas. Vis dėlto jeigu jam 
išties pasisekė ištrūkti... 

- Tu, - nutraukė tylą Voljova įbesdama ginklo vamzdį į He- 
gazį. - Tu, svinja, dalyvauji šiame žaidime. Sadžakis sužeistas, 
o Silvestis neturi reikiamų įgūdžių. Lieki tiktai tu. 

- Nesuprantu, apie ką kalbi. 

- Apie pagalbą Saulės Vagiui. Tik nesakyk, kad aš klystu. 

- Tvardykis, triumvira. 

Kihurė nejučia ėmė svarstyti, kur link jai nukreipti savo plaz- 
masvaidį. Netikėti Voljovos kaltinimai pribloškė tiek Hegazį, tiek 
Silvestį. 

- Klausyk, - prabilo moteris. - Nors triumviras laižė Sadža- 
kio pasturgalį nuo tada, kai atsidūriau laive, tai dar nereiškia, kad 
jis galėtų iškrėsti tokią kvailystę. 

- Rodos, turėčiau tau padėkoti, - atsiliepė Hegazis. 

- Nemanyk, kad jau išsisukai, - perspėjo Voljova. - Aš nenu- 
leisiu nuo tavęs akių. Kihurė teisi. Tik idiotas susidėtų su Saulės 
Vagimi, o tau proto nestinga. Tačiau mano įtariamųjų sąraše vis 

vien išlieki, nes turi pakankamai įgūdžių, kurių reikėjo šiam dar- 
bui. Be to, esi chimeriškos prigimties - galbūt Vagis įsiskverbė ir 
į tave. Jei taip, tuomet tu mums keli rimtą pavojų. - Triumvira 
linktelėjo Kihurei. - Palydėk mūsų bičiulį į oro šliuzą. 


- Tu mane užmuši, - ištarė Hegazis. Tuo tarpu Kihurė plaz- 
masvaidžio vamzdžiu baksnojo triumvirui į nugarą ragindama kul- 
niuoti apsemtu koridoriumi. Priešakyje jiems iš kelio spruko žiur- 

- Voljova tik nori, kad tupėtum saugioje vietoje, kur negalė- 
tum krėsti jokių šunybių, - atkirto Kihurė, nenusiteikusi plepėti su 
kaliniu. 

- Kad ir ką ji galvoja, aš nieko nepadariau. Apgailestauda- 
mas turiu pripažinti, jog man stinga įgūdžių, apie kuriuos užsiminė 
Voljova. Ar dabar patenkinta? 

Hegazis pradėjo Kihurę erzinti, tačiau moteris jautė, jog 
triumviras užsičiaups, jeigu ji ką nors atsakys. 

- Aš nesu tikra, ar tu kuo nors nusikaltai. Juk tau būtų reikė- 
Ję organizuoti diversiją anksčiau, nei susiprotėjai, jog Voljova 
ruošiasi pasmerkti savo ginklą myriop. Vėliau negalėjai nė piršto 
pajudinti, nes kiurksojai tiltelyje. - 

Juodu pasiekė artimiausią oro šliuzą - ankštą patalpą, kurioje 
tilpo vos vienas į skafandrą įsisupęs žmogus. Kaip ir visa kita lai- 
ve, durų valdymo prietaisus dengė purvas, rūdys ir kažkokios 
grybelinės ataugos. Keista, bet prietaisai vis dar funkcionavo. 

- Kodėl gi su manim taip elgiesi? - paklausė Hegazis, kai su- 
ūžusios atsivėrė durys 1r Kihurė įstūmė jį į blausiai apšviestą 
šliuzą. - Jei nepritari Voljovos nuomonei"? 

- Nes tu man nepatinki, - atšovė moteris ir užtrenkė duris. 


30 
Cerberis/Hadas, 
Povo Deltos heliosferos pakraštys, 2566-ieji 


Jiems likus vieniems savo kajutėje, Paskalė tarė: 
- Denai, nedrįsk kvailioti. Ar supranti, ką sakau? 


Silvestis jautėsi išsekęs, tačiau, smegeninėje įnirtingai kun- 

kuliuojant mintims, nejuto jokio noro sumerkti akių. Vis dėlto jei 
placdarmas išsilaikys pakankamai ilgai, kad jo nusileidimas į 
Cerberį vyktų pagal numatytą planą, nūnai derėjo išmiegoti de- 
šimtis valandų ar net kelias dienas. Kitos tokios progos nebus. 
Prieš bandant įsiskverbti į svetimą pasaulį, reikės sukaupti tiek 
energijos, kiek jos neturėjo per visą savo gyvenimą. Deja, dabar 
Paskalė akivaizdžiai mėgins jį atkalbinėti. 

- Jau per vėlu, - nuvargusiu balsu atsiliepė Silvestis. - Mes 
pakenkėme Cerberiui. Planeta pastebėjo, kad ją aplankė nepra- 
šyti svečiai. Gavo šiokių tokių duomenų ir apie mūsų prigimtį. 
Mano nusileidimas nepakeis padėties. Svarbiausia, jog sužinosiu 
kur kas daugiau, nei man galėtų papasakoti išklerę Voljovos 
žvalgai. 

- Tu nenumanai, ką rasi apačioje, Denai. 

- Numanau. Atsakymą, kas nutiko amarantinams. Nejau 
nesuvoki, kad ši informacija būtina žmonijai? 

Rodės, jog šiuo atžvilgiu Paskalė jam pritarė. Bent jau te- 
oriškai. Visgi Žmona paprieštaravo: 

- O jeigu juos pražudė smalsumas, panašus į tavąjį? Pats 
matei, kas liko iš “Loreano"". 

Silvestis vėl pagalvojo apie Aliciją, kuri žuvo per antpuolį. 
Kas būtent pakurstė nenorą iš nuolaužų perkelti jos palaikus į 
“Begalybę"'? Netgi dabar, prisiminus, su kokiu šaltu abejingumu 
jis liepė palikti buvusios žmonos kūną placdarme - tarsi pats būtų 
gavęs nurodymą 1š kažkokios esybės (bet ne Kalvino), slypin- 
čios sąmonės gelmėse, - Silvestį nukratė šiurpas. Jis išvijo iš gal- 
vos krūptelėti privertusią mintį lyg nubaidydamas prie ausies įky- 
riai zyziantį vabzdį. 

- Tuomet mes žinosime tiesą, - pratarė. - Pagaliau ją išsiaiš- 
kinsime. Net jeigu žūsime, informacija pasieks kitus žmones, gy- 
venančius Resurgame arba aplinkinėse sistemose. Privalai su- 
prasti, Paskale. Aš įsitikinęs, jog rizikuoti verta. 

- Jei neklystu, kaltinti reikėtų ne vien smalsumą? - žmona 
varstė savo vyrą įdėmiu žvilgsniu; greičiausiai vylėsi išgirsti kokį 
nors atsakymą. Silvestis irgi į ją spoksojo puikiai žinodamas, ko- 
kios gąsdinančios gali būti dirbtinės jo akys. Po pauzės Paskalė 
pratęsė: - Kihurė sakė prisišliejusi prie laivo įgulos, nes ją nu- 

samdė tave užmušti. Anot Voljovos, visai įmanoma, kad profe- 
sionalę žudikę atsiuntė Karina Lefevra. 

- Triumviros tvirtinimai ne tik laužti iš piršto, bet ir užgaulūs. 

- Tarkim, jog tai tiesa. Galbūt Kihurės darbdavys siekia ne 
vien asmeninio keršto. Gal Lefevra vis dėlto žuvo, bet kažkas 
perėmė jos išvaizdą arba paveldėjo kūną - kažkas žinantis, su 
kokiais pavojingais dalykais tu susidūrei. Kodėl neapsvarstai šios 
galimybės bent teoriniu požiūrių? 

- Tai, kas įvyko prie Laskajo Miglyno, neturi nieko bendra su 
amarantinais. 

- Kodėl tu toks tikras? 

Silvestis piktai atrėžė: 

- Todėl, kad aš ten buvau! Kaip ir Laskajas, lankiausi Ap- 
reiškimų Erdvėje. Kaip ir Laskajas, išvydau tuos pačius vaizdus. 
- Jis pasistengė aprimti, suėmė Paskalės rankas. - Migločiai ge- 
rokai senesni už žmones ir visiškai mums svetimi. Jie palietė ma- 
no sąmonę. Aš mačiau tas būtybes... jos nė trupučio nebuvo pa- 
našios į amarantinus. 

Pirmą kartą nuo tada, kai išvyko iš Resurgamo, Silvestis pri- 
siminė stulbinančios apvaizdos sekundę, kurios jis sulaukė apga- 
dintam kontaktiniam moduliui skriejant palei Miglyną. Senos it 
fosilijos migločių sąmonės įsismelkė į jo galvą ir akimirkai užliejo 
beribėmis žiniomis. Laskajas nemelavo. Migločių išorė kurstė 
instinktyvų pasibjaurėjimą - gal todėl, kad nesiderino su žmonių 
samprata apie fizinį protingų būtybių pavidalą, - tačiau minčių di- 
namika tie padarai buvo artimesni žmonijai, nei atrodė regint klai- 
kias jų formas. Dichotomijos keistumas trumpam sukėlė neri- 
mą... antra vertus, argi žonglieriai galėtų pakoreguoti sąmonę 
taip, kad jis mąstytų kaip miglotis, jeigu esminiai minčių modeliai 
nebūtų panašūs? Silvestis pagalvojo apie šleikštulį, kuris apniko 
užmezgus ryšį su svetimomis esybėmis, ir jį užtvindžiusį atsimi- 
nimų srautą, neaprėpiamos migločių istorijos dalelę. Prieš milijo- 
nus metų jie naršė gerokai jaunesnę galaktiką, rinko išmestus ir 
pavojingus kitų, senesnių, civilizacijų žaisliukus. Dabar tie ste- 
buklai buvo pasiekiami ranka, po Miglyno apvalkalu, pro kurį 
jam beveik pasisekė prasiskverbti. 

Tuo metu įvyko dar kai kas... 

Jis užfiksavo kažką šmėkštelint tarytum properšą debesyse 
- kažką tokį trumpalaikį, kad Silvestis iki šiol buvo tai užmiršęs. 
Kažką, kas turėjo išlikti paslaptyje, tūnoti po tapatybės sluoks- 
niais. Kažką, kas susiję su seniai mirusios rasės atsiminimais, 
kurie įkūnijo maskuotę... 

Ir dar šį tą Miglyno viduje; visiškai kitą jo egzistavimą nulė- 
musią priežastį. 

Neryškūs prisiminimai išsprūdo iš mentalinių gniaužtų, ir Sil- 
vestis, tejausdamas abejonės nuosėdas, vėl išvydo save stovin- 
tį prie Paskalės. 

- Pažadėk, jog niekur nevyksi, - paprašė ji. 

- Viską aptarsime ryte, - atsakė Silvestis. 


Jis pabudo savo kajutėje, tačiau budraus snaudulio neužteko, 
kad iš kūno išgaruotų nuovargis. 

Iš pradžių nebuvo aišku, kokie trikdžiai išblaškė miegą, nes 
Silvestis nieko negirdėjo. Bet netrukus išvydo, jog holografinis 
ekranas, esantis šalia lovos, žvilga it prieš mėnulį atsuktas veid- 
rodis. 

Tyliai, kad neprikeltų Paskalės, jis įjungė ryšio kanalą. Lai- 
mei, žmona miegojo kietai. Atrodo, pašnekesys suteikė jai dva- 
sios ramybę. 

Holoekrane, izoliatoriaus įrangos fone, nušvito Sadžakio vei- 
das. 

- Ar tu vienas? - paklausė jis. 

- Su Žmona, - sušnibždėjo Silvestis. - Ji miega. 

- Aš kalbėsiu trumpai. - Sadžakis apžiūrėjo savo sužalotą 
ranką ir parodė jam blizgančią plėvelę, kuri sugrąžino riešui 
įprastą pavidalą. Tiesa, po perregima oda tebekirbėjo tvyksčio- 
jantys mechanizmai. - Aš pakankamai gerai jaučiuosi, kad galė- 
čiau atsisveikinti su gydomuoju skyriumi. Bet labai nenorėčiau 
sulaukti Hegazio likimo. 

- Ką gi, tu susidūrei su rimtomis problemomis. Voljova su 
Kihure turi visus ginklus - jos pasirūpino, kad negautume likusių. 
- Silvestis prabilo dar tyliau: - Neabejoju, jog, esant reikalui, aš ir- 
gi atsidurčiau uždaroje patalpoje. Mano grasinimai susprogdinti 
laivą nepadarė jai jokio įspūdžio. 

- Voljova galvoja, kad nedrįsi tesėti savo žodžio. 

- O jeigu ji teisi? 

Sadžakis papurtė galvą. 

- Dabar tai nesvarbu. Po dienos kitos - daugiausia po penkių 
- jos ginklas pradės byrėti. Per tą laiką galėtum prasmukti į pla- 
netą. Tik neapsimetinėk, jog tau užteks žinių, kurias suteiks ma- 
žieji Voljovos robotai. 

- Be abejo, ne. 

Šalia pasimuistė Paskalė. 

- Tuomet priimk mano pasiūlymą, - pratęsė Sadžakis. - Aš 
pagelbėsiu tau įsibrauti į Cerberį. Keliausime tik mudu. Su ska- 
fandrais. Tais pačias, kurie atskraidino tave į “Begalybę". Laivo 
mums neprireiks. Iki Cerberio nusigausime greičiau nei per dvi- 
dešimt keturias valandas. Pirmas dvi dienas skverbsies vidun, 
trečiąją žvalgysies, ketvirtąją, jau žinodamas maršrutą, išnirsi at- 
gal į kosmosą. 

- O kaipgi tu? 

- Aš tave lydėsiu. Jau sakiau, kokių, mano nuomone, prie- 
monių derėtų imtis, kad išgelbėtume kapitoną. 

Silvestis linktelėjo. 

- Tu manai, jog Cerberyje aptiksi kažką, kas jį pagydys. 

- Tiesiog pradėsiu paieškas ir, jei nieko nerasiu, trauksiu ki- 
tur. 

Silvestis apsidairė. Sadžakio balsas priminė vėją, šiurenantį 
medžių lapus. Kambarys atrodė antgamtiškai tykus it paveikslė- 
lis, regimas pro stebuklingą žibintą. Jis pagalvojo apie audrą, nū- 
nai šėlstančią Cerberyje, įnirtingai puolančias mašinas, nors dau- 
guma šių buvo mažesnės už bakterijas, todėl Žmogus nepajėgė 
išgirsti jų keliamo triukšmo. Šiaip ar taip, Sadžakis teisus: po kelių 
dienų nesuskaičiuojama gausa Cerberiui ištikimų mechanizmų 
ims ardyti galingą apgulčiai naudojamą Voljovos agregatą. Kuo 
ilgiau jis gaiš, tuo daugiau paaukos laiko, kurį galėtų praleisti pla- 
netoje. Sulig kiekviena uždelsta sekunde menks tikimybė sėk- 
mai braškės 1r trupės. Paskalė vėl krustelėjo, bet Silvestis jautė, 
jog Žmona vis dar giliai miega ir ją prikelti būtų neką lengviau nei 
paukščius, kurių mozaikos puošė kambario sienas. 

- Tavo pasiūlymas labai netikėtas, - sumurmėjo jis. 

- Tu laukei šio momento visą gyvenimą, - šiek tiek garsiau 
atsiliepė Sadžakis. - Nejau atsisakysi tokios progos? Negi pabū- 
gai to, ką galėtum aptikti? 

Silvestis žinojo privaląs apsispręsti, kol nespėjo galutinai su- 
sigaudyti, kodėl dabartinė padėtis įkvepia nerealumo pojūtį. 

- Kur mes pasimatysime? 

- Laivo išorėje. - Triumviras paaiškino, jog taip bus geriau, 
nes jeigu juodu tarsis susitikti kur nors šviesaeigyje, jis, Sadžakis, 
rizikuos įsirėžti į Voljovą, Kihurę ar net Silvesčio žmoną. - Jos 
tebemano, jog aš negaluoju. - Vyriškis patrynė sužalotą, memb- 
rana apgaubtą riešą. - Jei sugaus mane už izoliatoriaus ribų, įka- 
lins, kaip ir Hegazį. Dabar pasiekčiau skafandrą per porą minu- 
čių. Nė nereikėtų traukti į tas laivo dalis, kurios galėtų mane už- 
fiksuoti. 

- Kaip elgtis man? 

- Keliauk link artimiausio lifto. Kabina nugabens tave prie 
skafandro. Jis viskuo pasirūpins. Tau neteks nieko daryti. 

- Sadžaki, aš... 

- Būk išorėje po dešimties minučių. Mūsų skafandrai suras 
vienas kitą. - Prieš nutraukdamas ryšį triumviras šyptelėjo: - Be- 
je, primygtinai rekomenduoju nežadinti žmonos. 


Įvykiai klostėsi taip, kaip juos nupasakojo Sadžakis. Ir lifto 
kabina, ir skafandras tiksliai žinojo, kur Silvestis turi nusigauti. 
Kelio nepastojo nė gyva dvasia. Niekas netrukdė ir tuomet, kai 
skafandras išmatavo žmogų, prisitaikė prie kūno formų ir švel- 
niai jį įtraukė savo glėbin. 

Laivas, regis, nepastebėjo, kaip atsivėrė oro šliuzas, ir nie- 
kaip nesureagavo, kai Silvestis išniro į atvirą kosminę erdvę. 


Voljova krūptelėjusi pakirdo; kažkas išblaškė nespalvotus 
jos sapnus apie siautėjančias vabzdžių armijas. 

Duris griausmingai trankė Kihurė. Negana to, artileristė šau- 
kė, bet apsnūdusi triumvira kol kas nepajėgė suprasti žodžių 
reikšmės. Ji atidarė duris ir suvokė spoksanti tiesiai į oda ap- 
traukto plazmasvaidžio vamzdį. Prieš nuleisdama ginklą Kihurė 

padvejojo vieną sekundės dalį, tarsi nebūtų buvusi tikra, ką išvys 
kitoje slenksčio pusėje. 

- Kas nutiko? - paklausė Voljova. 

- Paskalė... - sušvokštė Kihurė. Jos kakta žvilgėjo nuo pra- 
kaito, kuris nublizgino ir glotnias plazmasvaidžio rankenas. - Pa- 
budusi išvydo, jog Silvestis dingęs. 

- Dingęs? 

- Štai ką jis paliko. Paskalė gerokai susikrimtusi, bet norėjo, 
kad tau parodyčiau. - Kihurė įkišo ginklą į movą, kišenėje sužve- 
jojo popieriaus lapą. 

Voljova pasitrynė akis ir čiupo popiergalį. Prisilietimas akty- 
vavo įrašytą Žinutę; nupieštų paukščių fone pasirodė tamsūs Sil- 
vesčio veido kontūrai. 

- Deja, aš tau melavau, - nuskambėjo vyriškio balsas. - At- 
leisk, Paskale... tu turi teisę manęs nekęsti, bet nuoširdžiai vi- 
liuosi, jog man neapykantos nejauti, tik ne po to, ką mudu paty- 
rėme. - Silvestis prašneko tyliau: - Tu prašei pažadėti, kad ne- 
mėginsiu nukakti į Cerberį, bet aš išvykau. Tuo metu, kai rasi ši- 
tą raštelį, jau būsiu sukoręs nemenką kelio dalį, ir manęs nepa- 
vyks sustabdyti. Jokio pateisinimo savo veiksmams sugalvoti ne- 
galiu. Tiesiog jaučiu, kad privalau įsiskverbti į planetą. Manau, tu 
visada tai žinojai, jei tik mudu buvome pakankamai artimi. - Jis 
trumpam užsičiaupė. Galbūt norėjo atsikvėpti, o gal svarstė, ką 
sakyti toliau. - Paskale, tu vienintelė atspėjai, kas iš tiesų įvyko 
prie Laskajo Miglyno, todėl ir kėlei man susižavėjimą. Būtent 
dėl šios priežasties nebijojau tau pripažinti tiesos. Prisiekiu, tuo 
metu aš nemelavau. Pasakojau įvykius iš savo pozicijų. O dabar 
toji moteris, Kihurė, tvirtina gavusi iš savo darbdavio, tikriausiai 
Karinos Lefevros, nurodymą mane užmušti, kad neiškrėsčiau 
kažkokios kvailystės. 

Silvestis vėl patylėjo. 

- Elgiausi taip, lyg man mėgintų pūsti miglą į akis, Paskale. 
Turbūt iš tikrųjų taip galvojau. Privalau nutildyti nelemtus vai- 
duoklius ir įsitikinti, jog Cerberis niekaip nesusijęs su tuo, kas at- 
sitiko Miglyno apylinkėse. 

Tu mane supranti, tiesa? Turėsiu dar truputį pasistengti, 
kad galutinai užčiaupčiau šmėklas. Man, ko gero, derėtų padė- 

koti Kihurei. Ji suteikė priežastį, paskatinusią žengti lemtingą 
žingsnį tuo momentu, kai labiausiai bijojau būsimų atradimų. Ne- 
tikiu, kad ji ir kiti įgulos nariai būtų blogi. Jau nekalbant apie tave, 
Paskale. Tu nesi kalta dėl to, jog leidaisi jų įtikinama. Bandei at- 
kalbėti nuo kelionės į Cerberį, nes mane myli. Aš nuolat grau- 
žiausi dėl to, ką ketinau padaryti, nes žinojau, kad išduodu tavo 
meilę. 

Ar tu susigaudai, ką mėginu pasakyti? Ar galėsi man atleis- 
ti, kai sugrįšiu? Ilgai neužtruksiu, Paskale. Viso labo penkias die- 
nas, gal mažiau. - Patylėjęs Silvestis pridūrė paskutinius žodžius: 
- Laive Kalvino, žinoma, nepalikau. Jis tūno manyje. Meluočiau, 
jei tvirtinčiau, jog mūsų santykiai neįkopė į naują stadiją... jog 
mes nepasiekėme tam tikros pusiausvyros. Jis man pravers. 

Vaizdas popieriuje išblėso. 

- Žinai, - prabilo Kihurė, - protarpiais beveik jausdavau Sil- 
vesčiui simpatiją. Bet dabar jis rimtai susimovė. 

- Sakei, jog Paskalė nusiminė. 

- Kaip pati reaguotum? 

- Viskas priklausytų nuo aplinkybių. Galbūt Silvestis teisus, 
ir ji nuo pat pradžių žinojo, kas atsitiks. Gal Paskalei derėjo gerai 
pagalvoti, prieš ištekant už to svinja. 

- Kaip manai, ar jis labai nutolęs nuo laivo? 

Voljova vėl dirstelėjo į lapą, tarytum vildamasi, jog suglam- 
žytas popierius pateiks kokių nors užuominų. 

- Matyt, Silvestis sulaukė pagalbos. Iš mūsų nedaug kas bū- 
tų galėjęs jam padėti. Tiksliau, niekas, jei neskaičiuosime Sadža- 
kio. 

- Gal mums nevertėtų atmesti triumviro? O jeigu medi-ma- 
šinos pagydė jį greičiau, nei manėme? 

- Ne. - Voljova patapšnojo į savo stebuklingąją apyrankę. - 
Aš tiksliai žinau, kur yra kiekvienas triumvirato narys. Hegazis 
tebekiurkso oro šliuze. Sadžakį rastume izoliatoriuje. 

- Ar neprieštarautum, jei savo akimis tuo įsitikinsime? 

Voljova apsirengė šiltesnius drabužius, kad nesužvarbtų tuo- 
se laivo sektoriuose, kuriuose palaikomas normalus oro slėgis. 
Adatinį užsikišo už diržo, ant peties užsimetė stambaus kalibro iš 

karinio archyvo gautą ginklą. Kihurė parūpino jai abiejomis ran- 
komis gniaužiamą dvidešimt trečiajame šimtmetyje pagamintą hi- 
pergreitomis kulkomis pliekiantį šautuvą - pirmųjų Europos de- 
maršistų produktą, kurį puošė juoda neopreno plakiruotė bei šo- 
nuose inkrustuoti, aukso ir sidabro gijomis spindintys, rubino aki- 
mis žėrintys kiniški drakonai. 

- Mielai tave palydėsiu, - atsakė triumvira. 


Jos nukulniavo link oro šliuzo, kur įkalintas Hegazis tegalė- 
jo mėgautis savo atvaizdu, žvilgančiu plieninėse sienose. Bent 
taip manė Voljova, jei retsykiais teikdavosi pagalvoti apie trium- 
virą. Moteris nepuoselėjo Hegaziui neapykantos ir net antipati- 
jos. Silpnavalis tipas, saugiai besijaučiantis tik Sadžakio šešėlyje, 
nebuvo vertas jos dėmesio. 

- Ar jis nekėlė rūpesčių? - pasiteiravo Voljova. 

- Ne. Tik be paliovos tvirtino esąs nekaltas. Aiškino, kad 
Saulės Vagį iš ginklinės išleido ne jis. Man pasirodė, jog kalbė- 
jo nuoširdžiai. 

- Tai senovinis metodas, Kihure. Jis vadinamas apgaule. 

Voljova nusipurtė nuo pečių kiniškais drakonais besipuikuo- 
jantį ginklą, praskėstas kojas tvirtai įrėmė į dumblinas grindis ir 
nuleido kumščius ant rankenos, idant atidarytų vidines šliuzo du- 
ris. 

Nieko neįvyko. 

- Aš negaliu jų atverti. 

- Leisk man pabandyti. - Kihurė švelniai nustūmė ją į šoną, 
pati ėmė spūsčioti rankeną. - Nieko nebus, - sušvokštė galų gale 
pasidavusi. - Durys užsikirtusios. 

- Tikiuosi, tu jų neužlitavai? 

- Ach, kokia aš kvailė! Kaip galėjau užmiršti? 

Voljova pabeldė į metalo plokštę. 

- Hegazi, ar girdi mane? Ką padarei durims? Jos neatsida- 
ro. 

Triumviros žodžius lydėjo tyla. 

- Jis tikrai sėdi ten, - suniurnėjo moteris vėl pasitarusi su 
apyranke. - Per tuos šarvus tikriausiai mūsų negirdi. 

- Man tai nepatinka, - atsiliepė Kihurė. - Durys veikė nor- 

maliai, kai jį čia palikau. Mums reikėtų išsprogdinti spyną. - Ne- 
laukdama Voljovos pritarimo ji riktelėjo: - Hegazi, jei mane girdi, 
pasitrauk nuo įėjimo. Mums teks šaudyti bandant pas tave pra- 
sibrauti. 

Kihurės rankoje žaibiškai pasirodė plazmasvaidis, nuo ginklo 
svorio įsitempė dilbio raumenys. Ji pakreipė galvą ir kitu delnu 
prisidengė akis. 

- Luktelėk, - suturėjo bendražygę Voljova. - Tu pernelyg 
skubi. Galbūt atsivėrė išorinės durys, ir vakuumas, atjungęs slė- 
gio sensorius, užtrenkė vidines. 

- Tuomet dėl Hegazio galėsime nebekvaršinti galvos. Ne- 
bent jis pajėgtų kelioms valandoms sulaikyti kvapą. 

- Sutinku... bet mums vis tiek nesinorėtų prakiurdyti durų, ar 
ne? 

Kihurė žengė arčiau šliuzo. 

Jei duryse ir buvo ekranas, kuris rodė slėgio lygį, jis slypėjo 
po purvo sluoksnių. 

- Sureguliuosiu ginklą taip, kad jis šaudytų pačiu siauriausiu 
spinduliu. Pragręšiu adatos smaigalio dydžio skylutę. 

- Gerai, imkis darbo, - padvejojusi linktelėjo Voljova. 

- Hegazi, pasikeitė mūsų planai. Durų viršuje išdeginsiu ma- 
žytę skylę. Jei stovi, siūlyčiau prisėsti. Gali pamąstyti apie savo 
ateitį. 

Vis dar jokio atsakymo. 

Prašyti plazmasvaidžio atlikti tokio tikslumo reikalaujančią 
operaciją prilygo įžeidimui, pamanė Voljova. Tarsi pramoniniu 
lazeriu pjaustytum vestuvių tortą. Tačiau Kihurė atliko užduotį 
nepriekaištingai. Ginklas sutraškėjo išspjaudamas į duris žaibo 
blyksnį. Iš prakirstos ertmės, dydžio sulig kirmino urveliu, ėmė 
rangytis dūmai. 

Bet po sekundės į koridorių lanku plūstelėjo tamsi, šnypš- 
čianti čiurkšlė. 


Ji negaišo laiko gremždama duryse didesnę skylę. Nei Kihu- 
rė, nei Voljova nesitikėjo aptikti oro šliuze jokios gyvybės. Arba 
Hegazis mirė (tik neaišku kaip), arba paspruko iš vienutės, šita 
aukšto slėgio srove nusprendęs paerzinti savo įkalintojas. 

Kihurė vėl paleido šūvį, ir čiurkšlė virto trykštančia rankos 
storio srove, kuri išsiveržė su tokia jėga, kad partrenkė moterį 
ant dumblinų grindų; plazmasvaidis tėškėsi į kulkšnis siekiančias 
nuotėkas. Palietę karštus ginklo nasrus, maurai ėmė įnirtingai 
šnypšti. Kai moteris pagaliau sugebėjo atsistoti, nuožmus srau- 
tas jau buvo susilpnėjęs iki srovelės, triukšmingai pliurpsinčios 
pro išgremžtas duris. Kihurė stvėrė plazmasvaidį, nukratė purvą 
spėliodama, ar ginklas veiks. 

- Laivo gleivės, - ištarė Voljova. - Tos pačios, kuriose mes 
stovime. 

- Šliuzas užtvindytas gleivėmis? 

- Neklausk manęs, kaip tai atsitiko. Tiesiog pradegink pla- 
tesnę skylę. 

Kihurė taip ir padarė. Galų gale ji įkišo ranką pro atsivėru- 
sią angą, pakankamai erdvią, kad oda nesiliestų prie metalo, nuo 
plazmos įkaitusio iki raudonumo, ir įniko bilsnoti per vidinius du- 
rų valdymo prietaisus. Voljova buvo teisi manydama, jog užrak- 
to mechanizmui pakenkė slėgis. Patalpa prisipildė gleivėmis iki 
pat lubų. 

Durys atsivėrė, ir į koridorių ištekėjo paskutiniai glitėsiai. 

Kartu su Hegazio liekanomis. Nežinia, kas kaltas - slėgis, 
kuris jį sudraskė, ar sprogstamasis nuotėkų išsiveržimas, - tačiau 
metalinės ir organinės triumviro dalys išsiskyrė anaiptol ne drau- 
giškai. 


31 
Cerberis/Hadas, 
Povo Deltos heliosferos pakraštys, 2566-ieji 


- Man reikia cigaretės, - išspaudė Voljova, bet akimirką ne- 
galėjo prisiminti, kur nukišo savo rūkalus. Pagaliau rado juos re- 
tai naudojamoje striukės kišenėje, tačiau neskubėjo atplėšti pa- 
kelio ir iškrapštyti vienos iš sumaigytų geltonų lazdelių. Kurį laiką 
pastovėjo nejudėdama, tuomet lėtai į plaučius įtraukė dūmą, leido 
savo nervams aprimti tarsi pūgai plunksnų, kurios pamažu nusė- 
da ant žemės. 

- Laivas jį užmušė, - tarė triumvira spoksodama į Hegazio 

palaikus, tačiau iš visų jėgų mėgindama negalvoti, į ką nukreip- 
tos akys. - Kito paaiškinimo nėra. 

- Užmušė? - Kihurė tebelaikė plazmasvaidį, atstačiusi vamz- 
dį į Hegazio liekanas, kurios plūduriavo palei kojas, lyg būgštau- 
dama, kad atskiros dalys galėtų susijungti ir atgyti. - Tavo nuo- 
mone, tai nėra nelaimingas atsitikimas? 

- Bent aš taip manau. Hegazis priklausė Sadžakio ir tuo pa- 
čiu Silvesčio komandai. Bet Saulės Vagis jį nudėjo. Yra apie ką 
pagalvoti, ar ne? 

- Aha. 

Kihurė veikiausiai ir pati viską suprato, bet Voljova vis tiek 
nusprendė paaiškinti, ką joms žada ateitis. 

- Silvestis iškeliavo į Cerberį. Kadangi man nepasisekė pa- 
kenkti ginklui, niekas jam nesutrukdys prasmukti į planetos gel- 
mes. Ar suvoki, ką tai reiškia? Saulės Vagis laimėjo. Pasiekė 
galutinę pergalę. Nuo šiol tenorės, kad padėtis nesikeistų. Kas 
laive kelia tam grėsmę? 

- Mes, - dvejodama atsakė Kihurė nelyginant protinga mo- 
kinė, norinti pasirodyti prieš mokytoją, tačiau bijanti sulaukti pa- 
tyčių iš klasiokų. 

- Ne tik mudvi drauge su Paskale. Saulės Vagies požiūriu, 
Hegazis taip pat įkūnijo grėsmę. Vien todėl, kad jis buvo žmo- 
gus. - Triumvira spėliojo, žinoma, bet tokia hipotezė atrodė labai 
tikėtina. - Tai esybei žmogiškasis lojalumus - pernelyg miglota, 
chaotiška sąvoka. Vagis pergudravo Hegazį, tiksliau, tuos, ku- 
riems triumviras jautė ištikimybę. Bet ar suprato, kas šią nule- 
mia? Abejoju. Hegazis atstojo komponentą, kuris, jau tapęs ne- 
naudingas, ateityje galėjo trukdyti. - Nuo tokių išvedžiojimų Vol- 
jovą nukratė šaltukas. Panašios mintys retai kada atklysdavo į 
galvą. - Todėl jis turėjo mirti. Dabar, beveik įgyvendinęs tikslą, 
Saulės Vagis mėgins atsikratyti 1r mumis. 

- Jeigu jam išties knietėjo mus pribaigti... 

- Kodėl anksčiau to nepadarė? Kas žino, gal ir bandė. Cen- 
trinei valdymo sistemai nebepaklūsta ištisi laivo sektoriai, todėl 
Saulės Vagies veikla gerokai apribota. Įsivaizduok, kad jis kon- 
troliuoja pusiau paralyžiuotą kūną. 

- Koks poetiškas palyginimas. Man įdomu, kas gresia 
mums? 

Voljova prisidegė kitą cigaretę, surūkiusi pirmąją iki pat ga- 
liuko. | 

- Jis stengsis mus nužudyti, tik neaišku, kokiais būdais. Iš- 
hermetizuoti viso laivo neįmanoma, nes kontrolės sistemoje stin- 
ga atitinkamų kanalų, kuriais būtų galima perduoti komandas. 
Netgi aš nepajėgčiau atlikti šios užduoties, nebent rankomis ati- 
daryčiau šliuzus. Bet pirmiausia privalėčiau atjungti tūkstančius 
elektromechaninių saugiklių. Vargu ar jis sugebės užtvindyti te- 
ritoriją, didesnę nei oro šliuzas, tačiau esu tikra, jog ką nors su- 
galvos. 

Staiga, bemaž instinktyviai, ji čiupo savąjį stambaus kalibro 
ginklą ir nukreipė vamzdį į tamsų, apsemtą koridorių. 

- Kas yra? 

- Nieko, - atsakė Voljova. - Truputį išsigandau. Kad ir kaip 
būtų keista. Spėju, kad jokių pasiūlymų neturėsi, Kihure? 

Tiesą sakant, ji turėjo. | 

- Verčiau suraskime Paskalę. Ji nepažįsta laivo taip gerai 
kaip mes. Jei pavojų neišvengsime... 

Voljova sutrynė cigaretės nuorūką į ginklo buožę. 

- Tu teisi. Mums derėtų laikytis išvien. Taip ir bus. Kai tik- 
tail... ; 

Kažkas atbildėjo iš prieblandos ir sustojo už dešimties metrų 
nuo moterų. 

Triumvira akimoju nusitaikė į atėjūną, bet neiššovė. Kaž- 
koks instinktas pakuždėjo, jog atvykėlis neketino jų pulti. Bent 
jau ne dabar. Priešais kėpsojo vienas iš mechaninių bėgiu čiuo- 
žiančių patarnautojų, kuriais Silvestis naudojosi tirdamas kapito- 
ną - vienas iš bukapročių laivo valdomų robotų. 

Metalinis padaras įsmeigė masyvius ant korpuso sumontuo- 
tus sensorius į moteris. 

- Jis neginkluotas, - šnipštelėjo Voljova, nors ir suvokė, jog 
kuždėti nebūtina. - Matyt, atlieka žvalgo funkcijas, nes pats lai- 
vas negali įžiūrėti, kas vyksta šiame sektoriuje. 

Patarnautojas pakrypčiojo į šonus savo sensorius, tarsi mė- 
gindamas nustatyti tikslias porelės koordinates, ir lėtai ėmė slink- 
ti atgal į tamsą. 

Kihurė spūstelėjo plazmasvaidžio gaiduką. 

- Kam to reikėjo? - paklausė Voljova, kai nutyko sprogimo 
aidas ir išblėso akį rėžiančios, mechanizmo liekanas laižančios 
liepsnos. - Visus duomenis jis jau spėjo perduoti laivui. Veltui 
eikvoji užtaisus. 

- Man nepatiko, kaip tas padaras į mus spoksojo, - iškošė 
Kihurė ir susiraukusi pridėjo: - Be to, kuo jų mažiau, tuo mums 
geriau. 

- O taip, - atsiliepė triumvira. - Žinant, kaip greitai laivas su- 
geba pagaminti tokį elementarų zondą, jis bus atkurtas po de- 
šimties dvidešimties sekundžių. 

Kihurė dėbtelėjo į bendražygę, lyg būtų išgirdusi anekdotą, 
bet nesupratusi jo esmės. Visgi Voljova kalbėjo rimtai. Tai, ką 
dabar triumvira išvydo, sukrėtė ją labiau nei mašinos pasirody- 
mas. Galų gale laivas elgėsi logiškai siųsdamas zondus rinkti in- 
formacijos. Nieko nuostabaus, jei bandys sumontuoti mechaniz- 
mus, kurie pajėgs išpjauti likusius įgulos narius ir keleivius. 
Anksčiau ar vėliau ji būtų nuspėjusi tokią įvykių eigą. Tačiau šito 
nesitikėjo - tik ne pilko iš glitėsių išnirusio padaro. Po akimirkos, 
savo juodomis akutėmis pastebėjęs Voljovą, graužikas švystelėjo 
uodega ir nuplaukė į tamsą. 

Nūnai triumvira prisiminė, jog laivas kontroliavo ir žiurkes- 

Atgavęs sąmonę - sekundę kitą Silvestis nė neįstengė prisi- 
minti, kada ją prarado, - jis pamatė prieš akis šokčiojančias 1š- 
skydusias žvaigždes. Šleikštulį būtų sukėlęs vien jų vaizdas, jei 
tik skrandžio jau nebūtų sutraukęs mėšlungis. Ką jis čia veikė? 
Kodėl taip keistai jautėsi? Rodės, jog į kiekvieną kūno ląstelę 
kažkas įspraudė vatos gumulėlius. Atsakymas paprastas: Silves- 
tis tūnojo viename iš ypatingųjų įgulai priklausančių skafandrų, 
kuris perkėlė jį iš Resurgamo į “Begalybę" 1r kuris dabar užpildė 
plaučius skystu oru. 

- Kas čia vyksta? - paklausė jis mintimis žinodamas, jog Žo- 
džius užfiksuos elementarus šalme instaliuotas sąmonės skene- 
rs. 

- Aš keičiu skrydžio kryptį, - informavo skafandras. - Ver- 
čiuosi aplink 1lgąją savo ašį. 


184 


- Kur mes, po velnių, esame? - pastangos iš sąmonės gelmių 
išgriebti atsiminimų draiskanas atrodė lyg bandymas rasti suraiz- 
gytos virvės galą. Jis nenutuokė, nuo ko pradėti. 

- Nuo laivo nutolę daugiau kaip per milijoną kilometrų. Iki 
Cerberio liko šiek tiek mažesnis atstumas. 

- Jei sukorėme tokį kelią, vadinasi... - jis patylėjo. - Minutė- 
lę, aš neturiu nė menkiausio supratimo, kiek laiko praėjo. 

- Iš “Begalybės nostalgijos" išskridome prieš septyniasde- 
šimt keturias minutes. - Maždaug prieš valandą, pamanė Silves- 
tis. Tiesa, jis nebūtų suabejojęs skafandru, net jeigu tas būtų pa- 
skelbęs, jog praėjo visa diena. - Mūsų pagreitis siekia 10 g. 
Triumviras Sadžakis liepė man paskubėti. 

Taip, dabar sąmonė truputį prašviesėjo. Silvestis prisiminė, 
kaip vidurnaktį kalbėjosi su Sadžakiu, o paskui lėkė į skafandrų 
saugyklą. Miglotai prisiminė palikęs žmonai raštelį. Tik tokiu bū- 
du drįso pranešti Paskalei, kur iškeliavo. Šiaip ar taip, ilgiau 
ruoštis žygiui nebuvo jokios prasmės. Papildomų duomenų arba 
įrašymo prietaisų nereikėjo - jis galėjo naudotis skafandro infor- 
macijos šaltiniais ir integruotais sensoriais. Kiek Silvestis Žinojo, 
skafandrai pakankamai gerai ginkluoti, kad apsisaugotų nuo to- 
kių pačių antpuolių, kuriuos stengėsi nukenksminti Voljovos gin- 
klas. Jie nestokojo mokslinėms analizėms skirtų instrumentų; 
gautus pavyzdžius slėpdavo savyje sukurtose talpyklose. Be to, 
funkcionavo kaip erdvėlaiviai. Ne, pasitaisė Silvestis, jie buvo 
erdvėlaiviai - gebėdavo skraidinti vos vieną keleivį, tačiau leng- 
vai prisitaikydavo prie naujų sąlygų ir, esant reikalui, virsdavo at- 
mosferoje skraidančiais kosminiais keltais arba orlaiviais, kurie 
pajėgdavo sklęsti prie pat planetos paviršiaus. Logiškai mąstant, 
niekaip kitaip prasibrauti į Cerberį nepavyktų. 

- Gerai, kad didėjant pagreičiui visą laiką miegojau, - pratarė 
Silvestis. 

- Jūs neturėjote kitos išeities, - abejingai atsiliepė skafan- 
dras. - Sąmonės procesus teko užblokuoti. Prašyčiau pasirengti 
greičio mažinimo stadijai. Kai atsigausite, mes jau būsime prie 
pat kelionės tikslo. 

Silvestis bandė suformuluoti galvoje klausimą, pasiteirauti, 
kodėl draugijos nepalaiko Sadžakis, kuris garantavo, kad prie jo 

prisijungs už laivo ribų. Tačiau, nespėjus perduoti skeneriui kon- 
krečios minties, skafandras vėl nugramzdino jį į tamsias besap- 
nio miego gelmes. 


Kol Kihurė ieškojo Paskalės Silvesti, Voljova grįžo į tiltelį. Ji 
nedrįso kilti liftais. Laimei, įveikti reikėjo mažiau nei dvidešimt 
lygių. Kelionė ganėtinai varginanti, bet pakenčiama. Ir sąlygiš- 
kai saugi: laivas negalėjo nusiųsti į laiptatakius nei zondų, nei 
mašinų, kurioms sklęsti koridoriuose padėjo superlaidūs magne- 
tiniai laukai. Vis dėlto kopdama spiraliniais laiptais ginklą trium- 
vira laikė prieš save. Retsykiais stabtelėdavo, sulaikydavo kva- 
pą ir mėgindavo įsiklausyti į garsus, kuriuos galėtų skleisti iš 
paskos sekantys arba viršuje tykantys padarai. 

Kildama aukštyn Volova apsvarstė gausybę būdų, kuriais 
“Begalybė" galėtų ją nudaigoti. Bandymai patikrinti savo žinias 
apie laivą taip, kaip niekada anksčiau nė nebūtų šovę į galvą, pri- 
lygo įdomiam protiniam žaidimui. Privertė kitomis akimis pa- 
žvelgti į dabartinę padėtį. Kartą, ne taip seniai, ji turėjo užsiimti 
panašia veikla, kaip ir šviesaeigis. Triumvira norėjo užmušti 
Nagornį ar bent jau užsitikrinti, kad jis nebekels grėsmės, kas, 
praktiškai, buvo tas pats. Galop teko jį pribaigti, kadangi artile- 
ristas pirmas mėgino ją sudoroti. Dabar galvoje sukosi mintys 
apie jo egzekuciją. Voljova nužudė Nagornį taip staigiai didin- 
dama ir mažindama “Begalybės"' pagreitį, kad sutraiškė jį į ko- 
šę. Anksčiau ar vėliau šviesaeigis neabejotinai užsimanys pasi- 
naudoti šituo metodu. Tuo momentu būtų išmintingiausia laive 
nebekiurksoti. 

Triumvira nukako į tiltelį be jokių trukdžių, tačiau pastarųjų 
stoka neatšaldė jai noro patikrinti kiekvieną šešėlį, įsitikinti, kad 
juose neslypi mašinos arba, kas dar blogiau, žiurkės. Nežinia, ką 
šios galėtų jai padaryti, tačiau Voljova anaiptol netroško to išsi- 
aiškinti. 

Tiltelyje nebuvo nė gyvos dvasios, kaip ir prieš išeinant. Lu- 
bas tebebjaurojo Kihurės šūvio paliktas krateris, ant didžiosios 
sferos grindų rudavo džiūstantis Sadžakio kraujas. Viršuje vis 
dar švytėjo holografinė projekcija, nuolat pranešanti naujausią in- 
formaciją, kaip sekasi Cerberį taranavusiam placdarmui. Aki- 

mirkai kaip tikra savininkė ji įsmeigė akis į ginklą, kuris iki šiol 
narsiai gynėsi nuo antibiotinių svetimo pasaulių pajėgų. Nors ir 
užlietai pasididžiavimo, Voljovai magėjo, kad planeta greičiau 
įveiktų priešininką ir neleistų Silvesčiui į save įsibrauti. Jei tik jis 
dar nepasiekė tikslo. 

- Ko čia atėjai? - paklausė balsas. 

Moteris apsisuko lyg įgelta ir išvydo figūrą, žvelgiančią že- 
myn nuo vieno iš viršutinių tiltelio lygių. Nepažįstamą vyriškį 
tamsiu apsiaustu, kuris stovėjo susinėręs ant krūtinės rankas, nu- 
taisęs niaurią veido išraišką. Triumvira iššovė, tačiau pavidalas 
niekur nedingo, nors jį kiaurai perskrodė ginklo užtaisai, kurie po 
savęs paliko jonų brydes, suplazdėjusias ore nelyginant vėliavos. 

Šalia pirmosios figūros išdygo kita, kiek kitaip apsirengusi. 

- Iš tavęs atimta valdymo teisė, - paskelbė ji tokiu senoviškų 
ispanglų kalbos variantu, kad Voljova ne iš karto įsisąmonino žo- 
džių prasmę. 

- Privalai suprasti, triumvira, jog šios teritorijos tau nebepri- 
klauso, - ištarė trečiasis vaiduoklis, atgijęs priešingame patalpos 
šone, besipuikuojantis fantastiškai antikiniu skafandru, kurio lie- 
menį išvagojo aušinimo linijos ir deformavo gremėzdiški priedai. 
Jis prabilo senovine, vos suvokiama, rusanglų tarme. 

- Ko tu tikiesi pasiekti? - paklausė pirmoji figūra. Tuo pat 
metu prie jos pasirodė penkta pamėklė, kuri kreipėsi į Voljovą, 
paskui šešta ir septinta... 1š visų pusių ją užgauliojo praeityje gy- 
venusių žmonių šmėklos. 

- Tai pasibaisėtina... - sakinio pabaigą užgožė kitos, iš deši- 
nės surikusios, figūros balsas. 

- „tavo įgaliojimai panaikinti, triumvira. Privalau pasakyti... 

- „„„piktnaudžiavai savo valdžia, ir dabar turėsi ją perleisti... 

- „„labai nusivylėme tavimi, Ilja, todėl mandagiai reikalauja- 


- „„atsisakytum... privilegijų... 

- „Visiškai nepriimtina... 

Kai balsų šurmulys virto bereikšmiu riaumojimu, Voljova su- 
spigo. Mirusiųjų sambūris užpildė visą patalpą. Kad ir kur pa- 
žvelgtų, ji tematė daugybę praeityje egzistavusių veidų. Kiekvie- 
nas vaiduoklis energingai Žiopčiojo, tarytum negirdėtų aplinkinių 

balsų ir manytų, jog tik jis vienas prikaustė į save moters dėme- 
sį. Rodės, lyg tos figūros jai melstųsi... lyg, jų nuomone, Voljova 
būtų visažinė. Melstųsi ir tuo pačiu reikštų nepasitenkinimą. 
Niurzgų bambėjimą veikiai pakeitė neapykantos ir paniekos skli- 
dinos intonacijos, tarsi triumvira ne tik būtų karčiai apvylusi pa- 
mėkles, bet ir prikrėtusi neapsakomai siaubingų dalykų, apie ku- 
riuos jos tepajėgė užsiminti perkreiptomis, pasišlykštėjimą spin- 
duliojančiomis lūpomis bei apmaudo kupinais žvilgsniais. 

Ji kilstelėjo ginklą, užvaldyta nenumaldomo troškimo ištuštin- 
ti į vaiduoklius apkabą. Užmušti jų nesugebėtų, tačiau galėtų 
rimtai pakenkti projekcinėms sistemoms. Voljova atsispyrė pa- 
gundai, nes žinojo, kad, Kihurei išsprogdinus karinį archyvą, jai 
reikėjo saugoti amunicijos atsargas. 

- Pasitraukite! - užstaugė triumvira. - Nešdinkitės! 

Mirusieji vienas po kito nutilo ir išnyko. Bet prieš pradingda- 
mas kiekvienas su kartėliu palinguodavo galvą - matyt, tokiu bū- 
du norėjo pasakyti, kad jam nesinori nė sekundės ilgiau praleisti 
Voljovos akivaizdoje. Galų gale visi išgaravo. Dabar jos krūtinė 
įnirtingai kilnojosi. Triumvirai reikėjo susitvardyti, todėl ji priside- 
gė cigaretę, lėtai šią sutraukė, per kelias atokvėpio minutes nu- 
slopino sąmonėje šėlstančių minčių uraganą. Gniauždama delne 
šautuvą džiaugėsi, kad nepaleido vėjais apkabos, nors tai ir bū- 
tų suteikę trumpalaikį malonumą. Kihurė parinko jai puikų gin- 
klą, kurio šonus puošė auksu ir sidabru žvilgantys kiniški drako- 
nai. 

Iš projekcinės sferos atsklido balsas. 

Voljova pakėlė akis ir susidūrė su Saulės Vagies veidu. 

Po to, kai Paskalė išaiškino, kuo reikšmingas nelemtos esy- 
bės vardas, triumvira, regis, nujautė, ką pamatysianti. Atsivėręs 
vaizdas pranoko visus lūkesčius, nes Voljova išvydo padarą tokį, 
kokiu jis save įsivaizdavo. Nekilo jokių abejonių, kad jo sąmonė 
pakrikusi. Moteris prisiminė Nagornį ir suvokė, kaip artileristas 
kuoktelėjo. Vargu ar galima jį kaltinti - nelaimėlis gyveno su 
keistąja jo galvoje tūnančia esybe, tačiau neturėjo nė menkiau- 
sio supratimo, iš kur ji atsirado ir ko jai reikėjo. Ne, dabar trium- 
vira nuoširdžiai užjautė žuvusį vargšą artileristą. Ji pati taptų psi- 
chopate, jei tiek miegodama, tiek būdraudama nuolat regėtų šios 
pamėklės fizionomiją. 

Galbūt anksčiau Saulės Vagis priklausė amarantinų rasei. 
Bet jis transformavosi, tikriausiai specialiai - pasitelkęs genetinę 
inžineriją pavertė tremtinių broliją naujos rūšies atstovais. Perdir- 
bo savo anatomiją, idant galėtų skraidyti, būdamas nesvarumo 
būklės, užsiaugino milžiniškus sparnus, kuriuos Voljova matė 
virš glotnios link jos pasvirusios galvos. 

Tiesą sakant, sferoje nušvito kaukolė, spindinti bespalviu bliz- 
gesiu. Akiduobės neatrodė tuščios, veikiau be galo juodos ir gi- 
lios it Miglyno apdangalas. 

- Kad ir ką sakiau anksčiau, - prabilo ji, kai sukrėtimas atslū- 
go ar bent gerokai priblėso, - tu jau galėjai rasti būdą, kaip ma- 
ne pribaigti. Jei išties būtum to troškęs. 

- Tu neįsivaizduoji, ko man reikia. 

Jam atsiliepus, Voljovai susidarė įspūdis, tarsi žodžiai būtų 1š- 
rėžti iš tylos. Įmantrūs padaro žandikauliai nė nesukrutėjo. Kiek 
triumvira prisiminė, kalbėjimas niekada nebuvo pagrindinis ama- 
rantinų bendravimo aspektas. Jų visuomenė labiau rėmėsi vaiz- 
diniais. Šių perteikimas atstojo esminį gebėjimą, kurį Saulės Va- 
gies šalininkai išsaugojo netgi tuomet, kai pasišalino iš Resurga- 
mo ir taip radikaliai transformavosi, kad vėliau, tremtiniams grį- 
žus į savo pasaulį, juos palaikė sparnuotais dievais. 

- Aš žinau, ko tu nenori, - pareiškė Voljova. - Nenori, kad 
mes neleistume Silvesčiui įsiskverbti į Cerberį. Štai kodėl mums 
lemta mirti, nebent sumąstytume, kaip tau pasipriešinti. 

- Jo misija man labai svarbi, - atsakė Saulės Vagis. Po pau- 
zės pasitaisė: - Svarbi mums visiems, kurie išgyveno. 

- Ką išgyveno? - pasitikslino Voljova suvokdama, kad kitos 
progos išsiaiškinti tiesą ji galbūt neturės. - Katastrofą, kuri pra- 
žudė amarantinus? Jums pavyko rasti būdą, kaip išsigelbėti? 

- Tu žinai, kokioje vietoje aš įsismelkiau į Silvestį, - veikiau 
teigdamas negu klausdamas atsiliepė Saulės Vagis. Voljova ne- 
jučia ėmė spėlioti, ar jų pokalbio daugiau niekas negirdi. 

- Laskajo Miglyne, - pareiškė triumvira. - Tai vienintelis lo- 
giškas atsakymas. Nors tenka pripažinti, kad nesusigaudau, kas 
tave sieja su Miglynais. 

- Mes ten slėpėmės ištisus devynis šimtus devyniasdešimt 
tūkstančių metų. 

Sutapimas badyte badė akis. 

- Nuo tada, kai Resurgame išnyko gyvybė. 

- Tu teisi... - nutęstas paskutinis garsas virto švilpimu. - Mig- 
lynus sukūrėme mes. Tai paskutinė desperatiška mūsų iniciaty- 
va. Jos turėjome imtis po to, kai pelenais virto visi, likę planetos 
paviršiuje. 

- O Laskajo pasakojimas ir Silvesčio atradimai... 

- Jie nežinojo tiesos. Laskajui parodėme fikciją - visiškai į 
mus nepanašią, kur kas senesnei kultūrai pirklausiusią būtybę. 
Tikrojo Miglynų tikslo neatskleidėme. Pamelavome, kad jis pri- 
viliotų kitus. 

Voljova perprato apgaulės esmę. “Sužinojęs", jog Miglynuo- 
se slypi kenksmingos, bet žmonijos slapta geidžiamos technolo- 
gijos - pavyzdžiui, žinios, kaip skraidyti greičiau už šviesą, - 
Laskajas perdavė informaciją Silvesčiui ir tik pakurstė šio norą 
įsibrauti į Miglyną. Jo ekspediciją rėmė visa demaršistų ben- 
druomenė, įsikūrusi Geltakmenio sistemoje, nes pirmieji, kurie 1š- 
gvildentų svetimosios rasės paslaptis, sulauktų stulbinančio, svei- 
ku protu nesuvokiamo atlygio. 

- Vadinasi, jūs melavote... - sumurmėjo ji. - Kokia gi tikro- 
ji Miglynų paskirtis? 

- Jie buvo slėptuvės, triumvira Voljova, - atsakė Saulės Va- 
gis, regis, mėgaudamasis jos sąmyšiu. - Mes sukūrėme prie- 
globsčius, pertvarkyto erdvėlaikio zonas. 

- Nuo ko jūs slapstėtės? 

- Nuo tų, kurie išliko po Aušros karo. Nuo tų, kuriems su- 
teiktas slopintojų vardas. 

Voljova linktelėjo. Ji daug ko nesuprato, bet vienas dalykas 
vis dėlto paaiškėjo. Kihurės istorija - ginklinėje regėto keisto 
sapno nuotrupos - buvo panaši į tiesą. Bendražygė neprisiminė 
visko, ir atskiri pasakojimo fragmentai protarpiais atrodė tarpu- 
savyje nesusiję. Greičiausiai todėl, kad ji nesugebėjo įsisąmoninti 
perdėm svetimų visatą aprėpiančių apokaliptinių vaizdų. Kihurė 
stengėsi, kiek galėjo, tačiau to nepakako. Dabar triumvirai buvo 
suteikta proga atidengti užverstas mozaikos dalis ir 1š ganėtinai 
keisto taško pažvelgti į visą paveikslą. 

Su Aušros karu Kihurę supažindino Madmuazelė, kuri 

anaiptol netroško, kad Silvestis įgyvendintų užsibrėžtą tikslą. Tuo 
tarpu Saulės Vagis geidė būtent tokios baigties. 

- Ką reiškia tavo pasirodymas? - kreipėsi ji į kaukolę. - 
Man aišku, ko sieki. Bandai mane sulaikyti, nes kuo puikiausiai 
suvoki, jog noriu išgirsti atsakymus. Tam tikra prasme tu teisus. 
Aš privalau viską sužinoti. 

Saulės Vagis lūkuriavo tylėdamas. Tuomet teikėsi atsakyti į 
triumviros klausimus. 

Kai jis baigė šnekėti, Voljova nusprendė, kad gali paaukoti 
vieną užtaisą. Iššovus į gigantišką stiklinį rutulį, šis sprogo į mi- 
lijardą blykčiojančių šukių. Tuo pačiu sutrupėjo ir Saulės Vagies 
fizionomija. 


Kihurė ir Paskalė nudrožė į izoliatorių aplinkiniais keliais, 
džioti zondai. Ginklų nepaleido iš rankų. Šaudė į bet kokius įtar- 
tinus pavidalus, net jei vėliau tie pasirodydavo besantys šešėliai 
arba sienas subjaurojusios keistai deformuotos rūdžių sąnašos. 

- Arjis tave įspėjo, kad taip greitai išvyks? - paklausė Kihu- 
rė. 

- Ne. Aš nujaučiau, jog Denas kada nors mėgins ištrūkti iš 
laivo, ir bandžiau jį atkalbėti. 

- Kaip tu jautiesi? 

- Ką turėčiau atsakyti? Jis buvo mano vyras. Mes mylėjome 
vienas kitą. - Paskalė vos nesusmuko, ir Kihurė ištiesė ranką, 
idant ją prilaikytų. - Aš nekenčiu Deno už tai, ką jis iškrėtė - ir 
tu nekęstum. Negaliu suprasti, kodėl taip pasielgė, bet vis vien jį 
myliu. Nuolat svarstau... galbūt Denas jau žuvo. Tokia galimy- 
bė įmanoma, ar ne? Net jeigu jis gyvas, nėra jokios garantijos, 
j0g mudu dar pasimatysime. 

- Toji vieta, kur Silvestis iškeliavo, švelniai tariant, nesaugi, 
- pastebėjo Kihurė mintyse spėliodama, kas dabar kelia didesnį 
pavojų - Cerberis ar laivas. 

- Žinau. Vargu ar net Denas suvokia, kas jam ir mums vi- 
siems gresia. 

- Tačiau tavo vyras išskirtinis. Juk mes kalbame apie Silves- 
tį. - Kihurė priminė Paskalei, jog Denas gimė laimės kūdikiu, tad 

būtų keista, jei sėkmė nuo jo nusigręžtų tuo momentu, kai viso 
gyvenimo tikslas pasiekiamas ranka. - Tokio slidaus tipo man 
anksčiau neteko pažinti. Sakyčiau, egzistuoja didelė tikimybė, 
kad jis sugalvos, kaip nenusvilti nagų. 

Paguodžiantys žodžiai mažumėlę apramino Paskalę. 

Bet po akimirkos Kihurė išklojo, kaip ji drauge su Voljova 
aptiko negyvą Hegazį, ir pridūrė, jog, iš visko sprendžiant, laivas 
baudžiasi užmušti visus savo keleivius. 


- Sadžakio negali būti laive, - tarė Paskalė. - Denas nežino- 
tų, kaip nusigauti į Cerberį. Jam prireiktų vieno iš jūsų. 

- Taip manė ir Voljova. 

- Tuomet kodėl mes čia atėjome? 

- Spėju, jog Ilja ne visiškai pasitikėjo savo instinktais. 

Kihurė pastūmė duris, iš dalinai apsemto koridoriaus vedan- 
moju užuodė negerą iš patalpos sklindantį kvapą. 

- Paskale, ten atsitiko kažkas bjauraus. 

- Aš... ką man reikėtų dabar atsakyti? Kad tave pridengsiu? 
- Silvesčio žmona spaudė rankose silpno galingumo spindulinį 
ginklą nelabai nutuokdama, ką su juo veikti. 

- Taip, - atsiliepė Kihurė. - Pridenk. Puiki mintis. 

Ji žengė izoliatoriun prieš save nukreipusi plazmasvaidžio 
vamzdį. 

Kihurei pajudėjus, kambarys užfiksavo Žmogų ir įjungė ap- 
švietimą. Gydymo centre ji lankė Voljovą po to, kai šią sužeidė 
Sudžika, todėl daugiau ar mažiau buvo susipažinusi su patalpos 
konfigūracija. 

Moteris pažvelgė į lovą, kur neabejojo išvysianti Sadžakį. 
Virš gulto kybojo įmantrus rinkinys mechaninių medicinos in- 
strumentų, kurie kyšojo iš vieno centrinio taško ir priminė muta- 
vusią, per daug pirštų (visus su ilgais kreivais nagais) turinčią, 
ranką. 

Kiekvieną metalo colį dengė sukrešėjęs į vašką panašus 
kraujas. 

- Paskale, aš nemanau... 

Staiga ji pamatė, kas tyso po mechanizmais - skerdiena, ki- 

tados besivadinusi Sadžakiu. Ant lovos irgi nepastebėjo nė vieno 
colio, kuris nebūtų nudažytas raudonai. Sunku pasakyti, kur už- 
sibaigė triumviras ir kur prasidėjo išskrostos liekanos. Jis atrodė 
kaip kapitonas, tik sidabrinės pastarojo ataugos buvo virtusios 
purpurinėmis gijomis, tarytum kažkoks dailininkas būtų panūdęs 
ta pačia tema nutapyti paveikslą raudonais atspalviais. Antrąją 
liguistos sąmonės sukurto dipticho dalį. 

Išpurtusi Sadžakio krūtinė pūpsojo virš lovos, lyg ji iki šiol 
būtų varstoma elektros srovės. Nuo pilvo iki krūtinkaulio driekė- 
si tuščiaviduris gilus krateris, kuriame susikaupė krešuliai. Dalį 
jo tarsi išplėšė žemyn nusileidusi plieninė ranka. Galbūt taip ir 
įvyko. Gal prieš virsdamas skerdiena ultranautas nė nespėjo at- 
sibusti. Norėdama patvirtinti šią teoriją Kihurė nudelbė Sadžakio 
veidą įdėmiu žvilgsniu, bet po kraujo šydu jo išraiškos neįžiūrėjo. 

Ne. Per kruviną operaciją triumviras garantuotai būdravo. 

Moteris pajuto, kaip iš užnugario priėjo Paskalė. 

- Neužmiršk, kad su mirtimi man jau teko susidurti, - pratarė 
Silvesčio žmona. - Mačiau, kaip užmušė mano tėvą. 

- Bet nieko panašaus į šitą vaizdelį dar nesi regėjusi. 

- Taip, tu teisi. Nesu. 

Jo krūtinė išsprogo. Kažkas iš jos stryktelėjo. Pavidalą iš 
pradžių slėpė kraujo fontanas, tačiau, jam nusileidus ant slidžių 
krauju ištepliotų grindų, sumataravus vingria it kirminas uodega 
ir nurūkus šalin, Kihurė suprato, į ką žiūrinti. Iš Sadžakio snukius 
kyštelėjo dar trys Žiurkės, kurios pauostė orą ir įsmeigė į moteris 
savo juodas akutes. Jos irgi persirito per šonkaulius, tūptelėjo ant 
grindų ir nusekusios paskui pirmąjį graužiką pranyko tamsiose 
kambario nišose. 

- Keliaujame iš čia, - pasiūlė artileristė. Tačiau jai betariant 
paskutinį žodį kažkas sujudėjo: netikėtai įsijungė kumštis plieni- 
niais pirštais, kuris mitriai nėrė link moterų ir taip žaibiškai ištiesė 
link Kihurės porą savo nagų su deimantiniais antgaliais, kad ji 
nė nespėjo surikti. Instrumentų smaigaliai perdrėskė striukę, įsi- 
kibo į medžiagą, tad, mėginant jų atsikratyti, teko pasitelkti visas 
jėgas. 

Kihurei pavyko išsivaduoti, deja, vėliau, nei nagai nustvėrė 
ginklą ir nuožmiai išplėšė jį iš pirštų. Sudribusi ant grindų moteris 

pastebėjo, kad švarką išsiterliojo Sadžakio krauju. Šiek tiek ryš- 
kesnės raudonos pro pjūvius trykštančios srovelės, matyt, pri- 
klausė jai pačiai. 

Chirurginė mašina aukštyn iškėlė ginklą, tarsi didžiuodamasi 
medžioklės trofėjumi. Dar keliais mikliais manipuliatoriais įniko 
tyrinėti ginklo valdymo prietaisus, su keistu susižavėjimu paglostė 
odinį apdangalą ir lėtai - labai lėtai - ėmė kreipti vamzdį Kihurės 
pusėn. 

Paskalė iššovė iš savo spindulinio pistoleto ir išdraskė in- 
strumentų rinkinį į gabalėlius. Ant Sadžakio liekanų pažiro meta- 
lo atskalos. Pajuodavęs, dūmais rūkstantis plazmasvaidis tėškėsi 
į grindis. Suplyšęs aptaisas pratrūko šaudyti melsvomis kibirkš- 
timis. 

Kihurė atsistojo nekreipdama dėmesio į purvą, kuriuo visa 
išsitepliojo. 

Sugadintas plazminis ginklas tūžmingai dūzgė. Žiežirbos 
blykčiojo vis energingiau. 

- Jis tuojau sprogs, - perspėjo bendražygę Kihurė. - Mes 
privalome dingti iš izoliatoriaus. 

Moterys apsisuko ir sekundei suakmenėjo išvydusios, kas 
užblokavo išėjimą. Laivo gleivėse vibždėjo tūkstančiai pilkų pa- 
darėlių; atskiriems individams gyvybė nerūpėjo, nes dabar jie 
tenkino bendrus bukaprotės masės poreikius. Iš kitų koridorių 
veržėsi dar daugiau - šimtai tūkstančiai - žiurkių, milžiniška 
graužikų banga, kuri ketino užlieti izoliatoriun vedantį tarpdurį, 
plūstelėti pirmyn kaip visagriaunantis cunamis. 

Kihurė ištraukė iš dėklo vienintelį likusį ginklą, mažutį ada- 
tinį, kurį panaudodavo tik tais atvejais, kai privalėdavo atlikti 
ypatingo kruopštumo reikalaujančias užduotis. Ji paleido čiurkš- 
les į žiurkių masę, tuo tarpu Paskalė čirškino jas savuoju neką 
galingesniu spinduliniu ginklu. Ten, kur į graužikus pataikydavo 
šūviai, jie sproginėjo ir užsiplieksdavo liepsnomis, tačiau žuvu- 
siųjų vietą užimdavo kiti padarai, ir dabar pirmosios pilkųjų bai- 
dyklių gretos pamažu persirito per izoliatoriaus slenkstį. 

Koridorių nutvieskė ryškus žybsnis, kurį palydėjo keletas 
pokšėjimų, kone susiliejusių į vieną griausmą. Triukšmas ir švie- 
sos pliūpsniai pamažu artėjo. Sprogimai švystelėdavo žiurkes į 

orą. Šnerves nutvilkė susvilusių padarų tvaikas, gerokai bjaures- 
nis negu izoliatoriuje pakibusi smarvė. Galų gale graužikų gretos 
praretėjo ir išsisklaidė. 

Tarpduryje išdygo Voljova, iš jos ginklo virto dūmai, vamz- 
dis buvo įgavęs lavos spalvą. Už moterų porelės ūmai nustojo 
zvimbti Kihurės plazmasvaidis, ir patalpoje įsiviešpatavo grės- 
minga tyla. 

- Metas nešdintis, - paragino triumvira. 

Jos nukūrė koridoriumi traiškydamos negyvas žiurkes ir tas, 
kurios tebešmaižė po kojomis. Kihurė pajuto, kaip į nugarą 
tvokstelėjo deginančiai karšto vėjo šuoras. Atplėšta nuo grindų, 
ji akimirką skriejo pirmyn. 


32 
Artėjant prie Cerberio paviršiaus, 2566-ieji 


Šį kartą sąmyšis tęsėsi ne taip ilgai, nors priešais atsivėrė to- 
kie sveiku protu sunkiai suvokiami vaizdai, kokių Silvestis nė sy- 
kio nebuvo regėjęs anksčiau. 

- Leidžiamės link placdarmo, - pranešė skafandras maloniu, 
abejingu balsu, tarytum kelionės tikslas nebūtų niekuo įsidėmė- 
tinas. Antveidžiu ėmė slinkti grafiniai duomenys, tačiau Silvesčio 
akys nepajėgė jų įžiūrėti, todėl jis liepė skafandrui perduoti infor- 
maciją tiesiai į sąmonę. Vaizdiniai kaipmat paryškėjo. Dirbtinį, 
milžinišką, nūnai pusę dangaus užpildžiusį, paviršių vagojo vyšni- 
nės linijos. Ringiuoti tariami geologiniai sluoksniai priminė sme- 
genis. Šviesą teskleidė migloto, rusvo Hado ir kur kas toliau 
spingsinčios Povo Deltos švyturėliai. Tačiau skafandras kom- 
pensavo apšvietimo stoką, pakeisdamas beveik infroraudonus 
fotonus į žmogaus akims matomą dažnį. 

Virš horizonto jis išvydo kyšant kažkokį žalsvą objektą. 

- Placdarmas, - pratarė Silvestis. Tik tam, kad išgirstų žmo- 
gišką balsą. - Aš jį matau. 

Miniatiūrinis Voljovos ginklas panėšėjo į šipulį, suteršusį 
Dievo statulą. Cerberio skersmuo siekė du tūkstančius kilometrų, 
placdarmas tebuvo keturių kilometrų ilgio, ir didžiuma jo glūdė- 
j0 po pluta. Tam tikra prasme menkutis įtaiso dydis, palyginti su 

pasaulio apimtimis, geriausiai liudijo, kokia Voljova naginga. Gal 
jis 1r mažas, bet erzinančio spyglio, įsmigusio į Cerberį, funkciją 
atliko kuo puikiausiai. Netgi žvelgdamas iš toli Silvestis matė, jog 
pluta aplink placdarmą tvieskia raudoniu, kurio nepajėgė nuslo- 
pinti jokie planetos gelmėse sumontuoti mechanizmai. Keliolikos 
kilometrų spinduliu nuo ginklo pasaulio paviršius atsisakė preten- 
Zijų atrodyti tikroviškai ir dabar veikiausiai įgavo natūralų pavi- 
dalą: šešiakampio tinklelio, kurio pakraščiai išskydo uolienos 
sluoksniuose, formą. 

Po minutės kitos skafandras atsidurs virš kūgio kiaurymės. 
Nors ir apsaugotas skysto oro, Silvestis jautė, kaip gravitacija 
įsikimba į jo vidaus organus. Traukos jėga buvo keturis kartus 
silpnesnė negu Žemėje, tačiau, lekiant žemyn iš dabartinio aukš- 
čio ir įsirėžus į planetos paviršių, garantuotai tektų atsisveikinti su 
gyvybe. Neišgelbėtų net jį įsupęs kokonas. 

Artimojoje erdvėje Silvestis pagaliau užfiksavo dar vieną ob- 
jektą. Paryškinęs vaizdą, išvydo kitą skafandrą, nakties fone 
tvyksčiojantį taškelį. Jis skriejo priešakyje, tokia pačia trajekto- 
rija artėjo prie apvalios Voljovos ginklo ertmės. Mes kaip pora 
jūros maisto kąsnelių, toptelėjo jam, kuriuos netrukus praris mil- 
žiniški placdarmo nasrai ir suvirškins Cerberio gelmė. 

Atgal kelio nėra, suprato Silvestis. 


Trys moterys driuokė koridoriumi, nuklotu negyvomis Žžiur- 
kėmis ir sustingusiais pajuodavusiais objektais, kurie anksčiau, 
matyt, buvo graužikai. Lavonų vaizdas nepakurstė jokio noro 
įdėmiau juos ištirti. Trijulė teturėjo vieną rimtą ginklą, pajėgų su- 
doroti laivo atsiųstus mechaninius patarnautojus. Juos galėtų pri- 
baigti 17 mažieji pistoletai, tačiau tik tuo atveju, jeigu ginklus savo 
rankose gniaužtų patyrę šauliai, kuriuos, be visa ko, lydėtų sėk- 
mė. 

Protarpiais po kojomis erzinančiai suvirpėdavo grindys. 

- Kas čia vyksta? - paklausė šlubčiojanti Kihurė. Po sprogi- 
mo bangos, atplūdusios iš izoliatoriaus, ji stipriai susimušė koją. 
- Ką visa tai reiškia? 

- Saulės Vagis eksperimentuoja. - Mažne po kiekvieno žo- 
džio Voljova padarydavo pauzę, idant atgautų kvapą. Jos šoną 
varstė deginantis skausmas. Triumvirai dingojos!, jog tuojau atsi- 

vers visos po kelionės į Resurgamą užgydytos žaizdos. - Kol kas 
jis naudojosi ne pačiomis pavojingiausiomis sistemomis. Robotais 
arba, pavyzdžiui, žiurkėmis. Kai galutinai perpras variklio funk- 
cijas ir išmoks saugiai jį valdyti, nudės mus per kelias sekundes, 
staigiai didindamas ir mažindamas laivo pagreitį. - Už poros 
žingsnių Voljova švokšdama pridūrė: - Būtent taip užmušiau Na- 
gornį. Saulės Vagis dar nesusipažino su visomis “Begalybės" 
sistemomis, nors ir kontroliuoja laivą. Jis pamažu koreguoja va- 
riklį, bando suvokti, kaip tas veikia. Ir galiausiai... 

- Ar įmanoma nusigauti į kokią nors saugią vietą? - nutrau- 
kė ją Paskalė. - Ten, kur mūsų nepasiektų žiurkės ir mašinos? 

- Taip. Deja, pagreičio pokyčiai vis vien mus sutraiškys. 

- Vadinasi, mums reikės sprukti iš laivo? 

Triumvira sustojo, apsidairė ir nusprendusi, jog šiame “Bega- 
lybės"' sektoriuje pasiklausymo įranga neinstaliuota, tarė: 

- Nepuoselėkite kvailų iliuzijų. Iš čia pasprukusios atgal ne- 
sugrįšime. Antra vertus, mums reikia sustabdyti Silvestį, jei to- 
kia galimybė išvis egzistuoja. Privalome atlikti pareigą, net jeigu 
pačios žūsime. 

- Kaip mes pasieksime Deną? - akivaizdu, jog, Paskalės 
manymu, mėgindamos užkirsti Silvesčiui kelią, jos paprasčiausiai 
stengsis jį atkalbėti nuo beprotiško poelgio. Voljova turėjo ome- 
nyje ką kita, tačiau atverti moteriai akių neketino, bent jau ne 
dabar. 

- Man rodos, tavo vyras pasisavino vieną iš mūsų skafandrų, 
- atsakė triumvira. - Anot apyrankės, nepajudintas nė vienas 
kosminis keltas. Be to, Silvestis stokoja piloto įgūdžių. 

- Gal jam padėjo Saulės Vagis, - įsiterpė Kihurė. - Klausy- 
kite, siūlau keliauti pirmyn. Aš žinau, kad mes nepasirinkome 
konkrečios krypties, bet jausčiaus velniškai smagiau, jei netryp- 
čiotume vietoje. 

- Denas skafandrą paėmė, - užtikrino Paskalė. - Tai atitin- 
ka jo stilių. Tačiau vienas pats niekada nebūtų to daręs. 

- Ar jis galėjo priimti Saulės Vagies pagalbą? 

Silvesčio Žmona papurtė galvą. 

- Nė už ką. Visų pirma jis netikėjo Vagies egzistavimu. Jei 
Denas būtų įtaręs, kad jam kažkas nepastebimai vadovauja... ne, 
tuomet pagalbos nebūtų priėmęs. 

- Nenustebčiau, jeigu jis neturėjo kitos išeities, - tarstelėjo 
Kihurė. - Tebūnie. Tarkim, Silvestis nušvilpė skafandrą. Ar kaip 
nors įmanoma jį sugauti? 

- Nebent tada, kai nusigaus iki Cerberio. - Apie tai nevertėjo 
net galvoti. Voljova žinojo, kaip mitriai žmogus sugebėtų įveikti 
milijoną kilometrų kosminės erdvės, jei tiktai pajėgtų ištverti 10 
g pagreitį. - Naudotis skafandrais, tokiais pat, kokį prigriebė ta- 
vo vyras, būtų pernelyg rizikinga. Teks vykti keltu. Skrisime lė- 
čiau, užtat bus saugiau, nes Saulės Vagis nedrįs brautis į kontro- 
linę mūsų laivo matricą. 

- Kodėl? 

- Viskuo kalta klaustrofobija. Technologiniu požiūriu skafan- 
drai trimis šimtmečiais pranoksta kosminius keltus. 

- Ir tai mums padės? 

- Patikėk, kai turi reikalų su parazitinėmis svetimoms ra- 
sėms priklausančiomis sąmonėmis, patartina naudotis pačia pri- 
mityviausia įranga. - Šaltai, tarsi pabrėždama savo žodžius, ji pa- 
leido iš adatinio šūvį, kuris perskrodė žiurkę, drįsusią nukurnėti 
koridoriumi. 


- Aš prisimenu šitą vietą, - pratarė Paskalė. - Atvedei mus 
čia, kai... 

- Drožk vidun, - paragino. - Jauskis kaip namuose. Ir mels- 
kis, kad prisiminčiau, kaip Ilja valdė šį žaisliuką. 

- Kur ji su mumis susitiks? 

- Už laivo ribų. Belieka tikėtis, jog taip ir bus. - Sulig pasku- 
tiniu žodžių Kihurė uždarė duris ir atsisuko į bronzinius kontroli- 
nius prietaisus nuoširdžiai vildamasi, kad sugebės juos atpažinti. 


33 
Cerberio/Hado orbita, 2566-ieji 


Priartėjusi prie kapitono Voljova išsitraukė iš dėklo pistoletą. 
Triumvira žinojo privalanti kuo skubiau grįžti į angarą, kol 
Saulės Vagis nespėjo sumąstyti, kaip ją nudaigoti, bet iš pradžių 
turėjo atlikti vieną užduotį. Logiškai nebūtų paaiškinusi, kodėl 

taip elgėsi, tiesiog pakluso savo instinktams. Iki Branigano lygio, 
kur tvyrantis šaltis kone atėmė jai žadą, Voljova nusileido laip- 
tais. Aplinkui nepastebėjo jokių žiurkių: pernelyg žvarbu. Klai- 
džioti Branigano valdose nerizikavo ir mechaniniai patarnautojai, 
nes juos galėjo praryti maras. 

- Ar girdi mane, šunsnuki? - triumvira liepė apyrankei atšil- 
dyti kapitoną tiek, kad funkcionuotų jo sąmonė. - Jei taip, patar- 
čiau įdėmiai klausytis. Laivas užgrobtas. 

- Mes tebeskrendame Seliavos apylinkėse? 

- Ne... iš ten pasišalinome prieš daugelį metų. 

Braniganas prabilo po pauzės: 

- Sakai, laivą užgrobė? Kas? 

- Svetimos rasės esybė su nesveikomis ambicijomis. Dau- 
guma mūsiškių žuvo - Sadžakis, Hegazis, kiti tavo pažinoti įgulos 
nariai, - o tie, kurie išgyveno, iš “Begalybės" bandys išsinešdin- 
ti. Nesitikiu čia sugrįžti, štai kodėl griebsiuos veiksmų, kurie tau 
gali pasirodyti truputį drastiški. 

Voljova nutaikė adatinio vamzdį į suskeldėjusį, deformuotą 
kapitono šaldiklį. 

- Aš tave atšildysiu, supratai? Pastaruosius keletą dešimt- 
mečių kiek įmanydami stengėmės palaikyti žemą tavo tempera- 
tūrą, tačiau tai nepadėjo. Galbūt mes nuo pat pradžių elgėmės 
neteisingai. Gal dabar reikia leisti tau užvaldyti prakeiktą laivą. 

- Nemanau... 

- Man nerūpi, ką tu manai, kapitone. Aš vis vien tai padary- 
siu. 

Jos pirštas įsitempė prigludęs prie pistoleto gaiduko. Mintyse 
triumvira jau skaičiavo, kokiu greičiu išplis atgaivintas maras, ir 
gauti rezultatai atrodė neįtikėtini... tiesa, anksčiau niekas 1š įgulos 
nė nesvarstė galimybės tokiu būdu užbaigti kapitono dienas. 

- Maldauju, Ilja... 

- Klausyk, svinja, - pagaliau tarė Voljova. - Gal mano su- 
manymas išdegs, gal ir ne. Bet jeigu aš tau buvau ištikima - jei 
tu išvis mane prisimeni, - teprašau, kad atsidėkotum ir mums pa- 
dėtum. 

Triumvira ketino iššauti, jau ruošėsi paleisti adatinio užtaisą 
į šaldiklį, tačiau sudvejojo. 

- Norėčiau pasakyti dar vieną dalyką. Aš žinau, kas, po vel- 
nių, tu esi. Tiksliau, kuo, po velnių, tu tapai. 

Voljova pajuto, kaip džiūsta burna, suvokė tuščiai gaištanti 
laiką, bet kažkas privertė ją tęsti. 

- Ką turi galvoje? 

- Drauge su Sadžakiu keliavai pas sąmonės žonglierius, ar 
ne? Tik neaiškink, kad klystu. Įgula dažnai apie tai kalbėdavo. 
Apie jūsų ekspediciją buvo užsiminęs ir pats Sadžakis. Bet nie- 
kas nedrįso aptarinėti, kas jums ten nutiko. Kaip žonglieriai judu 
pakeitė. O taip, gandų sklandė įvairiausių, tačiau juos sukūrė Sa- 
džakis, kad nukreiptų mane nuo tiesos kelio. 

- Žonglierių pasaulyje nieko neįvyko. 

- Neskiesk. Tu nudėjai Sadžakį. 

Kapitonas perklausė, tarytum būtų blogai ją nugirdęs: 

- Aš nudėjau Sadžakį? 

- Privertei žonglierius ištrinti triumviro sąmonę ir perkėlei į jį 
savąją. Tu juo tapai. 

Voljova nutilo ir giliai įkvėpė, nors šnekėti beveik baigė. 

- Vieno gyvenimo tau neužteko - matyt, jau tada jautei, jog 
tavo kūno dienos suskaičiuotos. Juk aplinkui knibždėjo tiek daug 
virusų. Todėl ir nutarei įsikūnyti į adjutantą. Žonglieriai suteikė 
pagalbą, nes jie tokios svetimos prigimties, kad nė nepajėgė įs1- 
sąmoninti žmogžudystės sąvokos. Gal aš neteisi? 

- Ne... 

- Užsičiaupk. Štai kodėl Sadžakis nenorėjo, kad pasveiktum 
- Į jį įsikūnijus, tau nebereikėjo jokio gydymo. Dėl tos pačios prie- 
žasties Sadžakis įstengė pakeisti mano retroviruso, kuriuo ren- 
giausi apkrėsti maro ataugas, savybes. Jis gi perėmė visus tavo 
įgūdžius. Už tokias išdaigas privalėčiau tave numarinti, svinja, 
nors... tu ir taip negyvas, nes Sadžakio likučiai puošia gydymo 
centrą. 

- Sadžakis... miręs? - regis, anksčiau jis negirdėjo, jog kiti 
įgulos nariai prarado gyvybes. 

- Tavo atžvilgiu teisingumas triumfavo, ar ne? Dabar likai 
vienas. Visiškai vienas. Apsisaugoti nuo Saulės Vagies galėsi 
tiktai augdamas. Leisdamas marui suvešėti. 

- Ne... maldauju. 

- Ar tu užmušei Sadžakį, kapitone? 

- Visa tai įvyko... taip seniai... - jo balso intonacijoje Voljova 
neišgirdo nuoširdaus neigimo. Moteris spūstelėjo gaiduką, ir 
kriokamerą pervėrė adatinio užtaisai. Ji matė, kaip sublyksėjo ir 
užgeso keli tebeveikę šaldiklio indikatoriai, jautė, kaip atlėgsta 
žvarba. Po sekundės, sušilus kapitono kamerai, ėmė blizgėti kar- 
kasą aplipęs ledo sluoksnis. 

- Aš išeinu, - tarė Voljova. - Tiesiog norėjau sužinoti tiesą. 
Turbūt turėčiau palinkėti tau sėkmės, kapitone. 

Ji apsisuko ir leidosi tekina, bijodama net pažiūrėti, kas vyks- 
ta už nugaros. 


Leidžiantis į placdarmo piltuvėlį, Sadžakis tebesklendė S1l- 
vesčio priešakyje. Prieš kelias minutes perpus į plutą susmigęs 
apvirtęs kūgis atrodė mažytis, o dabar, be jo, nieko daugiau ne- 
buvo regėti. Visomis kryptimis, kiek akys tematė, horizontą už- 
stojo statūs pilki Voljovos ginklo šonai. Retsykiais placdarmas 
sudrebėdavo, ir Silvestis sau primindavo, kad perdirbtas “Lore- 
anas“ nesiliauja kovojęs su gynybinėmis Cerberio sistemomis, 
todėl jo apsauga aklai pasikliauti nevertėtų. Jei sugestų kurios 
nors placdarmo sistemos, pasaulis jį surytų per porą valandų. 
Žaizda plutoje užsitrauktų, ir Silvestis liktų įkalintas planetoje. 

- Man būtina papildyti branduolinei: reakcijai reikalingą ma- 
sę, - pranešė skafandras. 

- Ką? 

Pirmą kartą nuo tada, kai jie išspruko iš laivo, prašneko Sa- 
džakis: 

- Denai, mes išeikvojome per daug energijos, kol čia nusiga- 
vome. Braunantis į priešišką teritoriją, reikia turėti atsargų su 
kaupu. 

- Iš kur jų gausime? 

- Praplėsk akis. Aplinkui masės apstu. 

Gryna tiesa. Niekas jiems netrukdė pasinaudoti paties plac- 
darmo ištekliais. Silvestis nesispyriodamas leido Sadžakiui per- 
imti jo skafandro valdymą. Vis labiau artėjo vienas iš stačių, 
įgaubtų, ornamentais ir padrikais mechanizmų spiečiais nusėtų 
Voljovos ginklo šonų. Objekto dydis buvo pribloškiantis. Jis pa- 

nėšėjo į sieną, kuri sukosi ratu, kol susidurdavo abu jos galai. 
Kažkur toje sienoje, pamanė Silvestis, slypi Alicijos ir jos ben- 
dražygių maištininkų kūnai. 

Nuo aiškiai jaučiamos traukos jėgos galvą persmelkė svai- 
gulys, kurį sustiprino tai, kaip placdarmas, primindamas be galo 
gilią šachtą, į apačią siaurėjo. Maždaug už kilometro prie jo šono 
prilipo žvaigždės formos taškelis - Sadžakio skafandras. Neilgai 
trukus Silvestis nutūpė ant siauros atbrailos, kyšančios iš sienos 
netoliau kaip per metrą. Kai kojos prisilietė prie tvirto pagrindo, 
jis ūmai pajuto, jog tuojau praras pusiausvyrą ir nugarmės į ne- 
būtį. 

- Ką man daryti? 

- Nieko, - atsakė Sadžakis. - Tavo skafandras tiksliai žino, 
kokias procedūras teks atlikti. Siūlyčiau pradėti juo pasitikėti. 
Kas kitas, jei ne jis, padeda tau išsaugoti gyvybę? 

- Tavo žodžiai turėtų mane padrąsinti? 

- Nejau manai, jog šiuo momentu pulčiau tave drąsinti? Tu 
atsidursi vienoje iš keisčiausių, svetimų rasių sukurtų aplinkų, su 
kokia žmogus yra susidūręs. Dabar tau anaiptol nereikia padrą- 
sinimo. 

Silvestis matė, kaip iš skafandro krūtinės išniro žarna, kuri 
susijungė su siena ir įniko tvinkčioti siurbdama į save materijos 
gumulus. 

- Šlykštu, - sumurmėjo Silvestis. 

- Jis doroja sunkiuosius placdarmo elementus, - atsiliepė Sa- 
džakis. - Ginklas lengvai juos atiduoda, nes pripažįsta skafandrą 
saviškių. 

- Kas bus, jeigu Cerberyje mums pritrūks energijos? 

- Tu žūsi kur kas anksčiau, nei skafandrui dėl galios stokos 
iškils sunkumų. Masė būtina varikliams. Jis turi užtektinai ener- 
gijos, bet, norint išvystyti greitį, vis vien reikalingi atomai. 

- Nesu tikras, jog man tai patinka. Kalbu apie savo mirtį. 

- Dar ne vėlu sugrįžti. 

Sadžakis mane bando, pagalvojo Silvestis, tačiau svarstė pa- 
siūlymą neilgiau kaip kelias sekundes. O taip, jis jautėsi išsigan- 
dęs - labiau nei kada nors anksčiau per visą gyvenimą, labiau 
nei tada, kai artėjo prie Laskajo Miglyno. Bet, kaip ir anuomet, 

Silvestis žinojo, jog baimę galima įveikti tiktai pratęsiant žygį, tie- 
siogiai susiduriant su tuo, kas ją kurstė. Visgi, kai baigėsi ener- 
gijos kaupimo procesas, jam prireikė visų valios jėgų, kad nu- 
žengtų nuo atbrailos ir tęstų skrydį placdarmo piltuvėliu. 

Porą ilgų, užsitęsusių akimirkų jie nėrė žemyn, kol pagaliau 
pristabdė kritimą trumpais išmetamųjų dujų pliūpsniais. Sadžakis 
grąžino Silvesčiui jo skafandro valdymą, po truputį mažindamas 
autonominį savojo dominavimą. Pereinamasis laikotarpis buvo 
beveik nepastebimas. Nūnai juodu leidosi trisdešimties metrų 
per sekundę greičiu, bet, placdarmo kūgiui siaurėjant, rodės, jog 
skrydžio tempas didėja. Sadžakis lėkė vos už poros šimtų metrų, 
tačiau jis tūnojo beveidžiame skafandre, kuris nespinduliavo jo- 
kios draugiškos šilumos. Silvestis jautėsi siaubingai vienišas. Ir 
ne veltui, sukirbėjo jo galvoje mintis - visai įmanoma, jog taip ty- 
rinėti Cerberio neteko jokiam protingam padarui, bent jau nuo tų 
laikų, kai planetoje lankėsi amarantinai. Kokie vaiduokliai čia 
sklandė per tuos tūkstančius šimtmečių? 

- Artėjame prie inžektoriaus, - įspėjo Sadžakis. 

Dabar kūgio skersmuo siekė tiktai trisdešimt metrų; vertika- 
lias, žemyn smingančias jo sienas prarijo aklina tamsa. Silvesčio 
skafandras nė neprašomas pasislinko arčiau Žiojinčios angos vi- 
durio. Sadžakis truputį nuo jo atsiliko. 

- Nė už ką neatimčiau iš tavęs garbės pirmajam įsibrauti į 
pasaulį, - tarė triumviras. - Juk šios progos taip ilgai laukei. 

Juodu atsidūrė siauriausioje šachtos dalyje. Užfiksavę ska- 
fandrus, sienų nišose užsižiebė raudoni prožektoriai. Statmeno 
nusileidimo greitis taip išaugo, kad skrandį sutraukė spazmai. Sil- 
vestis jautėsi taip, lyg būtų patekęs į švirkštą. Jis prisiminė, kaip 
Kalvinas rodė endoskopą, vingiuojantį tėvo paciento organizme. 
Senovinį chirurginį instrumentą su vaizdo kamera, pritvirtinta vie- 
name ilgos žarnelės gale, kuris veržliai judėjo palei arteriją. Pri- 
siminė, kaip, suimtas obelisko kasimvietėje, naktį skrido į Kiuvjė 
ir kaip orlaivis nardė tarpekliais lėkdamas į Resurgamo sostinę, 
kur jo keleivio laukė politinė Nemezidė. Įdomu, pamanė Silvestis, 
ar aš kada nors tiksliai žinojau, ką išvysiu, kai išgaruos pro šalį 
lekiančios sienos? 

Staiga šachta pranyko, ir jie nėrė į tuštumą. 

* * * 


Nusigavusi iki angaro Voljova stabtelėjo prie apžvalgos lan- 
go, suskaičiavo kosminius keltus, idant įsitikintų, kad į apyrankę 
atsiųstų duomenų nepakoregavo Saulės Vagis. Plazmasparniai, 
transatmosferiniai laivai stūksojo savo vietose, iškilę aptvaruose 
lygiomis eilėmis nelyginant strėlių antgaliai juos gaminančio 
meistro dirbtuvėje. Triumvira galėjo vieną jų aktyvuoti per apy- 
rankę, tačiau tokia procedūra patrauktų nepageidaujamą Saulės 
Vagies dėmesį. Šiuo momentu Voljovai negrėsė pavojai, nes ji 
sėkmingai išvengė - bent taip vylėsi - tų laivo sektorių, kuriuos 
zondavo Vagies sensoriai. 

Triumvira numanė, jog prasmukti iki keltų nebus lengva - 
įprastus takus užkirs mechaniniai patarnautojai ir žiurkės-prižiū- 
rėtojos, palaikančios tiesioginį biocheminį ryšį su svetimos pri- 
gimties programine esybe. Ji telaikė rankose adatinį, nes stam- 
baus kalibro ginklą atidavė Kihurei. Voljova puikiai gebėjo val- 
dyti pistoletą, tačiau žinojo, kad, siekiant tikslo, ne visada užten- 
ka įgūdžių bei ryžto. Ypač kai laivas, turėdamas pakankamai lai- 
ko, galėjo susintetinti visą armiją mašinų. 

Taigi ji buvo priversta traukti į oro šliuzą, kuris, užuot vedęs 
į atvirą kosminę erdvę, atsivėrė į išhermetizuotą angarą. Patal- 
poje, iki kelių užtvindytoje nuotėkomis, neveikė nei apšvietimo, 
nei šildymo sistemos. Puiku. Saulės Vagis neįstengs jos stebėti, 
tiksliau sakant, nė nenutuoks, jog Voljova tūno šitame šliuze. 
Spintelėje išvydusi lengvasvorį, iš pirmo žvilgsnio nuo laivo glitė- 
sių nenukentėjusį skafandrą moteris su palengvėjimu atsiduso. 
Jis buvo ne toks gremėzdiškas kaip tas, kuriuo naudojosi Silves- 
tis, ir, žinoma, ne toks protingas, be jokių pagalbinių sistemų ar 
integruoto variklio. Prieš lįsdama į skafandrą triumvira perdavė 
apyrankei mintinai iškaltus žodžius, tuomet pasirūpino, kad jos 
žaisliukas reaguotų tiktai į balsu tariamus nurodymus ir nekreiptų 
dėmesio į duomenis, gautus per akustinius sensorius. Paskui pri- 
tvirtino prie skafandro kilnojamą variklį, sekundę kitą spoksojo į 
šio valdymo prietaisus, tarytum vien valios pastangomis iš atmin- 
ties gelmių būtų pajėgusi iškrapštyti informaciją, kaip jais naudo- 
tis. Galop nusprendė, jog, esant reikalui, pagrindus prisimins. 
Pistoletą užkišo už išorinio instrumentų diržo, įsisupo į skafandrą 
ir iš kameros be jokio vargo nusklendė į angarą. Tuo pačiu pro 

žemyn nukreiptą išmetamųjų dujų angą purškė silpno galingumo 
čiurkšlę, kad neišsitėkštų ant grindų. Šiuo metu nesvarumo bū- 
sena išnyko iš visų “Begalybės" sektorių, nes laivas neskriejo 
Cerberio orbita, o kybojo viename erdvės taške, teišeikvodamas 
minimalų variklių energijos kiekį. 

Voljova išsirinko keltą: rutulio formos “Išvykimo melancho- 
liją“. Nuo vienos angaro sienos, pajudėję iš savo vietų, link jos 
nedrąsiai ėmė sėlinti du žalsvi patarnautojai - skraidančios sfe- 
ros su atsikišusiais nagais, rėžtuvais ir kitais aštriais instrumen- 
tais, kuriais jos remontuodavo transatmosferinius laivus. Matyt, 
angaras buvo jutiminė Saulės Vagies zona. Na, dabar nieko ne- 
pakeisi. Juk ji pasiliko pistoletą ne tam, kad įtikintų bukaprotes 
mašinas leistis į subtilias derybas. Voljova nupylė mechanizmus, 
nors mėgindama pažeisti svarbiausias jų sistemas į kiekvieną tu- 
rėjo paleisti daugiau nei po vieną šūvį. 

Abi mašinos rūkdamos dūmais lėtai nudreifavo šalin. 

Triumvira įniko maigyti variklio valdymo prietaisus, kol pri- 
vertė skafandrą skristi greičiau. Artėjanti “Melancholija"" taip iš- 
augo, kad triumvira įžiūrėjo jos fiuzeliažą išmarginusius mažyčius 
įspėjimo ženklus ir techninius terminus, dauguma kurių buvo pa- 
rašyti pasenusiomis kalbomis. 

Už laivo išlinkio sklendė dar vienas zondas, savo dydžiu pra- 
nokstantis pabaidytą porelę. Elipsės pavidalo korpusas žvilgėjo 
sulankstomais manipuliatoriais bei sensoriais. 

Jis kažką nutaikė į triumvirą. 

Aplinka ūmai tvykstelėjo tokia ryškia žaluma, kad Voljovai 
panižo nagus iš akiduobių išsiplėšti akių obuolius. Mechaninis 
padaras spjovė į ją lazerinį spindulį. Moteris nusikeikė - skafan- 
dras laiku tapo matinis, tačiau šūvis spėjo ją apspiginti. 

- Saulės Vagie, - pareiškė triumvira nujausdama, jog šviesa- 
eigį valdanti esybė ją girdi. - Tu darai labai rimtą klaidą. 

- Būčiau linkęs tuo suabejoti. 

- Kaip matau, tavo žodynas praturtėjo, - murmtelėjo moteris. 
- Anksčiau šnekėjai ne itin natūraliai. Kas atsitiko? Aptikai tobu- 
lesnes vertimo programas? 

- Kuo daugiau laiko praleidžiu tarp jūsų, tuo geriau jus pažįs- 
tu. 

Skafandro antveidis vėl virto perregimu. 

- Na, bent jau ne taip stipriai nukentėjau kaip Nagomis, kurį 
tu nukamavai. 

- Aš nenorėjau, kad jį kankintų košmarai. - Saulės Vagies 
balsas vis dar priminė statinių trukdžių slopinamą kuždesį. 

- Nė kiek tuo neabejoju. - Ji pliaukštelėjo liežuviu. - Užmušti 
manęs irgi nenori. Galbūt kitus, bet ne mane. Tik ne dabar, kai 
placdarmo priežiūrai reikia mano įgūdžių. 

- Laikotarpis, kai tu galėjai praversti, jau praėjo, - atsakė 
Vagis. - Silvestis įsiskverbė į Cerberį. 

Žinia nekokia... visiškai nekokia, nors sveikas protas tvirti- 
no, jog tai turėjo įvykti prieš kelias valandas. 

- Vadinasi, egzistuoja kita priežastis, kodėl pageidauji, kad 
placdarmas išliktų atviras. Tau nė motais, ar Silvestis pajėgs su- 
grįžti. Tikrai ne. Jei mano ginklo veikla sutriks, tu negausi infor- 
macijos, į kokias gelmes mūsų bičiuliui pavyko nusileisti. Juk tau 
knieti sužinoti, kaip giliai jis įstengs prasibrauti, teisingai? 

Voljovos žodžius pasitikusi tyla bylojo, kad jos spėjimas dau- 
giau ar mažiau panašus į tiesą. Galbūt svetimos prigimties esybė 
dar neįsisavino gudrybių meno, kuris veikiausiai būdingas tiktai 
žmonijai, todėl jai visiškai naujas. 

- Leisk man išskristi keltu, - pareikalavo moteris. 

- Tokios konfigūracijos laivas pernelyg didelis, kad įsiskverb- 
tų į Cerberį, net jei ketini vytis Silvestį. 

Negi prakeiktas mulkis tikrai tikėjo, kad ji apie tai nepagal- 
vojo? Akimirkai Voljova pajuto gailestį Saulės Vagiui, kuris iki 
šiol nepajėgė suvokti, kaip funkcionuoja žmogaus sąmonė. Tam 
tikrame lygyje jis rodė stebėtiną nuovoką; žinodavo, kada verta 
gąsdinti, o kada - žadėti atlygį. Paprasčiau kalbant, mokėjo pa- 
sinaudoti emocijomis. Be abejo, Vagis pasikliovė logika ir tuo 
pačiu aiškiai pervertino jos svarbą Žmonių reikaluose. Tarytum 
nurodžius Voljovai savižudišką būsimos misijos prigimtį, ji atsisa- 
kytų savo užmačių ir mielai pereitų į priešo pusę. Ach tu varg- 
šas, apgailėtinas monstre, pamanė triumvira. 

- Pasakysiu tau vieną žodį, - atsiliepė ji artėdama prie šliuzo 
1 būgštaudama, kad zondas gali užkirsti kelią. Visų pirma Vol- 
jova išrėžė preliminarius užkeikimus, kurių reikėjo, kad žodis su- 

veiktų. Tuomet ištarė ir jį patį. Niekada anksčiau nesitikėjo, jog 
tuos kelis skiemenis pavartos šiame kontekste. Jau kartą teko 
sakyti nelemtą žodį... argi ne keista? Nemažiau stebino ir tas 
faktas, kad jį iš viso pavyko prisiminti. Triumvira nusprendė, jog 
savo lūkesčius seniai derėjo užmiršti. 

Paralyžius. Štai koks buvo jos žodis. 

Jis gana įdomiai paveikė mechaninį patarnautoją. Užuot ban- 
džiusi pulti Voljovą, kai moteris pro oro šliuzą smuko į “Melan- 
choliją", mašina porą sekundžių pakybojo ore ir nėrė sienos 
kryptimi - ji nelauktai prarado ryšį su laivu, todėl dabar tegalėjo 
pasikliauti ribotais savo elgsenos režimų ištekliais. Patarnautojas 
nė trupučio nenukentėjo, kadangi Paralyžiaus programa pažeidė 
tiktai šviesaeigio sistemas. Vienas pirmųjų “lūžo" radijo/optinis 
zondus jungęs ryšio tinklas. Pokyčių nepastebėjo tiktai autono- 
miškai funkcionuojančios mašinos, 0 jų, suprantama, Saulės Va- 
gis nekontroliavo. Nūnai visame laive tūkstančiai patarnautojų 
bildės link terminalų, per kuriuos jie tiesiogiai prisijungs prie val- 
dymo sistemos. Sąmyšis apims netgi žiurkes, nes Paralyžius su- 
trikdys ir aerozolių, išsklaidančių biochemines instrukcijas, veik- 
lą. Išsivadavę nuo mechanizmų priežiūros, graužikai vis labiau 
panėšės į laukinius savo protėvius. 

Voljova uždarė oro šliuzą ir apsidžiaugė pajutusi, jog keltas 
automatiškai atgyja. Ji nuslinko į piloto kabiną, kurioje navigaci- 
niai prietaisai jau keitė pavidalą prisiderindami prie triumviros 
įgeidžių: suskystėję paviršiai pamažu įgavo naują formą. 

Dabar jai tereikėjo ištrūkti iš “Begalybės"". 


- Pastebėjai, kaip sukratė laivą? - paklausė Kihurė, įsitaisiusi 
prabangiame, metalu ir aksomu išpuoštame kambaryje-vore. - 
Lyg per žemės drebėjimą? 

- Manai, čia Iljos darbas? 

- Ji liepė atsiplėšti nuo šviesaeigio, kai sulauksime signalo. 
Sakė, kad šis bus velniškai akivaizdus. Ką dar krestelėjimas ga- 
lėtų reikšti, jei ne ženklą? 

Moteris suprato, jog dar šiek tiek uždelsusi pradės abejoti 
savo nuojauta ir ims svarstyti, ar "Begalybė" išties virpėjo. Tuo- 
met bus per vėlu ką nors pakeisti, nes Voljova aiškiai nurodė, 

kad po signalo būtina kuo skubiau pasitraukti nuo laivo. Jos turės 
labai mažai laiko, tvirtino triumvira. 

Taigi ji nutarė atsišvartuoti. 

Kihurė iš visų jėgų pastūmė dvi žalvarinės svirtis, kyšančias 
prietaisų skyde. Ne todėl, kad matė, kaip tai darė Voljova. Pa- 
prasčiausiai vylėsi, jog tokie netikėti, drastiški ir tikriausiai kvaili 
veiksmai garantuos įprastomis aplinkybėmis nepageidaujamus 
padarinius, pavyzdžiui, privers jų buveinę išsiskirti su laivu. Bū- 
tent tokių rezultatų Kihurė ir tikėjosi. 

Kambarys-voras atitrūko nuo korpuso. 

- Kitos kelios sekundės, - pratarė ji jausdama, kaip dėl neti- 
kėtai įsivyravusios nesvarumo būsenos skrandį suspaudė mėš- 
lungis, - nulems mūsų likimą. Jei išties sulaukėme Iljos signalo, 
mudviem nieko bloga nenutiks. Bet jeigu suklydau, netrukus at- 
sidursime laivo ginklų akiratyje. 

“Begalybės nostalgijai" po truputį tolstant, Kihurė turėjo pri- 
simerkti, kad jos nespigintų jungėjų varikliai, dirbantys tuščiąja 
eiga, bet vis vien žėruojantys nelyginant skaisčios saulės. Ji žino- 
jo, jog kambario langus įmanoma kažkaip užtemdyti, tačiau ne- 
įstengė prisiminti, kokius mygtukus reikėtų paspausti, idant būtų 
aktyvuota langinių funkcija. 

- Kodėl jis iš karto į mus nešaudo? 

- Kad nepakenktų sau pačiam. Ilja minėjo, kad ginklų panau- 
dojimą ribojantys draudimai instaliuoti techninėje įrangoje. Juos 
pakeisti - ne Saulės Vagies jėgoms. Ką gi, gana greitai atsidur- 
sime pabūklų taikiklyje. 

- Kas, tavo manymu, atstojo signalą? - ko gero, Paskalei 
magėjo tęsti pokalbį. 

- Programa, - atsakė Kihurė. - Paslėpta “Begalybės" gilu- 
moje, kur Vagis jos nė už ką nerastų. Susieta su tūkstančiais 
taškų, kuriuose galima automatiškai pertraukti elektros grandinę. 
Kai Voljova įjungė tą programą - jei tik įjungė, - ji kaipmat išvedė 
iš rikiuotės tūkstančius sistemų. Vienu triuškinančiu smūgiu. Štai 
ką reiškė drebėjimas. 

- Sugadino ir ginklus? 

- Na, ne visai. Jeigu teisingai pamenu jos žodžius, sutriko kai 
kurių sensorių ir galbūt nusitaikymo sistemų veikla, tačiau gedi- 

mai aplenkė ginklinę. Dėl to nė kiek neabejoju. Antra vertus, lai- 
ve įsiviešpatavo toks chaosas, kad Saulės Vagis paaukos nema- 
žai laiko, kol apsitvarkys ir susiorientuos, kas vyksta. Tuomet 
pradės šaudyti. 

- Ginklai gali atgyti bet kuriuo momentu? 

- Todėl ir privalome paskubėti. 

- Mes dar kalbamės. Ar tai reiškia...? 

- Taip. - Kihurės veidą perkreipė maniakiška šypsena. - Aš 
teisingai supratau signalą. Mūsų gyvybėms pavojus negresia... 
kurį laiką, Žinoma. 

Paskalė garsiai atsiduso. 

- Ką darysime dabar? 

- Ieškosime Iljos. Užduotis nesudėtinga. Triumvira sakė, jog 
mums tereikia laukti signalo, po kurto ji pati... - Kihurė neužbaigė 
sakinio ir susirūpinusiu žvilgsniu įsistebeilijo į šviesaeigį, kuris ky- 
bojo virš jų lyg ore sklendžianti katedros smailė. 

Kažkas sudrumstė jo simetriją. 

Kažkas pro korpusą veržėsi išorėn. 

Iš pradžių ji pastebėjo trūkio linijas; rodės, jog iš kiaušinio 
mėgina išsikrapštyti viščiukas, snapu kapojantis lukštą. Po aki- 
mirkos blykstelėjo balta šviesa, o šią palydėjo sprogimai. Atvipu- 
sias korpuso nuoplaišas čiupo gravitacijos gniaužtai, veikiai pa- 
šalinę lūžgalių šydą ir atidengę skylutę, kuri žiojėjo “Begalybės" 
šone. Ertmė atrodė mažytė bet, kadangi laivas buvo milžiniškas, 
jos skersmuo, ko gero, siekė iki šimto metrų. 

Pro atsivėrusią angą išniro Voljovos keltas. Jis truputį pasi- 
sukiojo palei didįjį šviesaeigį ir piruetais nuskriejo link kambario- 
-VOro. 

Kihurė leido Voljovai atlikti sunkiausią užduotį - pasirūpinti, 
kad daugiakojė triumviros slaptavietė atsidurtų “Melancholijoje". 
Operacija buvo sudėtingesnė, nei galėjo pasirodyti iš pirmo 
žvilgsnio. Ne todėl, kad kambarys-voras netilpo į laisvą krovininį 
kelto skyrių. Bėda ta, jog kadaruojančios jo kojos atsisakė susi- 

lankstyti ir trukdė užtrenkti išorines laivo duris. Galų gale, tepra- 
ėjus maždaug minutei nuo darbų pradžios, Voljova įsakė grupei 
mechaninių patarnautojų įstumti nelemtas kambario galūnes į 
“Melancholiją". Jei procedūrą stebėtų pašalinis žiūrovas (šio 
vaidmenį dabar galėjo atlikti tiktai pusiau suparalyžiuotas šviesa- 
eigis), jis veikiausiai įsivaizduotų regis būrį elfų, į papuošalų dė- 
žutę mėginančių įgrūsti vabzdį. 

Pagaliau Voljova uždarė duris, ir iš akiračio pranyko žvaigž- 
dės, kurios buvo matyti siaurėjančiame tarpdurio stačiakampy- 
je. Kelto interjeras nušvito, ir neilgai trukus pasigirdo hermetiza- 
cijos gausmas, persmelkęs metalinį kambario-voro korpusą. Į 
krovinių skyrių vėl sulėkusios mašinos pritvirtino “Melancholijos"* 
laimikį prie grindų. Po minutės išsinėrusi iš skafandro pasirodė 
Voljova. 

- Sekite paskui mane, - skambiu balsu liepė ji. - Mums derė- 
tų kuo skubiau išsinešdinti iš ginklų akiračio. 

- Koks jų šaudymo nuotolis? - pasiteiravo Kihurė. 

- Tiksliai nežinau. 

- Tu smogei Saulės Vagiui savo programa, - tarė Kihurė, 
kai visos trys moterys nuslinko kelto kabinos pusėn. - Šauniai 
padirbėjai, Ilja. Netgi mes pajutome, kaip atjungei sistemas. 

- Man regis, aš jam gerokai pakenkiau, - atsakė triumvira. - 
Po to, kai įveikėme pabūklą, programą atnaujinau dar keliomis 
pertrauktimis. Šįsyk sąstingis apėmė ne vien paviršutines siste- 
mas. Gaila, kad nesumąsčiau aplink jungėjų variklius instaliuoti 
sprogstamųjų užtaisų. Mes būtume sudorojusios laivą ir paspru- 
kusios. 

- Tačiau tokiu atveju atgal grįžti negalėtume. 

- Greičiausiai. Užtat būtume pribaigusios Saulės Vagį. - Tar- 
si kažką prisiminusi ji pridūrė: - Ir ne tik. Be šviesaeigio pagal- 
bos, be informacijos, kurią siunčia karinis archyvas, placdarmas 
neatsilaikytų prieš Cerberio pajėgas. Mes pasiektume pergalę. 

- Tai pati optimistiškiausia baigtis, kokia tau šauna į galvą? 

Voljova neatsiliepė. 

Jos nusigavo iki piloto kabinos, Kihurės džiaugsmui, pakan- 
kamai šiuolaikiškos: baltos ir sterilios nelyginant dantisto kabine- 
tas. 

- Klausyk, - kreipėsi triumvira į Paskalę. - Nežinau, ar tu 
suvoki, bet jei Cerberis įveiks placdarmą - ko mes norime, - tavo 
vyrui gresia rimti nemalonumai. 

- Su sąlyga, kad jis jau prasmuko į planetą. 

- O, tokia prielaida labiau nei tikėtina. 

- Kita vertus, - įsiterpė Kihurė, - jeigu Silvestis tūno Cerbe- 
ryje, placdarmo sunaikinimas nieko nepakeis. Tiesiog neteksime 
progos jo pasivyti. - Kiek patylėjusi moteris pasitikslino: - Argi 
ne to mes siekiame? Reikėtų bent pabandyti. 

- Kažkam būtinai reikės, - linktelėjo Voljova, įsitaisė viena- 
me iš krėslų, prisisegė diržus ir nuleido pirštus virš jos mėgstamo 
archajiško, į lytėjimą reaguojančio prietaisų skydo. - Primygtinai 
rekomenduoju atsisėsti, kadangi mes pasistengsime kiek įmano- 
ma labiau nutolti nuo šviesaeigio sugaišdamos kuo mažiau laiko. 

Sulig paskutiniu žodžiu varikliai atgijo, riaumojimu pranešė 
apie savo parengtį, ir anksčiau išskydusių formų sienos, grindys 
bei lubos nelauktai įgavo apibrėžtus kontūrus. 


Šachtai pranykus, jie nulėkė į tuštumą, o Silvestį užvaldė įsi- 
tikinimas, jog vertikalus greitis ūmai sumažėjo iki nulio; jo kūnas 
įsitempė lūkuriuodamas menamo spaudimo. Tai Viso labo tebuvo 
iliuzija: juodu krito dar greičiau nei lėkdami pro placdarmą, bet 
judėjimo pojūtis išsisklaidė dėl neapsakomai nutolusių orientaci- 
nių taškų. 

Jis atsidūrė Cerberyje. 

- Na, - prabilo Kalvinas, regis, pirmą kartą po daugelio die- 
nų, - ar tikėjais kažko panašaus? 

- Tai menkniekis, - atsakė Silvestis. - Tik įžanga. 

Vis dėlto jis žvelgė į keisčiausią dirbtinę struktūrą, kokią bu- 
vo matęs per savo gyvenimą. Įkalintą keisčiausioje vietoje, ko- 
kioje teko lankytis. Virš galvos plytėjo plutos skliautas, pasaulį 
gaubiantis stogas, kurį prakiurdė smailasis placdarmo galas. 
Blausų aplinkinį švytėjimą spinduliavo milžiniškos ant grindų (bū- 
tent šiuo žodžiu jis apibrėžė apatinę dangą) susirangiusios gyva- 
tės. Organiniai ir gembėti medžių kamienai kilo aukštyn iki pat 
lubų. Palyginti su tuo, ką perduodavo automatiniai zondai, vaizdas 

gerokai paryškėjo, todėl jam susidarė įspūdis, jog medžius prime- 
nantys ramsčiai išaugo iš lubų, o ne atvirkščiai. Jų šaknys susi- 
liejo su grindimis. Vainikai atrodė negyvi, tarsi būtų kristaliniai. 
Praregėjimo akimirką Silvestis suvokė, kad apatinė danga kur 
kas senesnė už viršutinę, nes lubos užklojo pasaulį tuomet, kai 
grindys seniai buvo baigtos. Jam dingojos:, jog abi struktūros už- 
gimė per skirtingas amarantinų mokslo stadijas. 

- Tikrinu mūsų skrydžio tempą, - pasigirdo Sadžakio balsas. 
- Juk mes nenorėtume pernelyg greitai atsitrenkti į grindis arba 
susidurti su kokia nors gynybine sistema, kurios placdarmas ne- 
spėjo neutralizuoti. 

- Manai, jog mūsų tebetykos priešiški elementai? 

- Gal ne šiame lygyje, - atsiliepė triumviras, - o žemiau. To 
derėtų tikėtis. Apsaugos priemonės nenaudotos pastarąjį milijo- 
ną metų, todėl nenustebčiau, jeigu jos būtų... - jis nutilo tarytum 
ieškodamas tinkamo žodžio. - Aprūdijusios. 

- Arba veikia be priekaištų. 

- Visko gali būti. 

Kartu su padidėjusia varomąja skafandro jėga sustiprėjo ir 
gravitacijos pojūtis. Tik ketvirčiu žemiškosios traukos. Kad ir 
kaip ten būtų, skliautinės lubos atstojo šiurpinančių apimčių arte- 
faktą. Nuo atviros kosminės erdvės Silvestį skyrė kilometro sto- 
rio pluta, kurią reikės įveikti, panorėjus grįžti atgal. Po kojomis 
žiojėjo dar tūkstantis kilometrų gelmės, bet jis nenutuokė, kiek 
laiko turės leistis į planetos gilumą, kol ras, ko ieškojo. Vylėsi, 
jog neilgai, antraip penkių dienų, skirtų kelionei ir sugrįžimui, ga- 
lėjo nepakakti. Laive Silvestis lengvai sutiko, kad Voljovos ap- 
skaičiavimai teisingi ir atitinka tikrovę. Bet čia, kur triumviros 
lygtis įkūnijančios jėgos kristalizavosi į gigantiškas grėsmingas 
struktūras, pasitikėjimas jos prognozėmis stipriai susvyravo. 

- Tu velniškai išsigandęs, - tarstelėjo Kalvinas. 

- Jau sugebi perprasti mano emocijas? 

- Ne. Tiesiog tavo emocijos turėtų atspindėti manąsias. Mu- 
du mąstome panašiai. Ypač dabar. - Kalvinas patylėjo. - Aš 
nuoširdžiai pripažįstu - man labai labai baisu. Nė nežinau, ar pro- 
grama turi teisę jausti tokią stingdančią baimę. Kokia įdomi min- 
tis, tiesa? 

- Pataupyk savo giliamintiškas replikas ateičiai. Guldau gal- 
vą, jog dar sulauksi progos jomis pasidalinti. 

- Mano nuomone, tu jautiesi nereikšmingas, - įsiterpė Sadža- 
prantami. Tu iš tikrųjų esi nereikšmingas. Stai ką priverčia su- 
vokti šios vietos didybė. Nejau norėtum, kad viskas būtų kitaip? 

Grindys, nusėtos geometrinių formų šiukšlėmis, taip priartėjo, 
kad ėmė zvimbti skafandre instaliuotas pavojaus signalas. Iki 
apatinės dangos beliko kilometras, bet ji atrodė pasiekiama ran- 
ka. Silvesčio skafandras ėmė koreguoti savo pavidalą, idant pri- 
sitaikytų prie antžeminių operacijų. Šimtas metrų. Jie leidosi link 
plokščio kristalo luito, matyt, atskilusio ir žemyn nušvilpusio lubų 
gabalo. Dydžio sulig pokylių sale. Silvestis pastebėjo, kaip mar- 
murinį paviršių nutvieskė ugninės jo skafandro paleistos dujų 
čiurkšlės. 

- Išjunk variklį likus penkioms sekundėms iki susidūrimo, - 
perspėjo Sadžakis. - Mums nesinorėtų, kad sureaguotų kokios 
nors slaptos gynybinės sistemos. | 

- Ne, - pritarė Silvestis. - Nė trupučio nesinorėtų. 

Jis numanė, jog skafandras neleis susižeisti, tačiau, vykdant 
Sadžakio nurodymą ir persiorientuojant į laisvo kritimo režimą 
penkiomis sekundėmis anksčiau, nei kojos turėtų paliesti kristalą, 
prireikė sukaupti visas valios pastangas. Skafandras mažumėlę 
išsipūtė, apsigaubė smūgį švelninančiomis plokštėmis. Drebutie- 
nos pavidalo oras taip sutankėjo, kad žmogus vos neprarado są- 
monės. Užtat sąlyčio su grindimis beveik nepajuto. 

Silvestis mirktelėjo ir staiga susiprotėjo nudribęs ant nuga- 
ros. Nuostabu, pamanė, koks orus nusileidimas. Po akimirkos 
skafandras pakėlė savo šeimininką ant kojų. 

Jis stovėjo Cerberio gelmėse. 

- Ar ilgai mes keliaujame? 

- Maždaug dieną, - pasigirdo tylus, lyg 1š toli atsklidęs Sa- 
džakio balsas, nors jo skafandrą nuo Silvesčio teskyrė pora de- 
šimčių metrų. - Nesijaudink, turime pakankamai laiko. 

- Aš tavimi tikiu. Tačiau dalis manęs nėra garantuota, jog tu 
teisus. 

- Tikriausiai kalbi apie mane, - sukuždėjo Kalvinas. - Nes aš 
asmeniškai netikiu, kad laiko mums liko su kaupu. Tokios gali- 
mybės atmesti nederėtų, bet ji labai menkutė, jeigu atsižvelgsime 
į tai, kiek mažai mes žinome. 

- Jei tu bandai įkvėpti pasitikėjimą... 

- Nė nesitikėk. 

- Tuomet užsičiaupk ir tylėk, nebent sumąstytum pasakyti 
ką nors naudinga. 

Įsiskverbę į antrąjį Cerberio sluoksnį jie sukorė keliolika ki- 
lometrų. Pažanga nebloga - įveiktas vertikalus atstumas pranoko 
aukščiausius Žemės kalnus, - bet vis tiek per lėta. Skriedami to- 
kiu tempu jie niekaip nespės grįžti laiku, net jeigu sugebės pa- 
siekti tikslą. Tuo momentu nepailstančios plutą sergėjančios sis- 
temos jau bus suvirškinusios placdarmą arba išspaudusios jį ne- 
lyginant spuogą. 

Antrasis sluoksnis, kuriame raitėsi gyvatės ir į kurį įsišaknijo 
stogą remiantys medžiai, buvo kristalinės konfigūracijos ir nė iš 
tolo nepriminė jį užklojusių pseudoorganinės išvaizdos struktūrų. 
Silvesčiui ir Sadžakiui teko skverbtis gilyn pro siaurus kristalų 
tirštumą išvarpiusius plyšius it skruzdėlėms, ropojančioms plytų 
mūre. Lėtas žygis veikiai ištuštindavo skafandrų energijos atsar- 
gas, nes judėjimą žemyn jie nuolat koreguodavo išmetamųjų dujų 
čiurkšlėmis. Vienu metu Silvestis pasiūlė naudotis monosiūliais 
čiuptuvais (skafandrai galėjo juos užsiauginti, o gal paprasčiau- 
siai išstumti iš slaptų savo saugyklų - tokios smulkmenos jam ne- 
rūpėjo), tačiau Sadžakis tam nepritarė: šios priemonės padėtų iš- 
saugoti energiją, bet itin pristabdytų nusileidimą, o jų dar laukė 
šimtai kilometrų kelio. Negana to, juodu tegalėtų judėti vertika- 
liai, todėl taptų puikiais taikiniais hipotetinėms apsaugos siste- 
moms. Taigi didžiąją laiko dalį jie skrido. Stabtelėdavo tik tada, 
kai prisireikdavo įsisavinti menkučius Cerberio medžiagos kie- 
kius, nes kristaluose netrūko sunkiųjų elementų, būtinų skafandrų 
varikliams. Laimei, kol kas planeta nekreipė jokio dėmesio į 
vampyrišką jų veiklą. 

- Regis, pasaulis dar nežino, jog mes prasmukome į jo vidu- 
rius, - sumurmėjo Silvestis. 

- Gal ir nežino, - atsiliepė Kalvinas. - Į tokias funkcionuojan- 
čios atminties gelmes nedaug kas pajėgtų prasismelkti. Sistemos, 
kurios turėtų užfiksuoti įsibrovėlius ir apginti Cerberį, nuo dyko 
buvimo greičiausiai atrofavosi... žinoma, jeigu jos išvis egzista- 
vo. 

- Kodėl man atrodo, jog tu mėgini pakelti man nuotaiką? 

- Tiesiog nuoširdžiai rūpinuosi tavo gerove. - Silvestis ne- 
abejojo, jog dabar vizualinis Kalvino komponentas būtų nusišyp- 
sojęs. - Visgi manau, kad esu teisus. Kuo giliau leisimės, tuo la- 
biau tikėtina, jog mūsų nepalaikys priešiškais elementais. Šiuo at- 
žvilgiu Cerberis panašus į žmogaus kūną - daugiausia skausmo 
receptorių slypi odoje. 

Prisiminęs, kaip jam sutraukė skrandį, kai sykį, iškeliavęs 
prasiblaškyti už Bedugnės miesto ribų, išgėrė per daug šalto van- 
dens, Silvestis neatsispyrė norui paspėlioti, ar Kalvino žodžiuo- 
se glūdi bent krislas tiesos. Tiesą sakant, ūpą jie pakėlė. Bet ne- 
jau tai reiškė, jog pasaulio gilumoje mechanizmai snūduriuos - 
negi galingosios gynybinės plutos sistemos prarado savo prasmę, 
nes planetoje tūnančios technologijos nebeatliko funkcijų, kurias 
numatė amarantinai? Galbūt Cerberis tapo panašus į lobių skry- 
nią, užrakintą ir nublizgintą, tačiau tesaugojančią rūdijantį šlamš- 
tą? 

Taip galvoti nederėjo. Jei lemtis neapgaus ir jei pastarieji 
penkiasdešimt gyvenimo metų (gal net daugiau) nebuvo praleisti 
iliuzijų šešėlyje, jis neabejotinai atras kažką vertinga. Silvestis 
negalėjo rasti žodžių, kuriais nupasakotų savo pojūčius, bet žino- 
jO, jog nuojauta jo neapgauna. 

Praėjo dar viena diena. Protarpiais jis miegodavo. Jeigu aki- 
ratyje pasirodydavo kas nors įsidėmėtina arba jeigu išoriniai vaiz- 
dai drastiškai pakisdavo ir neatitikdavo leistinų nuokrypių, insta- 
liuotų skafandre, šis bematant prižadindavo savo šeimininką. Sil- 
vestis nenutuokė, ar Sadžakis buvo bent kartą sumerkęs akis. 
Jei ir ne, tokią padėtį galima lengvai paaiškinti keista triumviro fi- 
ziologija: kraujotakos sistemoje nardančios medi-mašinos apva- 
lydavo organizmą nuo susikaupusių nuodų, žonglierių transfor- 
muota sąmonė pajėgdavo ištverti be miego galybę valandų. Kai 
žygis tapdavo lengvesnis, kitaip tariant, jei po kojomis atsiverda- 

vo bedugnė šachta, nusileidimas paspartėdavo iki maksimalaus 
vieno kilometro per minutę greičio. Grįžti atgal, suprantama, bus 
lengviau, nes skafandrai mintinai žinos visus kelio vingius, nebent 
juos pakoreguotų netikėti pokyčiai Cerberio struktūroje. Dabar 
juodu dažnai skriedavo keliolika kilometrų, kol įsirėždavo į akla- 
vietę arba kol šachta taip susiaurėdavo, kad iškildavo grėsmė jų 
saugumui. Tuomet abu kildavo viršun iki paskutinio išsišakojimo 
ir rinkdavosi kitą tunelį. Teko remtis bandymų ir klaidų metodu, 
nes skafandrų sensoriai, kuriems trukdė kristalinių elementų ma- 
sė, veikė tiktai poros šimtų metrų nuotoliu. Vis dėlto jie po truputį 
skverbėsi gilyn, kilometrą po kilometro, skendėdami šleikščioje 
žalsvai melsvoje kristalų skleidžiamoje šviesoje. 

Pamažu aplinkinių objektų struktūra ėmė keistis. Dabar prie- 
šakyje plytėjo daugybės kilometrų skersmens žalsvu atspalviu 
spinduliuojančios medžiagos luitai, kurie kybojo sustingę it ledy- 
nai. Visi kristalai tarpusavyje jungėsi, tačiau Žiūrint į juos ski- 
riančius skliautinius tarpeklius ir galvos svaigulį keliančias pro- 
plaišas rodės, tarsi tos plokštumos sklęstų erdvėje nebyliai besi- 
priešindamos gravitaciniam pasaulio laukui. Kas gi tai, pagalvojo 
Silvestis. Negyva kristališka materija ar šis tas keisčiau? Gal jis 
regėjo komponentus, kurie priklausė pasaulį aprėpusiam mecha- 
nizmui - perdėm gigantiškam ir sudėtingam, kad jį būtų galima 
suprasti? Jei čia išties mašinos, jos, ko gero, panirusios į miglotą 
kvantinės realybės būseną, kur tokios sąvokos, kaip šiluma ir 
energija, paprasčiausiai neegzistavo. Terminiai skafandro sen- 
soriai patvirtino, jog tie luitai šalti kaip ledas, bet po permatomais 
jų paviršiais Silvestis kartkartėmis užfiksuodavo judesius. Tuo- 
met apimdavo jausmas, tarytum jis žvelgtų į laikrodžio sraigtelius, 
tiksinčius po plastiko plėvele. Deja, paprašius skafandro ištirti, 
kas slypi tuose kristaluose, Silvestis tesulaukė pernelyg neapi- 
brėžtų, sunkiai suvokiamų rezultatų. 

Klajonės žemyn truko keturiasdešimt valandų, kol jie padarė 
itin reikšmingą ir naudingą atradimą. Kažkuriuo momentu kris- 
talinė matrica išskydo - toje zonoje atsivėrė platesnės ir gilesnės 
šachtos negu tos, kurias teko įveikti anksčiau. Kiekvieno 1š de- 
šimties Silvesčio bei Sadžakio apžiūrėtų statmenų tunelių sker- 
smuo siekė porą kilometrų; jie driekėsi kelis šimtus kilometrų, 

kol susiliedavo kažkur Cerberio gelmėje. Sienos skleidė pyki- 
nantį žalsvą švytėjimą, kaip ir kristaliniai elementai. Po paviršiais 
nuvilnijantys virpesiai bylojo, jog šachtos priklauso tiems patiems 
mechanizmams, nors ir atliko visiškai kitokias funkcijas. Iš savo 
atminties kertelių Silvestis iškrapštė informaciją apie didžiąsias 
Egipto piramides. Prisiminė, kad jos būdavo išvarpytos tuneliais, 
kurie suteikdavo galimybę kapavietėje įkalintiems darbininkams 
prasmukti išorėn. Galbūt čionykščių šachtų paskirtis tokia pati, o 
gal pro jas šilumos perteklių išspinduliuodavo nūnai aprimę va- 
rikliai. 

Aptikus vertikalius erdvius tunelius gerokai išaugo nusileidi- 
mo greitis, bet netikėtą sėkmę lydėjo ir tam tikri pavojai. Įkalinti 
tarp šachtos sienų, jie niekur nepasislėptų nuo antpuolio ir tega- 
lėtų sprukti dviejomis kryptimis - aukštyn arba žemyn. Tačiau 
delsti irgi nevalia: placdarmui subyrėjus, Silvestis su Sadžakiu 
amžiams įstrigtų Cerberyje. Tokia lemtis anaiptol nepriimtina. 
Taigi jie nutarė surizikuoti. 

Laisvo kritimo teko atsisakyti. Skafandrai lėkdavo apačion 
išjungę variklius, kai statmenų tunelių ilgis siekdavo nedaugiau 
kaip kilometrą. Dabar dėl įspūdingo šachtų dydžio iškilo nenu- 
matytų keblumų. Kažkodėl bendražygius nenumaldomai traukė 
link sienų, tad, nenorėdami išsitėkšti į vertikalų šleikščios nefrito 
spalvos paviršių, jie turėdavo koreguoti skrydžio kryptį išmeta- 
mųjų dujų pliūpsniais. Žinoma, viskuo kalta Koriolio jėga - ta pa- 
ti, kuri aplink savo ašį besisukančioje planetoje iškreipdavo vė- 
jų srautus. Čionykštėje aplinkoje Koriolio jėga trukdė tiesiam nu- 
sileidimui, nes Cerberis irgi sukosi. Štai kodėl Silvestis ir Sadža- 
kis, artėdami prie pasaulio branduolio, buvo priversti atsikratyti 
kampinio pagreičio pertekliumi. Visgi, palyginti su ankstesniais 
vėžlio žingsniais, kelionės sparta pastebimai išaugo. 

Juodu nuskriejo žemyn šimtą kilometrų, kai pagaliau sulau- 
kė antpuolio. 


- Jis juda, - pranešė Voljova. 

Nuo tada, kai kosminis keltas išsiveržė iš “Begalybės nostal- 
gijos“, praėjo jau dešimt valandų. Triumvira spėjo truputį numigti, 
bet vis vien jautėsi išsekusi1. Nepadėjo netgi supratimas, jog ne- 

ilgai trukus ji turės sukaupti visas likusias jėgas. Tam, kad at- 
slūgtų per pastarąsias dienas patirta fizinė ir psichinė įtampa, 
reikėjo šio to daugiau nei trumpo pasiutmiegio. Nūnai Voljova 
būdravo, tarytum nuovargio iškankintas kūnas būtų nenorom su- 
teikęs leidimą naudotis slaptomis energijomis atsargomis. Be 
abejo, ilgam jų nepakaks, ir už atokvėpio akimirkas teks sumo- 
kėti dar didesnę kainą. Tačiau dabar triumvira džiaugėsi, jog 
bent kuriam laikui galės išsaugoti žvitrumą. 

- Kas juda? - paklausė Kihurė. 

Voljova pamojo galva į akinančiai baltą pasagos formos 
prietaisų skydą, kuriame nušvito parodymų ekranai. 

- Kas kitas, jei ne prakeiktas laivas? 

Joms bešnekant, pabudo ir nusižiovavo Paskalė. 

- Kas girdėti? 

- Nieko gera. - Voljova subarbeno pirštais per klaviatūrą, 
idant iš informacinės sistemos gelmių ištrauktų kitus rodmenis, 
nors ir neabejojo sulauksianti blogų Žinių. - Atgijo šviesaeigis. 
Mes galime padaryti dvi nemalonias išvadas. Pirma, Saulės Va- 
gis jau perinstaliavo pagrindines sistemas, kurias išvedė iš rikiuo- 
tės Paralyžius. 

- Na, per dešimt valandų mes sukorėme nemenką kelią. - 
Paskalė linktelėjo į artimiausią “Melancholijos"" padėtį erdvėje 
rodantį ekraną - keltas jau buvo įveikęs trečdalį atstumo, ski- 
riančio “Begalybę" nuo Cerberio. 

- O antra? - paragino Kihurė. 

- Iš visko sprendžiant, Saulės Vagis išmoko manipuliuoti va- 
rikliais. Anksčiau tik atsargiai juos tyrinėjo, nes baiminosi pa- 
kenkti laivui. 

- Ką tai reiškia? 

Voljova dūrė pirštu į tą patį ekraną, į kurį dėmesį atkreipė ir 
Paskalė. 

- Tarkim, jis pagaliau perprato, kaip valdyti variklius. Turint 
omenyje skrydžio kryptį 1r trajektoriją, tampa akivaizdu, jog švie- 
saeigis mėgins užkirsti mums kelią. Paprasčiau kalbant, Vagis 
bandys mus pasivyti, kol nepasiekėme Deno ar bent placdarmo. 
Šiuo momentu “Melancholija"* - nekoks taikinys. Iššauti spindu- 
liai pernelyg išsisklaidytų, todėl laivui nepakenktų. O užtaisų, le- 

kiančių kone šviesos greičiu, mes išvengtume įjungusios padriko 
manevravimo režimą. Bet gana greitai šviesaeigis priartės tiek, 
kad šūviai, paleisti iš jo ginklų, neabejotinai mus kliudys. 

- Kiek laiko mums liko? - Silvesčio žmonos kaktoje įsirėžė 
raukšlelės. Įprotis raukytis anaiptol nežavėjo Voljovos, bet ji su- 
gebėjo išsaugoti šaltą veido išraišką. - Argi mes neįgavome pra- 
našumo? 

- O taip, įgavome, tačiau dabar niekas nesutrukdys Saulės 
Vagiui išvystyti dešimtis g siekiančio pagreičio. Šis sutraiškytų 
mus į košę. Tuo tarpu jam tai nė motais. Laive nebetūno jokie 
gyvi padarai, neskaitant keturkojų graužikų, kurie cypia ir blaš- 
kosi koridoriais, kai mėgini juos nupilti. 

- Ir galbūt kapitono, - pridūrė Kihurė. - Nors mažai tikėtina, 
kad Vagis atsižvelgtų į jo poreikius. 

- Aš klausiau, kiek liko laiko? - neatlyžo Paskalė. 

- Jei mums pasiseks, gal sugebėsime nusigauti iki Cerberio, 
- atsakė Voljova. - Bet ilgai žvalgytis ir dvejoti negalėsime. 
Teks smukti į planetą, kad paspruktume nuo šviesaeigio ginklų. 
Ir netgi tuomet mums reikės įsibrauti kuo giliau, jei norėsime iš- 
nešti sveikus kailius. - Iš jos gerklės išsprūdo kimus prunkšti- 
mas. - Rodos, tavo vyras nuo pat pradžių elgėsi teisingai. Dabar 
jam gerokai saugiau negu mums. Bent jau kurį laiką. 


Šachtos sienose nušvito raštai, ryškiau sužvilgo milžiniški 
kristalo plotai. Silvestis ne iš karto suprato matąs gigantiškus 
amarantinų grafinius ženklus. Ji glumino ne tiek apimtys, kiek 
tas faktas, kad simboliai ne itin priminė tuos, kuriuos regėjo 
anksčiau, tarytum jie atspindėtų visiškai kitą kalbą. Intuicija pa- 
kuždėjo, jog tokius rašmenis naudojo tremtiniai, į žvaigždes pakilę 
Saulės Vagies sekėjai. Šiuos ženklus nuo Resurgame rastų pa- 
vyzdžių skyrė dešimtys tūkstančių metų, todėl keista, kad išvis 
pavyko juos suprasti. 

- Ką įskaitei? - pasiteiravo Kalvinas. 

- Mes čia nepageidaujami, - atsakė Silvestis nustebęs, jog 
simbolių prasmė jam daugiau ar mažiau aiški. - Švelniai tariant. 

Atrodo, Sadžakis irgi užfiksavo mintyse suformuluotus jo Žo- 
džius. 

- Kas tiksliai parašyta ant sienų? 

- Žinia, kad šitą lygį sukūrė amarantinai. 

- Pagaliau tavo teorijos įrodytos, - pastebėjo Kalvinas. - Vi- 
sa tai iš tiesų yra būtybių, kurias tyrinėjai, rankų darbas. 

- Kitomis aplinkybėmis mielai už pergalę išgerčiau, - atsilie- 
pė Silvestis tik iš dalies kreipdamas dėmesį į pokalbį. Jį sukrėtė 
imdavo šifruojant amarantinų grafinius ženklus Resurgame, vi- 
sa galva pasinėrus į darbą, bet anksčiau Silvestis niekada nesi- 
jausdavo garantuotas dėl žodžių reikšmių. Dabar sklandus ver- 
timas vienu metu žavėjo ir gąsdino. 

- Prašyčiau pratęsti, - paragino Sadžakis. 

- Na, mus perspėja, kad nedrįstume leistis gilyn... 

- Vadinasi, tikslas nebetoli. 

Silvestis irgi taip manė, nors negalėjo pasakyti kodėl. 

- „nes apačioje slypi šis tas, ko mums nederėtų matyti. 

- Matyti? Taip ir parašyta? 

- Amarantinai dėsto savo mintis labai aiškiai, Sadžaki. Neįsi- 
vaizduoju, ką rasime Cerberio gilumoje, bet jie nenori, jog mes 
priartėtume prie to objekto. 

- Tikriausiai todėl, kad jis be galo vertingas. 

- O jeigu mus iš tikrųjų bando perspėti? - įsiterpė Kalvinas. 
- Kalbu ne apie grasinimus. Gal mūsų nuoširdžiai meldžia pasi- 
traukti šalin? Ar kontekstas pateikia tokias užuominas? 

- Aš galėčiau atsakyti į tavo klausimą, jei skaityčiau įprastą 
amarantinų raštą. - Silvestis nepridūrė, jog pritaria tam, ką Kal- 
vinas norėjo pasakyti, nors logiškai nebūtų paaiškinęs, kas pa- 
kurstė keistą nuojautą. Užuot ją nuslopinęs, nejučia ėmė spėlioti, 
kas privertė amarantinus taip elgtis. Kokias baisybes reikėjo įka- 
linti dirbtiniame pasaulyje ir apsaugoti pačiais galingiausiais ga- 
laktikoje egzistuojančiais ginklais? Nejau tie dalykai tokie krau- 
pūs, kad jų neįmanoma sunaikinti? Kokį monstrą jie sukūrė? 

O gal rado? 

Į galvą toptelėjusi mintis, rodės, aptiko tuščią sąmonės ert- 
mę, kurioje jai ir buvo vieta. Saulės Vagies sekėjai kažką rado 
vietinės sistemos pakraštyje. 

Silvestis tebesvarstė, kodėl jis taip pasitikėjo savo nuojauta, 

kai artimiausias grafinis ženklas atsiskyrė nuo sienos, šioje palik- 
damas tuščią nišą. Įkandin jo sekė ištisi žodžiai, frazės, sakiniai 
- dydžio sulig milžiniškais pastatais, - kurie atsiplėšė nuo vertika- 
lių paviršių ir įniko sukti ratus aplink porą skafandrų, kantriai ne- 
lyginant plėšrūs paukščiai. Jie sklendė erdvėje, padedant kažko- 
kiems neįsivaizduojamiems ir skafandrams nepastebimiems me- 
chanizmams. Nepavyko užfiksuoti jokių gravitacinių ar magne- 
tinių svyravimų. Silvestį pritrenkė svetima šitų objektų prigimtis, 
tačiau nuostaba tetruko akimirką, nes jis susiprotėjo, jog grafiniai 
simboliai elgiasi logiškai. Kas čia keista, jei įspėjantis praneši- 
mas, kurio atvykėliai nepaiso, bando jėga primesti savo valią? 

Staiga paaiškėjo, jog metas apmąstymams baigėsi. 

- Apsauginės skafandrų sistemas perjunk į automatinį reži- 
mą, - įprastai ramus Sadžakio balsas nuskambėjo oktava aukš- 
čiau. - Mano nuomone, tie ženklai mėgins mirtinai mus sutraiš- 
kyti. 

Tarytum tai nebūtų akivaizdu. 

Apsupę jį iš visų pusių sklendžiantys žodžiai ėmė spiralėmis 
nerti artyn. Silvestis leido skafandrui pačiam gintis. Antveidis 
bematant užtamsėjo, apsaugodamas akių tinklaines nuo svilinan- 
čių plazmos pliūpsnių. Rankinio valdymo teko laikinai atsisaky- 
ti: skafandrui visiškai nereikėjo, kad žmogus imtųsi darbo, kurį 
pats galėjo atlikti daug geriau. Deja, apsauginiai sluoksniai ne itin 
padėjo - Silvesčio akiratyje sproginėjo saliutai, akių schemoms 
gerokai pakenkė fotonų srautai, be to, jis nujautė, jog po skafan- 
dro apdangalu įsismelkė deginantis daugiaspektrinis spinduliavi- 
mas. Kūną supurtė staigūs judesiai, tokie galingi postūmiai aukš- 
tyn žemyn, kad Silvestis nugrimzdavo į tamsią nebūtį ir atsigavęs 
vėl išvysdavo šviesą nelyginant traukinys, bildantis geležinkeliu, 
kuris dažnai prasmegdavo tuneliuose. Matyt, skafandras stengė- 
si pasprukti nuo ore pakibusių žodžių, tačiau sulig kiekvienu jų 
puolimu turėdavo žaibiškai sumažinti savo greitį. 

Galų gale žmogus ilgam prarado sąmonę. 


Voljova privertė “Melancholijos" variklius veikti visu pajė- 


gumu, todėl dabar laivas skriejo nuolatiniu 4 g pagreičiu. Retsy- 
kiais, vykdydamas užprogramuotas instrukcijas, jis blaškydavosi 

erdvėje padrikais vingiais - tam atvejui, jei šviesaeigį kontroliuo- 
janti esybė nutartų pasinaudoti kinetiniais ginklais. Būdamos be 
skafandrų ar apsauginių šarvų, moterys neištvertų didesnio pa- 
greičio. Tačiau ir šiuo metu skrydis nekurstė jokių malonių jaus- 
mų, ypač Paskalei, kuri prie tokių perkrovų buvo netgi mažiau 
įpratusi negu Kihurė. Joms teko kiurksoti savo krėsluose ir mak- 
simaliai apriboti rankų judesius. Antra vertus, trijulė galėjo šne- 
kėtis ir palaikyti daugiau ar mažiau rišlų pokalbį. 

- Ar tu bendravai su Saulės Vagimi? - paklausė Kihurė. - 
Supratau iš tavo veido, kai izoliatoriuje išgelbėjai mus nuo Žiur- 
kių. Aš teisi? 

Voljova atsiliepė kimoku balsu, tarsi ją kažkas būtų lėtai 
smaugęs. 

- Jei tavo istorija ir kėlė man šiokių tokių abejonių, jos visos 
išnyko, kai pamačiau prakeikto padaro veidą. Man tapo aišku, 
jog susidūriau su svetimos rasės būtybe. Tuo momentu bent iš 
dalies supratau, ką patyrė Borisas Nagornis. 

- Tiksliau sakant, kas išvarė jį iš proto. 

- Patikėk, jei į mano galvą įsibrautų tokia bjaurastis, aš irgi 
kuoktelėčiau. Man kelia nerimą tai, jog dalis Boriso pamišimo 
persidavė Saulės Vagiui. 

- Kaip, tavo manymu, aš turėjau jaustis? - atšovė Kihurė. - 
Juk toji esybė gyveno mano smegeninėje. 

- Nieko panašaus. - Voljova papurtė galvą - 4 g pagreičiu 
skriejančioje aplinkoje toks gestas bylojo apie apdairumo stoką. 
- Taip, kurį laiką jis išties tūnojo tavo galvoje. Bet sunaikinęs 
Madmuazelės likučius išsikraustė. 

- Kada? 

- Kai Sadžakis naršė tavo sąmonę. Aš pati viskuo kalta. 
Man nederėjo leisti jam įjungti skenerio. - Kaip žmogus, sutin- 
kantis, kad klydo, ji neatrodė itin atgailaujanti. Regis, Voljovai 
pakako vien prisipažinimo. - Triumvirui tiriant tavo smegenis, 
Saulės Vagis užsikodavo duomenų sraute ir drauge su juo per- 
sikėlė į skenavimo mechanizmą, iš kurio lengvai nusigavo į kitas 
laivo sistemas. 

Jos virškino Voljovos žodžius tylėdamos. Galop Kihurė pra- 
tarė: 

- Tai, kad leidai Sadžakiui kapstytis mano sąmonėje, nebu- 
vo protingiausias tavo poelgis, Ilja. 

- Be abejo, - triumviros balsas nuskambėjo taip, tarsi ši min- 
tis ką tik toptelėjo jai į galvą, - tavo tiesa. 


Kai Silvestis atsipeikėjo - gal po dešimčių sekundžių, gal po 
dešimčių minučių, - antveidis jau buvo tapęs perregimas, o jis 
pats be jokių trukdžių krito į šachtos gilumą. Kilstelėjęs akis į vir- 
šų išvydo susirėmimo, įvykusio keliolika kilometrų aukščiau, pa- 
darinius: blankiai švytinčias energijos impulsų apdegintas ir išvar- 
pytas sienas. Kai kurie žodžiai tebesuko ratus erdvėje, tačiau jų 
reikšmių perprasti nebepavyko, nes atsakomieji skafandro šūviai 
nuskėlė ištisas simbolių dalis. Lyg suvokdami, jog įspėjimo pras- 
mė beviltiškai iškraipyta, žodžiai nustojo būti ginklais. Silvesčiui 
bežiūrint, jie grįžo į nišas tarsi paniurę varnai, skriejantys atgal į 
savo lizdus. 

Vis dėlto nuojauta tvirtino, jog įvyko kažkas negera. 

Kur pradingo Sadžakis? 

- Kas, po velnių, atsitiko? - suriko jis vildamasis, kad ska- 
fandras teisingai interpretuos klausimą. - Kur Sadžakis išnyko? 

- Autonominei apsaugos sistemai teko atremti puolimą, - 
pranešė skafandras, abejingai lyg komentuodamas šio ryto orą. 

- Ačiū, tiek ir pats supratau. Kur prapuolė Sadžakis? 

- Manevruodamas jo skafandras pavojingai nukentėjo. Šif- 
ruoti telemetriniai duomenys liudija, jog rimtai, ko gero, nepatai- 
somai apgadintos pagrindinės ir pagalbinės variklio sistemos. 

- Aš klausiau, kur Sadžakis yra? 

- Jo skafandras nepajėgs sumažinti kritimo greičio ar pasi- 
priešinti Koriolio jėgai. Sprendžiant iš telemetrinės informacijos, 
jis nutolęs nuo mūsų į apačią per penkiolika kilometrų. Vis dar 
lekia žemyn, tolsta nuo jūsų 1.1 kilometro per sekundę greičiu, 
kuris nuolat didėja. 

- Tebekrenta? 

- Galima pagrįstai teigti, kad, neveikiant varikliui ir skafan- 
drui neįstengiant pasinaudoti monosiūlių lynu, jis kris, kol užsi- 
baigs šachta. 

- Tai yra mirs? 


Zi) 


- Apskaičiavus maksimalų greitį, kurį jis pasieks prieš susi- 
durdamas su kietu paviršiumi, išgyvenimo tikimybė praktiškai ly- 
gi nuliui. Žinoma, jei nepaisysime kraštutinių statistinių ribų. 

- Kitaip tariant, Sadžakio galimybės išsigelbėti lygios vienam 
šansui iš milijono, - patikslino Kalvinas. 

Silvestis pasisuko taip, kad įžvelgtų šachtos gelmes. Penkio- 
lika kilometrų - septynis kartus daugiau nei vertikalaus tunelio 
skersmuo. Jis stebeilijosi žemyn skriedamas ta pačia kryptimi, 
kol kažkuriuo momentu akys lyg ir užfiksavo porą blykstelėjimų. 
Matyt, Sadžakiui galų gale atsitrenkus į sieną, pažiro kibirkštys. 
Jos veikiai išblėso, ir dabar Silvestis nematė nieko, išskyrus stat- 
menus šachtos paviršius. 

- Tu kažką sužinojai, - tarė Paskalė. - Saulės Vagis tau kaž- 
ką išklojo. Štai kodėl taip desperatiškai sieki jį sustabdyti. 

Ji kreipėsi į Voljovą - šiai truputį palengvėjo, kai “Melancho- 
Lija" įveikė pusę kelio, skiriančio planetą ir tą tašką, kuriame lai- 
vas išvystė 4 g pagreitį. Variklio išspjautos ugnies čiurkšlės plū- 
do tolyn nuo bėgles pėrsekiojančio šviesaeigio, todėl pastarajam 
bus dar sunkiau nusitaikyti į keltą. Kalbant apie neigiamus padė- 
ties aspektus, dabar liepsnos krypo į Cerberį, kuris jas galėjo pa- 
laikyti ženklu, bylojančiu apie priešiškumą, jei tiktai iki šiol nesu- 
siprotėjo, jog į pasaulį įsibrovusi pora žmonių puoselėjo anaiptol 
ne draugiškus ketinimus. 

Deja, trijulė moterų nieko neįstengė pakeisti. 

“Begalybės nostalgija" skriejo 6 g pagreičiu, tad atstumas 
tarp dviejų laivų nenumaldomai mažėjo. Remiantis visais apskai- 
čiavimais, po penkių valandų šviesaeigis priartės prie “Melan- 
cholijos"' per šūvio nuotolį. Saulės Vagis greičio nedidino, o tai 
reiškė, kad jis tebetyrė variklių pajėgumą. Aišku, labiau rūpinosi 
ne savuoju, o “Begalybės" išlikimu, nes jei į gabalus subyrėtų 
šviesaeigis, placdarmo lauktų tokia pati lemtis. Nors Silvesčiui 
jau pavyko įsmukti į planetą, keistajai programinei esybei aiškiai 
knietėjo žinoti, ar tikslas pasiektas. Angą plutoje buvo priversta 

išsaugoti, kad pro ją į kosminę erdvę sklistų informacijos signalai. 
Voljova nė akimirkai netikėjo, jog Saulės Vagis norėjo užtikrinti 
Silvesčiui galimybę ištrūkti iš Cerberio. 

- Ar jo istorija panaši į tai, ką man rodė Madmuazelė? - dėl 
užsitęsusios perkrovos Kihurė šnekėjo tokiu balsu, lyg būtų ką 
tik pabudusi po rimtų išgertuvių. - Tuos vaizdus, kurių man nie- 
kaip nesisekė prisiminti. 

- Sunku pasakyti, - atsiliepė Voljova. - Kažkodėl manau, 
kad jis sakė tiesą, bet vargu ar kada nors galėsime tai garantuo- 
t. 

- Gal jau pradėtum pasakoti? - įsiterpė Paskalė. - Kaip ma- 
tau, aš esu vienintelė, kuri nieko nežino. Dėl smulkmenų pasigin- 
čysite vėliau. 

Suzvimbė prietaisų skydas - per paskutines valandas tokiu 
garsu jis porą sykių pranešė, jog laivagalį perliejo iš “Begalybės" 
šovęs radaro spindulys. Nūnai šie duomenys nebuvo itin vertingi, 
nes žvaigždėlaivis skrido už kelių šviessekundžių nuo kelto, pa- 
kankamai toli, kad “Melancholija", iškilus būtinybei, nertų į šoną 
ir kaipmat pakeistų radaro nustatytas koordinates. Vis dėlto sig- 
nalas baugino: jis liudijo, jog “Begalybė" išties persekiojo bėglių 
laivą ir prieš paleisdama šūvius stengėsi kuo tiksliau nusitaikyti. 
Praeis ne viena valanda, kol reikalai pakryps į blogąją pusę, ta- 
čiau grėsmingi Saulės Vagies ketinimai jau dabar badė akis. 

- Gerai, pradėsiu nuo to, ką Žinau, - atsakė Voljova ir giliai 
įkvėpė užpildydama plaučius oro atsargomis. - Kadaise galaktika 
buvo kur kas tankiau apgyvendinta. Milijonais rasių, nors tik ne- 
daugelis iš jų sugebėjo pasiekti technologinių aukštumų. Tiesą 
sakant, įvairiausių kultūrų neturėtų stigti ir šiais laikais, jei rem- 
simės prielaida, kad galaktikoje Žemės tipo planetų, kuriose yra 
vandens ir kurios skrieja atitinkamu atstumu nuo G klasės 
žvaigždės, pasitaiko ganėtinai dažnai. - Ji nukrypo nuo temos, 
bet Paskalė 1r Kihurė nutarė tam neprieštarauti. - Paradoksalu, 
ar ne? Teorijas apie gyvybės paplitimą paneigia praktika. Hipo- 
tezių apie laikotarpius, per kuriuos išsivysto įnagius naudojantys 
protingi padarai, sukurta dar daugiau, bet jos susiduria su ta pa- 
čia problema. Tiesiog nurodo per didelį galimą egzistuojančių 
kultūrų skaičių. 

- Iš to ir kilo Fermio paradoksas, - pridūrė Paskalė. 

- Kas? - nesuprato Kihurė. 

- Senais laikais pastebėta dichotomija tarp sąlygiškai lengvos 
galimybės skraidyti kosminėje erdvėje, ypač automatiniams pa- 
siuntiniams, ir tokių žmonijos kultūroms nepriklausančių robotų 
stoka. Galime daryti vienintelę logišką išvadą, kad kitų rasių, ku- 
rios juos išsiųstų, paprasčiausiai nėra. 

- Juk galaktika - milžiniška, - paprieštaravo Kihurė. - Galbūt 
tos kultūros kažkur gyvena, tik mes nieko apie jas nežinome. 

- Ne, - kategoriškai nukirto Voljova. Paskalė pritardama 
linktelėjo. - Galaktikos dydis įspūdingas, tačiau nėra beribis. Ma- 
ža to, ji labai sena. Jei protingų būtybių rasė nutartų iššauti į kos- 
mosą zondus, likusios kultūros apie juos sužinotų per kelis mili- 
jonus metų. Tuo tarpu pati galaktika gerokai senesnė. Supranta- 
ma, kol atsirastų užtektinai sunkiųjų elementų, kurie palaikytų 
naują gyvybę, užgimtų ir išmirtų ne viena žvaigždžių karta. Vis 
dėlto net ir tuomet, jei mašinas kuriančios rasės atsirastų sykį 
per milijoną metų, jos turėtų tūkstančius galimybių dominuoti ga- 
laktikoje. 

- Voljovos paminėtai problemai galėtume pasiūlyti du atsa- 
kymus, - pratęsė Silvesčio žmona. - Visų pirma tarkim, jog kitos 
rasės egzistavo, bet mes jų paprasčiausiai nepastebėjome. Gal 
tokia teorija buvo tikėtina prieš porą šimtų metų, bet dabar, kai 
ištyrėme kiekvieną asteroidų žiedo colį šimtinėje sistemų, niekas 
rimtai jos nevertina. 

- Gal kitos kultūros niekuomet neegzistavo? 

Paskalė kryptelėjo galva į Kiuhrę. 

- Ši išvada irgi atrodė logiška, kol sužinojome daugiau apie 
galaktiką, kuri įtartinai mielai prisitaiko prie įvairių gyvybės for- 
mų, bent jau esminiais faktoriais. Kaip sakė Voljova, tam tikro- 
mis žvaigždžių klasėmis, atitinkamomis planetomis ir būtent to- 
kiomis, kokių reikėtų, pastarųjų koordinatėmis. Pagal biologinius 
modelius pirmapradė gyvybė turėtų kur kas dažniau išsivystyti į 
protingų būtybių rūšį. 

- Vadinasi, tie modeliai neteisingi, - spėjo Kihurė. 

- Anaiptol, - vėl prabilo Voljova. - Galų gale pakilę į kosmo- 
są, ištrūkę iš Pirmosios Sistemos, žmonės visur pradėjo rasti ne- 

gyvas kultūras. Kai kurios išnyko prieš milijoną metų, kitos dar 
seniau. Šiaip ar taip, paaiškėjo vienas dalykas. Praeityje galak- 
tikoje netrūko įvairiausių rasių. Kas įvyko, jog dabar ji taip ištuš- 
tėjo? 

- Karas, - atsiliepė Kihurė, ir porą sekundžių nė viena iš mo- 
terų nepratarė nė žodžio. Tylą nutraukė Voljova, prabilusi švel- 
niu, pagarbą spinduliuojančiu balsu, tarsi jos šnekėtų apie kažką 
siaubinga: 

- Aušros karas, štai kaip jį vadino, tiesa? 

- Tiek ir pati prisimenu. 

- Kada jis kilo? - pasiteiravo Paskalė. Akimirką Voljovą per- 
smelkė užuojauta Silvesčio žmonai, įstrigusiai tarp porelės, ku- 
rioms buvo suteikta galimybė žvilgtelėti į neįtikėtinus dalykus ir 
kurios, užuot rodžiusios susidomėjimą faktų visuma, siekė užpil- 
dyti atsiminimų spragas, viena su kita pasidalinti abejonėmis ir 
klaidingai suprastomis smulkmenomis. Tačiau Paskalė nieko 
apie tai nežinojo. Kol kas. 

- Prieš milijardą metų, - atsakė Kihurė. Voljova tiesiog klau- 
sėsi leisdama bendražygei pasakoti. - Jis susiurbė į save visas 
tas kultūras ir išspjovė jas sumaitotas. Vargu ar mes kada nors 
suprasime, kas pakurstė karą ir kam būtent pasisekė jį išgyventi. 
Viena aišku: tie, kurie išliko, labiau priminė mašinas nei gyvus 
padarus. Tačiau, palyginti su jais, mūsų mechanizmai panašūs į 
akmens amžiaus įrankius. Tiesa, tos būtybės turėjo vardą. Ne- 
pamenu, pačios taip pasivadino ar kažkas jas taip praminė. 

- Slopintojai, - įsiterpė Voljova. 

Kihurė linktelėjo. 

- Visiškai pelnytas vardas. 

- Kodėl? 

- Todėl, kad po karo jie pradėjo išpažinti itin savotiškas pa- 
žiūras ir įtvirtino griežtą valdžią. Aušros karą sukėlė protingos 
organinės gyvybės rūšys. Slopintojai savo ruožtu įgavo proto po 
laiko. Kad ir kaip ten būtų, tokia padėtis tik palengvino jų užduo- 
tį. 

- Apie ką tu šneki? 

- Slopinimą, žinoma. Visoje galaktikoje jie neleido vystytis 
jokioms protingoms gyvybėms, kad nepasikartotų Aušros karas. 


227 


Pasakotojos gairelę perėmė Voljova. 

- Mes kalbame ne vien apie karą išgyvenusių kultūrų sunai- 
kinimą. Jie nutarė šalinti sąlygas, kurios padėtų užgimti protin- 
goms būtybėms. Ne, pertvarkyti žvaigždžių sistemų nesiruošė - 
manau, tokie veiksmai būtų prieštaravę jų pačių puoselėjamai 
apribojimo taktikai, - veikiau užsiėmė menkesnio mastelio slopi- 
nimu. Žvaigždės evoliucijos neįtakodavo, nebent kraštutiniais at- 
vejais, pavyzdžiui, kai pakeisdavo kometų orbitas, kad šie dan- 
gaus kūnai bombarduotų planetą ilgiau, nei derėtų. Aišku, gyvy- 
bės rūšys vis vien sugebėdavo aptikti saugias nišas - giliai po Že- 
me arba hidroterminių angų apylinkėse, - tačiau į sudėtingas kul- 
tūras niekada neišsivystydavo. Bent jau ne į OIS kurios keltų 
pavojų slopintojams. 

- Tu sakei, jog karas įvyko prieš milijardą metų, - priminė 
Paskalė. - Tačiau mums pavyko nueiti visą evoliucijos kelią, nuo 
vienaląsčių iki Ažomo sapiens. Ar tai reiškia, kad mes prasmuko- 
me pro jų tinklą? 

- Būtent, - patvirtino Voljova. - Nes tinklas pradėjo trūkinėti. 

Kihurė sulinksėjo. 

- Slopintojai galaktikoje paskleidė mašinas, kurios, pastebė- 
jusios gyvybės daigus, privalėjo juos užgniaužti. Ilgą laiką taip ir 
buvo, štai kodėl rasių įvairovė tokia skurdi, nors jų klestėjimą ža- 
dėjo visos prielaidos. - Moteris papurtė galvą. - Turbūt atrodo, 
lyg puikiai išmanyčiau, apie ką kalbu. 

- Gal ir išmanai, - gūžtelėjo pečiais Paskalė. - Šiaip ar taip, 
aš nenorėčiau praleisti pro ausis nė vieno tavo žodžio. 

- Gerai jau, gerai. - Kihurė pasimuistė savo krėsle akivaiz- 
džiai kopijuodama tai, ką Voljova veikė pastarąją valandą: mė- 
gindama išvengti spūstelėjimų, kurie persmelktų kūną nusėjusias 
mėlynes. - Kelis šimtus milijonų metų mašinos funkcionavo be 
priekaištų, - pratęsė. - Bet paskui kažkas atsitiko. Jos ėmė gesti, 
prastai atlikti patikėtas užduotis. Todėl galaktikoje pamažu išsi- 
vystė protingos kultūros, kurios anksčiau būtų buvusios už- 
gniaužtos gimimo momentu. 

Sprendžiant iš Paskalės veido išraiškos, ją ką tik nutvieskė 
apvaizda. 

- Kaip amarantinai... 

- Teisingai. Jų rasė ne vienintelė prasprūdo pro tinklo aku- 
tes, bet taip jau atsitiko, kad amarantinai gyveno arčiausiai žmo- 
nijos, todėl jų likimas stipriai mus... paveikė. - Nūnai kalbėjo 
Voljova. - Galbūt Slopintojų mašina niekada nestebėjo Resurga- 
mo arba paprasčiausiai sugedo prieš amarantinų atsiradimą. Dėl 
šios priežasties jie sukūrė civilizaciją ir evoliucionavo į protingų 
būtybių porūšį, kuris pakilo į žvaigždes, nepatraukdamas Slopin- 
tojų dėmesio. 

- Saulės Vagis... 

- Taip. Jis išsivedė tremtinius į kosmosą, transformavo savo 
sekėjus ir biologiniu, ir anatominiu požiūriu, tad po kurio laiko su 
amarantinais, gyvenusiais gimtojoje planetoje, juos besiejo ben- 
dra kilmė ir kalba. Aišku, tremtiniai tyrinėjo savo saulės sistemą, 
kol pagaliau nusigavo į jos pakraštį. 

- Ir štai ką aptiko... - Paskalė pakreipė galvą į Cerberio bei 
Hado atvaizdus. - Turi omenyje juos? 

Kihurė patvirtindama linktelėjo ir išklojo likusias smulkme- 
nas. 


Silvestis nenumaldomai krito žemyn; per skrydį beveik ne- 
kreipė dėmesio į tai, kiek praėjo laiko. Galop nusigavo iki tokios 
vietos, kurią nuo viršutinės šachtos ertmės skyrė daugiau nei du 
šimtai kilometrų, nuo apatinės - vos pora kilometrų. Po kojomis 
ėmė tvyksčioti žvaigždynus primenantys taškeliai; akimirką Sil- 
vesčiui dingojosi, jog galbūt ten išties švietė žvaigždės, kurias jis, 
perskrodęs Cerberį kiaurai, netrukus pamatys aiškiau. Toptelė- 
jusi į galvą mintis bematant išgaravo. Tie taškai atrodė pernelyg 
taisyklingai... pernelyg kryptingai išsidėstę, įgavę tokį raštą, lyg 
šį būtų sukūrę protingi padarai. 

Iš vertikalaus tunelio jis išniro į tuštumą, kaip ir anksčiau, 
kai prasmuko pro placdarmo angą. Vėlgi, kaip ir anuomet, jis 
suprato lekiąs milžiniškoje erdvėje, savo apimtimis gerokai pra- 
nokstančioje tą, kuri tvyrojo po pluta. Kristalinių grindų ir lubų 
nejungė jokie gembėti medžių kamienai. Jis abejojo, ar ramsčius 
būtų pamatęs ir už horizonto išlinkio. Tačiau grindys egzistavo, o 
niekuo neparemtos lubos, ko gero, gaubė visą pasaulį, tūnantį 
planetos viduje. Matyt, joms kyboti padėjo absurdiška gravitacinė 


229 


atsvara arba kažkas, ko Silvestis nepajėgė suvokti. Dabar jis 
skriejo link žvaigždėtų grindų, iki kurių liko dešimtys kilometrų. 


Surasti Sadžakį pasisekė labai lengvai. Leisdamasis žemyn 
tebeveikiantis skafandras užfiksavo kritusio bendražygio pėdsa- 
kus (o tai reiškė, jog pastarasis išsaugojo tam tikras savo funk- 
cijas), nutupdė Silvestį už kelių dešimčių metrų nuo tos vietos, 
kur išsitėškė Sadžakis. Akivaizdu, jog triumviras trenkėsi į grindis 
iš visų jėgų. Antra vertus, kai nevaldomai krenti porą šimtų kilo- 
metrų, apie galimybes išsigelbėti neverta nė galvoti. Įsirėžęs į 
metalines grindis, kuriose įsispaudė skafandro pavidalas, jis at- 
šoko aukštyn ir sudribo veidu į žemę. 

Silvestis nesitikėjo išvysti Sadžakio gyvo, bet sumaitoto ska- 
fandro vaizdas vis vien pritrenkė. Rodės, tarsi jis regėtų porce- 
lianinę lėlytę, kurią sudaužė pykčio priepuolio apimtas vaikiš- 
čias. Skafandras prarado savo spalvą, jo paviršių vagojo dryks- 
niai ir pjūviai, turbūt atsiradę tuomet, kai triumviras beviltiškai 
grūmėsi su Koriolio jėga, kuri be paliovos talžė auką į šachtos 
sieną. 

Skafandro sistemos sustiprino Žmogaus fizinį pajėgumą, to- 
dėl Silvestis be vargo atvertė Sadžakį. Jis žinojo pamatysiąs 
anaiptol ne malonų vaizdą, bet suprato, jog privalės visa tai iš- 
kęsti, idant galėtų pratęsti žygį - užbaigti mentalinį skyrių. Tiesą 
sakant, triumvirui dažniausiai nejausdavo nieko, išskyrus antipa- 
tiją, atmiežtą priverstine pagarba to Žmogaus sumanumui ir už- 
sispyrimui, kurį jis demonstravo ištisus dešimtmečius ieškodamas 
Silvesčio. Draugiškų jausmų, žinoma, nepuoselėjo; tiesiog juo Ža- 
vėjosi kaip nepriekaištingai funkcionuojančiu prietaisu. Būtent tai 
Sadžakis įkūnijo, pamanė Silvestis: įmantrų, vieninteliam tikslui 
skirtą įrankį. 

Antveidį suskaldė nykščio pločio plyšys. Silvestis nejučia 
žengė pirmyn, priklupo ir palenkė galvą prie negyvo triumviro. 

- Man apmaudu, jog viskas taip užsibaigė, - tarė jis. - Mes 
nebuvome bičiuliai, Judži; vis dėlto aš norėjau, kad pamatytum 
tai, ką troškau išvysti. Atradimas neabejotinai būtų padaręs tau 
įspūdį. 

Staiga jis pastebėjo, jog skafandras tuščias. Ant žemės pa- 
prasčiausiai drybsojo kevalas. 


Štai ką Kihurė žinojo. 

Tremtiniai pasiekė saulės sistemos pakraštį praėjus tūkstan- 
čiams metų po atsisveikinimo su vyraujančia amarantinų kultū- 
ra. Nieko keista, kad jie brovėsi į priekį itin lėtais žingsniais. 
Saulės Vagies sekėjai stengėsi įveikti ne tik technologinius su- 
varžymus, bet ir savo psichologinius apribojimus - nugriauti sun- 
kiai pajudinamas užtvaras. 

Iš pradžių tremtiniai neatsisakė bandos instinkto. Jie evoliu- 
cionavo į visuomenę, itin priklausomą nuo vaizdinio bendravimo, 
būrėsi į gausius kolektyvus, kuriuose atskiras individas buvo ne 
toks reikšmingas kaip jų visuma. Praradusį savo padėtį pulke 
amarantiną apnikdavo savotiška psichozė, numalšinanti bet ko- 
kius kitus pojūčius. Vienatvės siaubas kankindavo net mažas 
grupeles. Todėl amarantinų kultūra buvo neįtikėtinai stabili ir 
ypač atspari vidiniams sąmokslams bei išdavystėms. Taigi tapę 
atsiskyrėliais tremtiniai pasmerkė save beprotybei. Jie su tuo su- 
sitaikė, transformavosi į kultūrinės sociopatijos sekėjus. Teprirei- 
kė kelių šimtų kartų, kad tremtiniai susiskaldytų į grupuotes, 
kiekvieną iš kurių užvaldė tik jai būdingas pamišimas - bent jau 
likusių gimtojoje planetoje manymu. 

Gebėjimas darbuotis negausiais būreliais suteikė tremtiniams 
galimybę tirti atokiau nuo Resurgamo išplitusias kosmines erd- 
ves, ten, kur bendravimą apribodavo šviesos stygius. Dar didesni 
bepročiai veržėsi tolyn nuo saulės, kol rado Hadą ir aplink jį 
skriejantį keistą, nerimą kurstantį objektą. Tuo metu tremtiniai 
jau buvo išnagrinėję filosofines subtilybes, kurias Voljova ir Pa- 
skalė apibendrintai išklojo Kihurei - iškėlę tą pačią teoriją, kad 
galaktikoje turėtų gyventi gerokai daugiau rasių. Deja, jokių to- 
kią hipotezę patvirtinančių įrodymų rasti nepavyko. Jie bandė 
klausytis kitų kultūrų balsų radijo bangomis, optiniais, gravitaci- 
niais ir neutrinų dažniais, tačiau pastangas lydėjo nesėkmės. Kai 
kurie iš jų, labiau linkę į nuotykius (arba labiau kuoktelėję - vis- 
kas priklauso nuo požiūrio), netgi pasišalino iš sistemos, bet ne- 
aptiko nieko įdomaus, apie ką galėtų pranešti namo, išskyrus 

vienos kitos svetimos rasės liekanas ir trikdantį maurų pavidalo 
lyg ir protingą organizmą, pastebėtą saujelėje vandeninių plane- 
tų. Atrodė, tarsi jo pavyzdžiai specialiai būtų įkurdinti tuose pa- 
sauliuose. 

Visa tai tapo neesminėmis smulkmenomis, kai Saulės Vagies 
sekėjai pastebėjo objektą, skriejantį Hado orbitoje. 

Nekilo jokių abejonių, kad jis dirbtinis, sukurtas kitos civiliza- 
cijos prieš nesuskaičiuojamus milijonus metų. Radinys masino 
atskleisti jo paslaptis, todėl tremtiniai užsiėmė tyrimo darbais. 


- Jie rado Slopintojų įtaisą, teisingai? - pasitikslino Paskalė. 

- Kuris lūkuriavo milijonus metų, - linktelėjo Kihurė. - Per tą 
laiką amarantinai evoliucionavo nuo bukapročių padarų, kuriuos 
mes galėtume vadinti dinozaurais arba paukščiais, iki šiuolaikinio 
žmogaus protėvio. Nuolat siekė žinių, mokėsi naudotis įrankiais, 
atrado ugnį... 

- Įtaisas tiesiog lūkuriavo, - aidu pakartojo Voljova. Už jos 
nugaros raudoniu pulsavo taktinių duomenų ekranas, kuris pra- 
nešė, jog “Melancholiją"' jau galėtų pasiekti, bent teoriškai, šū- 
viai, paleisti iš spindulinių šviesaeigio ginklų. Iš tokio atstumo nu- 
pilti auką sudėtinga, tačiau įmanoma, nors prisitaikymo procesas 
greičiausiai užtruktų. - Laukė, kol apylinkėse pasirodys protin- 
gos būtybės, - pratęsė triumvira. - Užuot iš karto sunaikinęs atvy- 
kėlius, įviliojo į savo gelmes, kad kuo daugiau apie juos sužinotų. Iš 
kur jie atkeliavo, kokias technologijas turi, kaip mąsto ir bendrauja. 

- Rinko informaciją. 

- Taip. - Voljovos balsas skambėjo sielvartingai lyg bažny- 
čios varpas. - Supranti, Slopintojų įtaisas kantrus. Bet anksčiau 
ar vėliau jis nusprendė, jog turi užtektinai duomenų. Tik tada pra- 
dėjo veikti. 

Nūnai visa trijulė žinojo svarbiausius faktus. 

- Štai kodėl amarantinai išmirė, - mąsliai pratarė Paskalė. - 
Slopintojų mechanizmai kažką padarė jų saulei - šios vainikas 
taip išsiplėtė, kad nuo Resurgamo nušlavė visą gyvybę. Be to, 
kelis šimtus tūkstančių metų planeta lyg magnetas traukė į save 
kometas. 

- Paprastai Slopintojai nesi1mdavo perdėm drastiškų veiks- 
mų, - pridūrė Voljova - Bet šiuo atveju jie per ilgai leido amaran- 

tinams vystytis. Žinoma, neužteko netgi šių radikalių priemonių, 
nes tremtiniai jau buvo pakilę į kosmosą. Juos reikėjo persekioti, 
surasti ir už dešimčių šviesmečių. 

Vėl pasigirdo gausmas, sklindantis nuo korpuso sensorių, ku- 
rie pranešė, jog laivą užfiksavo “Begalybės" radaras. Netrukus 
gaudesys pasikartojo, o tai reiškė, kad šviesaeigis kreipė ginklus 
į "Melancholiją"". 

- Hado orbitoje sklendžiantis Slopintojų prietaisas, matyt, už- 
mezgė ryšį su savo antrininkais, - pastebėjo Kihurė stengdamasi 
nekreipti dėmesio į mechanizuotas neišvengiamos lemties pra- 
našystes. - Perdavė surinktą informaciją, įspėjo juos, kad visur 
dairytųsi tremtinių. 

- Vargu ar tos sistemos nieko neveikdamos laukė, kol jie pa- 
sirodys, - tarė Voljova. - Mašinos turbūt iš pasyvaus režimo per- 
sijungė į aktyvų - tapo medžioklėmis, užprogramuotomis vaiky- 
tis tremtinius. Kad ir kokia kryptimi sprukdavo Saulės Vagies 
šalininkai, šviesos greičio vis tiek nepajėgdavo išvystyti, todėl 
Slopintojų sistemos visuomet lenkdavo juos vienu žingsniu. 

- Jie neturėjo jokios galimybės išsigelbėti. 

- Tačiau tai nebuvo žaibiškas sunaikinimas, - palingavo gal- 
va Paskalė. - Tremtiniams pakako laiko sugrįžti į Resurgamą ir 
išsaugoti kiek galima daugiau senosios kultūros. Net jeigu jie ir 
žinojo apie medžiotojus... net jei numanė, jog saulė užlies ugnimi 
gimtąjį pasaulį. 

- Galbūt procesas užtruko dešimt metų, o gal šimtmetį. - 
Voljovos balsas bylojo, kad ji nematė jokio skirtumo. - Mums aiš- 
ku tik tiek, jog tarp tremtinių atsirado tokių, kurie sugebėjo pasi- 
traukti nuo Resuragamo toliau nei kiti. 

- Bet iš jų niekas neišgyveno? - paklausė Paskalė. 

- Kai kas išgyveno, - atsiliepė Kihurė. - Tam tikra prasme. 

Voljovos užnugaryje visu pajėgumu įniko Žviegti taktinių duo- 
menų ekranas. 


37 
Cerberyje, 2567-ieji 


Po paskutiniu kiautu tvyrojo tuščiavidurė ertmė. 
Silvesčiui prireikė trijų dienų, kol jį pasiekė. Nuo tada, kai 

ant trečiojo kiauto grindų, už penkių šimtų kilometrų į viršų, pa- 
liko skafandrą, neva priklausiusį Sadžakiui, praėjo dvidešimt ke- 
turios valandos. Jis Žinojo, jog pamažu išprotės, jei nenustos mąs- 
tyti apie milžiniškus atstumus, todėl šias mintis stengėsi išvyti iš 
galvos. Užteko ir to, kad nerimą kėlė visiškai svetima aplinka, 
tad kurstyti baimę papildoma klaustrofobijos doze jis anaiptol ne- 
troško. Deja, Silvestis niekaip nepajėgė numalšinti gniuždančio 
siaubo, jog dėl vieno ar kito jo veiksmo katastrofiškai pakis sub- 
tili šios vietovės pusiausvyra ir žvilgsniu neaprėpiamos lubos 
žnektelės apačion. 

Kiekviename Cerbertio sluoksnyje jis pastebėdavo, kad ama- 
rantinų konstrukcijos šiek tiek keitėsi. Ne vien savo išvaizda, bet 
ir istoriniu požiūriu. Visgi pokyčiai buvo keistoki. Skverbiantis 
gilyn, technologinė lygių pažanga neatrodė sisteminga, veikiau 
atspindėjo skirtingas filosofijas, tarytum pirmieji amarantinai, ku- 
rie čia atkeliavo, būtų kažką aptikę (kol kas jis nenutuokė ką) ir 
nutarę apgaubti radinį kevalu, nestokojančiu ginklų bei gynybinių 
sistemų. Vėliau pasirodė kita grupelė, kuri nusprendė, jog bus 
saugiau, jei pirmąjį apdangalą įkalins dar viename kiaute. Trečio- 
jo atsiradimą nulėmė logiškas noras užmaskuoti įtvirtinimus, 
idant tie neprimintų dirbtinių objektų. Atspėti, kiek laiko tęsėsi 
sluoksniavimai, buvo neįmanoma, todėl jis vengė apie tai net 
galvoti. Galbūt amarantinai užklojo kevalus beveik vienu metu, o 
gal procesai truko tūkstančius metų, nuo tada, kai Saulės Vagis 
su tremtiniais išvyko iš planetos, iki tų laikų, kai jie grįžo, mažne 
virtę dievybėmis. 

Suprantama, Silvesčio nė trupučio neguodė tai, ką jis pamatė 
Sadžakio skafandre. 


- Jo niekada ten nebuvo, - sūnaus mintis nutraukė Kalvinas. 
- Nors tu ir manei, jog triumviras tūno skafandre. Nenuostabu, 
kad jis neleido tau prie savęs priartėti. 

- Prakeiktas pasalūnas. 

- Sutinku. Bet juk tu kalbi ne apie Sadžakį, ar ne? 

Silvestis desperatiškai bandė sumąstyti, kaip paaiškinti para- 
doksą, tačiau visos pastangos nueidavo perniek. 

- Jei ne Sadžakis... - vyriškis prikando lūpą, nes staiga prisi- 

minė, jog net prieš pasišalindamas iš laivo nematė bendražygio 
savo akimis. Sadžakis skambino iš izoliatoriaus, bet dabar aiškų 
kaip dieną, kad šnekėjo ne triumviras. 

- Klausyk, kažkas kontroliavo šitą skafandrą, kol jį ištiko ka- 
tastrofa. - Kalvinas griebėsi savo mėgstamo triuko - nepaisyda- 
mas padėties rimtumo, kalbėjo absurdiškai ramiu balsu, bet šįsyk 
nemėgino puikuotis sumanumu. - Mes galime padaryti vienintelę 
logišką išvadą. 

- Saulės Vagis, - Silvestis ištarė žodžius lėtai lyg manyda- 
mas, kad jie sukels pasibjaurėjimą. Tiesą sakant, lūkesčiai pasi- 
teisino su kaupu. - Dėl visko kaltas jis, tiesa? Kihurė man neme- 
lavo. 

- Šiuo momentu būtume tikri kvailiai, jei atmestume tokią hi- 
potezę. Nori, kad pratęsčiau? 

- Ne, - atsakė Silvestis. - Leisk man pamąstyti; savo išmin- 
ties perlais galėsi pasidalinti vėliau. 

- Apie ką mąstysi? 

- Argi tai neakivaizdu? Aš privalau nutarti, ką daryti: tęsti 
kelionę ar ją nutraukti. 


Paaiškėjo, jog apsispręsti ne taip jau lengva. Nūnai Silvestis 
žinojo tapęs svetimos esybės marionete. Įdomu, ar manipuliaci- 
jos stipriai jį paveikė? Gal net aptemdė sveiką protą? Nejau min- 
čių procesai buvo pajungti vienam tikslui beveik visą gyvenimą, 
tiksliau sakant, nuo sugrįžimo iš Laskajo Miglyno? Negi jis 1š tie- 
sų ten žuvo ir parsibeldė į Geltakmenį paverstas automatu - elg- 
matė vieną tikslą, kurį beveik pasiekė. Jei atvirai, koks skirtu- 
mas? 

Galų gale, kad ir kaip pažiūrėsi, kad ir kokie netikri būtų 
jausmai, kad ir kokie neracionalūs jo sprendimai, Silvestis visada 
troško čia patekti. 

Trauktis nevalia. Bent jau ne dabar. 

Iš pradžių derėtų išsiaiškinti, kas jo laukė priešakyje. 


- Svinja, sumauta kiaulė, - riktelėjo Voljova. 
Pirmasis spindulių pliūpsnis pataikė į kelto pirmgalį praėjus 

pusei minutės nuo to momento, kai ėmė staugti apie antpuolį 
pranešantis pavojaus signalas. Triumvirai vos užteko laiko įkalin- 
ti laivą apsauginėje plėvelėje, kuri išskaidytų pirmuosius gama 
spindulių srautus. Šiek tiek anksčiau, nei piloto kabinos langai ta- 
po matiniai, Voljova pastebėjo sidabrinį blyksnį, po kurio sluoks- 
nis metalinių aukotinų korpuso šarvų išsisklaidė į jonų debesį. Per 
fiuzeliažą lyg po sprogimo nuvilnijo sukrėtimo banga. Laidotuvių 
giesmes užtraukė ir kitos sirenos; didžioji dalis taktinių duomenų 
ekrano persijungė į puolimo režimą, nusiuntė ginklams komandas 
pasiruošti atsakomiesiems smūgiams. 

Bergždžios pastangos. Gynybinės “Melancholijos" sistemos 
pernelyg silpnos ir veikė pernelyg mažu atstumu, kad sugebėtų 
pakenkti ją persekiojančiam megatonas sveriančiam šviesaei- 
giui. Nieko nuostabaus. “Begalybė" turėjo pabūklų, kurie savo 
dydžiu pranoko patį kosminį keltą, bet kol kas jais nė nesinaudojo. 

Žvelgiant iš “Melancholijos", pilkas Cerberio paviršius taip 
išaugo, jog užėmė trečdalį dangaus. Dabar reikėjo pradėti ma- 
žinti greitį, tuo tarpu bėglės gaišo brangias sekundes leisdamos 
save čirškinti. Net ir mėgindamos pasipriešinti užpuolikui, jos 
lėks per greitai... 

Išgaravo dar šiek tiek korpuso. 

Voljovos pirštai įniko šokčioti per klaviatūrą, užprogramuo- 
dami atlikti atsitiktinius manevrus, kurie pagelbės ištrūkti iš spin- 
duliasvaidžio akiračio. Bėda ta, jog, norint pasprukti, reikės iš- 
vystyti 10 g pagreitį. 

Ji įjungė programą ir kone iš karto prarado sąmonę. 


Po paskutiniu kevalu Silvestis susidūrė ne vien su tuštuma. 

Čionykštė patalpa buvo maždaug trijų šimtų kilometrų plo- 
čio. Jam teko spėti, kadangi skafandro radarai užsispyrę atmes- 
davo visus prašymus pateikti tikslią informaciją. Matyt, sensori- 
nių sistemų veiklą sutrikdė tai, kas pasirodė priešais, gigantiškos 
patalpos viduryje. Vaizdas paveikė ir Silvestį, tik kiek kitaip nei 
skafandrą - sukėlė stiprų galvos skausmą. 

Tiesą sakant, jis išvydo porą dalykų, ir pats nesuprato, kuris 
iš jųdviejų keistesnis. Abu judėjo, tiksliau, vienas jų sukosi kito 
orbitoje. Judantis pavidalas panėšėjo į perlą, įmantrų brangakme- 
nį, kurio kontūrai nuolat keitėsi; retsykiais pakisdavo ir atspalvis 

bei žvilgesys. Silvestis nujautė, kad pavidalo skersmuo siekė de- 
šimtis kilometrų, tačiau skafandras vėlgi nepajėgė to patvirtinti 
ar bent suprantamai atsakyti, tarytum būtų sulaukęs prašymo 
pakomentuoti haiku stiliumi parašyto eilėraščio potekstę. 

Jis bandė pasinaudoti vaizdo didinimo funkcijomis, instaliuo- 
tomis į akis, bet nieko nepešė. Užuot išaugę, tuodu objektai net 
sumažėjo. Erdvėlaikis aplink brangakmenį pasirodė besąs keistai 
iškrypęs. 

Tuomet Silvestis pamėgino užfiksuoti atskirus kadrus privef- 
tęs savo akis veikti fotoaparato principu, bet “nuotraukose"', ku- 
rios išliko sąmonėje, vaizdas atrodė labiau išskydęs nei Žiūrint į 
jį realiuoju laiku, tarsi objektas keistų savo formą greičiau negu 
per sekundę. Kurį laiką galvoje kirbėjo mintis, kad netrukus pa- 
aiškės, ką jis regi, bet suvokimo iliuzija veikiai išblėso. 

O nejudantis objektas kėlė dar didesnį sąmyšį. 

Jis priminė realybę perskrodusį pjūvį, Žiojintį plyšį, iš kurio 
lyg iš amžinybės nasrų veržėsi baltas, toks akinantis ir tyras, švy- 
tėjimas, kokio jis gyvenime nebuvo regėjęs - kažkas panašu į 
šviesą, kuri nušvinta klinikinės mirties ištiktiems Žmonėms. Tvis- 
kanti ertmė viliojo ir Silvestį. Ryškus žvilgesys turėjo apspangin- 
ti, tačiau kuo įdėmiau jis spoksojo į spindinčias gelmes, tuo men- 
kiau balta bedugnė rėžė akį. 

Prasismelkusi pro brangakmenį šviesa įgaudavo įvairius pa- 
talpos sienas nudažiusius atspalvius... žavingus, sodrius, nuolat 
kintančius. 

- Dabar truputis nuolankumo nepakenktų, - prabilo Kalvi- 
nas. - Tu pritrenktas, ar ne? 

- Be abejo. - Jei Silvestis 1r atsiliepė, savo žodžių jis negirdė- 
jo. Tačiau Kalvinas viską suprato. 

- To turėtų pakakti. Galų gale tu išsiaiškinai, ką jie nuo mūsų 
slėpė. Kažką tokį keistą... vienas Dievas žino, ką mes matome. 

- Gal būtent Dievą? 

- Žvelgdamas į šviesą beveik norėčiau tau pritarti. 

- Tu irgi taip jautiesi? 

- Aš neįsivaizduoju, ką jaučiu. Ir nesu tikras, jog man tai pa- 
tinka. 

- Kaip manai, amarantinai šiuos dalykus sukūrė ar tiesiog 
aptiko? 

- Tu pirmą kartą klausi mano nuomonės. - Kalvinas padve- 
jojo, bet kai vėl prašneko, jo atsakymas Silvesčio nenustebino. - 
Ne, Denai, kūrėjų garbė priklauso ne jiems. Amarantinai buvo 
sumanūs - gal net protingesni už mus, - tačiau ne dievai. 

- Vadinasi, kiti. 

- Su kuriais nė kiek netrokštu susitikti. 

- Tuomet giliai įkvėpk, nes gali būti, kad pasimatymo neiš- 
vengsime. 

Jis nukreipė skafandrą į patalpos gelmes, link skriejančio 
perlo ir nuostabios šviesos šaltinio. 


Kai Voljova atsipeikėjo, kabinoje vėl staugė pavojaus signa- 
las, pranešantis, jog neilgai trukus “Begalybė"' dar sykį užlies 
keltą gama spinduliavimu. Tiksliai prisitaikys po poros sekun- 
džių. Šūvio nepadės išvengti net padriki “Melancholijos"* manev- 
rai. Nukreipusi akis į korpuso būklės indikatorių triumvira pama- 
tė, kad iš apsauginio metalo, kurį dar galima būtų paaukoti, beli- 
ko poros milimetrų sluoksnis, o apsauginė plėvelė visiškai ištirpo. 
Laivas aiškiai neatlaikys daugiau kaip dviejų spindulinių pliūpsnių. 

- Mes dar gyvos? - išspaudė Kihurė, rodos, nustebusi, kad 
jai išvis pavyko suformuluoti klausimą. 


Dar vienas smūgis, ir korpuse atsivers skylės, jei tik jis iš 
karto neišgaruos. Kabinoje pastebimai pakilo temperatūra. Kar- 
tu su pirmais dviem šūviais atplūdusį karštį apsauginės sistemos 
sėkmingai išsklaidė, bet trečiojo nepajėgė lengvai atremti, todėl 
į laivą ėmė sunktis mirtinai svilinanti energija. 

- Slėpkitės voro kabinoje! - sušuko Voljova trumpam suma- 
žindama “Melancholijos" greitį ir tokiu būdu išvengdama papil- 
domo spindulių srauto. - Jos izoliacija apsaugos jus mažiausiai 
nuo kelių šūvių. 

- Ne! - riktelėjo Kihurė. - Niekur mes neisime! Bent jau kol 
turime galimybę išsigelbėti! 

- Ji teisi, - pritarė Paskalė. 

- Tokios galimybės neprarasite ir kambaryje-vore, - atšovė 

Voljova. - Šansai išgyventi netgi padidės. Kaip taikinys, jis per- 
nelyg mažas. Saulės Vagis šaudys tiktai į “Melancholiją", gal 
net nutars, jog voras viso labo tėra laivo nuolauža. 

- O kaipgi tu? 

Voljova įniršo. 

- Gal manai, jog pretenduoju tapti didvyre? Aš irgi nešdin- 
siuos, su jumis arba be jūsų. Bet pirmiausia privalau užprogra- 
muoti skrydžio modelį. Nebent galvoji, kad pati sugebėtum atlikti 
šią užduotį. 

Kihurė padvejojo, lyg triumviros išsakytas pasiūlymas anaip- 
tol nebūtų absurdiškas. Po akimirkos atsisegė diržus, dūrė pirštu 
į Paskalę ir visu greičiu nėrė iš kabinos, tarytum nuo to priklau- 
sytų jos gyvybė. 

Logiškai mąstant, taip ir buvo. 

Voljova ištesėjo savo pažadą: įvedė į laivo sistemą vingriau- 
sius manevrus, kokius tik įstengė sumąstyti. Žinant, jog didžiau- 
sias “Melancholijos" pagreitis ištisas sekundes svyruos ties 15 g 
riba, vargu ar jos būtų išgyvenusios. Bet koks dabar skirtumas? 
Juo labiau kad mirtis, atsėlinusi tuomet, kai dėl perkrovų mažne 
prarandi sąmonę ir nugrimzti į šiltą, ramybės sklidiną būseną, at- 
rodė patrauklesnė negu nematomas gama spindulių karštis, ku- 
ris vakuume sudegintų tave gyvą. 

Moteris čiupo šalmą ketindama prisijungti prie bendražygių 
- mintyse skaičiavo sekundes, likusias iki to momento, kai laivas 
pradės vykdyti naują skrydžio programą. 


Pusiaukelėje iki kambario-voro Kihurė pajuto veidą nutvil- 
kiusią kaitros bangą, kurią lydėjo šiurpus paskutinę dvasią išlei- 
džiančio korpuso girgždesys. Krovinių skyrius skendėjo tamso- 
je, nes antpuolis sunaikino energetinę “Melancholijos" sistemą. 
Tačiau iš kambario-voro tebesklido šviesa, ir pro jo apžvalgos 
langus buvo matyti neįtikėtinai prabangus interjeras. 

- Lisk vidun! - užstaugė artileristė. Nors laivas merdėjo 
triukšmingai, be to, nuo metalo džeržgesio spengė ausyse, Sil- 
vesčio žmona kažkaip sugebėjo išgirsti Kihurę ir nėrė į saugų 
kambarį. Tuo pačiu metu dalį korpuso (tiksliau, tai; kas iš jo liko) 
supurtė galinga smogiamoji banga, o voriškasis modulis atsiplėšė 

nuo savo stovėjimo vietos, prie kurios jį pritvirtino mechaniniai 
Voljovos patarnautojai. 

Iš kelto gilumos atsklido išorėn besiveržiančio oro gausmas, 
ir Kihurė ūmai pajuto, kad ją traukia atgal. Kambarys-voras įni- 
ko kraipytis ir ėmė it paklaikęs talžyti į denį savo galūnes. Už 
lango sušmėžavo Paskalė, tačiau šioji niekuo negalėjo pagelbėti, 
nes buvo dar prasčiau susipažinusi su modulyje sumontuotų prie- 
taisų funkcijomis nei Kihurė. 

Ji atsisuko vildamasi, jog pamatys iš paskos atlekiančią Vol- 
jovą, kuri žinos, ką daryti, tačiau teišvydo tuščią koridorių. Kaip 
ir prieš akimirką, girdėjo tiktai klaikų išsiurbiamo oro šniokštimą. 

- Ilja... 

Įvyko tai, ko Kihurė labiausiai bijojo: nelemta kvaiša liko pi- 
loto kabinoje, nors ir tvirtino, kad būtinai jas pasivys. 

Prieblandoje ji įžiūrėjo, kaip korpusas virptelėjo nelyginant 
rezonatorius, ir uraganas, tempęs Kihurę tolyn nuo kambario-vo- 
ro, staiga nutyko, nes priešingoje krovinių skyriaus pusėje išspro- 
go skylė. Moteris įsmeigė į ją akis, kurias pamažu ėmė temdyti 
stingdantis kosmoso šaltis, ir nuskriejo link spragos, sudraskiu- 
sios metalinę sieną... 


- Kur, po vel... 

Vos spėjus prasižioti, Kihurei paaiškėjo, kad ji tūno kamba- 
ryje-vore. Šios patalpos su niekuo nebūtų sumaišiusi - juk čia te- 
ko praleisti tiek daug laiko. Jaukioje aplinkoje tvyrojo šiluma, ty- 
la ir saugumo atmosfera. Rodės, lyg nuo tos vietos, kurioje Ki- 
hurė blaškėsi, kol neteko sąmonės, ji būtų nutolusi per ištisą vi- 
satą. Rankas varstė skausmas, tačiau iš esmės moteris jautėsi 
daug geriau, nei galėjo tikėtis. Keista, turint omenyje, kad galvo- 
je tebešmėkščiojo paskutiniai atsiminimai, kaip iš merdinčio lai- 
vo įsčių ji veržėsi į atvirą kosmosą. 

- Mes išsigelbėjome, - prabilo Paskalė, bet jos balse nebuvo 
girdėti triumfo gaidelių. - Kol kas nemėgink judėti. Tu kaip rei- 
kiant nušalai rankas. 

- Nušalau? - Kihurė tysojo ant vienos iš aksomu aptrauktų 
palei kambario sieną sustatytų kušečių, padėjusi galvą ant išries- 
to paminkštinto ranktūrio. - Kas atsitiko? 

- Tu atsitrenkei į vorą; prie jo tave pritraukė skersvėjis. Nė 
nežinau, kaip tau pavyko nusigauti iki oro šliuzo. Alsavai vaku- 
umu mažiausiai penkias šešias sekundes. Metalas taip greitai 
atvėso, kad, vos jį palietusi, nušalai rankas. 

- Aš nieko neprisimenu. - Visgi pažvelgusi į savo delnus ji 
įsitikino, jog Paskalė sako tiesą. 

- Nes įsmukusi vidun kaipmat atsijungei. Nė kiek tuo nesi- 
stebiu. 

Paskalė vis dar šnekėjo nutaisiusi sielvartingą intonaciją, tar- 
si visos bendražygės pastangos būtų buvusios bergždžios. Ji, ko 
gero, teisi, pamanė Kihurė. Geriausiu atveju jos nutūps ant Cer- 
berio ir pabandys kiek įmanoma ilgiau gintis nuo apsauginių plu- 
tos sistemų. Na, bent šiokia tokia pramoga. Nors gali būti, jog 
teks nuobodžiai laukti, kol šviesaeigis aptiks ir nupils jų buveinę. 
Egzistavo ir trečias variantas: jos mirtinai sušals arba uždus, kai 
baigsis deguonies atsargos. Kihurė pamėgino prisiminti, kiek lai- 
ko, pasak Voljovos, įmanoma išgyventi kambaryje-vore, nepapil- 
džius jo išteklių. 

- Ilja... 

- Ji nespėjo iki mūsų nusigauti, - atsiliepė Paskalė. - Mačiau, 
kaip žuvo. Tą pačią sekundę, kai nėrei vidun, laivas sprogo. 

- Tavo manymu, Voljova specialiai taip pasielgė? Kad išsi- 
gelbėtume? Kad šviesaeigis palaikytų mus nuolauža? 

- Jei taip, mes turėtume jai padėkoti. 

Kihurė nusivilko striukę, vėl ją užsivilko tuomet, kai atsikratė 
marškiniais. Šiuos suplėšė į siauras juosteles, kuriomis apsirišo 
pajuodusius pūslėmis nusėtus delnus. Rankas velniškai graužė, 
tačiau tai niekis, palyginti su kančiomis, patirtomis per apmoky- 
mus, kai, tempiant sunkiąją artilerija, į kūną įsirėždavo virvės. Ji 
sugriežė dantimis, pasistengė išstumti iš galvos mintis apie perš- 
tinčias galūnes ir sutelkti dėmesį į svarbesnius dalykus. 

Pagalvojus apie neatidėliotinus reikalus, galimybė nugrimz- 
ti į skausmo gelmes pasirodė kur kas labiau viliojanti. Bet mote- 
ris sugebėjo atsispirti pagundai. Iš pradžių derėjo pripažinti, jog 
atsidūrei keblioje padėtyje, net jei nesumoji, kaip iš jos išsisukti. 
Kihurė žinojo privalanti įsisąmoninti, koks likimas jųdviejų laukia. 

- Mes mirsime, ar ne? 

Paskalė linktelėjo. 

- Tik ne taip, kaip tau rodos. 

- Nori pasakyti, jog mes nenusileisime į Cerberį? 

- Ne. Net jei mokėtume valdyti šitą agregatą. Į planetą irgi 
neatsitrenksime. Mūsų greitis per didelis, kad įstrigtume jos or- 
bitoje. 

Paskalė neklydo: už apžvalgos lango matomas pasaulio pus- 
rutulis atrodė gerokai toliau nei prieš antpuolį. Jos turbūt prašvil- 
pė palei Cerberį šimtų kilometrų per sekundę greičiu, kurio nie- 
kaip neįtakojo kelto pradėtas stabdymo procesas. 

- Kas bus dabar? 

- Aš tik spėju, bet mes, regis, krentame Hado pusėn. - Pa- 
skalė kryptelėjo galva į apžvalgos langą, raudono šviesos taške- 
lio kryptimi. - Jei neklystu, jis - mūsų kelyje. 

Kihurei nereikėjo aiškinti, jog Hadas yra neutroninė žvaigž- 
dė. Artimas pasimatymas su pulsaru nežadėjo nieko gera. Viena 
iš dviejų: arba laikaisi nuo tokio dangaus kūno atokiau, arba 
miršti, ir šios taisyklės neįstengtų pakeisti jokia visatoje egzistuo- 
janti jėga. Lemiamą žodį tardavo gravitacija, kuri nekreipdavo 
dėmesio į nelemtai susiklosčiusias aplinkybes, kad ir kokios pa- 
sibaisėtinos šios būtų, ir paskutiniu momentu nekeisdavo savo 
dėsnių. Gravitacija traiškydavo bet kokius objektus, o neutroni- 
nės žvaigždės paviršiuje ji galėjo ištirpdyti deimantą į skystį, su- 
smulkinti kalną iki vienos milijoninės jo dalies. 

Tiesą pasakius, susidurti su visagriaunančiomis jėgomis įma- 
noma ir priartėjus prie pulsaro per kelis šimtus tūkstančių kilo- 
metrų. 

- Taip, tu teisi, - atsiliepė Kihurė. - Atrodo, mūsų likimas 
aiškus. 

- Ir aš taip manau, - sutiko Paskalė. 


38 
Cerberyje, 2567-ieji 


Silvesčiui dingojosi, kad jis pateko į stebuklų kambarį. 
Nenuostabu: per čia praleistą nepilną valandą (tiesa, tai vi- 


so labo spėjimas, nes į laiką jis daug dėmesio nekreipė) akiratyje 

neišniro nieko tokio, ko nebūtų galima apibūdinti žodžiu “stebuk- 
lingas“, 1r netgi ši sąvoka atrodė mažumėlę per švelni. Silvestis 
instinktyviai nujautė, jog, norint įsisavinti bent dalelę to, kas slypi 
patalpoje, nepakaktų viso gyvenimo. Taip jaustis teko ir anksčiau 
suvokus, kokias perspektyvas žada stulbinantį potencialią turin- 
čios Žinios, kurias dar reikės perprasti, užkoduoti ir perteikti te- 
orijos pavidalu. Tačiau visi tie momentai tebuvo niekis, palyginti 
su tuo, ką Silvestis jautė dabar. 

Po kelių valandų jis praras bet kokį šansą ištrūkti iš Cerbe- 
rio. Ką galima nuveikti per porą valandų? Logiškai mąstant, la- 
bai mažai, tačiau, turėdamas skafandre ir savo akyse instaliuotas 
įrašymo sistemas, Silvestis žinojo, jog privalo jomis pasinaudoti, 
nes už parodytą aplaidumą istorija nieku gyvu neatleistų. Svar- 
biausia, kad jis pats niekada sau neatleistų. 

Silvestis nusklendė į patalpos vidurį, link dviejų nepaaiškina- 
mų dalykų: ertmės, pro kurią skverbėsi transcendentinė šviesa, 
ir jos orbitoje skriejančio brangakmenio. Skafandrui artėjant link 
centro, patalpos sienos ėmė judėti, tarytum jis būtų įsiurbtas į 
sukamąją objektų sistemą. Tarytum pati erdvė būtų įtraukta į 
verpetą. Tarytum visa čionykštė aplinka įkūnytų nuolatinę kitimo 
būseną. Skafandras smulkmeniškai išanalizavo, kaip keitėsi vie- 
tiniai erdvės posluoksniai, kaip kvantų rodikliai krypo į naujas 
neištirtas sritis. Silvestis prisiminė kažką panašaus patyręs ke- 
liaudamas į Laskajo Miglyną ir staiga vėl pasijuto normaliai, lyg, 
artėjant prie perlo ir spinduliuojančio šio partnerio, jo esybė būtų 
savotiškai pakoreguota. 

Prireikė ne vienos valandos, kol pasisekė nusigauti iki keis- 
tųjų objektų. Jis netgi pradėjo abejoti, ar teisingai nustatė patal- 
pos plotį. Rodės, jog brangakmenio sukimosi greitis nenumaldo- 
mai sumažėjo iki nulio, tuo tarpu sienos ėmė sūkuriuoti pašėlusiu 
tempu. Jis suprato esąs arti tikslo, nors perlas neatrodė didesnis 
nei tuomet, kai Silvestis pirmą kartą jį išvydo. Nepaliaujamai ju- 
dantis objektas priminė vaikišką kaleidoskopą; vis kintančius tri- 
jų, 0 gal ir daugiau matmenų simetriškus raštus sudarė šviesos 
atspalviai. Kartkartėmis nuo brangakmenio nudrikdavo grėsmin- 
gi blyksniai, kurie priversdavo Silvestį krūptelėti, tačiau jis niekur 
nesitraukė, o tais momentais, kai žėrintis pavidalas persijungdavo 

į vos pastebimų transformacijų režimą, netgi išdrįsdavo slinkti ar- 
tyn. Dabar nė nevertėjo stebėti skafandro rodmenų, nes išgyve- 
nimas priklausys tikrai ne nuo šių primityvių dalykų. 

- Ką, tavo nuomone, mes matome? - paklausė Kalvinas to- 
kiu tyliu balsu, kad jis bemaž susiliejo su Silvesčio mintimis - ko- 
ne įkūnijo vieną iš Silvesčio minčių. 

- Aš tikėjausi, jog tu pateiksi kokių nors užuominų. 

- Atleisk. Šį kartą savo įžvalgumo nedemonstruosiu. Vienam 
gyvenimui ir taip per dažnai jį rodžiau. 


Voljova sklendė erdvėje. 

Ji nežuvo, kai sprogo “Melancholija", nors ir nespėjo laiku 
nusigauti į kambarį-vorą. Užsimaukšlino šalmą sekunde anks- 
čiau, nei pranyko dalis korpuso, ištirpusi it naktinio drugio spar- 
nas žvakės liepsnoje. Moteris veikiai nutolo nuo skeveldrų, bet 
šviesaeigis į ją nesitaikė. Lygiai taip pat, kaip nebandė nupilti ir 
kambario-voro. 

Triumvira nesiruošė paprasčiausiai numirti. Akivaizdu, jog 
tai ne jos stilius. Nors Voljova numanė neturinti beveik jokios 
galimybės išsigelbėti ir suprato, kad elgiasi visiškai nelogiškai, ji 
nutarė prailginti likusias gyvenimo valandas. Patikrinusi oro ir 
energijos atsargas, teaptiko minimalų jų kiekį. Voljova čiupo 
skafandrą paskubomis, galvodama, kad jo reikės tiktai angare, 
kuriame teko dairytis kosminio kelto. Pasprukus iš “Begaly- 
bės“, jai nė nešovė į galvą užkabinti skafandro ant pakroviklio 
modulių. Dabar, vietoj dalelės dienos, išgyventų papildomas porą 
parų. Bet apie savižudybę negalėjo būti jokios kalbos. Triumvira 
žinojo, jog išteklių pakaks ilgesniam laikui, jeigu ji miegos - jei 
aptems sąmonė, nors neaišku, ar ateityje šios išvis prireiks. 

Taigi Voljova užprogramavo skafandrą taip, kad šis dreifuo- 
tų ir perduotų įspėjamąjį signalą, jeigu pastebės ką nors įdomaus 
arba, kas labiau tikėtina, grėsminga. Matyt, kažkas išties įvyko, 
kadangi ji pabudo. 

Moteris paklausė, kas atsitiko. 

Skafandras atsakė. 

- Velnias, - iškošė Ilja Voljova. 

Ją ką tik užfiksavo “Begalybės" radaras, tas pats, kuriuo 

Saulės Vagis naudojosi taikydamas į keltą gama spindulių gin- 
klą. Iš visko sprendžiant, laivas skriejo netoliau kaip už kelių de- 
šimčių tūkstančių kilometrų. Iš tokio menko atstumo nupilti be- 
ginklį, statišką, aiškiai matomą taikinį, kurį ji atstojo - niekų dar- 
bas. 

Voljova vylėsi, jog šviesaeigis bent jau teiksis žaibiškai ją pri- 
baigti. Juolab kad laivas greičiausiai pasirinks jos pačios sukurtus 
ginklus. 

Tiumvira iškeikė savo sumanumą, beje, ne pirmą kartą gy- 
venime. 

Įjungusi žiūronų sistemą ji įniko tyrinėti erdvės sritį, iš kurios 
atsklido radaro spindulys. Iš pradžių tematė žvaigždes, spindin- 
čias juodame fone, pagaliau įžvelgė ir laivą, mažutį nelyginant 
anglies gabaliukas, bet artėjantį sulig kiekviena sekunde. 


- Mes jau sutarėme, kad jį sukūrė ne amarantinai, teisingai? 

- Ką? Brangakmenį? 

- Vadink, kaip nori. Vargu ar jie susiję ir su tuo švytėjimu. 

- Ne, tai tikrai ne amarantinų rankų darbas. - Dabar Silves- 
tis džiaugėsi galėdamas bendrauti su Kalvinu. Na, ir kas, kad šis 
tebuvo iliuzija. - Aš nežinau, ką mes regime ir kas sieja tuodu 
objektus, bet esu tikras, jog amarantinai juos rado. 

- Sutinku. 

- Gal net tiksliai nesuprato, ką aptiko. Tačiau dėl vienos ar 
kitos priežasties nusprendė paslėpti radinį nuo likusių visatos gy- 
ventojų. 

- Nes geidė jį pasilikti patys? 

- Galbūt. Bet kaip tuomet paaiškinti mūsų matytus perspėji- 
mus? Visai įmanoma, jog amarantinai įkalino šią keistą porelę 
apsauginiuose sluoksniuose - ir tokiu būdu padarė paslaugą ki- 
toms rasėms, - nes tiesiog negalėjo jos sunaikinti arba perkelti 
kitur. - Silvestis trumpam susimąstė. - Neaišku, kas įkurdino 
šiuos objektus neutroninės žvaigždės orbitoje, bet jiems akivaiz- 
džiai knietėjo patraukti aplinkinių dėmesį. 

- Manai, tai jaukas? 

- Neutroninės žvaigždės - ganėtinai dažnas reiškinys, bet vis 

vien egzotiškas, ypač kultūros, sugebėjusios pakilti į kosmosą, 
požiūriu. Nesistebiu, kad jis sudomino amarantinus. 

- Ne juos vienus, tiesa? 

- Taip. - Silvestis giliai įkvėpė. - Gal mudviem derėtų grįžti 
atgal, kol dar turime progą? Ką pasakysi? 

- Sveikas protas tvirtina, jog mums nėra čia ką veikti. Ar 
toks atsakymas tave patenkins? 

Jie tebesklendė pirmyn. 

- Pirmiausia skriskime link šviesos, - po pauzės prabilo Kal- 
vinas. - Mielai įdėmiau ją ištirčiau. Gal mano žodžiai skambės 
kvailai, tačiau tas švytėjimas atrodo keistesnis nei brangakmenis. 
Jeigu man leistų apsispręsti, ką labiau norėčiau apžiūrėti prieš 
mirtį, rinkčiaus šviesą. 

- Aš irgi taip jaučiuosi. - Silvestis pakluso Kalvino siūlymui, 
tarsi jam pirmam būtų šovusi mintis nusigauti iki tviskančios pro- 
peršos. Akinantis žvilgesys iš tiesų atrodė keistesnis už raibu- 
liuojantį perlą - masinantis ir atsiduodantis senove. Jis nebūtų 
įstengęs nusakyti savo jausmų, tačiau dabar neabejojo turįs ke- 
liauti tiesiai į šviesą. 

Realybę perrėžęs pjūvis švytėjo sidabru, sodriu ir ramybę 
spinduliuojančiu deimanto blizgesiu. Prie jo artėjant, orbitoje be- 
sisukantis (tačiau Silvesčio atžvilgiu sustingęs) brangakmenis, re- 
gis, ėmė trauktis. Skafandrą apsupo vienalytis tviskėjimas. Sil- 
vestis manė, jog šviesa apspangins akis, tačiau nepajuto nieko, 
išskyrus šilumą ir pamažu užsižiebiančią suvokimo kibirkštį. Ga- 
lop 1š akiračio išnyko tiek patalpa, tiek brangakmenis - beliko 
baltas, pasidabruotas fonas. Užuot būgštavęs dėl galimų pavojų, 
Silvestis džiaugsmingai susitaikė su likimu. Jam susidarė įspūdis, 
jog skafandras po truputį tapo perregimas, leidęs sidabriniam 
švytėjimui pro save prasismelkti, prisiliesti prie šeimininko odos, 
iki pat kaulų įsiskverbti į organizmą 

Nieko panašaus jis nesitikėjo. 


Pagaliau Silvestis atsipeikėjo (arba paniro atgal į sąmoningą 
būseną, nes kurį laiką rodės, tarsi jis būtų sklendęs kažkur aukš- 
tybėse), tačiau suvokimas neišnyko. 

Skafandras su savo šeimininku vėl dreifavo patalpoje, nuto- 

lęs nuo baltos šviesos, žemesnėje orbitoje nei ta, kuria skriejo 
brangakmenis. 

Dabar žmogus žinojo, su kuo susidūrė. 

- Tai bent kelionė. - Mirtinoje tyloje Kalvino balsas nuaidėjo 
kaip trimito griausmas. 

- Tu irgi visa tai... jautei? 

- Tarkim, kad nieko keistesnio nesu patyręs. 

Klausinėti, ką tėvas norėjo tuo pasakyti, nebuvo prasmės. 
Aišku kaip dieną, kad juodu vienijo bendri išgyvenimai. Abiejų 
sąmonės trumpam įsiliejo į srautą, kurį sudarė trilijonai kitų min- 
čių. Silvestis puikiai suprato, kas įvyko, kadangi tuo apreiškimo 
momentu sulaukė atsakymų į visus savo klausimus. 

- Mus nuskaitė, tiesa? Toji šviesa - ne kas kita, kaip skena- 
vimo mechanizmas, informaciją išgaunanti mašina. - Tardamas 
šiuos žodžius Silvestis pajuto, kad jie nepakankamai tikslūs; kal- 
bos primityvumas sumenkino tai, apie ką jis šnekėjo. Turimo žo- 
dyno neužteko mėginant nupasakoti praregėjimus, kurie jau ėmė 
blėsti it sapnai, panyrantys į užmaršties gelmes, vos tik pabundi. 
Tačiau jis privalėjo pabandyti išdėstyti savo mintis bent tam, kad 
skafandras jas įrašytų ir perduotų būsimoms kartoms. - Man 
trumpam pasirodė, jog mes įgavome duomenų formą ir prisijun- 
gėme prie kitos informacijos, kokia tik egzistuoja visatoje, prie 
visų minčių, kurias savyje įkalino šviesa. 

- Ir aš taip jaučiausi, - patvirtino Kalvinas. 

Įdomu, pagalvojo Silvestis, ar jį taip pat kankina stiprėjanti 
amnezija, supratimas, kad įgytos Žinios po truputį išdulka. 

- Mes lankėmės Hade, ar ne? - Silvesčiui magėjo įgarsinti 
savo mintis, trypčiojančias prie kalbinės išraiškos vartų, kol jos 
galutinai neišgaravo. - Tas objektas neturi nieko bendra su neut- 
ronine žvaigžde. Gal kada nors ja ir buvo, bet dabar viskas pasi- 
keitė. Jis transformuotas, paverstas į... 

- „kompiuterį, - užbaigė sakinį Kalvinas. - Hadas yra kom- 
piuteris, sukurtas iš branduolinės materijos, žvaigždės masės, ku- 
ri apdoroja ir saugoja informaciją. O šviesos plyšys atstoja du- 
ris, vedančias į Hadą. Kelią į kompiuterinę matricą. Tikriausiai 
nesuklysiu spėjęs, jog akimirką mudu joje tūnojome. 

Viskas buvo gerokai keisčiau. 

Kitados žvaigždė, savo mase trisdešimt ar keturiasdešimt 
kartų pranokstanti Žemės Saulę, keletą milijonų metų tuščiai 
švaistė savo energiją ir pagaliau užbaigė gyvenimą sprogusi kaip 
supernova. Jos gelmėse neapsakomo galingumo gravitacija 
spaudė materijos gumulą, kol šio matmenys įveikė Švarcšildo 
spindulį, ir tame erdvės taške susiformavo juodoji skylė, kurios 
pavadinimą nulėmė tai, kad už jos kritinės ribos niekas neįstengė 
ištrūkti. Materija ar šviesa tegalėjo patekti į juodąją skylę ir be 
paliovos didinti jos masę bei trauką. 

Galaktikoje išsivystė rasė, sumąsčius1, kaip panaudoti kolap- 
savusią žvaigždę savo reikmėms. Tos būtybės pajėgė transfor- 
muoti juodąją skylę į kur kas egzotiškesnį ir paradoksalesnį ob- 
jektą. Iš pradžių jos palaukė, kol dominuojančios žvaigždės virs 
senomis raudonosiomis nykštukėmis, vos kurstančiomis savo 
branduolių temperatūrą, paskui apsupo jomis juodąją skylę, ku- 
ri pamažu įsiurbė žvaigždžių materiją už įvykių horizonto ribų. 

Silvestis tai suprato ar bent manė suprantąs. Tačiau likusią 
istorijos dalį - pačią jos esmę - buvo neką lengviau įsisąmoninti 
nei perdėm prieštaringą paradoksą. Jam paaiškėjo tik tiek, jog 
įvykių horizonto ribose dalelės toliau krito tam tikromis trajekto- 
rijomis ir konkrečiomis orbitomis, supančiomis beribio tankumo 
branduolį, kurį įkūnijo juodoji skylė. Palei tas linijas erdvė ir lai- 
kas susiliedavo į nedalomą visumą. Svarbiausia, jog kai kuriose 
trajektorijose erdvė susikeisdavo vietomis su laiku. Vienas iš 
minėtų takų poaibių leido materijai lyg tuneliu nusigauti į juodo- 
sios skylės praeitį. 

- Kaip tik šiuo metu peržiūriu dvidešimtojo amžiaus tekstus, 
- sumurmėjo Kalvinas, aiškiai sekdamas jo mintis. - Šis efektas 
buvo žinomas - tiksliau, nuspėtas - jau anuomet, kai matematikai 
apibrėžė juodąsias skyles. Bet niekas jo rimtai nevertino. 

- Priešingai nei tie, kurie sukūrė Hadą. 

- Būtent. 

Šviesa, energija, dalelių srautai skverbėsi tomis ypatingomis 
trajektorijomis ir vis giliau brovėsi į praeitį. Išorinė visata nega- 
lėjo jų “matyti"", nes visi procesai juodojoje skylėje slypėjo už ne- 
įveikiamos įvykių horizonto ribos. Štai kodėl niekas nepastebėjo 
pažeidžiamų priežastinių ryšių. Matematikai, apie kuriuos Kalvi- 

nas rado informacijos, tvirtino, esą priežastingumo niekas nesu- 
ardys, kadangi trajektorijos neįstengė sugrįžti atgal į normalią vi- 
satą. Tačiau jie klydo. Neatkreipė dėmesio į miniatiūrinį poaibį 
trajektorijų, kurios pernešė kvantus atgal į juodosios skylės gimi- 
mo momentą, kai sprogo supernova. 

Tą akimirką iš ateities atvykusios dalelės šiek tiek pristabdė 
gravitacinį spaudimą. 

Žinoma, sulaikymas buvo beveik nepastebimas, neką ilgesnis 
nei menkiausias teorinis kvantinio laiko vienetas. Bet jis egzista- 
vo, ir to užteko, kad į ateitį atsklistų priežastinius ryšius sukrėtę 
raibuliai. Kai šiuos pasitiko atplūstančios dalelės, susikūrė prie- 
žastinės interferencijos sistema - sustingusi, tiek į praeitį, į tiek 
ateitį simetriškai nutįsusi banga. 

Įstrigęs toje sistemoje kolapsaras pats nebesuprato, ar jam 
lemta egzistuoti juodosios skylės pavidalu. Pirminės sąlygos vi- 
suomet buvo neaiškios. Norint išvengti painiavos, žvaigždės liku- 
čiams, ko gero, reikėjo trauktis iki Švarcšildo spindulio, tačiau 
neįveikti kritinės ribos ir susislėgti iki stabilios keistų kvarkų bei 
išsigimusių neutronų konfigūracijos. 

Kolapsaras svyravo tarp dviejų būsenų, kol šis neapibrėžtu- 
mas kristalizavosi labai unikaliai - tiesa, tokios pačios transfor- 
macijos kartu su panašiais priežastinių ryšių paradoksais vyko ir 
kitose juodosiose skylėse. 

Objektas įgavo stabilią konfigūraciją, bet išorinė visata nepa- 
Jėgė įžvelgti paradoksalios jo prigimties. Iš išvaizdos jis priminė 
neutroninę žvaigždę - bent jau pirmieji keli centimetrai plutos. 
Tačiau viduje branduolinė materija katalizavosi į sudėtingas for- 
mas, gebančias žaibiškai atlikti operacijas, kurias paprastai vyk- 
do kompiuteriai. Tapo savarankiška dviejų priešpriešinių būsenų 
spontaniškai pagimdyta struktūra. Plutoje kunkuliavo duomenų 
apdorojimo procesai, ji saugojo informaciją teoriniu požiūriu 
maksimaliai tankiausioje materijoje, kokią tik įmanoma atrasti vi- 
satoje. 

Ir mąstė. 

Kolapsaro viduje, kuriame skambėjo nutrūkusių priežastinių 
ryšių muzika, plutos sluoksnis susiliejo su žybčiojančia beribių, 
neišbandytų galimybių audra. Jei objekto paviršius kontroliavo 

nesibaigiančias simuliacijas bei skaičiavimo procedūras, tai šer- 
dis atstojo tiltą, kuriuo informacija lengvai kursavo tarp ateities 
ir praeities. Iš esmės pluta virto vienu iš masyvaus paralelinio 
procesoriaus elementų - kitus, esančius matricoje, sudarė atei- 
ties ir praeities versijos. 

Objektas žinojo esąs dalis didingesnės visumos, nors ir pasi- 
žymėjo po amžinybę išblaškyta informacijos apdorojimo galia. 

Be to, jis turėjo vardą. 


Silvestis leido savo sąmonei trumpam atsipūsti. Prisiminimai 
apie sukrečiančius praregėjimus po truputį sklaidėsi tarsi pasku- 
tinio akordo, priklausančio nuostabiausiai iš visų kada nors su- 
kurtų simfonijų, garsai. Po sekundės kitos jis net ėmė abejoti, ar 
matytus vaizdus pavyks dar kartą iškrapštyti iš atminties gel- 
mės. Galvoje jiems paprasčiausiai neužteko vietos. Keista, bet 
Silvestis nė kiek dėl to nesigailėjo. Be abejo, kelioms akimir- 
koms gera persismelkti informacija, apie kurią Žmonija neturėjo 
jokio supratimo, tačiau vienam individui ją per sunku įsisavinti. 
Verčiau gyventi ir godoti tai, kas liko iš prisiminimų, nei kęsti ne- 
pakeliamą žinojimo naštą. 

Juk savo protu jis neprilygo Dievui. 

Po užsitęsusių atokvėpio minučių Silvestis dirstelėjo į ska- 
fandro laikrodį, bet ne itin nustebo pamatęs, jog prarado vos ke- 
letą valandų, aišku, jei paskutinį kartą, kai kreipėsi į laiką fiksuo- 
jančią sistemą, šioji nebuvo sugedusi. Jis tebespėtų ištrūkti iš 
Cerberio anksčiau, nei užsivers placdarmo pragręžta ertmė. 

Silvestis nukreipė akis į brangakmenį, tokį pat paslaptingą, 
kaip ir anksčiau, be paliovos raibuliuojantį ir masinantį. Nūnai jis 
manė žinąs, kokia šio objekto paskirtis, nujautė, jog angoje, ve- 
dančioje į Hado matricą, kažką išsiaiškino, tačiau prisiminimai 
kuriam laikui taip susipynė su kitais potyriais, kad Silvestis nepa- 
Jėgė jų atgaivinti. 

Širdį suspaudė bloga nuojauta. 

Visgi jis nusklendė link brangakmenio. 


Gąsdinanti raudona Hado akis pastebimai išaugo, tačiau pul- 
saro, glūdinčio akinančiame dujų debesyje, greičiausiai nepa- 

vyks įžiūrėti. Šiaip ar taip, jo skersmuo siekė vos porą dešimčių 
kilometrų, o banguojančios gravitacinės jėgos sudraskys abi mo- 
teris greičiau, nei jos spės įžvelgti neutroninę žvaigždę. 

- Privalau tau kai ką pasakyti, - prabilo Paskalė. - Nemanau, 
kad mūsų laukia greita mirtis. Nebent labai pasisektų. 

Kihurė pasistengė užgniaužti susierzinimą, kurį kėlė Paska- 
lės balsas. Matyt, bendražygė ne veltui nutaisė visažinės toną. 

- Iš kur tiek daug žinai? Juk tu ne astrofizikė. 

- Teisingai. Tačiau aš pamenu, kaip Denas skundėsi, jog 
zondams, kuriuos jis norėjo čia nusiųsti, priartėti neleistų gravi- 
tacijos potvyniai. 

- Kalbi taip, lyg tavo vyras jau būtų negyvas. 

- Man rodos, jis dar nemirė, - krestelėjo galvą Paskalė. - 
Gal net sugebės išsigelbėti. Priešingai negu mes. Kad ir kaip pa- 
žiūrėsi, rezultatas vis vien bus toks pats. 

- Tu iki šiol myli tą išperą. 

- Nori, tikėk, nori - ne, bet Denas irgi mane mylėjo. Stebė- 
dami jo poelgius, maniakišką tikslo siekimą, aplinkiniai to nema- 
tė, tačiau aš jam tikrai rūpėjau. Labiau, nei kiti galėtų suprasti. 

- Gal žmonės nebus tavo vyrui tokie griežti, kai išgirs, kad jis 
tapo manipuliacijų auka. , 

- Manai, jog tai kada nors išaiškės? Mes vienintelės žinome 
tiesą. O likusiai visatai ir toliau atrodys, kad jis - patologinis ma- 
niakas. Žmonės nesupras, jog Denas naudojosi aplinkiniais, nes 
neturėjo kitos išeities. Nes jį patį tampė už virvelių kažkokia ga- 
linga esybė. 

Kihurė linktelėjo. 

- Kartą vos jo neužmušiau - tokiu būdu galėjau susigrąžinti 
Fazilą. Bet neapykantos tavo vyrui niekada nejaučiau. Jei atvi- 
rai, negaliu tvirtinti, kad jis man nepatiko. Aš žaviuosi individais, 
kurie spinduliuoja aroganciją taip, lyg tai būtų prigimtinė jų teisė. 
Daugumai Žmonių ji netinka, tuo tarpu Silvestis dėl savo įžūlumo 
priminė karalių. Galop šita jo savybė nustojo būti arogancija ir 
virto kažkuo kitu. Kažkuo, kuo įmanoma gėrėtis. 

Paskalė nutylėjo, bet Kihurė matė, jog bendražygė iš dalies 
jai pritarė. Turbūt nesijautė pasiruošusi balsu išsakyti savo min- 
čių - prisipažinti mylėjusi Silvestį, nes jis buvo pasipūtęs šmikis, 

kuris savo išpuikimą sugebėjo perteikti kaip savotišką dorybę, it 
kokį atgailavimą. 

- Klausyk, - pagaliau prašneko Kihurė. - Man šovė viena 
mintis. Kaip norėtum susidurti su tais gravitaciniais potvyniais: 
sąmoningos būsenos ar pasirūpinusi tam tikra apsauga? 

- Ką turi omenyje? 

- Ilja man minėjo, esą šis kambarys skirtas klientams, ku- 
riems organizuojamos ekskursijos į šviesaeigio išorę - tokiems 
klientams, kuriems reikia padaryti įspūdį, kad būtų įmanoma sėk- 
mingai sudaryti sandėrį. Todėl aš galvoju, jog kažkur turėtų sto- 
vėti gėrimų baras. Tikriausiai pilnas butelių, jei per pastaruosius 
šimtmečius jų niekas neištuštino. Antra vertus, atsargos galėjo 
būti nuolat papildomos. Supranti, kur suku? 

Paskalė nieko neatsakė. Stojo tyla, per kurią nenumaldomai 
artėjo gravitacinis Hado šulinys. Galiausiai, kai Kihurė nuspren- 
dė, jog bendražygė nenori išgirsti jos pasiūlymo, moteris atsiplėšė 
nuo savo krėslo ir patraukė laivagalio pusėn, į neištirtas praban- 
gios aplinkos sritis. 


39 
Cerberyje, paskutinėje patalpoje, 2567-ieji 


Brangakmenis nušvito melsvu atspalviu. Rodės, jog, skafan- 
drui prie jo artėjant, nutarė trumpam atsisakyti spektrinių poky- 
čių. Nuojauta Silvesčiui tebekuždėjo, kad nuo šio objekto vertėtų 
laikytis atokiau, tačiau mokslininką į priekį stūmė smalsumas bei 
įsitikinimas dėl iš anksto nulemto likimo. Galbūt viskuo kaltas są- 
monės gilumoje užgimęs noras nugalėti pavojų su juo susidu- 
riant. Gal tai instinktas, privertęs pirmykščius žmones paliesti ug- 
nį ir krūptelėti iš skausmo, kurį sukėlė naujos žinios. 

Geometrinis objekto pavidalas pamažu ėmė kisti. Melsvas 
brangakmenis atsivėrė prieš Silvestį, tačiau šis nedrįso sutelkti 
dėmesio į transformacijas, nes baiminosi, kad jas perpratus pa- 
našiai susiskaldys jo paties sąmonė. 

- Ar esi tikras, jog elgiesi protingai? - paklausė Kalvinas, ku- 
rio žodžiai labiau nei bet kada anksčiau įsiliejo į vidinio Silvesčio 
dialogo foną. 

- Pasukti atgal per vėlu. 

Atsiliepęs balsas nepriklausė nei Kalvinui, nei Silvesčiui, bet 
atrodė keistai pažįstamas, tarsi ilgą laiką būtų tūnojęs jo viduje, 
nors pirmą kartą prabilo tiktai dabar. 

- Saulės Vagis? 

- Tu prisijungęs prie mūsų seniai, - pastebėjo Kalvinas. - Aš 
teisus? 

- Seniau, nei įsivaizduoji. Nuo tada, kai tu, Denai, sugrįžai iš 
Laskajo Miglyno. 

- Vadinasi, Kihurė neklydo, - tarė Silvestis, nors širdyje jau 
žinojo tiesą. Net jeigu jos nepatvirtino tuščias Sadžakio skafan- 
dras, bet kokias abejones išsklaidė baltojoje šviesoje regėti ap- 
reiškimai. - Ko iš manęs nori? 

- Noriu, kad įplauktum į brangakmenį, kaip tu jį praminei, - 
sušnypštė šiurpą keliantis esybės balsas, be kurio, Silvestis dau- 
giau nieko negirdėjo. - Nebijok. Jis tau nepakenks. Ir netrukdys 
pasišalinti. 

- Ką tu sakai! 

- Tai tiesa. 

- O kaipgi placdarmas? 

- Įtaisas veiks, kol išvyksi iš Cerberio. 

- Iš kur jis gali žinoti? - įsiterpė Kalvinas. - Visai įmanoma, 
jog Saulės Vagis pučia į akis miglą. Jis manipuliavo kiekvienu 
tavo poelgiu, kad atviliotų mus čia. Kodėl dabar turėtų sakyti tei- 
sybę? 

- Nes meluoti būtų beprasmiška, - paaiškino Vagis. - Taip 
toli nusigavai, kad tavo norai nebeturi jokios reikšmės. 

Silvestis pajuto, jog skafandras nėrė pirmyn, link atviros 
brangakmenio angos, į daugiabriaunį, blizgantį, mirguliuojantį ko- 
ridorių, kuris driekėsi struktūroje. 

- Kas čia... - prasižiojo Kalvinas. 

- Aš nieko nedarau, - nutraukė jį Silvestis. - Tas niekšas už- 
valdė mano skafandrą. 

- Nenuostabu. Galų gale Vagis kontroliavo ir Sadžakio ska- 
fandrą. Iki šiol tiesiog stebėjo, kaip tu atlieki visą darbą. Pra- 
keiktas tinginys. 

- Vargu ar jį įžeidinėdamas ką nors pakeisi, - tarstelėjo S1l- 
vestis. 

- Gal turi geresnę mintį? 

- Atvirai kalbant... 

Pagaliau jis atsidūrė žvilgančiame koridoriuje, kuris taip vin- 
giavo, jog Silvestis negalėjo patikėti tebesąs brangakmenio vidu- 
je. Kita vertus, tikrųjų objekto apimčių taip ir nepavyko nustatyti 
- jo skersmuo galėjo siekti nuo kelių šimtų metrų iki dešimčių ki- 
lometrų. Nuolat kintantis pavidalas trukdė tiksliai įvertinti mat- 
menis. Gal prasmingo atsakymo gauti neįmanoma, kaip ir api- 
brėžti fraktalinio kietojo kūno tūrį? 

- Hmm... tu kažką sakei? 

- Aš sakiau... - nutęsė Silvestis. - Vagie, ar manęs klausai- 
si? 

- Kaip visada. 

- Man neaišku, kodėl privalėjau čia atsibelsti. Juk tu atgaivi- 
nai Sadžakio skafandrą ir valdei manąjį... ką aš čia veikiu? Jei 
užsigeidei kažką rasti šiame objekte - kažką iš jo ištraukti, - ga- 
lėjai apsieiti ir be manęs. 

- Prietaisas reaguos tiktai į organinę gyvybę. Tuščias ska- 
fandras būtų palaikytas mašina. 

- Tai mechanizmas? 

- Slopintojų mechanizmas. 

Sekundę tie žodžiai skambėjo beprasmiškai. Bet po akimir- 
kos jie sukėlė miglotus prisiminimus, kurie išliko po apsilankymo 
baltojoje šviesoje, Hado matricos portale. Vienos asociacijos 
jungėsi su kitomis, kol susivijo į begalinę jų grandinę. 

Ir tuomet Silvestis suvokė, ką žada ateitis. 

Dabar labiau nei kada nors anksčiau jis neabejojo, jog Žygį 
būtina nutraukti. Jei įsiskverbs į vidines brangakmenio - Slopin- 
tojų įtaiso - gelmes, nelaimės neišvengs. Tiksliau, įvyks tokia ka- 
tastrofa, kokią net sunku įsivaizduoti. 

- Mums reikia iš čia trauktis, - prabilo Kalvinas. - Aš supra- 
tau, kur mudu patekome. 

- Aš taip pat. Tik per vėlai. 

Slopintojai paliko prietaisą Hado orbitoje, šalia mirgančio bal- 
tojo portalo, savo amžiumi pranokstančio net Aušros karą išgy- 
venusius padarus. Sprendžiant iš užuominų, kurių Slopintojai irgi 
netyrinėjo, jie nesivargino aiškindamiesi, kokią funkciją atliko 
švytėjimas ir kas jį atkėlė prie pat neutroninės žvaigždės, netu- 

rinčios nieko bendra su tikru pulsaru. Kad ir kokia paslaptinga 
būtų dangaus kūno kilmė, jis puikiai derėjo prie naikintojų rasės 
planų. Protingas esybes viliojantis jų prietaisas drauge su dar la- 
biau stulbinančiu pseudopulsaru atstojo kuo puikiausią jauką. To- 
kia strategija Slopintojai naudojosi visoje galaktikoje: įkurdindavo 
savo mechanizmus arti astrofizinį susidomėjimą keliančių objektų 
arba netoli išnykusių kultūrų liekanų. Visur, kur šie galėtų pa- 
traukti dėmesį. 

Amarantinai užklydo į Hado orbitą, įniko krapštyti įtaisą ir 
jam atsivėrė. Pastarasis ištyrė atvykėlius, perprato silpnybes... 

Ir juos sunaikino - visus, išskyrus saujelę tremtinių palikuo- 
nių, kurie sumąstė porą būdų, kaip pasprukti nuo negailestingai 
persekiojančių Slopintojų. Kai kurie pasinaudojo portalu ir atvaiz- 
davo save plutos matricoje, kur pratęsė egzistavimą simuliacijų 
pavidalu, lindėdami neįveikiamoje branduolinėje, kompiuterio 
funkcijas atliekančioje, materijoje. 

Vargu ar tai gyvenimas, pamanė Silvestis. Na, bent jau pa- 
sisekė išsaugoti tam tikrą gyvasties dalį. 

Nestigo ir tremtinių, kurie visiškai kitaip ištrūko iš Slopintojų 
gniaužtų. Bet jų pabėgimas pasirodė besąs nemažiau drastiškas, 
nemažiau sėkmingas... ž 

- Jie tapo migločiais, tiesa? - dabar kalbėjo Kalvinas, o gal ir 
Silvestis, kuris įkaitęs nuo įtampos stengėsi perteikti mintis balsu. 
Jis pats nesuprato, katras šneka, tačiau nekvaršino dėl to galvos. 
- Jau tada, kai iš Resurgamo išnyko gyvybė, o daugumą po kos- 
mosą išsisklaidžiusių individų Slopintojai susekė ir sunaikino. 
Viena grupuotė patraukė į Hado matricą. Kita išmoko manipu- 
liuoti erdvėlaikiu - turbūt padėjo šalia portalo vykstančios trans- 
formacijos, - sugalvojo, kaip apsisaugoti nuo Slopintojų ginklų. 
Iškreipė aplink save erdvėlaikį, privertė jį sukrekėti ir pavirsti 
neįveikiamu kiautu. Tuomet amžiams pasislėpė po tais šarvais. 

- Užtat nemirė. 

Staiga Silvesčiui viskas paaiškėjo. Miglynuose tūnantys 
tremtiniai vis laukė ir laukė, menkai tenutuokdami, kas vyksta vi- 
satoje, beveik negalėdami su ja palaikyti ryšio, atsitvėrę nuo 1š- 
orės pernelyg saugiomis sienomis. 

Vis laukė. 

Net ir tūnodami po kiautais jie žinojo, jog Slopintojų sistemos 
pamažu genda, po truputį praranda gebėjimą naikinti protingas 
būtybes. Maždaug po milijono metų, praleistų erdvėlaikio burbu- 
le, tremtiniai ėmė spėlioti, ar grėsmė ištirpo... 

Jie negalėjo paprasčiausiai išardyti Miglynų ir pasidairyti - 
tokie veiksmai būtų buvę pernelyg rizikingi, ypač žinant, kad Slo- 
pintojų mašinos pasižymėjo neišsenkančia kantrybe. Galbūt jos 
pasitelkė tylėjimo taktiką norėdamos išvilioti amarantinus - kurie 
tapo migločiais - iš savo slėptuvių į atvirą erdvę, idant juos leng- 
vai sudorotų ir užbaigtų milijoną metų užsitęsusią jų rūšies naiki- 
nimo akciją. 

Tačiau, laikui bėgant, užgimė kitos protingos rasės. 

Gal tame erdvės sektoriuje dažniau nei bet kur kitur evoliu- 
cionuodavo stuburiniai padarai, o gal tai viso labo tebuvo atsitik- 
tinumas, bet į kosmosą pakilusioje žmonijoje migločiai įžvelgė 
savo senųjų esybių atspindžius. Tam tikra prasme panašią psi- 
chozę: vienatvės troškimą, sumišusį su noru bendrauti, visuome- 
nės teikiamų patogumų ir atvirų kosmoso stepių poreikį, priešta- 
ringas aistras, vejančias Žmones pirmyn, skatinančias juos pažinti 
neištirtas erdvės platybes. 

Pirmasis su jais susitiko Filipas Laskajas. Prie Miglyno, ku- 
riam vėliau suteikė jo vardą. 

Iškreiptas aplink Miglyną tvyrantis erdvėlaikis perskėlė sve- 
čio sąmonę ir vėl sulipdė paversdamas jos savininką besiseilio- 
jančia Žmogaus parodija. Tačiau tai nesutrukdė amarantinams 
aprūpinti atvykėlį žiniomis, kurios leistų kitiems gerokai labiau 
priartėti prie Miglyno, ir suteikti melagingos, bet viliojančios in- 
formacijos. 

Prieš mirdamas Laskajas pabendravo su jaunuoju Denu Sil- 
vesčiu. 

Keliauk pas žonglierius, tarė jis. 

Nes kitados amarantinai lankėsi jų pasaulyje ir perkėlė į van- 
denyną savo sąmonių pavyzdžius. Šios savo ruožtu stabilizuoda- 
vo erdvėlaikį, deformuotą Miglyno apylinkėje, ir jas perėmusiam 
individui garantuodavo galimybę išgyventi šėlstančių gravitacinių 
jėgų sluoksnyje. Štai taip žonglierių transformuotas Silvestis su- 

gebėjo įsiskverbti į Miglyną, tačiau nežūti audrose, kurios siau- 
tė tremtinių slėptuvės gelmėse. 

Jis ištrūko gyvas. 

Bet pasikeitęs. 

Kažkas išsiveržė išorėn drauge su juo. Esybė, pasivadinusi 
Saulės Vagimi. Aišku, dabar Silvestis žinojo, jog šis vardas mi- 
tinis - ilgą laiką galvoje glūdėjęs padaras veikiau priminė dirbtinį 
intelektą, įpintą į Miglyno paviršių, sukurtą tų, kuriems magėjo, 
kad žmogus taptų jų emisaru ir padėtų praskleisti neįveikiamą 
erdvėlaikio širmą. 

Pažvelgus į praeitį, akivaizdu, ko tiksliai tremtiniai norėjo iš 
Silvesčio. 

Kad nukeliautų į Resurgamą, kur gulėjo palaidoti jų protėvių 
palaikai. 

Rastų Slopintojų ginklą. 

Atsidurtų tokioje padėtyje, kad įtaisas - jei iki šiol funkciona- 
vo - įsijungtų ir jį identifikuotų kaip naujos, evoliucionavusios 
protingos rasės narį. 

Jei Slopintojai vis dar egzistavo, žmonija turėtų tapti kita rū- 
šimi, kurią jie išskers. 

Jei ne, migločiai galėtų išnirti iš savo slėptuyių nesibaiminda- 
mi dėl saugumo. 


Nūnai Silvestį supanti melsva šviesa, regis, pranašavo ka- 
tastrofą. Be abejo, vien įsiskverbdamas į brangakmenį jis turbūt 
pridarė nepataisomos žalos. Greičiausiai jau spėjo parodyti tiek 
proto, kad Slopintojų įtaisas nuspręstų aptikęs rasės, kurią ver- 
ta sunaikinti, atstovą. 

Silvestis nekentė amarantinų už tai, kuo jie tapo, nekentė ir 
savęs, kad paskyrė didžiąją dalį gyvenimo jų tyrinėjimams. Bet 
ką dabar daryti? Jau per vėlu atsidėti apmąstymams apie savo 
poelgius. 

Tunelis praplatėjo, ir neilgai trukus mokslininkas atsidūrė 
(nors skafandro vis dar nekontroliavo) daugiabriaunėje patalpoje, 
skendinčioje to paties šleikštaus melsvo švytėjimo jūroje. Kam- 
baryje kabojo keisti pavidalai, primenantys žmogaus ląstelėje 
matytus vaizdus. Tarpusavyje sudėtingais ryšiais jungėsi stačia- 

kampiai, kvadratai, rombai, ir visa tai panėšėjo į skulptūras, ku- 
rias sukūrė nesuvokiamą estetinę kryptį pasirinkęs menininkas. 

- Kas čia? - sumurmėjo jis. 

- Įsivaizduok, jog tai dėlionės, - atsiliepė Saulės Vagis. - 
Tau, kaip protu apdovanotam tyrėjui, derėtų pajusti norą jas už- 
baigti, iš šitų formų sudaryti geometrines konfigūracijas. 

Silvestis puikiai suprato, ką Saulės Vagis turėjo omenyje. 
Pavyzdžiui, artimiausią grupelę pavidalų buvo galima paversti 
plytelių mozaika... jam taip norėjosi... 

- Aš jų neliesiu. 

- Tau ir nereikės. - Tarsi patvirtindamas savo žodžius Saulės 
Vagis privertė skafandrą ištiesti galūnes link vienos iš skulptūrų, 
pirštais sučiupti pirmąją detalę ir įstatyti ją į vietą. - Vėliau pa- 
teksi į kitus kambarius, kur tavęs lauks kiti išbandymai. Iš pra- 
džių bus kruopščiai patikrinti tavo protiniai gebėjimai. O vėliau 
biologinė sandara. Pastaroji procedūra nenuteiks tavęs maloniai, 
bet ir nenumarins. Tokiu būdu Slopintojų įtaisas susidarys išsa- 
mesnį vaizdą apie savo priešus, - programinės esybės balse nu- 
skambėjo kažkas panašu į linksmas gaideles, tarytum ji būtų tiek 
laiko praleidusi Žmonių draugijoje, kad pagaliau šį tą įsisavino iš 
jų elgsenos. - Deja, tu tapsi vieninteliu žmonijos atstovu, papuo- 
lusiu į šitą prietaisą. Esu tikras, jog pasirodysi esąs puikus savos 
rūšies pavyzdys. 

- Klysti, - atšovė Silvestis. 

Tylų Saulės Vagies balsą persmelkė pirmosios nerimo užuo- 
minos: 

- Prašyčiau paaiškinti. 

Silvestis prabilo lyg nieko neišgirdęs: 

- Kalvinai, privalau tau kai ką pasakyti. - Net ir tardamas 
šiuos žodžius jis nenutuokė, kodėl taip elgiasi, netgi nesuvokė, į 
ką kreipiasi. - Kai mes nugrimzdome į baltą šviesą - kai susilie- 
jome Hado matricoje, - aš sužinojau vieną dalyką, kurį turėjau 
išsiaiškinti prieš daugelį metų. 

- Apie save? 

- Taip, apie tai, kas esu. - Silvestis užsigeidė pravirkti nu- 
jausdamas, jog kitos tokios progos neturės, bet dirbtinės jo akys 
niekada negalėjo pasrūti ašaromis. - Kodėl nesugebu tavęs ne- 

kęsti, nebent puoselėčiau neapykantą sau pačiam. Kodėl šie 
jausmai man atrodė netikri. 

- Man nepavyko užauginti tavęs taip, kaip planavau, ar ne? 
Bet aš meluočiau, jei tvirtinčiau, kad nusivyliau tuo, kuo virtai. 
Ne... - Kalvinas pasitaisė: - Tuo, kuo aš virtau. 

- Džiaugiuosi, jog bent jau dabar tiesa išaiškėjo. 

- Ką ketini daryti? 

- Pats žinai. Juk mudu pasidalinome visomis mintimis, tiesa? 
- Silvestis nejučia prajuko. - Vadinasi, tu susipažinai ir su mano 
paslaptimis. 

- O... turi galvoje /4 paslaptį? 

- Apie ką jūs šnekate? - sušnypštė Saulės Vagis. Jo balsas 
priminė statinius trikdžius, kuriuos į radijo eterį skleidžia tolimi 
kvazarai. 

- Spėju, jog laive tu klauseisi mūsų pokalbių. - Denas vėl tei- 
kėsi pabendrauti su skafandrą valdančia esybe. - Pameni, kaip 
priverčiau įgulos narius patikėti, jog blefuoju? 

- Dėl ko blefuoji? - pasitikslino Vagis. 

- Dėl karštų dulkių mano akyse, - atsakė Silvestis. 

Vėl nusijuokęs, šį kartą garsiau, jis aktyvavo atminties klo- 
de užtiksuotus nervinius impulsus, kurie paveikė akių schemas ir 
galiausiai antimaterijos krislelius, chirurginiu būdu įspraustus į re- 
gėjimo organus. 

Tvykstelėjo šviesa, tyresnė net už tą, kurią Silvestis matė 
Hado portale. 

Kai žybsnis išblėso, beliko tuštuma. 


Voljova pirmoji išvydo pribloškiantį vaizdą. 

Moteris lūkuriavo, kol “Begalybė"' ją pribaigs, stebėjo gigan- 
tišką laivo kūgį, tamsų it naktis, pastebimą tik todėl, kad jis užsto- 
jo žvaigždes. Šviesaeigis artėjo link triumviros nelyginant ryklys, 
pasirengęs pulti būsimą grobį. Nekilo jokių abejonių, jog milžino 
sistemos ketino kuo įdomiau numarinti auką, tik niekaip neapsi- 
sprendė dėl priemonių. Tai vienintelis paaiškinimas, kodėl ji dar 
gyva - juk laivas seniai skriejo per šūvio nuotolį. Galbūt Saulės 
Vagis apdovanojo “Begalybę"' iškreiptu humoro jausmu arba 
troškimu sadistiškai lėtai ją nugalabyti; procesas, matyt, prasidėjo 

nuo kankinančio laukimo. Voljovos vaizduotė, tapusi pikčiausiu 
priešu, vis primindavo, kokie ginklai patenkintų Saulės Vagies 
poreikius. Gynybinės šviesaeigio sistemos galėtų ją čirškinti iš- 
tisas valandas, gyvą pjaustyti dalimis (tarkim, lazeriais, kurie pri- 
degintų žaizdas) arba sutraiškyti (šią užduotį atliktų į kosminę 
erdvę išsiųstų robotų būrys). Voljovos sąmonėje kunkuliavo ai- 
bė minčių, siūlančių visus įmanomus egzekucijos būdus. 

Staiga triumvira pastebėjo žybsnį, nutvieskusį Cerberio pa- 
viršių ir tą tašką, kuriame įstrigo placdarmas. Atrodė, lyg trum- 
pą sekundės dalį pasaulio gelmėje užsižiebė akinantis, bet tučtuo- 
jau išblėsęs švytėjimas. 

Arba nugriaudėjo pasaulį sudraskęs sprogimas. 

Ji matė, kaip į kosmosą plūstelėjo uolienų lūžgaliai 1r mecha- 
nizmų nuoplaišos. 


Kihurei prireikė šiek tiek laiko, kol ji susigaudė tebesanti gy- 
va, nors visi instinktai tvirtino, jog to negali būti. Moteris mažų 
mažiausiai tikėjosi, kad atsipeikėjusi trumpam panirs į skausmo 
liūną, prisimins, kaip Hadas plėšė ją pusiau, kaip siaubingi gravi- 
tacijos nagai išskrodė kūną bei sielą. Tikėjosi, jog galvą varstys 
patys klaikiausi sopuliai, kokius teko patirti nuo to momento, kai 
Madmuazelė pakurstė sąmonėje užslėptus atsiminimus apie Auš- 
ros karą. Tik šįsyk galvos skausmas turėjo kilti grynai dėl che- 
minių priežasčių. 

Kambario-voro bare abi bendražygės aptiko gėrimų ir barą 
sąžiningai ištuštino. 

Visgi ji nejautė jokių pagirių; smegeninė atrodė skaidri it ką 
tik nuplautas langas. Sąmonę Kihurė atgavo žaibiškai, be jokių 
pasikartojančių alpulių, tarytum būtų užsimerkusi ir iš karto pra- 
plėšusi akis. Tik dabar priešais atsivėrė ne kambario-voro inter- 
jeras. Pagalvojusi apie daugiakoję buveinę, moteris pagaliau pri- 
siminė, kaip jas užliejo gravitaciniai potvyniai, kaip ji drauge su 
Paskale šliaužė į kambario vidurį, kur spaudimas šiek tiek sus1l- 
pnėjo. Bandymas, aišku, nevykęs. Tuo metu abi jau Žinojo, jog 
neišgyvens, ir tenorėjo kaip nors apmalšinti skausmą... 

Kur, po velnių, ji atsidūrė? 

Moteris tysojo ant kieto lyg betonas paviršiaus. Danguje be- 

protišku greičiu sūkuriavo žvaigždės, negana to, jų verpetai buvo 
regimi lyg pro storus lęšius, nudrikusius nuo vieno horizonto iki 
kito. Ji suprato galinti judėti. Vargais negalais atsistojo ir vos ne- 
nuvirto ant žemės. 

Kihurė vilkėjo skafandrą, nors kambaryje-vore nė nesiruo- 
šė į jį įsisupti - tokį patį, kuriuo naudojosi keliaudama į Resurga- 
mą; tokį patį, kurį Silvestis nušvilpė iš šviesaeigio prieš skrisda- 
mas į Cerberį. Kaip tai galėjo įvykti? Jeigu čia sapnas, tuomet jis 
nė iš tolo nepanašus į kitus, nes Kihurė sąmoningai pajėgė fik- 
suoti keistenybes nepakenkdama aplinkos realumui. 

Ji stypsojo ryškios, bet ne tiek, kad spigintų akis, vėstančio 
metalo spalvos plynėje - plokščioje kaip paplūdimys, iš kurio ką 
tik atslūgo potvynio banga. Atidžiau įsižiūrėjus paaiškėjo, jog ly- 
guma išraizgyta įmantriais, persišką kilimą primenančiais raštais. 
Tarp kiekvieno iš jų puikavosi smulkesni marginiai, tarp pastarų- 
jų - dar mažesni, ir taip toliau, kol tie raštai susitraukdavo iki 
mikroskopinių apimčių, gal net nusigaudavo į subatomines arba 
kvantines erdves. Jie keitėsi kas sekundę, susiliedavo ir vėl iš- 
skysdavo. Galų gale nuo raibuliavimo galvą pervėrė svaigulys, 
tad moteris nukreipė žvilgsnį į horizontą. 

Jo linija, rodės, driekėsi visai čia pat. 

Kihurė nukulniavo į priekį. Žingsnius lydėjo nuo mirgančios 
žemės atsklidęs traškesys. Po kojomis raštai pakito taip, jog da- 
bar panėšėjo į akmenimis grįstą taką. 

Kažkas priešakyje dunksojo. 

Ties horizontu ji pamatė nedidelį kauburį, žvaigždžių fone iš- 
kilusį cokolį. Artėdama link jo, pastebėjo judesį. Objekto viršu- 
je Žiojėjo ertmė tarytum įėjimas į metro. Trys žemos sienos su- 
po laiptus, vedančius žemyn į pasaulį. 

Iš gelmės išniro moters figūra. Ji kantriai, ryžtingai pėdino 
laiptais lyg Žmogus, pirmą kartą panūdęs įkvėpti ryto oro. Ska- 
fandro nevilkėjo. Tiesą sakant, buvo apsirengusi lygiai taip pat, 
kaip ir kambaryje-vore. 

Priešais pasirodė Paskalė Silvesti. 

- Aš 1lgai tavęs laukiau, - praplėšė moters balsas jas skirian- 
čią juodą beorę erdvę. 

- Paskale? 

- Taip, - atsakė ši ir iš karto pasitaisė: - Tam tikra prasme. 
Ach, brangioji, man bus nelengva viską paaiškinti, nors turėjau 
užtektinai laiko, kad parepetuočiau kalbą... 

- Kas atsitiko, Paskale? - Kihurei neapsivertė liežuvis pa- 
klausti, kodėl ji be skafandro ir kaip sugeba nenumirti. - Kur mes 
papuolėme? 

- Nejau dar neatspėjai? 

- Atleisk, bet esu priversta tave nuvilti. 

Bendražygė apdovanojo ją užuojautą spinduliuojančia šypse- 
na. 

- Tu Hade. Ar prisimeni mus traukusią neutroninę žvaigždę? 
Ką gi, tai ne pulsaras. 

- Mes Hado paviršiuje? 

- Taip. Manau, nieko panašaus nesitikėjai? 

- Tai jau tikrai. 

- Aš čia išbuvau tiek pat, kiek ir tu, - tarė Paskalė. - Tiks- 
liau, keletą valandų. Kadangi tūnojau po pluta, kur laikas bėga 
gerokai sparčiau, jaučiuosi taip, lyg mudvi nesimatėme daug il- 
giau. 

- Kiek ilgiau? 

- Maždaug porą dešimtmečių... nors kai kuriais atžvilgiais 
laiko tėkmė Hade išvis sustingusi. 

Kihurė linktelėjo, tarsi viską suprastų. 

- Paskale... tau reikėtų paaiškinti. 

- Gera mintis. Taip ir padarysiu, kol leisimės. 

- Kur mes eisime? 

Ji rankos mostu paragino Kihurę žingsniuoti link laiptų, ne- 
riančių žemyn, skaisčiai raudonų lygumų kryptimi, tarsi kviesda- 
ma kaimynę į savo namus pasivaišinti kokteiliu. 

- Vidun, - atsakė Paskalė. - Į matricą. 


Mirtis niekaip nenorėjo atsėlinti. 

Pasinaudodama skafandre instaliuota vaizdo didinimo funk- 
cija Voljova visą valandą stebėjo, kaip placdarmas pamažu pra- 
randa savo formą tarsi molinis neįgudusių rankų žiedžiamas puo- 
das. Jis po truputį nyko plutoje, pagaliau leidosi Cerberio suvirš- 
kinamas. 

Pernelyg greitai, pernelyg greitai. 

Voljovai nedavė ramybės mintis, jog čia kažkas negerai. Gal 
ji ir mirs, tačiau regėti pirma laiko žūstantį savo kūrinį - to jau 
per daug. 

Galų gale, nebepajėgdama spoksoti į planetą, moteris atsisu- 
ko į grėsmingai artėjantį šviesaeigį, plačiai išskėtė rankas ir su- 
riko, nors visiškai nenutuokė, ar laivas sugeba fiksuoti jos balsą: 

- Pirmyn, svinja. Sudorok mane. Aš pakankamai prisižiūrė- 
jau. Daugiau nenoriu nieko matyti. Užbaikime šitą reikalą. 

“Begalybės" šone prasivėrė liukas, kurio ertmę trumpam 
nutvieskė oranžinis interjero švytėjimas. Voljova kone tikėjosi iš- 
vysianti kokį bjaurų ir primirštą ginklą, ką nors tokį, ką ji sumeist- 
ravo užvaldyta svaigios kūrybinės nuotaikos. 

Tačiau pro angą išniro kosminis keltas, lėtai nusklendęs jos 


kryptimi. 


Sprendžiant iš aiškinimų, neutroninė žvaigždė visiškai nepa- 
teisino savo vardo. Kitados ji gal ir buvo - arba galėjo tapti - 
pulsaru, tačiau padėtį pakeitė kažkokios protingos būtybės, į ku- 
rių kilmę Paskalė nesigilino. Jos pavertė žvaigždę gigantišku, ne- 
apsakomai greitu kompiuteriu, nesuvokiamu būdu gebančiu pa- 
laikyti ryšį su savo praeities ir ateities versijomis. 

- Ką aš čia veikiu? - pasiteiravo Kihurė, joms leidžiantis laip- 
tais. - Ne... štai geresnis klausimas: ką mes čia veikiame? Ir iš 
kur turi tiek informacijos? 

- Kaip minėjau, aš praleidau matricoje šiek tiek daugiau lai- 
ko. - Paskalė stabtelėjo ant vieno laiptelio. - Klausyk, tai, ką da- 
bar pasakysiu, tau veikiausiai nepatiks. O būtent - kad esi negy- 
va, bent jau dabar. 

Kihurė nustebo mažiau, nei tikėjosi. Ji nujautė išgirsianti 
kažką panašaus. 

- Mes žuvome gravitacinių jėgų potvynyje, - dalykiškai pra- 
tęsė Paskalė. - Per daug priartėjome prie Hado, ir tos jėgos mus 
sudraskė. Mirtis ne pati maloniausia, tačiau dauguma paskutinių 
tavo prisiminimų nebuvo užfiksuoti, todėl tau atrodo, kad jie iškri- 
tę iš galvos. 

- Užfiksuoti? 

- Pagal įprastus dėsnius mus turėjo sutraiškyti į atomus. 
Tam tikra prasme taip ir įvyko. Tačiau mus atspindinti informa- 
cija išliko gravitacijų sraute, kuris tekėjo tarp kambario-voro ir 
Hado. Mirtį atnešusios jėgos mus įrašė ir perdavė duomenis plu- 
tai... 

- Suprantu... - numykė Kihurė, pasirengusi kuriam laikui pri- 
imti bendražygės žodžius už gryną pinigą. - Kas įvyko vėliau? 

- Mus, hmm... mus atgaivino simuliacijų pavidalu. Žinoma, 
plutoje kompiuteriniai procesai vyksta žaibiškai, todėl, skaičiuo- 
jant subjektyviu laiku, man rodos, jog čia praleidau kelis dešimt- 
mečius. 

Jos balso intonacijoje pasigirdo atsiprašymo gaidelės. 

- Kodėl aš neprisimenu tų dešimtmečių? 

- Nes tau jie nepraėjo. Kai atsipeikėjai, su mumis likti nepa- 
norai. Pati nusprendei to neprisiminti. Tavęs niekas čia nelaikė. 

- Nori pasakyti, jog tave laikė? 

- O taip, - su nuostaba veide patvirtino Paskalė. - Bet visa 
tai aptarsime vėliau. 

Laiptai užsibaigė koridoriumi, nušviestu padrikai išbarstytais 
ryškiais žibintais. Sienos raibuliavo lygiai taip pat, kaip ir Hado 
paviršius. Susidarė įspūdis, tarsi jų gelmėse kunkuliuotų neįsi- 
vaizduojamai sudėtingi matematiniai procesai. 

- Kas aš esu? - paklausė Kihurė. - Kas tu esi? Sakei, kad aš 
negyva. Kažkodėl nesijaučiu, kad būčiau nusibaigusi. Ir nesijau- 
čiu, kad būčiau simuliuota matricoje. Juk atsigavau paviršiuje. 

- Dabar tu - žmogus iš kūno ir kraujo, - atsakė Paskalė. - 
Tu mirei, tačiau tave atkūrė. Kūną rekonstravo iš cheminių ele- 
mentų, kurių netrūksta išorinėje matricos plutoje. Iš pradžių ta- 
ve reanimavo, paskui sugrąžino sąmonę. Tavo skafandras... jis 
irgi 1š matricos. 

- Tai reiškia, kad gravitacinės jėgos sunaikino žmogų su ska- 
fandru, per daug priartėjusį prie Hado? 

- Ne... - atsargiai tarstelėjo Paskalė. - Į matricą galima pa- 
tekti gerokai lengvesniu būdu. Tiksliau, buvo galima anksčiau. 

- Aš vis vien neturėčiau kvėpuoti. Neutroninėje žvaigždėje 
arba jos paviršiuje niekas neįstengtų išgyventi. 

- Nejau negirdėjai, ką sakiau? Mes patekome ne į pulsarą. - 

Anot Paskalės, matrica generavo pakenčiamos gravitacijos nišą, 
kurioje įmanoma gyventi. Šią oazę - galbūt pašalinį produktą, gal 
ir ne - sukūrė nenusakomi giliai plutoje cirkuliuojančios išsigimu- 
sios materijos kiekiai. Kaip ir sklaidomųjų lęšių atveju, tos mate- 
rijos srautas nukreipdavo gravitaciją šalin nuo Kihurės ir truputį 
mažesniu nei šviesos greičiu sulaikydavo pražūtingas jėgas, ne- 
leisdavo joms užlieti skafandre tūnančios moters. 

- O kaipgi tu? 

- Mes labai nepanašios viena į kitą,- atsakė Paskalė. - Šitas 
kūnas, kurį matai - jis lyg marionetė, skirtas tik tam, kad pasitik- 
tų tave. Sukurtas iš tos pačios branduolinės materijos, kaip ir 
pluta. Neutronus jungia kvarkai, todėl kvantinis spaudimas ma- 
nęs neišsklaido. - Ji palietė savo kaktą. - Tačiau mąstymo pro- 
cesas vyksta ne čia, o aplinkui, visoje matricoje. Gal mano žo- 
džiai nuskambės nemandagiai, bet aš siaubingai nuobodžiaučiau, 
jei būčiau priversta apsiriboti tiktai mūsų pokalbiu. Kaip minėjau, 
Hadas įkūniją ypač sparčiai veikiantį kompiuterį. Tikiuosi, neįsi- 
žeidei? Garbės žodis, tikrai nenorėjau tavęs įskaudinti. 

- Nesijaudink, - numojo ranka Kihurė. - Guldau galvą, jog 
tavimi dėta jausčiaus panašiai. 

Praplatėjęs koridorius atvedė į patalpą, primenančią gerai 
įrengtą mokslininko kabinetą, kuris galėjo egzistuoti bet kokiame 
iš pastarųjų penkių ar šešių šimtmečių. Kambaryje dominavo ru- 
das, aplinką susendinęs, fonas: 1š sienų kyšančios medinės len- 
tynos ir ant jų sustatytos antikvarinės popierinės knygos rusvo- 
mis nugarėlėmis, viduryje patalpos stovintis raudonmedžio stalas, 
kurio pakraščiuose gulėjo senoviniai iš gelsvo metalo nukalti įna- 
giai. Lentynomis nepapuoštas sienas rėmė medinės spintelės, o 
virš jų kabojo pageltonavę nežemiškoms būtybėms priklausantys 
kaulai - iš pirmo žvilgsnio šiuos buvo įmanoma supainioti su di- 
nozaurų arba išnykusių neskraidančių paukščių fosilijomis, jei 
tiktai akys neužkliūdavo už nepaprastai talpios kaukolės, kurio- 
je neabejotinai slypėjo vingių kupinos smegenys. 

Kihurė pastebėjo ir šiuolaikiškesnių aparatų: skenavimo 
įrenginius, technologiškai pažangius pjaustymo instrumentus, ste- 
lažus su vaizdine medžiaga ir holografinių duomenų kapsulėmis. 

Kampe, šiek tiek nukoręs galvą, tarsi ant kojų snūduriuojantis iš- 
tikimas asistentas kiurksojo nenaujas mechaninis patarnautojas. 

Pro langus, įspraustus į vieną sieną, atsivėrė sausringų, vėjo 
nugairintų stalkalnių ir kreivašonių uolų panorama, kurią nušvietė 
raudoni už dantytos horizonto linijos pranykstančios saulės spin- 
duliai. 

Išvydęs į kambarį įeinančias moteris, nuo užstalės pakilo Sil- 
vestis. Apdovanojo porelę išsiblaškiusiu žvilgsniu, tarytum būtų 
atitrauktas nuo dėmesio reikalaujančio darbo. 

Kihurė pirmą kartą pažvelgė į jo akis - į tai, kas atstojo tik- 
rus Žmogaus regėjimo organus. 

Atrodo, netikėtos viešnios Silvestį suerzino, bet netrukus jo 
veido išraiška sušvelnėjo, o lūpų kampučiai pakilo aukštyn. 

- Malonu, jog nutarei mus aplankyti, - prabilo. - Tikiuosi, Pa- 
skalė viską tau paaiškino? 

- Didžiąją dalį, - atsakė Kihurė įžengdama į kabinetą, gėrė- 
damasi skrupulingai atvaizduota aplinka. Tokios puikios simulia- 
cijos jai iki šiol neteko regėti. Visgi - ši mintis vienu metu ir ža- 
vėjo, ir gąsdino - patalpoje kiekvienas objektas buvo sukurtas iš 
branduolinės materijos ir pasižymėjo tokiu tankumu, jog įprasto- 
mis aplinkybėmis mirtiną gravitacijos jėgą galėtų pademonstruoti 
lengviausias ant stalo gulintis prespapjė. Net ir tuomet, jei Kihu- 
rė stovėtų nuo jo nutolusi per pusę kambario. - Bet ne viską. 
Kaip tu čia patekai? 

- Paskalė turbūt minėjo, kad į matricą įmanoma įsigauti ir ki- 
tu keliu. - Jis skėstelėjo delnais. - Aš jį atradau. 

- O kas nutiko tavo... 

- Kūniškajam pavidalui? - nūnai Silvestis šypsojosi taip, lyg 
būtų prisiminęs juokingą savo praeities momentą, kurio nenorėtų 
pasakoti kitiems. - Vargu ar jis išgyveno. Jei atvirai, koks skir- 
tumas? Mane kuo puikiausiai tenkina dabartinė padėtis. 

- Kas įvyko Cerberyje? 

- Tai labai ilga istorija, Kihure. 

Tačiau Silvestis vis vien ją išklojo. Paporino, kaip nukeliavo 
į pasaulį; kaip Sadžakio skafandras pasirodė besąs tuščias keva- 
las; kaip atradimas pakurstė norą brautis gilyn į dirbtinę planetą; 
ką aptiko po paskutiniu sluoksniu; kaip paniro į matricą, nukopi- 

javusią jo prisiminimus. Girdėdama, su kokiu įsitikinimu Paska- 
lės vyras tvirtina, esą materialus jo originalas sunaikintas, Kihurė 
nejučia ėmė spėlioti, kodėl jis toks tikras - galbūt juodu iki pat 
galo jungė kažkokie kiti, ne visai akivaizdūs, ryšiai? 

Regis, tam tikrų dalykų nesuprato ir Silvestis. Jis neįgavo 
dieviškumo, nebent tik tuo momentu, kai skendėjo portale. Gal 
pats taip apsisprendė? Jeigu jo simuliaciją sukūrė protu nesuvo- 
kiamo galingumo matrica, vadinasi, Silvesčio nevaržė jokie apri- 
bojimai, išskyrus tuos, kuriuos jis sąmoningai pasirinko. 

Štai ką Kihurė sužinojo: Miglynas neatsitiktinai išsaugojo gy- 
vybę Karinai Lefevrai. 

- Galime teigti, jog egzistavo dvi migločių grupuotės. - Sil- 
vestis vartė rankoje mikroskopą, paimtą nuo rašomojo stalo, šen 
bei ten kraipė mažuosius veidrodėlius lyg mėgindamas sugauti 
paskutinius saulėlydžio spindulius. - Viena jų norėjo, kad išsiaiš- 
kinčiau, ar Slopintojai tebekelia grėsmę. O kita, kuriai žmonija rū- 
pėjo nedaugiau nei pirmajai, buvo atsargesnė ir manė, jog kišti 
nagus prie Slopintojų mašinos bandant pažiūrėti, ar ji vis dar vei- 


kia, pernelyg pavojinga. 
- Koks likimas laukia mūsų? Kas vis dėlto laimėjo? Saulės 
Vagis ar Madmuazelė? : 


- Nė vienas. - Jis nuleido mikroskopą, ir aksominis instru- 
mento pagrindas švelniai dunkstelėjo į stalą. - Bent taip kužda 
mano nuojauta. Nedaug trūko, kad mes... ne, kad aš būčiau 
įjungęs Slopintojų įtaisą, paskatinęs jį užmegzti ryšį su kolegomis 
ir pradėti karą prieš žmoniją. - Silvestis nusijuokė. - Be abejo, 
kai kalbame apie karą, turime omenyje, jog mūšiuose dalyvauja 
dvi pusės. Bet aš abejoju, ar mes būtume sugebėję pasipriešinti 
Slopintojams. 

- Ar esi tikras, kad neįjungei mašinos? 

- Tikėkimės. - Jis patraukė pečiais. - Kas žino, galbūt aš 
klystu. Anksčiau visiems aiškindavau, jog niekada neapsirinku, 
bet iš savo klaidų jau pasimokiau. 

- O kaip amarantinai, migločiai? 

- Laikas parodys. 

- Tik tiek tegali pasakyti? 

- Aš neturiu atsakymų, Kihure. - Silvestis apsidairė, nužvel- 

gė ant lentynų surikiuotus tomus, lyg norėdamas įsitikinti jų rea- 
lumu. - Netgi čia. 

- Metas keliauti, - netikėtai pratarė Paskalė. Ji išdygo prie 
vyro nešina skaidraus skysčio, turbūt degtinės, stikline, kurią pa- 
dėjo ant stalo šalia blizgančios, pergamento atspalvio kaukolės. 

- Kur? 

- Atgal į kosmosą. Argi tau nekntieti ten sugrįžti? Netikiu, jog 
pageidautum čia praleisti ištisą amžinybę. 

- Ten manęs niekas nelaukia, - atšovė Kihurė. - Pati žinai. 
Šviesaeigis mūsų atžvilgiu nusiteikęs priešiškai. Kambarys-voras 
sunaikintas. Ilja žuvo... 

- Ji išgyveno. Sugebėjo pasprukti iš kelto anksčiau, nei tas 
sprogo. 

Vadinasi, Voljova spėjo pasislėpti skafandre. Na, ir kas? 
Kihurė ketino dar truputį paklausinėti, bet staiga suprato akivaiz- 
dų dalyką - Paskalė nemeluoja, kad ir kaip neįtikėtinai skambėtų 
jos žodžiai... kad ir kokia menka nauda būtų iš tiesos. 

- Ką judu veiksite? 

Silvestis pakėlė stiklinę degtinės ir siurbtelėjo lašelį. 

- Negi dar neatspėjai? Kabinetas sukurtas ne tam, kad turė- 
tum kur su mumis pasimatyti. Mes jame gyvename. Tiksliau, 
gyvename matricos simuliuotoje versijoje. Ne tik šiame kabinete, 
bet ir visoje bazėje, lygiai tokioje pat, kokia egzistavo Resurga- 
me. Skirtumas tas, kad dabar ji priklauso mums vieniems. 

- Ir viskas? 

- Ne... anaiptol. 

Paskalė žengė į šoną, Silvestis apkabino Žmonos liemenį, ir 
juodu atsigręžė į langą, nukreipė akis į raudoniu spinduliuojantį 
saulėlydį, sausringą, negyvą Resurgamo kraštovaizdį. 

Staiga jis ėmė keistis. 

Pokyčiai prasidėjo nuo horizonto: transformacijų banga plūs- 
telėjo jų pusėn auštančios dienos greičiu. Padangių aukštybės 
užklojo debesys, neaprėpiami žvilgsniu, milžiniški lyg imperijos. 
Pats dangus pamėlynavo, nors saulė tebegrimzdo į prieblandą. O 
peizažas, užuot atsidavęs sausra, pasipuošė chaotiškomis žalu- 
mynų spalvomis. Kihurė išvydo ežerus, medžius - svetimoje pla- 
netoje stūksančius medžius - ir naujus kelius, vingiuojančius kai- 

meliuose, tarp kiaušinio formos namų. Ties horizontu iškilo di- 
desnėms bendruomenėms priklausantys pastatai, tarp kurių 
aukščiausiai stiebėsi liauna bokšto smailė. Moteris vėpsojo į to- 
lumą, priblokšta atgyjančio pasaulio didybės. Galbūt akys ją ap- 
gavo, tačiau Kihurė pamanė reginti, kaip tarp namų kažkas juda 
- lekia mitriai nelyginant paukščiai, bet nuo žemės neatsiplėšia ir 
į orą nepakyla. 

- Štai kaip viskas atrodo, - tarė Paskalė, - bent jau kas užfik- 
suota matricoje. Čia ne archeologinė rekonstrukcija, Kihure. Tai 
dabartinis Resurgamas, kurį savo valios jėgomis atgaivino iš- 
gyvenusieji. Prieš tave plyti ištisas pasaulis, pavaizduotas iki 
menkiausių smulkmenų. 

Kihurė apsidairė po kambarį ūmai supratusi, ką turi omenyje 
Paskalė. 

- Ir jūs ketinate jį tyrinėti, tiesa? 

- Ne vien tyrinėti, - atsakė Silvestis gurkštelėdamas degtinės. 
- Bet ir jame gyventi. Kol mums atsibos. Spėju, jog tai įvyks ne- 
greitai. 

Moteris paliko porelę kabinete vienus, kad jie galėtų pratęsti 
savo prasmingus pokalbius, kuriuos turėjo nutraukti, kol linksmi- 
no viešnią. : 

Ji užkopė laiptais aukštyn ir grįžo į Hado paviršių. Kaip ir 
anksčiau, pluta švytėjo raudoniu, raibuliavo nuo kompiuterinių 
procesų. Pagaliau įpratusi prie aplinkos moteris pajuto, jog pa- 
grindas po kojomis nuolat vibruoja, tarsi rūsyje riaumotų titaniš- 
kas variklis. Na, tokia mintis panaši į tiesą, pamanė ji. Tai simu- 
liacijų variklis. 

Kihurė pagalvojo apie Silvestį ir Paskalę, pasinėrusius į savo 
nuostabaus naujojo pasaulio tyrimus. Jų požiūriu, nuo tos akimir- 
kos, kai viešnia pasišalino iš kabineto, tikriausiai praėjo ne viene- 
ri metai. Tačiau kam šios smulkmenos galėtų rūpėti? Kihurės 
širdyje sukirbėjo įtarimas, kad juodu pasirinks mirtį, kai niekas 
nebežavės. Bet, kaip minėjo Silvestis, tai įvyks negreitai. 

Ji įjungė skafandro komunikatorių. 

- Ilja... ar tu mane girdi? Velnias, man sakė, jog tu gyva... 
kokia kvailystė. 

Vietoj atsakymo moteris teišgirdo statinius trikdžius. Visos 
viltys subliuško. Ji nužvelgė mirgančias lygumas svarstydama, 
ką daryti toliau. 

Staiga: 

- Kihure, čia tu? Gal paaiškinsi, kaip sugebėjai išlikti gyva? 

Voljova kalbėjo keistu balsu - tai užtęsė žodžius, tai bėrė 
juos kaip žirnius, - lyg būtų išgėrusi, nors intonacija skambėjo 
grėsmingai įprastai. 

- Galėčiau paklausti to paties. Kiek pamenu, mūsų laivas 1š- 
vertė aukštyn pilvą. Nejau tu iki šiol dreifuoji kosminėje erdvė- 
je? 

- O, mano padėtis kur kas geresnė, - atsiliepė Voljova per 
visą elektromagnetinių bangų spektrą kursuojančiu balsu. - Aš 
esu kelte. Ar girdi, ką sakau? Aš kelte. 

- Kaip... 

- Jį atsiuntė laivas. “Begalybė"'. - Dabar rodės, kad iš susi- 
jaudinimo triumvirai užėmė žadą, tarytum jai desperatiškai ma- 
gėjo kam nors papasakoti, kas įvyko. - Galvojau, jog šviesaeigis 
mane pribaigs. Bet vietoj lemiamo smūgio sulaukiau kelto. 

- Kažkokia nesąmonė. Juk laivą tebevaldo Saulės Vagis, ir 
jam vis dar knieti mus sudoroti... 

- Ne, - džiaugsmingai it vaikas paprieštaravo Voljova. - Vis- 
kas aiškiau, negu aišku, suprantama, jei mano gudrybė išdegė... 

- Ką tu padarei, Ilja? 

- Aš... hmm, leidau kapitonui sušilti. 

- Ką? 

- Sutinku, problemą išsprendžiau gana drastišku būdu. Bet 
aš pamaniau - jeigu laivą bando užgrobti vienas parazitas, su juo 
pakovoti įstengtų nebent galingesnis virusas. - Voljova patylėjo 
tarsi lūkuriuodama pritarimo. Kihurei neatsiliepus, ji pratęsė: - 
Atšildžiau Braniganą vos prieš dieną. Ar supranti, ką tai reiškia? 
Maras prarijo didžiąją laivo dalį per keletą valandų! Transforma- 
cijų sparta neįtikėtina, centimetrai per sekundę! 

- Ar tu tikra, kad elgeisi išmintingai? 

- Kihure, šis poelgis, ko gero, pats kvailiausias per visą mano 
gyvenimą. Bet man pasisekė. Blogiausiu atveju vieną didybės 

manija apsėstą individą pakeičiau kitu, kuris netrokšta mūsų su- 
naikinti. 

- Ką gl, tai Žingsnis teisinga kryptimi. Kur dabar esi? Nusi- 
gavai atgal į šviesaeigį? 

- O ne. Pastarąsias porą valandų ieškojau tavęs. Kur, po 
velnių, tu prapuolei, Kihure? Man niekaip nepavyksta nustatyti 
tavo koordinačių. 

- Vargu ar norėtum žinoti. 

- Na, mes dar pažiūrėsime. Prisijunk prie manęs kiek įma- 
noma greičiau. Viena į šviesaeigį grįžti neketinu. Manau, “Bega- 
lybė“ bus kaip reikiant pasikeitusi. Juk tu... hmm... sugebėsi ma- 
ne pasiekti? 

- Taip. 

Kihurė įvykdė nurodymą, kurį jai perdavė Silvesčio žmona, 
teigus1, jog tai padės atitrūkti nuo paviršiaus. Gestas atrodė be- 
prasmiškas, tačiau Paskalė primygtinai tvirtino, esą matrica, su- 
pratusi jį kaip atitinkamas instrukcijas, į kosminę erdvę išsiųs že- 
mos gravitacijos burbulą, kuriame tūnanti Kihurė saugiai pasi- 
trauks nuo Hado. 

Ji plačiai išskėtė rankas, lyg turėtų sparnus ir galėtų skraidy- 
ti. 

Po kojomis pamažu nutolo raudona - kaip visada fliuktuo- 
janti, raibuliuojanti - žemė. 

